
PIRMININKĖ (L. GRAUŽINIENĖ). Gerbiamieji Seimo nariai, pradėsime birželio 29 dienos, trečiadienio, nenumatytą plenarinį posėdį. (Gongas) 
Registruojamės. 
Užsiregistravo 74 Seimo nariai. 

13.05 val.
2016 m. birželio 29 d. (trečiadienio) nenumatyto posėdžio darbotvarkės tikslinimas ir tvirtinimas
 
Kadangi darbotvarkės tvirtinimas čia nereikalingas… Vis tiek reikalingas, bet jūs pokyčių daryti negalite dėl Valdybos sprendimų, tai galime bendru sutarimu galbūt patvirtinti? (Balsai salėje) Prašom. N. Puteikis.
N. PUTEIKIS (MSNG[footnoteRef:1]). Prašyčiau išbraukti 22 klausimą, tai yra Bausmių vykdymo kodekso pakeitimo įstatymo projektą Nr. XIIP-3533, nes ministerija sutinka tartis. Ieškome gražaus sutarimo, aš manau, kad galima sutaupyti laiko, todėl prašyčiau išbraukti, jeigu neprieštaraujate.  [1:  Santrumpų reikšmės: DPF – Darbo partijos frakcija; LLRA-KŠSF – Lietuvos lenkų rinkimų akcijos-Krikščioniškų šeimų sąjungos frakcija; LSDPF – Lietuvos socialdemokratų partijos frakcija; LSF – Liberalų sąjūdžio frakcija; MSNG – Mišri Seimo narių grupė; TS‑LKDF – Tėvynės sąjungos-Lietuvos krikščionių demokratų frakcija; TTF – frakcija „Tvarka ir teisingumas“.] 

PIRMININKĖ. Išbraukti galime, sako man, bet įrašyti negalime. Jeigu sutinka, ar tikrai galime išbraukti? Galime. Tada balsuojame. Jeigu Seimas sutinka išbraukti projektą Nr. XIIP-3533, balsuojame. Kas pritariate išbraukimui, balsuojate už, kas turite kitą nuomonę, balsuojate prieš arba susilaikote. Čia frakcijos vardu buvo? Frakcijos vardu? Taip. Gerai, ačiū. Mes tik patikslinome dėl protokolo – frakcijos vardu.
Balsavo 81 Seimo narys. Už – 74, prieš – 1, susilaikė 6. Pritarta išbraukti. 
Gerbiamasis R. Paliukas.
R. PALIUKAS (DPF). Noriu paprašyti Mokslo ir studijų įstatymo priėmimą perkelti anksčiau, nes paskui…
PIRMININKĖ. Nieko negalite kiloti. Taip Valdyba sudėliojo, ir sudėliojo dėl racionalių sprendimų, nes dėl prieš tai einančių įstatymų yra tik balsavimai. 
Dar ką nors išbraukti norite? Prašom, Kęstuti Daukšy.
K. DAUKŠYS (DPF). Jeigu galima, gerbiama Pirmininke, frakcijos vardu siūlau visus po 18 valandos įtrauktus įstatymus išbraukti, ypač tuos, kurių svarstymas ir priėmimas. Kiek mes galime? 
PIRMININKĖ. Nekonkretus pasiūlymas. Nesvarstome. 
K. DAUKŠYS (DPF). Aš galiu išvardyti pagal… 
PIRMININKĖ. Nesvarstome, nekonkretus pasiūlymas. Valdyba nusprendė. Viskas.
Balsuojame. Kas pritariate darbotvarkei, balsuojate už, kas turite kitą nuomonę, balsuojate prieš arba susilaikote. Niekada nebaigsime svarstyti, jeigu brauksime visus. Racionaliai dirbame ir viską spėsime padaryti iki 18 valandos. Jeigu racionaliai dirbsime, viską suspėsime. 
Balsavo 82 Seimo nariai. Už – 54, prieš nėra, susilaikė 28. Darbotvarkė patvirtinta. 
M. Zasčiurinskas. Prašom. 
M. ZASČIURINSKAS (DPF). Pirmininke, aš norėjau paklausti, kaip reikėtų elgtis. Šiandien 15 valandą yra kviečiamas Europos reikalų komiteto posėdis. 
PIRMININKĖ. Europos reikalų komiteto pirmininkas prašė išleisti valandai Europos reikalų komiteto narius, nes yra atvykę svečių iš užsienio, bet reikia Seimo leidimo. 
M. ZASČIURINSKAS (DPF). Jei parlamentas išleidžia.
PIRMININKĖ. Iš tiesų mes 15 valandą ir pasiklausime Seimo, ar išleis. Jeigu racionaliai viskas eis ir dirbsime, tai gal ir išleis Seimas. Seimas sprendžia. 
M. ZASČIURINSKAS (DPF). Ačiū.

13.09 val.
Valstybinio socialinio draudimo įstatymo Nr. I-1336 pakeitimo įstatymo projektas Nr. XIIP-3235(3) (priėmimo tęsinys)

Pradedame darbą. Valstybinio socialinio draudimo įstatymo Nr. I-1336 pakeitimo įstatymo projektas Nr. XIIP-3235. Likęs tik priėmimas. Balsuojame.
Balsavo tik 54 Seimo nariai. Taigi priimti negalime. Taigi 1-2.1a klausimo šiandien priimti negalime. 

13.10 val.
Vidaus tarnybos statuto 50 ir 57 straipsnių pakeitimo įstatymo projektas Nr. XIIP-3258(2) (priėmimo tęsinys)
 
1-2.1b klausimas. Balsuojame. Vidaus tarnybos statuto 50 ir 57 straipsnių pakeitimo įstatymo projektas Nr. XIIP-3258. Priėmimo stadija, liko tik balsavimas.
Užsiregistravo 64, balsavo 63. Nėra. Laikysime, kad neeiliniame posėdyje dalyvauja tik 64 Seimo nariai. 
1-2.1d klausimas. Noriu atkreipti dėmesį, kad mūsų Statutas numato, nuo kiek taikomos piniginės sankcijos nedalyvavus balsavimuose. (Balsai salėje) Aš tik atkreipiau dėmesį. Jūs pasižiūrėkite, Statuto straipsnis prašo dalyvauti balsavimuose.

13.11 val.
Krašto apsaugos sistemos organizavimo ir karo tarnybos įstatymo Nr. VIII-723 65, 66, 67, 68, 70 ir 72 straipsnių pakeitimo įstatymo projektas Nr. XIIP-3260(2) (priėmimo tęsinys)
 
1-2.1c klausimas. (Balsai salėje) Aš nieko tokio nepasakiau, tik priminiau, kad jums po to nebūtų naujiena. Projektas Nr. XIIP-3260. Prašom balsuoti. Kas pritariate priėmimui, balsuojate, kas turite kitą nuomonę, balsuojate už arba susilaikote. 
Užsiregistravo 66 Seimo nariai, balsavo 63: už – 62, prieš nėra, susilaikė 1. Nepakanka balsų. Šiandien priėmimo daugiau nebus.

13.12 val.
Valstybinio socialinio draudimo fondo biudžeto sandaros įstatymo Nr. IX-547 2, 4, 5, 6, 11 ir 14 straipsnių pakeitimo įstatymo projektas Nr. XIIP-3251(2) (priėmimo tęsinys)
 
1-2.1d klausimas – projektas Nr. XIIP-3251. Likęs tik priėmimas. Balsuojame.
Užsiregistravo 65 Seimo nariai, balsavo 63: už – 61, prieš nėra, susilaikė 2. Nėra pakankamo skaičiaus balsų, kad priimtume. Vadinasi, šiandien priėmimo nebus.

13.13 val.
Valstybinių socialinio draudimo pensijų įstatymo Nr. I-549 pakeitimo įstatymo projektas Nr. XIIP-3239(3) (priėmimas)
 
1-2.2a klausimas – Valstybinių socialinio draudimo pensijų įstatymo Nr. I-549 pakeitimo įstatymo projektas Nr. XIIP-3239. Priėmimo stadija. Pastraipsniui. Priėmimas pastraipsniui.
1 straipsnis, kuris susideda iš atskirų straipsnių: 1, 2, 3, 4, 5, 6, 7 straipsnių. Pastabų, pasiūlymų nėra. Ar galime priimti bendru sutarimu? Priimta. 
Dėl 8 straipsnio yra Seimo kanceliarijos Teisės departamento pastaba, jai yra pritarta. Antrai pastabai taip pat yra pritarta. Galime 8 straipsnį priimti bendru sutarimu? Priimta. 
9, 10, 11, 12, 13, 14, 15, 16, 17, 18, 19 straipsniai. Pastabų, pasiūlymų nėra. Ar galime priimti bendru sutarimu? Priimta. 
Dėl 20 straipsnio yra Teisės departamento pastaba, jai pritarta. Galime priimti 20 straipsnį? Priimta. 
21, 22, 23, 24, 25, 26 straipsniai. Pastabų, pasiūlymų nėra. Ar galime priimti bendru sutarimu? Priimta. 
Dėl 27 straipsnio yra Teisės departamento pastaba, jai yra pritarta. Galime priimti 27 straipsnį? Priimta. 
28, 29, 30, 31, 32, 33, 34, 35, 36, 37, 38 straipsniai. Pastabų, pasiūlymų nėra. Ar galime priimti bendru sutarimu? Priimta. 
Dėl 39 straipsnio yra Teisės departamento pastaba, jai yra pritarta. Galime priimti bendru sutarimu? Priimta. 
Dėl 40 straipsnio yra Teisės departamento pastaba, jai pritarta. Galime priimti bendru sutarimu? Priimta.
41, 42, 43, 44, 45, 46 straipsniai. Pastabų, pasiūlymų nėra. Galime priimti bendru sutarimu? Priimta. 
Dėl 47 straipsnio yra Teisės departamento pastaba, jai pritarta. Ir antrajai pastabai taip pat pritarta. Galime priimti 47 straipsnį bendru sutarimu? Priimta. 
48, 49, 50, 51, 52, 53, 54, 55, 56, 57, 58, 59, 60 straipsniai. Pastabų, pasiūlymų nėra. Pastraipsniui galime priimti? Priimta.
Dėl 61 straipsnio yra Teisės departamento pastaba, jai pritarta. Galime priimti bendru sutarimu? Priimta. 
1 priedas. Dėl 2.5 punkto yra Seimo narės D. Kuodytės pasiūlymas. Pirmininke, prašom į tribūną. Prašom, Dalia, turite teisę pristatyti. 
D. KUODYTĖ (LSF). Gerbiami kolegos, šis pasiūlymas, ši pastaba ištaiso dviprasmišką situaciją, kai represinėse struktūrose dirbę ar tarnavę asmenys tą darbą gali siūlyti įskaičiuoti į darbo stažą. Tai dabar yra panaikinta ta dviprasmybė ir komitetas šiam pasiūlymui pritarė. 
K. MIŠKINIENĖ (LSDPF). Bendru sutarimu.
PIRMININKĖ. Gal galime dėl svarstymo pritarti bendru sutarimu? 
K. MIŠKINIENĖ (LSDPF). Galime.
PIRMININKĖ. Kad sutinkate svarstyti. Galime ar reikia balsuoti? (Balsai salėje) Sutinka Seimas svarstyti. Taigi balsuojame dėl pataisos. Komitetas pritarė. Kas pritariate Seimo narės D. Kuodytės pasiūlymui, balsuojate už, kas turite kitą nuomonę, balsuojate prieš arba susilaikote.
Balsavo 92 Seimo nariai: už – 88, prieš nėra, susilaikė 4. Seimo narės pataisai pritarta. 
Dėl 1 priedo pastabų, pasiūlymų nebuvo. 2 priedas. Ar galime priimti kartu su D. Kuodytės priimtu pasiūlymu? Priimta bendru sutarimu. 
2 straipsnis. Čia visi straipsniai buvo į 1 straipsnį. 2 straipsnis. Pastabų, pasiūlymų nėra. Galime priimti bendru sutarimu? Priimta.
3, 4, 5 straipsniai. Pastabų, pasiūlymų nėra. Galime priimti bendru sutarimu? Priimta.
Nuomonės už nėra. Nuomonė prieš – R. J. Dagys.
R. J. DAGYS (TS-LKDF). Gerbiami kolegos, priimame pagrindinę liūto dalį lemiančią (socialinio draudimo išmokas) įstatymo dalį. Tai yra mūsų pensijos. Dėl ko pradėjome reformą? Reformą pradėjome dėl aiškios priežasties – kad užtikrintume, kad mūsų gaunamos socialinio draudimo pensijos nenuvertėtų arba net priartėtų prie Europos Sąjungos vidurkio… Norma būtų apie 40 %. Toks buvo tikslas. Ar jis pasiektas? Absoliučiai ne. Pateikti mūsų Vyriausybės duomenys rodo tai, kad dabar pakeitimo norma, lyginant su vidutine alga, – maždaug 33–34 %, o 2035 metais bus 24 %. Ketvirtadalis vidutinės pensijos. 40 % nuvertėjimas. Tai yra atsakas. Kodėl? Todėl kad papildomų šaltinių nėra, jokių realių nenumatyta, o dirbančiųjų ir gaunančių pensijas santykis keisis nuo dviejų… Dabar santykis yra du prie vieno dirbantys ir nedirbantys, o ateityje (2035 metais) bus beveik vienas prie vieno. Be pinigų santykių išlaikyti neįmanoma ir tai elementarią aritmetiką žinančiam žmogui yra aišku, bet Vyriausybė nepasiūlė jokio realaus šaltinio, viską krauna biudžetui. 
Be to, dar siūlo mažinti socialinio draudimo mokestį, tai pensijos automatiškai negali didėti. Fizinis jo padidėjimas nieko žmonėms nereiškia. Jų perkamoji galia bus mažesnė. Plius kiekviena Vyriausybė dar bus priversta ieškoti, kaip ištaisyti jūsų klaidas, kurias jūs padarėte Pensijų draudimo įstatyme. Tokiomis sąlygomis mūsų frakcija tikrai negali prisiimti atsakomybės ir tikrai nesiregistruosime balsuodami dėl šito įstatymo. Tai yra jūsų asmeninės sąžinės reikalas, kaip jūs elgiatės su pensininkais. 
PIRMININKĖ. Nuomonė už – K. Miškinienė. 
K. MIŠKINIENĖ (LSDPF). Gerbiami kolegos, vakar mes jau daug apie tai kalbėjome, kad Socialinio draudimo įstatymo paketas glaudžiai susijęs su darbo santykiais. Savaime suprantama, visi mes žinome, kad pensijų augimas ir socialinės draudimo sistemos tvarumas, adekvatumas priklausys nuo ekonomikos augimo. Taigi socialinio modelio paketu darome viską, kad būtų palankesnės sąlygos kurti darbo vietas, didinti darbo užmokestį. Aš nenorėčiau taip skeptiškai kalbėti ir manyti, kad mūsų valstybė neturi jokių galimybių judėti į priekį. Aš manau, kad tokių galimybių yra, ir mes visi sutelktai turime daryti viską, kad pagrindinė ar bazinė pensijų dalis būtų perkelta į valstybės biudžetą. Mūsų įstatymo baigiamosiose nuostatose yra numatyta: jeigu tas santykis pasikeistų, valstybė įsipareigotų… Tiesiog Vyriausybė turi stebėti, vykdyti nuolatinę viso socialinio modelio paketo įgyvendinimo stebėseną ir teikti pasiūlymus, t. y. valstybės biudžeto asignavimų daugiau skirti socialinio draudimo sistemai, kad mūsų pensininkai gautų orias pensijas.
Gerbiami kolegos, taigi aš siūlau pritarti parengtam projektui. Yra ir daugiau dalykų jame numatyta: sukurti sistemą, kuri tiesiog būtų labiau socialiai teisinga įvertinant kiekvieno žmogaus ir stažą, ir įmokas. Nenumatytas pensijų mažinimas, kaip… Taigi, kolegos, aš tikrai…
PIRMININKĖ. Laikas! Laikas, pirmininke. Jūs…
K. MIŠKINIENĖ (LSDPF). …siūlau pritarti. Atsiprašau.
PIRMININKĖ. …viršijote laiką.
K. MIŠKINIENĖ (LSDPF). Atsiprašau.
PIRMININKĖ. Nuomonė prieš – R. Baškienė.
R. BAŠKIENĖ (MSNG). Labai ačiū. Gerbiamieji kolegos, pasakykime patys sau, kad šita reforma nepavyko, kaip ir visas socialinis modelis. Galime tik pasakyti, kad darėme reformą dėl reformos. Vėlgi bandau atsakyti į klausimą, kam gi dabar priėmus šitą įstatymą būtų geriau? Ar padidės „Sodros“ biudžetas, kad galėtume didinti „Sodros“ pensijas? Ne. Kad galiausiai iki 266 eurų vidutinė pensija padidėtų? Taip pat atsakymo nėra. Jau ir taip deficitinis ir skolos didžiulę naštą turintis „Sodros“ biudžetas leidžia tik nusiminti pažvelgus į tai ir į tuos darbus, kuriuos mes bandome dabar daryti. 
Galbūt tai nėra esminis dalykas, tačiau siūlymas padidinti būtinąjį stažą nuo 30 iki 35 metų irgi nesuteikia jokio optimizmo. Ką tuo laimėjome? Dabar žmogus, vienus metus dirbęs daugiau nei būtinasis stažas, jau turi 3 % bazinės pensijos. Mes nesudarome galimybės gauti 40 eurų daugiau, o per penkerius metus jau susidaro 200 eurų. Kodėl mes nenorime būti jautresni ir pritarti kolegos A. Dumbravos pasiūlymui dėl galimybės išeiti į išankstinę pensiją ir taikyti ne 0,4 %, o 0,2 % už kiekvieną mėnesį tos sumažinimo dalies? Tai vėlgi galbūt paskatintų žmones ieškoti kitų galimybių. 
Mes be galo mylime kaupiamuosius fondus. 153 mln. iš „Sodros“ biudžeto atiduodame jiems. Mes labai mylime daug ką kita, išskyrus tai, ką privalėtume mylėti ir gerbti. Kokia kalba apie orias pensijas, jeigu patys suprantame, kad šito mes nedarome ir nesistengiame padaryti. Perspektyvos nematau. Neviltis žvelgiant į šituos įstatymo projektus iš tikrųjų yra didžiulė, todėl negalėsiu už juos balsuoti ir agituosiu kolegas nepritarti.
PIRMININKĖ. Nuomonės už, prieš išsakytos. 
Balsuojame. Kas pritariate, balsuojate už, kas turite kitą nuomonę, balsuojate prieš arba susilaikote. 
Užsiregistravo 64 Seimo nariai. 
Balsavo 61: už – 59, prieš nėra, susilaikė 2. Taigi salėje šiuo metu dirba 64 Seimo nariai. 

13.27 val.
Pensijų sistemos reformos įstatymo Nr. IX-1215 3, 4, 5 ir 6 straipsnių pakeitimo įstatymo projektas Nr. XIIP-3252(2) (priėmimas)

1-2.2b klausimas – Pensijų sistemos reformos įstatymo Nr. IX-1215 3, 4, 5 ir 6 straipsnių pakeitimo įstatymo projektas Nr. XIIP-3252. Priėmimo stadija. Yra penki straipsniai. 1, 2, 3, 4, 5 straipsniai. Pastabų, pasiūlymų nėra. Galime pastraipsniui priimti bendru sutarimu? Priimta bendru sutarimu. Norinčių kalbėti nėra. 
Balsuojame. Kas pritariate, balsuojate už, kas turite kitą nuomonę, balsuojate prieš arba susilaikote. 
Užsiregistravo 62.
Balsavo 56: už – 54, prieš nėra, susilaikė 2. Šiuo metu salėje dalyvavo 62 Seimo nariai. Neužtenka balsų. 

13.28 val.
Valstybinių pensijų įstatymo Nr. I-730 3, 4, 5, 9, 10, 14, 15 ir 16 straipsnių pakeitimo įstatymo projektas Nr. XIIP-3255(2) (priėmimas)

1-2.2c klausimas – Valstybinių pensijų įstatymo daugelio straipsnių pakeitimo įstatymo projektas Nr. XIIP-3255. Priėmimo stadija. 
Pastraipsniui. 1, 2, 3, 4, 5, 6, 7, 8, 9 straipsniai. Pastabų, pasiūlymų nėra. Galime pastraipsniui priimti bendru sutarimu? Priimta bendru sutarimu. 
Nuomonė prieš – R. J. Dagys.
R. J. DAGYS (TS-LKDF). Aš, pasisakydamas prieš, tik noriu pataisyti mūsų Pirmininkę, kad salėje yra kur kas daugiau žmonių, bet tos frakcijos, kurios mato šito darbo beprasmiškumą ir tiktai audringos veiklos imitavimą, tiesiog atsisako dalyvauti priimant šituos įstatymus ir nesiregistruoja. 
PIRMININKĖ. Ačiū. Nes niekas prieš tai nieko nepareiškė, tai aš turiu… (Balsai salėje) Tiktai fiksuoju faktą, kuris yra fiksuojamas sistemoje. (Balsai salėje) 
Balsuojame. Pabaigsime procedūrą. Balsuojame. Kas pritariate, balsuojate už, kas turite kitą nuomonę, balsuojate prieš arba susilaikote. 
Užsiregistravo 67. Balsavo 65: už – 63, prieš nėra, susilaikė 2. Nepakankamas skaičius balsų.
J. Razma. Prašom. 
J. RAZMA (TS-LKDF). Gerbiama Pirmininke, jūs taip pat turėtumėte suvokti, kad nepriėmus pagrindinio projekto netinka teikti priimti galutiniam balsavimui lydimųjų. Pavyzdžiui, yra kitas – kaip mes panaikinsime Išankstinio mokėjimo pensijų įstatymą, sakykime, ir nepriimsime to naujo, pagrindinio įstatymo, kur nuostatos yra perkeltos? Tai tiesiog aš siūlau jums elgtis išmintingai ir neteikti finaliniam balsavimui lydimųjų, kol vis dėlto nesurengtas pasitarimas ir neapsispręsta dėl dviejų pagrindinių projektų. 
PIRMININKĖ. Ačiū už pastabą. Bet iš tiesų pastraipsniui niekas problemų nekeliate, tai aš neturiu pagrindo… (Balsai salėje) Jeigu pastraipsniui jūs pritariate, tai, vadinasi, pritariate kiekvienam straipsniui, kas ten parašyta. 
J. RAZMA (TS-LKDF). Jūs norite, kad mes dėl kiekvieno straipsnio kalbėtume? Galime. 
PIRMININKĖ. Jūsų tokia teisė. Jūs man sakote, kad aš turiu, aš neturiu pagrindo netikėti, kad jūs nebalsuosite. Tai aš turiu teikti balsuoti. 

13.31 val.
Valstybinių socialinio draudimo senatvės pensijų išankstinio mokėjimo įstatymo Nr. IX-1828 pripažinimo netekusiu galios įstatymo projektas Nr. XIIP-3262(2) (priėmimas)

1-2.2d. – Valstybinių socialinio draudimo senatvės pensijų išankstinio mokėjimo įstatymo Nr. IX-1828 pripažinimo netekusiu galios įstatymo projektas Nr. XIIP-3262. (Balsai salėje) Priėmimo stadija. Jeigu jums koks nors straipsnis nepatinka, jūs jo nepriimkite ir tada sustosime. (Balsai salėje) Kaip aš galiu pati nuspręsti, balsuos Seimas, ar ne. 
A. KUBILIUS (TS-LKDF). Pirmininke!..
PIRMININKĖ. 1 straipsnis. 2 straipsnis. Palaukite, pabaigsiu procedūrą.
A. KUBILIUS (TS-LKDF). Gerai. 
PIRMININKĖ. Pastraipsniui. 1 straipsnis. Pastabų, pasiūlymų nėra. Reikia balsuoti? (Balsai salėje) Nereikia. 2 straipsnis. Pastabų, pasiūlymų nėra. Nereikia balsuoti? (Balsai salėje) Nereikia. Pastraipsniui yra priimta.
Prašom. Nuomonė prieš – R. J. Dagys ir tada A. Kubilius. 
R. J. DAGYS (TS-LKDF). Gerbiama Pirmininke, jeigu jums reikia formalaus pasakymo, aš tikrai siūlau nepriimti šito įstatymo, kol nepriimtas pagrindinis įstatymas, nes nėra jokios prasmės. Ką, jūs tada nešite pasirašyti Prezidentei tik vieną įstatymą, kuris suderina įstatymą su nepriimtu įstatymu? Tai yra tikrai nelogiškas sprendimas ir tai tikrai nepapuoš mūsų Seimo darbo. 
PIRMININKĖ. Labai ačiū. Prašau, A. Kubilius. 
A. KUBILIUS (TS-LKDF). Aš beveik tą patį klausimą noriu paklausti: ar jūs tikrai planuojate, jeigu mes už kurį nors lydimąjį įstatymą balsuosime, grynai dėl sportinio įdomumo, jį atskirai pasirašytą nešti Prezidentei? Tai čia vienas klausimas. 
Antra mano klausimo dalis. Gerbiama Pirmininke, mano skaičiavimais, valdančiojoje koalicijoje šiuo metu yra 83 Seimo nariai. Sakykite, gal jūs žinote, kodėl balsavime dalyvauja tik 62? Ar tai yra tylioji rezistencija? Ar jie kur nors protestuoja, kokiose nors palapinėse dabar gyvena, ar dar kas nors? Kad mes suvoktume situaciją, nes mes vis laukiame, kad valdančioji koalicija už savo programinį įstatymą ateis ir balsuos labai tvirtai, nes visą laiką mums buvo aiškinama, kad tai labai svarbūs įstatymai, jais yra apibrėžiama labai svarbi „Sodros“ reforma, taip pat ir bazinės pensijos perkėlimas į valstybės biudžetą. 
Mano trečiasis klausimas. Gerbiama pirmininke, jūs, kaip viena iš valstybės vadovių, gal galėtumėte man paaiškinti, niekaip nesuprantančiam, kokia dalis bazinės pensijos kitais metais, priėmus šiuos įstatymus, bus mokama iš valstybės biudžeto? 
PIRMININKĖ. Gerai. Ačiū už klausimus, noriu atsakyti. Seimo statutas nenumato Seimo nariams atsiskaityti Seimo Pirmininkui, jeigu jis nedalyvauja posėdyje, tam yra Etikos ir procedūrų komisija. Seimo narys, turėdamas motyvuotą priežastį, turi pranešti Etikos ir procedūrų komisijai, jeigu turi pateisinamą priežastį, arba pateikti pateisinamąjį dokumentą. Jeigu to nėra, aš jau minėjau pačioje pradžioje, Statutas numato nuoskaitas nuo atlyginimo. Tai kiekvieno Seimo nario mandatas yra laisvas. Aš įsivaizduoju, kad frakcijos vadovams yra pranešta, kas, kodėl nedalyvauja kažkuriuo metu, ir frakcijų vadovai koordinuoja valdančiosios koalicijos darbą. 
Noriu priminti, kad Seimo Pirmininkė nėra nė vienos frakcijos narė, nes to neleidžia Statutas, todėl atsakyti į šitą dalį negaliu. 
Kitas jūsų klausimas dėl teikimo balsuoti. Aš neturiu pagrindo neteikti. Iš tiesų pagrindinis įstatymas pastraipsniui yra priimtas. Vadinasi, jokių pasiūlymų, pataisų Seimo nariai registruoti nebegali, procedūra yra užbaigta, liko tik galutinis balsavimas. (Balsas salėje: „Dar reikia priimti!..“) Tai čia yra visiškai… Nežinau, tas stabdymas tai yra principinis noras dirbti visą vasarą. Dirbkime. Aš privalau eiti per valdybos sudarytą darbotvarkę ir teikti visus balsavimus taip, kaip priklauso. Galite, jūsų teisė nesiregistruoti. (Balsai salėje) 
O priėmimo stadijoje, jeigu mes atėjome iki tos dalies, tai aš manau, kiekvienas Seimo narys jau turi žinoti, apie ką kalba koks straipsnis. (Balsai salėje) 

13.36 val.
Socialinės apsaugos išmokų atskaitos rodiklių ir bazinio bausmių ir nuobaudų dydžio nustatymo įstatymo Nr. X-1710 2 straipsnio pakeitimo įstatymo projektas Nr. XIIP-3263(2) (priėmimas)

Taip, dirbame toliau. 1-2.2e. – Socialinės apsaugos išmokų atskaitos rodiklių ir bazinio bausmių ir nuobaudų dydžio nustatymo įstatymo Nr. X-1710 2 straipsnio pakeitimo įstatymo projektas Nr. XIIP-3263. Priėmimo stadija. 
Yra trys straipsniai: 1, 2 ir 3. Jokių pastabų, pasiūlymų nėra. Ar galime?.. (Balsas salėje: „Balsuojam dėl kiekvieno!“) Gerai. 
1 straipsnis. Balsuojame dėl 1 straipsnio. Kas pritariate 1 straipsniui, balsuojate už, kas turite kitą nuomonę, balsuojate prieš arba susilaikote. (Triukšmas salėje) Toks triukšmas salėje, atrodo, kad aš kalbuosi su savimi ir retkarčiais dar su opozicija. 
Balsavo 96 Seimo nariai: už – 66, prieš nėra, susilaikė 30. 1 straipsnis priimtas. 
2 straipsnis. Pastabų, pasiūlymų nėra. Balsuojame. 
Balsavo 101 Seimo narys: už – 67, prieš nėra, susilaikė 34. 2 straipsniui yra pritarta. 
3 straipsnis. Balsuojame. 
Balsavo 100 Seimo narių: už – 66, prieš nėra, susilaikė 34. 
Dėl viso nuomonės už, prieš. Norinčių kalbėti nėra. Dabar aiškiai matau, kad turbūt 71 mes neturėsime, nes nuomonė labai aiškiai išreikšta. Balsavimas atidedamas. (Triukšmas salėje) 
Prašo balsuoti. Tai balsuojame. Kas pritariate, kad įstatymas būtų priimtas, balsuojate už, kas turite kitą nuomonę, balsuojate prieš arba susilaikote. 
Užsiregistravo 68, balsavo 67: už – 65, prieš nėra, susilaikė 2. Neužtenka balsų. 

13.40 val.
Mokslininkų valstybinių pensijų laikinojo įstatymo Nr. I-732 3 straipsnio pakeitimo įstatymo projektas Nr. XIIP-3257(2) (priėmimas)

1-2.2f klausimas – Mokslininkų valstybinių pensijų laikinojo įstatymo Nr. I-732 3 straipsnio pakeitimo įstatymo projektas Nr. XIIP-3257. Priėmimo stadija. 1 ir 2 straipsniai. Pastraipsniui reikia balsuoti, ar galime bendru sutarimu? (Balsai salėje) Yra norinčių balsuoti? Taip, prašom balsuoti. 
Pastraipsniui. 1 straipsnis. Balsuojame. 
Balsavo 93 Seimo nariai: už – 63, prieš nėra, susilaikė 30. 1 straipsniui pritarta. 
2 straipsnis. Balsuojame. 
Balsavo 101 Seimo narys: už – 67, prieš – 1, susilaikė 33. Įstatymas yra priimtas. (Balsai salėje) Atsiprašau, 2 straipsnis yra priimtas. Dokumentą atidaviau ir iš karto pagalvojau, kad dėl viso. Dėl 2 straipsnio motyvai už, prieš. Prieš – J. Razma. 
J. RAZMA (TS-LKDF). Gerbiamoji Pirmininke, kadangi jūs negirdite mūsų, tenka dar kartą pakartoti, kad siekdami bent elementarios savo veiksmų logikos mes negalime balsuoti už lydimąjį projektą, kai nėra apsispręsta dėl pagrindinio. Mes tą pasiekti galime vieninteliu būdu – nesiregistruodami, nes, deja, valdančiosios koalicijos atstovai, kaip matome, elgiasi visiškai neatsakingai, ramiai balsuoja už lydimųjų projektų priėmimą, nors pagrindinis projektas nepriimtas. Dar kartą tenka pabrėžti, kokia būtų absurdiška situacija, jeigu taip ir liktų nepriimtas pagrindinis, o Pirmininkė lydimuosius turėtų nešti Prezidentei. 
PIRMININKĖ. Labai ačiū. Aš tik noriu paaiškinti, kad pasirašymui turiu dešimt dienų. Jeigu per tą laiką nebūtų priimtas pagrindinis, aš kreipčiausi į Etikos ir procedūrų komisiją ir grąžintume į salę iš naujo svarstyti, surinkus parašus. Iš tiesų tai yra procedūriniai dalykai, kuriuos galime išspręsti. Jeigu taip būtų, jeigu tai prieštarautų pagrindiniam projektui, bet komiteto pirmininkė manęs nestabdo, tai aš suprantu, kad galime priiminėti. 

13.44 val.
Pensijų kaupimo įstatymo Nr. IX-1691 3, 4, 10, 17, 23, 25 ir 27 straipsnių pakeitimo įstatymo projektas Nr. XIIP-3261(2) (priėmimas)

1-2.2g klausimas – Pensijų kaupimo įstatymo kai kurių straipsnių pakeitimo įstatymo projektas Nr. XIIP-3261. Priėmimo stadija. Pastraipsniui. (Balsai salėje) Pastraipsniui. Dėl straipsnių balsuosime atskirai? (Balsai salėje) Balsuojame atskirai. 
1 straipsnis. Balsuojame. Kas pritariate, kad 1 straipsnis būtų priimtas?
Balsavo 104 Seimo nariai: už – 67, prieš – 1, susilaikė 36. 1 straipsnis priimtas. 
2 straipsnis. Balsuojame. 
Balsavo 92 Seimo nariai: už – 60, prieš nėra, susilaikė 32. 2 straipsnis priimtas. 
3 straipsnis. Reikia balsuoti, ar galime bendru sutarimu? Prieštaraujančių nėra? 3 straipsnis priimtas bendru sutarimu.
4, 5, 6, 7, 8 straipsniai. Pastabų, pasiūlymų nėra. Galime priimti bendru sutarimu, ar reikia balsuoti? Prieštaraujančių nėra? Nėra. Priimta bendru sutarimu. 
Už, prieš norinčių kalbėti nėra. 
Balsuojame dėl viso. (Balsai salėje) Dėl viso. Balsuojame. (Balsai salėje) 

Šio įstatymo priėmimas

Balsavo 75 Seimo nariai: už – 74, prieš – 1, susilaikiusių nėra. Įstatymas (projektas Nr. XIIP-3261) priimtas.

13.48 val.
Valstybinių šalpos išmokų įstatymo Nr. I-675 pakeitimo įstatymo projektas Nr. XIIP-3265(2) (priėmimas)

1-2.2h klausimas – Valstybinių šalpos išmokų įstatymo Nr. I-675 pakeitimo įstatymo projektas Nr. XIIP-3265. Priėmimas. 
Pastraipsniui. 1 straipsnis. Dėl 1.1 straipsnio yra Teisės departamento pastaba, kuriai komitetas pritarė. Ar galime 1 straipsnį priimti bendru sutarimu? Prieštaraujančių nėra. Priimtas. 
2 straipsnis. Yra Teisės departamento pastaba. Komitetas pritarė. Galime priimti 2 straipsnį? Priimtas. 
3 straipsnis. Pastabų nėra. Galime priimti? Priimtas. 
4 straipsnis. Teisės departamento pastaba, jai pritarta. Galime priimti? Priimtas.
5, 6 straipsniai. Pastabų nėra. Galime priimti bendru sutarimu? Priimtas. 
7 straipsnis. Teisės departamentas parašė pastabą, jai komitetas nepritarė. Ar galime pritarti 7 straipsniui? (Balsai salėje) Pritarta bendru sutarimu. 
8 straipsnis. Yra Teisės departamento pastaba. Jai komitetas pritarė. Galime 8 straipsnį priimti bendru sutarimu? Priimtas. 
9, 10, 11, 12, 13, 14, 15, 16, 17, 18, 19, 20, 21, 22, 23, 24 straipsniai. Pastabų, pasiūlymų nėra. Galime pritarti pastraipsniui bendru sutarimu? Prieštaraujančių nėra? Pritarta bendru sutarimu. 
2 straipsnis. 3 straipsnis. 4 straipsnis. Pastabų, pasiūlymų nėra. Galime priimti bendru sutarimu? Priimta. Dėl viso norinčių kalbėti nėra. Balsuojame. 

Šio įstatymo priėmimas

Balsavo 75 Seimo nariai: už – 72, prieš nėra, susilaikė 3. Įstatymas (projektas Nr. XIIP-3265) priimtas. (Gongas) Neatsimenu, dėl ano gongas buvo ar ne? 
Dar kartą kartoju dėl protokolo, įstatymas (projektas Nr. XIIP-3261) yra priimtas. (Gongas) Nes nebuvo gongo. 
Įstatymas, kurio projektas Nr. XIIP-3265, kaip jau ir minėjau, pagal visas procedūras priimtas. 

13.51 val.
Tikslinių kompensacijų įstatymo projektas Nr. XIIP-3266(2) (priėmimas)

Darbotvarkės 1-2.2i klausimas – Tikslinių kompensacijų įstatymo projektas Nr. XIIP-3266. Priėmimo stadija. Pastraipsniui. Dėl 1 straipsnio yra Teisės departamento pastaba, jai yra pritarta. Galime 1 straipsnį priimti? Priimtas. 
2 straipsnis. Nėra pastabų. Galime priimti? Priimtas. 3 straipsnis. Pastabų nėra. Galime priimti? Yra Teisės departamento pastaba, kuriai komitetas pritarė. Galime priimti? Priimtas. 
4, 5, 6, 7, 8, 9, 10, 11, 12 straipsniai. Pastabų ir pasiūlymų nėra. Galime priimti bendru sutarimu? Priimti. 
14 straipsnis. Yra Teisės departamento pastaba, komitetas jai pritarė. Galime priimti straipsnį? Priimtas. 
Pastraipsniui priėmimas baigtas. Už ir prieš nėra. Balsuojame. 

Šio įstatymo priėmimas

Balsavo 73 Seimo nariai: už – 70, prieš nėra, susilaikė 3. Įstatymas (projektas Nr. XIIP-3266) priimtas. (Gongas) 

13.53 val.
Valstybinio socialinio draudimo įstatymo Nr. I-1336 pakeitimo įstatymo projektas Nr. XIIP-3235(3) (priėmimo tęsinys)

Grįžtame prie pagrindinio įstatymo projekto Nr. XIIP-3235. Balsuojame. Kas pritariate priėmimui… Tuoj, sistema. Balsuojame. Kas pritariate pagrindinio įstatymo priėmimui, balsuojate už, kas turite kitą nuomonę, balsuojate prieš arba susilaikote. Balsuojame. Labai svarbus balsavimas. Seimo nariai, prašome sėsti į savo darbo vietas. Kiekvienas balsas yra labai svarbus. Vieno balso trūksta. Dar kartą prašau sėsti į darbo vietas. Dar kartą kartojame balsavimą. Prašome pakviesti Seimo narius iš rūkomojo. Balsuojame. Visi darbo vietose. Kas pritariate priėmimui, balsuojate už, kas turite kitą nuomonę, balsuojate prieš arba susilaikote. 
Užsiregistravo 71 Seimo narys. Balsavo 70 Seimo narių. Užtenka? Dar kartą balsavimo rezultatai. Balsavo 70 Seimo narių: už – 63, prieš – 3, susilaikė 4. Įstatymas (projektas Nr. XIIP-3235) priimtas. (Gongas) 
Man sako, kad (…) užsiregistravo. (Šurmulys salėje) Tuoj pasitikslinsime, kaip rašoma Statute. V. Kravčionok. Prašom. 
V. KRAVČIONOK (LLRA-KŠSF). Pirmininke, aš netyčia paspaudžiau ne tą mygtuką, aš norėčiau frakcijos vardu prašyti perbalsuoti. 
PIRMININKĖ. Ačiū. Galime perbalsuoti. Turiu perskaityti, jau radome straipsnį. 113 straipsnis. „Lietuvos Respublikos įstatymai, Seimo nutarimai ir kiti Seimo sprendimai priimami Seimo posėdžiuose paprasta, t. y. daugiau kaip pusės, posėdyje dalyvaujančių Seimo narių balsų dauguma, išskyrus specialius Konstitucijos ir šio Statuto nustatytus atvejus kitiems įstatymams.“ 
Kadangi frakcijos vardu buvo prašymas perbalsuoti, balsuojame iš naujo. (Balsai salėje) Buvo ginčytina situacija, balsuojame. (Triukšmas, šurmulys salėje) 
Noriu atkreipti dėmesį, kad buvo toks atvejis, kad Prezidentė vetavo. Geriau pasitikslinkime, kad nebūtų jokių dviprasmybių. 

Šio įstatymo priėmimas

Užsiregistravo 71 Seimo narys. Balsavo 71 Seimo narys. Dabar tvarkingai. Už – 62, prieš – 3, susilaikė 6. Įstatymas (projektas Nr. XIIP-3235) priimtas. (Gongas) Dabar jau tikrai tvarkingai padarėme. Ačiū. 
P. GRAŽULIS (TTF). Gerbiamoji Pirmininke, dėl vedimo tvarkos. Šiandien birželio 29 diena, Petrinės, galėtumėte ne tik Seimo Petrus, bet ir visus Lietuvos Petrus ir Povilus pasveikinti. Šitokia šventė. 
PIRMININKĖ. Kai baigsime darbą, pradėsime švęsti. 
P. GRAŽULIS (TTF). Reikia prieš darbą visus Petrus pasveikinti. Jeigu jau Pirmininkė nesveikina, tai aš sveikinu Lietuvos Seimo Petrus ir Povilus ir visos Lietuvos Petrus ir Povilus su Petrinėmis. (Plojimai) 
PIRMININKĖ. Petrai, kai baigsime darbą šeštą valandą, tikrai visus pasveikinsime, ir, tikimės, kai pasveikinsime, būti pakviesti. 
Kadangi Petras jau padarė pertraukėlę, gerbiamieji Seimo nariai, šiandien, šiuo metu, mūsų posėdį stebi Izraelio jaunųjų diplomatų mokyklos atstovai. Pasveikinkime juos. (Plojimai) 
Balsuojame dėl lydimųjų. Kiekvienas balsas yra labai svarbus. Gerbiamojo premjero prašyčiau irgi neišeiti iš salės. 

13.58 val.
Vidaus tarnybos statuto 50 ir 57 straipsnių pakeitimo įstatymo projektas Nr. XIIP-3258(2) (priėmimo tęsinys) 

(Triukšmas salėje) Projektas Nr. XIIP-3258. Balsuojame. Kas pritariate, kad būtų priimtas? Gerbiamasis premjere, prašom balsuoti. 

Šio įstatymo priėmimas

Balsavo 71 Seimo narys. Už – 71, prieš nėra, susilaikiusių nėra. Įstatymas (projektas Nr. XIIP-3258) priimtas. (Gongas) 

14.00 val.
Krašto apsaugos sistemos organizavimo ir karo tarnybos įstatymo Nr. VIII-723 65, 66, 67, 68, 70 ir 72 straipsnių pakeitimo įstatymo projektas Nr. XIIP-3260(2) (priėmimo tęsinys)

Projektas Nr. XIP-3260. Balsuojame. Balsuojame! Kas pritariate, balsuojate už, kas turite kitą nuomonę, balsuojate prieš arba susilaikote. 

Šio įstatymo priėmimas

Balsavo 77 Seimo nariai. Už – 76, prieš nėra, susilaikė 1. Įstatymas (projektas Nr. XIIP-3260) priimtas. (Gongas) 

14.01 val.
Valstybinio socialinio draudimo fondo biudžeto sandaros įstatymo Nr. IX-547 2, 4, 5, 6, 11 ir 14 straipsnių pakeitimo įstatymo projektas Nr. XIIP-3251(2) (priėmimo tęsinys) 

Įstatymo projektas Nr. XIIP-3251. Balsuojame. 

Šio įstatymo priėmimas

Balsavo 76 Seimo nariai. Už – 72, prieš nėra, susilaikė 4. Įstatymas (projektas Nr. XIIP-3251) priimtas. (Gongas) 

14.02 val.
Valstybinių socialinio draudimo pensijų įstatymo Nr. I-549 pakeitimo įstatymo projektas Nr. XIIP-3239(3) (priėmimo tęsinys) 

Įstatymo projektas Nr. XIIP-3239. Balsuojame. 

Šio įstatymo priėmimas

Balsavo 104 Seimo nariai. Už – 72, prieš – 19, susilaikė 13. Įstatymas (projektas Nr. XIIP-3239) priimtas. (Gongas) 

14.03 val.
Pensijų sistemos reformos įstatymo Nr. IX-1215 3, 4, 5 ir 6 straipsnių pakeitimo įstatymo projektas Nr. XIIP-3252(2) (priėmimo tęsinys)
 
Įstatymo projektas Nr. XIIP-3252. Balsuojame. 

Šio įstatymo priėmimas

Balsavo 105 Seimo nariai. Už – 72, prieš – 17, susilaikė 16. Įstatymas (projekto Nr. XIIP-3252) priimtas. (Gongas) 

14.04 val.
Valstybinių pensijų įstatymo Nr. I-730 3, 4, 5, 9, 10, 14, 15 ir 16 straipsnių pakeitimo įstatymo projektas Nr. XIIP-3255(2) (priėmimo tęsinys)

Įstatymo projektas Nr. XIIP-3255. Balsuojame. 

Šio įstatymo priėmimas

Balsavo 107 Seimo nariai. Už – 72, prieš – 19, susilaikė 16. Įstatymas (projektas Nr. XIIP-3255) priimtas. (Gongas) 

14.05 val.
Valstybinių socialinio draudimo senatvės pensijų išankstinio mokėjimo įstatymo Nr. IX-1828 pripažinimo netekusiu galios įstatymo projektas Nr. XIIP-3262(2) (priėmimo tęsinys)
 
Įstatymo projektas Nr. XIIP-3262. Balsuojame. 

Šio įstatymo priėmimas

Balsavo 103 Seimo nariai. Už – 69, prieš – 17, susilaikė 17. Įstatymas (projektas Nr. XIIP-3262) priimtas. (Gongas) 

14.06 val.
Socialinės apsaugos išmokų atskaitos rodiklių ir bazinio bausmių ir nuobaudų dydžio nustatymo įstatymo Nr. X-1710 2 straipsnio pakeitimo įstatymo projektas Nr. XIIP-3263(2) (priėmimo tęsinys)
 
Įstatymo projektas Nr. XIIP-3263. Balsuojame. Nespėja sistema. Balsuojame.

Šio įstatymo priėmimas

Balsavo 108 Seimo nariai. Už – 74, prieš – 15, susilaikė 19. Įstatymas (projektas Nr. XIIP-3263) priimtas. (Gongas) 

14.07 val.
Mokslininkų valstybinių pensijų laikinojo įstatymo Nr. I-732 3 straipsnio pakeitimo įstatymo projektas Nr. XIIP-3257(2) (priėmimo tęsinys) 

Įstatymo projektas Nr. XIIP-3257. Balsuojame. 

Šio įstatymo priėmimas
 
Balsavo 109 Seimo nariai. Už – 78, prieš – 11, susilaikė 20. Įstatymas (projektas Nr. XIIP-3257) priimtas. (Gongas) 
Įstatymo projektas Nr. XIIP-3261, jau balsavome. Įstatymo projektas Nr. XIIP-3265(2), balsavome. Įstatymo projektas Nr. XIIP-3266(2), jau irgi balsuota, priimtas. 

14.08 val.
Civilinio proceso kodekso 738 ir 739 straipsnių pakeitimo įstatymo projektas Nr. XIIP-3242(2) (priėmimas)

Dabar kitas darbotvarkės klausimas – Civilinio proceso kodekso 738 ir 739 straipsnių pakeitimo įstatymo projektas Nr. XIIP-3242. Priėmimo stadija. Kviečiu Teisės ir teisėtvarkos komiteto pirmininką J. Sabatauską į tribūną. Prašom. Yra Naglio. Pastraipsniui. Kuris čia straipsnis yra? Taigi pastraipsniui. Šiam įstatymui taikoma ypatinga skuba.
1 straipsnis. Pastabų, pasiūlymų nėra. Galime priimti bendru sutarimu? Priimta. 
2 straipsnis. Pastabų, pasiūlymų nėra. Galime priimti bendru sutarimu? Priimta. 
Dėl 3 straipsnio yra ką tik registruota N. Puteikio pataisa, bet kadangi yra ypatinga skuba, mes galime svarstyti. 
J. SABATAUSKAS (LSDPF). Šios pataisos, kai komitetas posėdžiavo šiandien, iki pietų dar nebuvo.
PIRMININKĖ. Bet Seimas turi tokią teisę. Pirmiausia prašom, gerbiamas Nagli, pristatyti savo siūlymą.
N. PUTEIKIS (MSNG). Pirmiausia aš noriu pasakyti, kad vakar Teisės komiteto pirmininkas jus, gerbiami Seimo nariai, suklaidino. Šio įstatymo projekto reikia tik tam, kad pataisytų šalpos pensijų pavadinimą. Tai yra techninė pataisa, čia nesiūloma nei kam nors pagerinti, nei kam nors pabloginti tuos išieškojimus. Tai vienas dalykas.
Antras dalykas. Vakar jus komiteto pirmininkas taip pat suklaidino sakydamas, kad iš neįgalumo pensijų antstoliai neišskaičiuoja. Išskaičiuoja ir iš pensijų, ir iš neįgalumo pensijų. Žmonės, kurie gauna mažas neįgalumo pensijas, yra vieniši, antstoliai išskaičiuoja iš jų iki 50 % sumų ir jiems lieka keliasdešimt eurų mėnesiui pragyventi. Todėl aš, atsižvelgdamas į Teisės ir teisėtvarkos komiteto pirmininko pataisas, pateikiau naują pataisą, kurios esmė tokia, kad visais atvejais, kad ir kas nuo ko, iš bet kokių išmokų ar pajamų, ar darbinių, ar pensijų, ar šalpų bandytų ką nors išskaičiuoti, kad žmogui per mėnesį būtų paliekama Statistikos departamento viešai skelbiama suma, reikalinga gyvybiškai būtinosioms žmogaus išlaidoms. 
Ir atsakydamas į komiteto pirmininko vakar išsakytą pastabą, kad neva aš ginu kalinius ir noriu neleisti jiems atlyginti žalą, tai aš kategoriškai nesutinku. Dabartiniame įstatyme ir mano vakarykštėje pataisoje labai aiškiai parašyta išlyga, kuri reiškia, kad jeigu žmogus yra kalėjime arba jis privalo, būdamas kalėjime ar ne kalėjime, atlyginti žalą, kurią sukėlė kitam asmeniui, tai įstatymas garantuoja, kad išieškojimai yra vykdomi. 
Baigdamas noriu pasakyti, kad siūlau kolegoms priimti mano pasiūlymą, kurio esmė, kad Lietuvoje niekas nebūtų kankinamas labiau negu nustatė Statistikos departamentas. 
PIRMININKĖ. Ačiū. Komitetas nesvarstė. Prašom, jeigu norite reaguoti, prašom.
J. SABATAUSKAS (LSDPF). Aš tik noriu reaguoti, kad vakar aš nieko nesuklaidinau. Kolega, pristatydamas savo pasiūlymus, iš esmės kalbėjo ne apie pasiūlymus. Kai jis teikė pasiūlymus dėl neišskaitomos pinigų sumos iš darbo užmokesčio, jis kalbėjo apie pensijas, apie pašalpas ir jokio pasiūlymo apie pensijas ar pašalpas neteikė. 
Aš vakar pacitavau įstatymo projektą, kad būtent iš šalpos pensijų, iš kompensacijų nėra išskaitų, neįgalumo neminėjau. Apie neįgalumą yra tik viename straipsnyje, kuriame pasakyta, kad daroma išimtis, kai išskaitoma, jeigu daroma išskaita dėl padarytos kitam asmeniui, priteistos žalos dėl asmens susargdinimo, t. y. sveikatos sutrikdymo ar sveikatos sužalojimo. Tai vienas momentas.
Šis pasiūlymas yra kitoks, tačiau sąvokos yra neaiškios, nes yra valstybės remiamos pajamos, o tokios sumos, reikalingos įprastiniams poreikiams tenkinti, įstatymuose nėra, todėl iš esmės siūlytume nepritarti.
PIRMININKĖ. Ačiū pirmininkui. Balsuojame dėl N. Puteikio pataisos. Kas pritariate, balsuojate už, kas turite kitą nuomonę, balsuojate prieš arba susilaikote. 
Balsavo 97 Seimo nariai: už – 29, prieš – 4, susilaikė 64. Nepritarta.
Balsuojame dėl 3 straipsnio. Kas pritariate, kad 3 straipsnis būtų priimtas, balsuojate už, kas turite kitą nuomonę, balsuojate prieš arba susilaikote. 
Balsavo 102 Seimo nariai: už – 86, prieš – 1, susilaikė 15. 3 straipsnis priimtas.
4 straipsnis. Pastabų nėra. Galime priimti bendru sutarimu? Priimta.
Dėl viso. N. Puteikis – prieš. Prašom.
N. PUTEIKIS (MSNG). Teisės ir teisėtvarkos komiteto pirmininkas toliau jus, kolegos, klaidina. Socialinės apsaugos, Teisingumo ministerijų ir Vyriausybės bendrų veiksmų visuma šiandieną yra tokia, kad tie asmenys Lietuvoje, kurie gauna tik neįgalumo pensiją ir jiems neužtenka apmokėti komunalinių mokesčių, jie įkrenta į skolas, antstoliai iš jų išieško iki pusės tos sumos. Realiai tūkstančiai Lietuvos žmonių dėl jūsų veiksmų priversti per mėnesį pragyventi iš 50 eurų. Jūs netaisydami… Gerai, jūs atmetate mano pataisas, tai pasiūlykite savo pataisas. Jūs negalite tokio skaičiaus žmonių marinti badu. Jūs paklauskite savivaldybių, jums pateiks informaciją, kiek žmonių po jūsų visų ir antstolių veiksmų gauna per mėnesį mažiau negu 50 eurų. Jūs pamatysite, kad tai yra didžiulis tų žmonių kankinimas. Komiteto pirmininkė linkčioja galvą, ji tą informaciją turi, kaip ir aš.
Todėl šituos straipsnius būtina papildyti jeigu ne pagal mano pasiūlymus, tai bent pagal Socialinių reikalų ir darbo komiteto pasiūlymus. Jeigu jūs to negalite, nenorite ar nespėjote, aš kreipiuosi į teisingumo ministrą J. Bernatonį, prašyčiau suorganizuoti atskirą svarstymą ir pataisyti antstolių išieškojimo instrukciją pagal Aukščiausiojo Teismo praktiką. Ačiū ministrui, jis linkčioja galvą. 
Kolegos, mes turime tą problemą išspręsti jeigu ne tokiu, tai kitokiu būdu, bet negalime palikti taip, kaip yra dabar. Aš apeliuoju ir į Teisės ir teisėtvarkos komiteto pirmininką. Na, susėskime keturiese ar penkiese ir aš kartu su Socialinių reikalų ir darbo komiteto pirmininke parodysiu jums statistiką ir išspręskime tą problemą, nekankinkime žmonių. (Balsai salėje) 
PIRMININKĖ. Gerai. Už – P. Gražulis. Tuoj, ministre, suteiksiu žodį. Pabaigsime procedūrą.
P. GRAŽULIS (TTF). Gerbiamieji Seimo nariai, kad tai yra problema, ir nemaža problema, manau, visi žinome, manau, kad ir ministras žino. Gal būtų galima koreguoti ir nustatytas tvarkas, bet, manau, jeigu priimtume šią įstatymo pataisą, mes tikrai pagerintume daugeliui žmonių gyvenimus. Todėl aš siūlau balsuoti už.
PIRMININKĖ. Gerbiamas ministras J. Bernatonis. Prašom.
J. BERNATONIS (LSDPF). Dėkoju. Iš tiesų kai kurie Seimo nario N. Puteikio pasiūlymai yra racionalūs, mes pasitarėme ir su Teisės ir teisėtvarkos komiteto pirmininku. Peržiūrėsime vykdymo instrukciją, nes tai yra daugiau įstatymo įgyvendinamųjų aktų reguliavimo klausimai, ir ištaisysime tas problemas. 
PIRMININKĖ. Ačiū už supratimą, ačiū už pastebėtą problemą. Labai gerai, kad salėje iš karto buvo rastas sprendimas. Remigijau, dar norite kalbėti?
R. ŽEMAITAITIS (TTF). Taip. Aš noriu kalbėti prieš N. Puteikio pasiūlymą. Viskas gerai, ką Naglis kalba, būtų gražu, jeigu tie žmonės nebūtų prasiskolinę. O dėl ko prasiskolinę? Dėl savo neatsakingo gyvenimo. Tai, kad jie yra skolingi, o kiti turi nukentėti, tai aš niekaip nesuprantu tų pataisų esmės. Šiandien yra žmonės, kurie skolingi už šildymą, o tiems žmonėms, kurie sąžiningai moka, aš jums galiu pasakyti, kitais metais 5 % didėja mokestis už šilumą, nes yra skola, įmonė turi ją nurašyti kaip nuostolius, ir taip didėja. Lygiai taip bus dar su telekomunikacijų kompanijom, ar jūs būsite paskolinę, ar panašiai, ar panašiai. Baikime čia daryti priešrinkiminius populistinius dalykus. Kad yra problema dėl antstolių įkainių, tai čia yra ministras, savo tvarką gali pakoreguoti ir sumažinti patį antstolių mokestį, bet nereikia į Civilinio proceso kodeksą tokių dalykų kelti. 
PIRMININKĖ. Aš negaliu nepataisyti. Į nuostolius nurašyti įsiskolinimai netampa… į kainą neįkalkuliuojami. 
R. ŽEMAITAITIS (TTF). Gerbiama Seimo Pirmininke, kitais metais tos negautos pajamos skaičiuojamos kaip minusas įmonei. 
PIRMININKĖ. Galbūt valstybė negaus dividendų, kuriuos taip pat privalo sumokėti, jeigu tai valstybės įmonė. 
R. J. Dagys – prieš.
R. J. DAGYS (TS-LKDF). Gerbiami kolegos, aišku, mes gavome tam tikrą pažadą, kad bus sprendžiama, bet tai yra pažadas. Čia mes tų pažadų esame girdėję ne vieną. Tikiuosi, kad šis pažadas bus kitoks negu buvę ankstesni pažadai. Bet kai išgirdau ką tik kalbėjusio kolegos R. Žemaitaičio argumentus, aš specialiai užsirašiau kalbėti prieš, nes negalime taip bausti žmonių, kad jie neturėtų, iš ko gyventi. Dar kalbama apie neįgaliuosius, kuriems įsidarbinti ir gauti papildomų pajamų yra visiškai… faktiškai tampa neįmanoma. Kas iš to, kad tu jam užkrausi tą antstolių mokestį? Jis niekada neturės iš ko grąžinti. O kas tada sumokės antstoliams? Yra racionalumo, supratingumo arba protingumo kriterijai. Ne vien tiktai teorinė ekonomika. Ekonomiką pirmiausia kuria konkretūs žmonės, o ne skaičiai ir schemos, kurias jūs kartais įsivaizduojate. 
PIRMININKĖ. Ačiū. Dar nuomonę už nori pasakyti J. Bernatonis. 
J. BERNATONIS (LSDPF). Aš kviesčiau kolegas pritarti šiam projektui. Tie, kurie kalbėjo prieš, aš supratau, nėra labai įsigilinę, nežino realios situacijos. Nėra išskaičiuojama iki nulio visos pajamos, ir antstoliai pagal vykdymo instrukciją negali to daryti. Jeigu būna kokių pažeidimų, yra nuolat kontroliuojama, svarstoma antstolių, kurie pažeidžia instrukciją, tvarka. O kolegai R. Žemaitaičiui aš siūlyčiau daugiau jautrumo žmonėms… Iš tiesų yra problemų. Nesvarbu, kad tai prasiskolinęs žmogus, bet jam irgi reikia gyventi. Todėl siūlyčiau pritarti. 
PIRMININKĖ. Gerai. Ačiū.
Balsuojame. Nuomonės už, prieš išsakytos. Balsuojame. Kas už tai, kad būtų šis įstatymas priimtas, balsuojate už, kas turite kitą nuomonę, balsuojate prieš arba susilaikote. Noriu priminti, kad čia yra viso paketo lydimasis. Ne atskiras įstatymas. 

Šio įstatymo priėmimas

Balsavo 109 Seimo nariai: už – 87, prieš – 1, susilaikė 21. Įstatymas (projektas Nr. XIIP-3242) priimtas. (Gongas) 
N. Puteikis. Prašom.
N. PUTEIKIS (MSNG). Gerbiamas Žemaitaiti, aš kalbėjau ir ministras kalba apie… (Balsai salėje) Gerbiamas Žemaitaiti, paklausykite! Čia labai svarbus dalykas. Ir aš kalbėjau, ir ministras kalbėjo apie tuos žmones, kurie gyvena ir dirba, kurie stengiasi, nevartoja alkoholio ir neturi kitų žalingų įpročių. Tiesiog yra Lietuvoje keliolika tūkstančių žmonių, kurie dirba visą darbo dieną, turi vaikų, bet sudėjus visas jų pajamas į vieną vietą, sudėjus visą įmanomą valstybės pagalbą, jiems vis tiek trūksta, kad elementariai pragyventų. Šita problema yra ne politinė, ji eina per visas vyriausybes. Valstybės parama dabar – 102 eurai per mėnesį vienam šeimos nariui. Šita suma yra triskart mažesnė negu Statistikos departamento skelbiama suma, reikalinga būtinosioms išlaidoms. Klaipėdoje yra dešimties vaikų mama, kuri dirba kasininke, ir šita šeima siaubingai vargsta, nepaisant visos valstybės jai suteikiamos pagalbos, nes Vyriausybė nekeičia valstybės remiamų pajamų ribos – 102 eurų. 
Aš žiūriu dabar į premjerą ir prašau ir teisingumo ministrą, ir Socialinių reikalų ir darbo komitetą, ir socialinės apsaugos ir darbo ministrę surengti Vyriausybėje diskusiją. Šitą 102 eurų ribą reikia kelti aukštyn. Mes kankiname žmones kaip kokioje badaujančioje Angolos gentyje džiunglėse. Šita riba… Dabar aš matau ir komiteto pirmininkė priėjo prie mikrofono. Ji patvirtins – ta suma yra absurdiškai maža. Kolegos, reikia šituos dalykus spręsti.
PIRMININKĖ. Gerbiami kolegos, labai svarbu. Naglis išsakė visus argumentus ir norėčiau, kad visi išgirstume, bet liko du šio paketo įstatymai. Išsivaikščios Seimo nariai – nepriimsime. Aš prašau sėsti ir balsuoti. 

14.25 val.
Piniginės socialinės paramos nepasiturintiems gyventojams įstatymo Nr. IX-1675 8, 10 ir 17 straipsnių pakeitimo įstatymo projektas Nr. XIIP-3246(2) (priėmimas)

Projektas Nr. XIIP-3246. Po to, kai viską priimsime, pašnekėsime. Piniginės socialinės paramos nepasiturintiems gyventojams įstatymo Nr. IX-1675 8, 10 ir 17 straipsnių pakeitimo įstatymo projektas. Priėmimas. 
Pastraipsniui. 1 straipsnis. Pastabų nėra. Galime priimti bendru sutarimu? Priimtas. 2 straipsnis. Yra Teisės departamento pastaba, kuriai pritarta. Galime 2 straipsnį priimti? Priimtas. 3 straipsnis. Yra Teisės departamento pastaba. Jai pritarta. Galime priimti 3 straipsnį? Priimtas. 4 straipsnis. Pastabų nėra. Galime priimti? Priimtas. 
Dėl viso nuomonė už – K. Miškinienė.
K. MIŠKINIENĖ (LSDPF). Gerbiami kolegos, aš atsakysiu ir į tuos klausimus, kurie čia buvo keliami dėl neįgaliųjų. Kaip tik šiandien komitetas svarstė Piniginės socialinės paramos įstatymo pakeitimą derinant su direktyva mažinant skurdą, socialinę atskirtį. Kaip tik suteikiama galimybė 50 % padidinti piniginę paramą tiems neįgaliems asmenims, kaip kolega čia kėlė klausimus, ir kitų kategorijų. Būtų palankesnės sąlygos tiems asmenims, kurie atsiduria skurde, gauti paramą ir turėti pragyvenimo šaltinį. Visas šis projektas taip pat suderintas su socialiniu modeliu, ir mes siūlome jam pritarti. 
PIRMININKĖ. Nuomonės išsakytos. 
Balsuojame. Kas pritariate, kad šis įstatymo projektas būtų priimtas, balsuojate už, kas turite kitą nuomonę, balsuojate prieš arba susilaikote. (Balsai salėje) Seimo nariai, grįžkite, į darbo vietas. Balsuojame! (Balsai salėje) 

Šio įstatymo priėmimas

Balsavo 97 Seimo nariai: už – 92, prieš nėra, susilaikė 5. Įstatymas (projektas Nr. XIIP-3246) priimtas. (Gongas) 

14.28 val.
Socialinių paslaugų įstatymo Nr. X-493 29 ir 30 straipsnių pakeitimo įstatymo projektas Nr. XIIP-3253(2) (priėmimas)

Socialinių paslaugų įstatymo Nr. X-493 29 ir 30 straipsnių pakeitimo įstatymo projektas Nr. XIIP-3253. Priėmimo stadija. 
Pastraipsniui. 1 straipsnis. Pastabų nėra. Galime priimti bendru sutarimu? Priimtas. 2 straipsnis. Yra dvi Teisės departamento pastabos. Joms komitetas pritarė. Galime priimti 2 straipsnį? Priimtas bendru sutarimu. 3 straipsnis. Pastabų nėra. Galime priimti bendru sutarimu? Priimtas bendru sutarimu. 
Norinčių kalbėti nėra. Balsuojame. 

Šio įstatymo priėmimas

Balsavo 101 Seimo narys: už – 99, prieš nėra, susilaikė 2. Įstatymas (projektas Nr. XIIP-3253) priimtas. (Gongas) 

14.29 val.
Karių materialinės atsakomybės įstatymo Nr. VIII-1857 12 straipsnio pakeitimo įstatymo projektas Nr. XIIP-3971(2) (priėmimo tęsinys)

Karių materialinės atsakomybės įstatymo Nr. VIII-1857 12 straipsnio pakeitimo įstatymo projektas Nr. XIIP-3971. Liko tik balsavimas. 
Balsuojame. Svarbu socialinė sritis, bet karinė taip pat labai svarbu. Balsuojame. 

Šio įstatymo priėmimas

Balsavo 98 Seimo nariai: už – 94, prieš –1, susilaikė 3. Įstatymas (projektas Nr. XIIP-3971(2) priimtas. (Gongas) 

14.30 val.
Karo policijos įstatymo Nr. VIII-911 15 straipsnio pakeitimo įstatymo projektas Nr. XIIP-3972(2) (priėmimo tęsinys)

Karo policijos įstatymo Nr. VIII-911 15 straipsnio pakeitimo įstatymo projektas Nr. XIIP-3972. Priėmimo stadija. Balsuojam. 

Šio įstatymo priėmimas

Balsavo 97 Seimo nariai: už – 93, prieš nėra, susilaikė 4. Įstatymas (projektas Nr. XIIP-3972(2) yra priimtas (Gongas) 

14.31 val.
Karo prievolės įstatymo Nr. I-1593 33 ir 34 straipsnių pakeitimo įstatymo projektas Nr. XIIP-3973(2) (priėmimo tęsinys)

Karo prievolės įstatymo Nr. I-1593 33 ir 34 straipsnių pakeitimo įstatymo projektas Nr. XIIP-3973. Balsuojame. 

Šio įstatymo priėmimas

Balsavo 101 Seimo narys: už – 96, prieš nėra, susilaikė 5. Įstatymas (projektas Nr. XIIP-3973(2) priimtas. (Gongas) 

14.32 val.
Kibernetinio saugumo įstatymo Nr. XII-1428 19 straipsnio pakeitimo įstatymo projektas Nr. XIIP-3974(2) (priėmimo tęsinys)

Kibernetinio saugumo įstatymo Nr. XII-1428 19 straipsnio pakeitimo įstatymo projektas Nr. XIIP-3974. Balsuojame. Priėmimo stadija.

Šio įstatymo priėmimas

Balsavo 99 Seimo nariai: už – 93, prieš nėra, susilaikė 6. Įstatymas (projektas Nr. XIIP-3974(2) priimtas. (Gongas) 

14.33 val.
Lietuvos šaulių sąjungos įstatymo Nr. VIII-375 30 ir 33 straipsnių pakeitimo įstatymo projektas Nr. XIIP-3975(2) (priėmimo tęsinys)

Lietuvos šaulių sąjungos įstatymo Nr. VIII-375 30 ir 33 straipsnių pakeitimo įstatymo projektas Nr. XIIP-3975. Priėmimo stadija. Balsuojame. 

Šio įstatymo priėmimas

Balsavo 103 Seimo nariai: už – 100, prieš nėra, susilaikė 3. Įstatymas (projektas Nr. XIIP-3975(2) priimtas. (Gongas) 

14.34 val.
Žvalgybos įstatymo Nr. VIII-1861 52 straipsnio pakeitimo įstatymo projektas Nr. XIIP-3976(2) (priėmimo tęsinys)

Žvalgybos įstatymo Nr. VIII-1861 52 straipsnio pakeitimo įstatymo projektas Nr. XIIP-3976. Priėmimas. Balsuojame.

Šio įstatymo priėmimas

Balsavo 99 Seimo nariai: už – 97, prieš nėra, susilaikė 2. Įstatymas (projektas Nr. XIIP-3976(2) priimtas. (Gongas) 

14.35 val.
Sprogmenų apyvartos kontrolės Nr. IX-1315 pakeitimo įstatymo projektas Nr. XIIP-3609(2)ES (priėmimas)

Sprogmenų apyvartos kontrolės Nr. IX-1315 pakeitimo įstatymo projektas Nr. XIIP-3609. Priėmimas. Pastraipsniui. 
1 straipsnis. 2 straipsnis. Yra Teisės departamento pastaba, jai pritarta. 3, 4, 5, 6, 7, yra Teisės departamento dvi pastabos, joms pritarta. 8 straipsnis. 9, 10 yra Teisės departamento pastaba. Komitetas pritarė. 11 straipsnis. 12, 13, 14, 15, 16. Dėl 17 straipsnio yra Teisės departamento pastaba, jai yra pritarta. 18, 19. Dėl 20 straipsnio yra Teisės departamento dvi pastabos, joms pritarta. 21 straipsnis. Nėra pastabų. 22 straipsnis. Pastabų nėra. 
Dėl 1 straipsnio. Pastraipsniui. Galime priimti bendru sutarimu? (Balsai salėje) Priimta bendru sutarimu. (Balsai salėje) 1 straipsnį reikia dar atskirai? (Balsai salėje) Ne. 
2 straipsnis. Galime priimti 2 straipsnį. Pastabų, pasiūlymų nėra. Priimta bendru sutarimu. Dėl viso. Nėra norinčių kalbėti. Balsuojame. 
Šio įstatymo priėmimas

Balsavo 101 Seimo narys: už – 99, prieš nėra, susilaikė 2. Įstatymas (projektas Nr. XIIP-3609(2)ES priimtas. (Gongas) 

14.37 val.
Ginklų ir šaudmenų kontrolės įstatymo Nr. IX-705 2, 3, 9, 12, 19, 21, 22, 23, 24, 25, 26, 27, 28, 29, 30, 31, 34, 36, 37, 38, 39, 40, 41, 42 ir 43 straipsnių pakeitimo įstatymo projektas Nr. XIIP-3610(2) (priėmimas)

Ginklų ir šaudmenų kontrolės įstatymo daugelio straipsnių pakeitimo įstatymo projektas Nr. XIIP-3610. Priėmimas. 
Pastraipsniui. 1, 2 straipsniai. Pastabų, pasiūlymų nėra. 3 straipsnis. Yra Teisės departamento pastaba, jai komitetas nepritarė. 4, 5, 6, 7, 8, 9, 10, 11, 12, 13, 14, 15 ir 16 straipsniai. Pastabų, pasiūlymų nėra. Galime pastraipsniui priimti bendru sutarimu? Priimta bendru sutarimu. Norinčių kalbėti nėra. Balsuojame. 

Šio įstatymo priėmimas

Balsavo 97 Seimo nariai: už – 93, prieš nėra, susilaikė 4. Įstatymas (projektas Nr. XIIP-3610(2) priimtas. (Gongas) 

14.39 val.
Ginklų fondo prie Lietuvos Respublikos vidaus reikalų ministerijos įstatymo Nr. I-1485 pakeitimo įstatymo projektas Nr. XIIP-3611(2) (priėmimas)

Ginklų fondo prie Lietuvos Respublikos vidaus reikalų ministerijos įstatymo Nr. I-1485 pakeitimo įstatymo projektas Nr. XIIP-3611. Priėmimo stadija. Pastraipsniui. 
1, 2, 3, 4, 5, 6, 7, 8, 9 straipsniai. Dėl 1 straipsnio pastabų, pasiūlymų nėra. Galime priimti pastraipsniui? Priimta pastraipsniui. 
2 straipsnis. (Balsai salėje) Devintas, sako 10 nepaminėjau. 10 straipsnį… 1 straipsnį galime priimti bendru sutarimu? (Balsai salėje) Priimta.
2 straipsnis. Galime priimti bendru sutarimu? Priimta. Kalbėti norinčių nėra. Balsuojame. (Balsai salėje) 

Šio įstatymo priėmimas 

Balsavo 91 Seimo narys: už – 85, prieš nėra, susilaikė 6. Įstatymas (projektas Nr. XIIP-3613) priimtas. (Gongas) Atsiprašau. Įstatymas (projektas Nr. XIIP-3611) priimtas. (Gongas) Nuskubėjau į priekį pasižymėjusi. 

14.40 val. 
Administracinių nusižengimų kodekso 234, 506 ir 589 straipsnių pakeitimo įstatymo projektas Nr. XIIP-3613(2) (priėmimas)

Administracinių nusižengimų kodekso 234, 506 ir 589 straipsnių pakeitimo įstatymo projektas Nr. XIIP-3613. Priėmimo stadija. 
Pastraipsniui. 1, 2, 3 straipsniai. Jokių pastabų, pasiūlymų nėra. Galime priimti bendru sutarimu? Priimta. Norinčių kalbėti nėra. Balsuojame. 

Šio įstatymo priėmimas

Balsavo 99 Seimo nariai: už – 97, prieš nėra, susilaikė 2. Įstatymas (projektas Nr. XIIP-3613) yra priimtas. (Gongas) 

14.42 val. 
Karinės jėgos naudojimo statuto patvirtinimo įstatymu Nr. VIII-1621 patvirtinto karinės jėgos naudojimo statuto 2 straipsnio pakeitimo įstatymo projektas Nr. XIIP-3614(2) (priėmimas)

Karinės jėgos naudojimo statuto patvirtinimo įstatymu Nr. VIII-1621 patvirtinto karinės jėgos naudojimo statuto 2 straipsnio pakeitimo įstatymo projektas Nr. XIIP-3614. Priėmimo stadija. 
Pastraipsniui. 1 ir 2 straipsniai. Pastabų, pasiūlymų nėra. Galime pastraipsniui priimti bendru sutarimu? Priimta bendru sutarimu. Norinčių kalbėti nėra. 

Šio įstatymo priėmimas

Balsuojame. Balsavo 102 Seimo nariai: už – 101, prieš nėra, susilaikė 1. Įstatymas (projektas Nr. XIIP-3614) priimtas. (Gongas) 
Kiek čia turime valandų? (Balsai salėje) 

14.43 val. 
Žuvininkystės įstatymo Nr. VIII-1756 2, 10, 11, 13, 17, 171, 18, 21, 24, 27, 29, 31, 32, 36, 37, 53, 54, 61, 63 straipsnių ir priedo pakeitimo ir Įstatymo papildymo 172, 173, 174, 175, 176, 177, 178, 179, 1710, 1711 straipsniais ir 36 straipsnio pripažinimo netekusiu galios įstatymo projektas Nr. XIIP-3461(4)ES (priėmimo tęsinys)

Žuvininkystės įstatymo kai kurių straipsnių ir priedo pakeitimo ir įstatymo papildymo kai kuriais straipsniais ir 36 straipsnio pripažinimo netekusiu galios įstatymo projektas Nr. XIIP-3461(4)ES. Liko tik įstatymo priėmimas. 
Balsuojame. Kas pritariate, kad įstatymas būtų priimtas, balsuojate už, kas turite kitą nuomonę, balsuojate prieš arba susilaikote. 

Šio įstatymo priėmimas

Balsavo 99 Seimo nariai: už – 73, prieš nėra, susilaikė 26. Įstatymas (projektas Nr. XIIP-3461) priimtas. (Gongas) 

14.44 val. 
Administracinių nusižengimų kodekso 12, 28, 29, 291, 294, 295, 297, 299, 301, 302, 589, 681, 684, 686 straipsnių ir priedo pakeitimo įstatymo projektas Nr. XIIP-4242(2)ES (priėmimas)

Administracinių nusižengimų kodekso 12, 28, 29, 291, 294, 295, 297, 299, 301, 302, 589, 681, 684, 686 straipsnių ir priedo pakeitimo įstatymo projektas Nr. XIIP-4242(2)ES. Priėmimo stadija. 
Pastraipsniui. 1, 2, 3, 4, 5, 6 straipsniai. Dėl 7 straipsnio yra Teisės departamento pastaba, jai… Dėl 8 straipsnio yra Teisės departamento pastaba. Jai nepritarta. 9 straipsnis. Pastabų nėra. 10, 11, 12, 13, 14 straipsniai, pastabų nėra. 15 straipsnis. Teisės departamento pastabai pritarta. Antrai pastabai taip pat pritarta. Galime pastraipsniui priimti bendru sutarimu? Priimta bendru sutarimu. 
Norinčių kalbėti nėra. Balsuojame. (Balsai salėje) 

Šio įstatymo priėmimas

Balsavo 105 Seimo nariai: už – 100, prieš nėra, susilaikė 5. Įstatymas (projektas Nr. XIIP-4242) priimtas. (Gongas) 
Gerbiamieji kolegos, artėja 15 valanda. Europos reikalų komiteto pirmininkas prašo Seimo leidimo komitetui susitikti posėdyje su atvykusiais svečiais. (Balsai salėje) Balsuojame. 
Kas pritariate, kad jie galėtų išeiti į posėdį, balsuojate už. (Balsai salėje) Tik Seimas gali leisti. Valandą laiko, ne ilgiau kaip valandą. (Balsai salėje) 30 minučių, sako pirmininkas. Kas sutinkate išleisti, balsuojate už, kas turite kitą nuomonę, balsuojate prieš. 
Balsavo 98 Seimo nariai: už – 71, prieš – 9, susilaikė 18. Ačiū Seimui. Jis suprato svarbą ir Europos reikalų komitetas nuo 15 valandos iki 15 val. 30 min. gali posėdžiauti. 
Dirbame toliau. Tikiuosi, pertraukos dar nenorite? 

14.47 val. 
Žemės įstatymo Nr. I-446 19 straipsnio pakeitimo įstatymo projektas Nr. XIIP-4467(2) (priėmimas)

Žemės įstatymo Nr. I-446 19 straipsnio pakeitimo įstatymo projektas Nr. XIIP-4467(2). Priėmimo stadija. Liko tik balsavimas. Prašom, A. Kubilius.
A. KUBILIUS (TS-LKDF). Gerbiamoji Pirmininke, aš prašyčiau jūsų pasinaudoti 223 straipsniu ar kuriuo, kur yra dėl nenumatytų veiksmų, ir grąžinti įstatymą svarstyti pastraipsniui, nes vakar, man atrodo, per skubėjimą buvo padaryta tokia paprasta klaida, kai buvo supainioti žodžiai „vertė“ ir „kaina“, todėl pats įstatymas praranda prasmę arba jis gali sukelti daug neaiškumų, ypač kalbant apie investuotojus, kurie gali ateiti į laisvas ekonomines zonas ir t. t., ir t. t. Prašau pasiremti savo išmintinga teise ir pasiūlyti perbalsuoti. Esu įregistravęs pataisą, kad ištaisytume tą lyg ir nedidelę klaidą, bet iš esmės ji gali padaryti labai didelių problemų.
PIRMININKĖ. Turiu klausti komiteto pirmininko. (Balsai salėje) O kas komitetas? Valstybės valdymo ir savivaldybių komiteto pirmininkas, kur V. Bukauskas yra? Nėra salėje V. Bukausko? (Balsai salėje) Yra. Kaip su šita pataisa ir ar teisus Andrius, kad reikia taisyti klaidą? 
V. BUKAUSKAS (DPF). Ar galima? 
PIRMININKĖ. Taip. Prašom, įjungta. Ačiū. 
V. BUKAUSKAS (DPF). Ačiū, gerbiamoji posėdžio pirmininke. Gerbiamieji kolegos…
PIRMININKĖ. Aukščiau, jeigu galima, mikrofoną, gerai? 
V. BUKAUSKAS (DPF). Ačiū, gerbiamoji posėdžio pirmininke, Seimo Pirmininke ir gerbiamieji kolegos. Vakar Valstybės valdymo ir savivaldybių komitetas siūlė tą, ką dabar kolega Andrius nori pakartoti, bet Seimo dauguma nepriėmė Valstybės valdymo ir savivaldybių komiteto pataisos ir buvo prašyta Audito komiteto, kad už jų pataisą balsuotų. Buvo balsuota dėl Audito komiteto pastabos. 
Toliau buvo pereita pastraipsniui. Visa tvarka buvo atlikta ir beliko tik priėmimas. Kad išeitume iš padėties, manyčiau, kad priėmimo metu turėtume atmesti šitą teisės aktą ir jį rengti iš naujo. Aš matau tokį siūlymą, kad nebūtų dviprasmybių. 
PIRMININKĖ. Aš dabar klausiu komiteto pirmininko. Ar ta pataisa iš esmės sutvarkytų visą iškilusią problemą? 
V. BUKAUSKAS (DPF). Taip, Pirmininke. 
PIRMININKĖ. Aš vadovaujuosi savo teise. Ar galime grįžti ir perbalsuoti pastraipsniui dėl priėmimo? (Balsai salėje) Pagrindinio komiteto vadovas sako, kad ištaisytų padėtį.
Balsuojame. Kas pritariate, kad grįžtume, balsuojate už, kas turite kitą nuomonę, balsuojate prieš arba susilaikote. Tik dėl to straipsnio, dėl vieno, kiti neklius? Daugiau niekas neklius? Taip? Čia tik vienas straipsnis. 
Balsavo 93 Seimo nariai: už – 91, prieš nėra, susilaikė 2. Seimas pritarė siūlymui iš naujo svarstyti pastraipsniui. 
1 straipsnis. Yra Seimo nario A. Kubilius pataisa. Prašome pristatyti. Aš atsiklausiau pagrindinio. Pagrindinis kas buvo? 
A. KUBILIUS (TS-LKDF). Gerbiamieji kolegos, iš tikrųjų vakar vakare turbūt per skubėjimą, kartais pasitaiko, tikrai nenoriu nieko kritikuoti, bet padaryta, mano manymu, dalykiškai nelabai teisingai, nes iš esmės įvedus nuostatą, kad savivaldybių parduodamų sklypų kaina turi būti nustatyta pagal įstatymą, iš tikrųjų buvo atimta teisė iš savivaldybių, tariantis su galimais investuotojais ir remiantis sklypo rinkos verte, galvoti apie nuolaidas, kurias konkrečiam investuotojui savivaldybė galėtų pritaikyti. Nes įrašius konkrečiai, kad savivaldybės parduodamo sklypo kaina yra apibrėžiama tokiais principais, nepaliekama savivaldybei jokios teisės tartis su galimu investuotoju. Jeigu investuotojai ateis su keliais šimtais darbo vietų ar tūkstančiais darbo vietų, aš manau, kad bus savivaldybių, kurios tą sklypą norės parduoti ir už vieną eurą. 
Todėl aš siūlau iš tikrųjų atkurti šią nuostatą, kad pardavimo kaina nustatoma atsižvelgiant į sklypo vertę, apskaičiuotą pagal visus nustatytus kriterijus. Taip iš tikrųjų sugrąžinti tą nuostatą, kuri iš pradžių buvo įrašyta, ir čia mes, keli Seimo nariai, tą nuostatą originaliame tekste ir teikėme. Tiesiog siūlyčiau pritarti tam, kuo atkuriame pradinę, pačią pradinę idėją. 
PIRMININKĖ. Ačiū. Aš atsiklausiau pagrindinio komiteto. Pagrindinis – Valstybės valdymo ir savivaldybių komitetas. Dar kartą pasitikslinome. Nuomonė prieš – K. Daukšys. 
K. DAUKŠYS (DPF). Iš tikrųjų A. Kubilius galėtų įvardinti tas savivaldybes, kurios tokios žemės turi, jų apibrėžimas labai trumpas, ko gero, kokias penkias žinosime, tarp jų Vilnius. Antras dalykas, tai dabar mes, visi mokesčių mokėtojai, sumokėjome pinigus, savivaldybė brangiai nusipirko žemės, o paskui kažkokiam mistiniam investuotojui parduos pigiai todėl, kad jis darbo vietų sukurs? Taip išeina? Klausykite, su valdiškais pinigais ir su žeme reikia protingai elgtis, o ne stengtis prastumti per įstatymus, kad būtų galima kaip nori naudotis tam tikroms savivaldybėms. 
Aš tikrai esu prieš. Manau, kad nuo žemės vertės tas sklypas ir turi priklausyti, kiek žemė verta, o ne kaip nors kitaip būtų parduodama. Jau matėme tokių pavyzdžių, kada net už kapeikas parduodama arba padaroma dar blogiau – pasirašomos nuomos sutartys, kurios kainuoja mažiau, negu (atsiprašau) periferijoje kainuoja gamybines patalpas išnuomoti arba pastatyti didelius pastatus ir nuomoti toje pačioje valstybinėje žemėje. Todėl aš tikrai siūlau nepritarti. 
PIRMININKĖ. Nuomonė už – J. Razma. 
J. RAZMA (TS-LKDF). Gerbiamieji kolegos, didžiuosiuose miestuose, kur žemės brangesnės ir Kęstučio įtarimai koncentruojasi, regis, ne mūsų merai yra. Todėl kur nors rajone, kur dar mūsų merų liko, matyt, tos vertės nedidelės ir apskritai ten tos erdvės mažinimui yra labai nedaug, ir investuotojai tikriausiai nestovi už durų. Todėl tuos įtarimus kur kitur nukreipkite. 
Iš tikrųjų, jeigu mes norime palikti savivaldai tam tikrą manevro laisvę, siekiant pritraukti investuotojus, tą pataisą reikėtų palaikyti, juk kainos svarstymas savivaldybės taryboje yra viešas dalykas, yra žinomi tie motyvai ir pagrindimai, jeigu būtų investuotoją kviečiant tam tikri mažinimai nuo pradinės komercinės vertės. Aš šiuo metu nematau didelių neskaidrumo pavojų. 
PIRMININKĖ. Nuomonė prieš – A. Skardžius. (Balsas salėje: „Negaliu dėl savo pataisos.“) K. Daukšys kalbėjo. Priėmimas. Dėl pataisos. Nuomonė už ir prieš, atsiprašau, išblaškėte ir mane. Balsuojame. Kas pritariate Seimo nario pasiūlymui, balsuojate už, kas turite kitą nuomonę, balsuojate prieš arba susilaikote. (Balsai salėje) Nėra dėl vedimo tvarkos. Balsuojame. Baigsime procedūrą, viduryje procedūros negalime trukdyti. Nors Petro vardadienis, bet viduryje procedūros balsavimo nestabdysime. 
Balsavo 83 Seimo nariai: už – 38, prieš – 12, susilaikė 33. Seimas nepritarė. (Balsai salėje) 
Balsuojame dėl straipsnių. 1 straipsnis. Kas pritariate 1 straipsniui be pataisos, balsuojate už, kas turite kitą nuomonę, balsuojate prieš arba susilaikote. 
Balsavo 87 Seimo nariai: už – 51, prieš – 16, susilaikė 20. 1 straipsniui pritarta. 
2 straipsnis. Balsuojame dėl 2 straipsnio, kad visiems būtų viskas aišku. 2 straipsnis. Kas pritariate, kad jis būtų priimtas, balsuojate už. 
Balsavo 75 Seimo nariai: už – 53, prieš – 5, susilaikė 17. 2 straipsnis priimtas. 
Dėl viso. Nėra norinčių kalbėti. Balsuojame. (Balsai salėje) Nereikia prabėgom. P. Gražulis. 
P. GRAŽULIS (TTF). Gerbiamieji Seimo nariai, gaila, kad Pirmininkė dėl vedimo tvarkos man neleido kalbėti. Manau, kad yra abejotini gerbiamojo A. Kubiliaus pasiūlymai, bet jeigu Seimas būtų kreipęsis į STT ir būtų atliktas korupcinis vertinimas, ir jeigu būtų jis teigiamas, tai gal ir galima. Bet aš manau, kadangi konservatoriai taip teikia tą pataisą, kad nebūtų tuo siekiama antrai… Mortos mokyklos įsteigimo lengvatinėmis sąlygomis, kad už žemę nereikėtų mokėti, nereikėtų išsipirkti. Todėl tikrai susilaikiau ir nebalsavau. O dabar, kadangi nepritarėte tai nuostatai, manau, kad reikia balsuoti už visą įstatymą. 
PIRMININKĖ. Na va, Petrai, pakalbėjai ir dabar pusę valandos sugaišime. Nuomonė prieš – A. Kubilius. 
A. KUBILIUS (TS-LKDF). Gerbiamieji kolegos, aš suprantu, kad kai pataisą įregistruoja A. Kubilius, tai valdantiesiems protas užtemsta ir jau jie nieko daugiau negalvoja. Aš žiūriu į gerbiamuosius socialdemokratus. Gerbiamieji socialdemokratai, jūs žinote ir dėl kokios savivaldybės čia stengiamės, ir dėl kokios investicijos stengiamės. Jūs visa tai sugebėjote sumauti, ir tai yra jūsų valdoma savivaldybė. Važiuokite į savo Marijampolę ir dabar patys save pristatykite, ką jūs čia pridirbote. 
Gerbiamieji kolegos, aš jus dar sykį sveikinu su jūsų visišku aklumu, negebėjimu valdyti situacijos, negebėjimu priimti sprendimų. Vienintelis dalykas, kaip dabar galima gelbėti situaciją, tai iš viso nepriimti jokio įstatymo. Todėl aš raginu nepriimti šio įstatymo. 
PIRMININKĖ. Ačiū. Nuomonė už – K. Daukšys. 
K. DAUKŠYS (DPF). Iš tikrųjų aš matau, kad A. Kubilius aiškiai žino, kuriam investuotojui ir kuriai savivaldybei šitas įstatymas yra priimamas. Tai jau vien tik dėl to džiaugiuosi, kad mes balsavome kitaip ir nepadarėme klaidos. Sakyčiau, gerbiamas Andriau, nesinervinkite taip smarkiai. Jeigu jūs norite duoti kyšį kokiam nors investuotojui, gal nevelkite į šitą dalyką viso Seimo, o padarykite tai kokiu nors kitokiu būdu? 
PIRMININKĖ. Ačiū. Nuomonė prieš – R. Žilinskas. 
R. ŽILINSKAS (TS-LKDF). Mielieji kolegos, komiteto pirmininkas jums sakė, kad be A. Kubiliaus pataisos dėl viso įstatymo reikėtų balsuoti prieš ir grąžinti svarstyti iš naujo. A. Kubilius pataisa šį įstatymą išgelbėtų. Bet dabar atrodo, kad, išgirdus A. Kubiliaus pavardę, jums iš tiesų kažkas plūstelėjo į smegenis ir reikėjo tą pataisą atmesti atgalia ranka. Priimkite dabar šleivą, kreivą įstatymą, tačiau be mūsų.
PIRMININKĖ. Dėkoju Rokui. Nuomonė už – A. Mitrulevičius.
A. MITRULEVIČIUS (LSDPF). Iš tiesų, gerbiamieji kolegos, Specialiųjų tyrimų tarnybos vertinimas buvo šito klausimo ir tikrai jie nieko ten neįžvelgė, kaip sakyti, nors gal kas matote ką nors blogo. Aš manau, kad mes gerbiamojo A. Kubiliaus siūloma šia pataisa tikrai būtume tuos reikalus sutvarkę ir išsprendę visą tą problemą, kuri yra dabar, šiuo momentu. 
PIRMININKĖ. Tai jūs už ar prieš kalbėjote? 
A. MITRULEVIČIUS (LSDPF). Už.
PIRMININKĖ. Už įstatymą? Prieš kažkaip. Kalbate už, bet visi balsuojate prieš. Nelabai suprantu. Prieš – A. Skardžius. 
A. SKARDŽIUS (LSDPF). Ačiū, Pirmininke. Išties gerbiamas A. Kubilius nuosekliai tęsia savo politiką. Mes puikiai prisimename, kad kažkada buvo pažadėta, privatizuojant Lietuvos pramonę, kad štai turi tiek milijonų investuoti ir gauni Lietuvoje gamyklas už dyką. Aišku, niekas tiek neinvestavo, kai kurios gamyklos buvo nacionalizuotos, kai kas pasipelnė iš mūsų pramonės tokios privatizacijos arba, sakykime, investuotojo pritraukimo. Čia yra dabar, laikas bėga, sugalvojamas kitas būdas per savivaldybes pasižaisti. Štai sukurkite tiek vietų, mes duosime jums nemokamai tą ir tą. Vėlgi kiekvienas verslas planuoja ir žino, kiek jo verslui reikia žmonių, kiek jo verslui reikia investicijų, kad jis būtų konkurencingas. Čia yra tik apgaulė, kad už dyką, pavyzdžiui, kaip A. Zuokas kažkada suteikė užstatymo teisę „Siemensui“ 60 hektarų sklype, kuris neva yra nevertingas, iš visuomenei skirto rekreacijai ploto, aš kalbu apie merą, apie Vilniaus savivaldybę, ir pavogė 60 hektarų. Dabar užstatyta bankais, biurais, gyvenamaisiais namais ir prekybos centrais, „Prismos“ ir visa kita. Štai. O buvo pasipelnyta iš to, kad užstatymo teisė nieko neverta, nors ji suteikiama 99 metams. Tai mes tokių esame tikrai daug išgirdę ir dar ant vieno grėblio lipti, gerbiamas Kubiliau, tikrai nėra verta. Tikrai manau, kad čia bandėte pagudrauti. 
PIRMININKĖ. Nuomonė už – E. Šablinskas.
E. ŠABLINSKAS (LSDPF). Dėkui, Pirmininke. Iš tikrųjų dėl ko už? Sutinku, kad savivaldybėms reikia duoti daugiau teisių, bet ne šiuo atveju, ne šioje srityje. Vien tik Antikorupcijos komisijoje mes peržiūrime, kiek problemų turi savivaldybės nuo Palangos, Klaipėdos iki Kauno, Vilniaus. Tai jau yra šimtais, o kai kur ir tūkstančiais pažeidimų. Taigi šiuo atveju jūsų pataisa netinka, manau, kad kaip tik reikia dar didesnę priežiūrą daryti, kad kaip Vilniuje nebūtų – geriausi geomorfiniai žemės plotai užimami, nebūtų problemų ir geriems sportininkams. Tikrai, kolegos, siūlyčiau balsuoti už visą įstatymą. Toliau mes Antikorupcijos komisijoje nagrinėsime faktus, su kuriais galėsite visi susipažinti, kas iš tikrųjų dedasi su žemės sklypais, kuriuos valdo savivaldybė. 
PIRMININKĖ. Nuomonė prieš – R. J. Dagys.
R. J. DAGYS (TS-LKDF). Gerbiamasis kolega, aš jau girdėjau jūsų principingus vertimus, kai Druskininkų klausimus sprendėme, geriau nebekalbėkite šiuo klausimu. Kažkaip kolegos jau visiškai – išgirsta A. Kubiliaus pavardę, užmiršta net dėl ko diskutuojame. Diskutuojame dėl to, ar pasitikime savo savivaldybėmis ir savo merais. Tas taip, nes jiems paliekama ši diskrecijos teisė, ne kam nors kitam. Tai čia vėl A. Kubilius kaltas. Ir savi merai kalti, ir visa kita, kadangi taip bijote A. Kubiliaus, net savo merų išsigandote ir savivaldos savo žmonių, kurie sprendžia, kurie mato, reikia investuoti ar ne, reikia jiems ten papildomų darbo vietų ar ne. Formulė, kuri pasiūlyta, yra klasikinė, visur veikianti, tokia pati formulė visose valstybėse. Jeigu nori, atleidžia iš viso, kad tik sukurtų darbo vietų. Tai daroma viešai svarstant, pateikiant argumentus. Bet jūs pamatėte A. Kubilių, užmiršote, pareiškėte nepasitikėjimą savo merais. Tiesiog aš siūlau jums atvėsti arba išvis nebeužsiimti įstatymų leidyba, nes jūs tiesiog nesiorientuojate nei erdvėje, nei laike. 
PIRMININKĖ. Gerai, nuomonės už, prieš išsakytos. Sėdame į savo darbo vietas ir balsuojame. Kas pritariate šiam įstatymui, kad jis būtų priimtas, balsuojate už, kas turite kitą nuomonę, balsuojate prieš arba susilaikote. 
Balsavo 64 Seimo nariai. Už… Nėra reikiamo balsų skaičiaus. Užsiregistravo 67, balsavo 64. Už – 46, prieš nėra, susilaikė 18. Nėra balsavimo. (Balsai salėje) 
Nr. XIIP… Ar galime nebekalbėti, tiek daug buvo išsakyta? Prašom. A. Kubilius.
A. KUBILIUS (TS-LKDF). Gerbiamieji kolegos, aš tai raginu valdančiuosius iki rytdienos išsiaiškinti, ko jie realiai nori. Ponas A. Mitrulevičius žino labai gerai, apie ką čia kalbame, patys buvome iniciatoriai šito projekto, žino konkrečiai, kad tai yra susieta su Marijampolės savivaldybe. Kai aš pateikiu pataisą, kažkodėl jis nebalsuoja už tą pataisą. Tai gal būkite malonūs, tarpusavyje išsiaiškinkite pagaliau, ar jūs dar valdote šalį, ar jau nebevaldote, ar kiekvienas darote tai, kas jums šauna į galvą? Kalbama apie dideles investicijas, daug darbo vietų. Tai jeigu jūs ir tokių problemų nebegalite išspręsti, tai nežinau, ką jūs dar galite išspręsti. Išsiaiškinkite iki rytdienos, raskite normalų sprendimą, nebesiūlykite man pasirašinėti pataisų, nes matau, kad kai aš pasirašau, tada viskas ir sugriūna. 
PIRMININKĖ. Ačiū. Gerbiamasis E. Šablinskas. Prašom. 
E. ŠABLINSKAS (LSDPF). Dėkui, Pirmininke. Pirmiausia apie etiką. Šnekėti už, prieš, dalyvauti ir po to nebalsuoti, tai jau rodo tikrąjį jūsų veidą. Nepykite, bet taip yra. 
Kita vertus, prisiminkite – vien tik Vilniuje pasižiūrėjus, kolegos, kai pardavinėjami kubai betono, jungiamos žemės, tai jau yra didžiulė problema ir po to teismai perkrauti bylomis, kad atkurtų tiesą. Tai nepykite, manau, kad įstatymą, vis tiek priimsime, jis yra teisingais ir geras.
PIRMININKĖ. A. Skardžius. 
A. SKARDŽIUS (LSDPF). Ačiū, Pirmininke. Gerbiamasis A. Kubilius turbūt užmiršo, kalbėdamas apie Marijampolę, o turėdamas omenyje Vilnių ir kitus miestus, kaip kažkada nekilnojamieji daiktai tapo kilnojamaisiais. Aš kalbu apie žemę, kada prireikė perkelti tvartelį, o po to visa Lietuva iki šiol negali susigrąžinti žemės, buvę savininkai. Tai vėlgi ta pati taktika. 
PIRMININKĖ. R. J. Dagys. 
R. J. DAGYS (TS-LKDF). Gerbiamasis Skardžiau, kadangi aš pats prie šitos problemos buvau prisilietęs ir buvau savivaldybėje, kaip tik buvau vienas iš iniciatorių, kurie stabdė tą kilnojimą, tai kilnojimas priimtas ne A. Kubilius laiku, o prieš tai jūsų valdomos Vyriausybės laiku. Buvo kaip tik mėginama sustabdyti, bet nebuvo sustabdyta. Bet paleista kitos Vyriausybės metu. O jūs kada nors kokį nors padorumą turite meluodamas ar ne? Matyt, neturite. 
PIRMININKĖ. Gerai. Viskas, baigiame. Ar dar Kęstutis nori?
K. DAUKŠYS (DPF). Iš tikrųjų gal baikime mes čia atsiminimų vakarą, kas, kada prieš 20 metų ką padarė. 
Iš esmės tai reikėtų galbūt, gerbiamas Andriau, kai siūlote pataisą, nesitikėti, kad vieną siūlote savivaldybei, vieną įmonei, nes tada reikės paklausti, kiek jūs dar tokių įstatymų esate priėmę vien įmonėms ir savivaldybėms. Jeigu yra poreikis, kad žemė Lietuvoje būtų parduodama pigiau negu rinkos kaina, tai valstybė turi atitinkamai apsispręsti, bet tai visai kitas sprendimas, o ne Marijampolėje vienai įmonei.
PIRMININKĖ. Ar jau visi išsikalbėjote? Dar B. Bradauskas. Prašom.
B. BRADAUSKAS (LSDPF). Nebūčiau ėjęs prie šito mikrofono, ir taip jau užsitęsė laikas. Kur tas R. J. Dagys jau dingo? Na, toks akivaizdus melas! Juk tą kilnojamą žemės visą reikalą priėmė valdant konservatoriams. Ir man atrodo, bijau pasakyti, gink Dieve, kad nepaduotų į teismą, S. Pečeliūno pasiūlymu. O dabar atsistojęs prie mikrofono aiškina, kad socdemai priėmė tokį sprendimą. Na, klausykite, iš visų rėmų jau išeina. Būkite sąžiningi nors baigiantis kadencijai. Ačiū.
A. KUBILIUS (TS-LKDF). Dėl vedimo tvarkos dar galima?
PIRMININKĖ. Prašom.
A. KUBILIUS (TS-LKDF). Pone Bradauskai, siūlau lažintis, ir aš jums įrodysiu, kad kilnojimas buvo priimtas 1992–1996 metų kadencijoje. Galite padėkoti amžinatilsį M. Pronckui ir pamatysite, kieno yra čia nuopelnai. Iš tikrųjų raginu žinoti tiesą.
PIRMININKĖ. Gerai, ačiū. Prisiminėme visą istoriją, dabar grįžtame į realybę. (Balsai salėje) Balsavimas atidėtas.

15.11 val.
Mokslo ir studijų įstatymo Nr. XI-242 pakeitimo įstatymo projektas Nr. XIIP-3376(4) (priėmimo tęsinys)

Mokslo ir studijų įstatymo Nr. XI-242 pakeitimo įstatymo projektas Nr. XIIP-3376. Priėmimo stadija. Mes stabtelėjome prie 26 straipsnio. 26 straipsnį priėmėme. 
27 straipsnis. Buvo kreiptasi į Etikos ir procedūrų komisiją. Etikos ir procedūrų komisija svarstė ir priėmė nutarimą. Gerbiamas komisijos pirmininkas pats pasakys. Paskaityti? „Siūlyti Lietuvos Respublikos Seimo Švietimo, mokslo ir kultūros komitetui iš naujo svarstyti Seimo narių R. Paliuko ir V. Stundžio pasiūlymus dėl Mokslo ir studijų įstatymo pakeitimo projekto“. Komitetas tą atliko, padarė, visos procedūros dabar yra atliktos tvarkingai ir galime toliau dirbti. Priėmimas pastraipsniui. 
27 straipsnis. Yra Teisės departamento pastaba, jai pritarta. Yra Seimo narių V. Juozapaičio, G. Steponavičiaus ir V. Stundžio pasiūlymas. Kas pristatys pataisą? V. Juozapaitis? V. Stundys? G. Steponavičius. Prašom.
G. STEPONAVIČIUS (LSF). Gerbiamieji kolegos, pirma noriu padėkoti, kad mes Statuto numatyta tvarka svarstome svarbų įstatymą ir su juo susijusius pasiūlymus. Neslėpsiu, kad valdymo dalis yra svarbiausia, tai labiausiai rūpi ne tik mums, politikams, bet ir akademinėms bendruomenėms. Noriu pasakyti, kad mūsų siūlymas yra susijęs su geriausia vakarietiška praktika, vedančia prie konkrečių aukštojo mokslo kokybės rezultatų įtvirtinimo.
Mes siūlome sugrąžinti į įstatymą dabar taikomą ir galiojantį valdymo modelį ir tvarką, kai universitetų ir kolegijų tarybos renka savo organizacijų vadovus – rektorius ir direktorius. Tarybos, kuriose daugumą sudaro akademinių bendruomenių žmonės, bet jose, priimant tokius svarbius klausimus visuomenei, priėmime dalyvauja ir visuomenės deleguoti, tiesiogiai su tuo susiję ir suinteresuoti žmonės. Mes norime pasakyti, kad Skandinavijos, Didžiosios Britanijos, Amerikos šalių patirtis sako, kad dešimtmečiais taikant šitą modelį atsiranda aukštesnės kokybės vadyba, didesnis aukštųjų mokyklų atvirumas ir, dar kartą noriu pasakyti, visų suinteresuotų šalių bendras darbas ir sinergija.
14 didžiausių organizacijų kreipėsi į kiekvieną Seimo narį prašydamos pritarti pataisoms, susijusioms su valdymu, kad būtų išlaikytas dabartinis modelis, pradedant Lietuvos studentų sąjunga ir Jaunųjų mokslininkų sąjunga, Rektorių konferencija, Kolegijų direktorių konferencija, didžiausiomis asocijuotomis verslo organizacijomis. Mes prašome, kad būtų išgirstas mūsų siūlymas ir būtų išlaikytas subalansuotas modelis. Kviečiame balsuoti dėl šio straipsnio už.
PIRMININKĖ. Reikia 29 Seimo narių palaikymo. Balsuojame. Yra tik 28. Nesurinkote reikiamo skaičiaus, nesvarstome.
R. PALIUKAS (DPF). Komitetas nepritarė. 
PIRMININKĖ. Toliau yra Seimo nario J. Bernatonio pasiūlymas. Prašom pristatyti. 
J. BERNATONIS (LSDPF). Dėkoju. Aš noriu atkreipti kolegų Seimo narių dėmesį, kad aukštojo mokslo valdymo organų struktūra, kuri yra įstatyme, ganėtinai sudėtinga. Mano supratimu, nepakankamai yra išgrynintos įvairių valdymo organų funkcijos, todėl aš siūlau šiuo metu pasaulyje paplitusį modernesnį valdymo būdą, garantuojantį universitetų atvirumą, atsakomybę visuomenei. Siūlau, kad būtų tiksliau apibrėžta kiekvieno iš tų valdymo organų kaip taryba, akademinė taryba kompetencija ir atitinkamai tiksliau būtų apibrėžti jų formavimo būdai, demokratiškesni formavimo būdai negu pateiktame priėmimui projekte. 
Pirmiausia norėčiau pateikti pataisą dėl 27 straipsnio 1 dalies, dėl kurios, man atrodo, daugiau pataisų ir nėra. Siūloma apibūdinti aukštosios mokyklos tarybą kaip aukštosios mokyklos strateginių reikalų valdymo organą, užtikrinantį jos atskaitomybę visuomenei, socialinę atsakomybę ir sparčią bei proaktyvią reakciją į aplinkos pokyčius. Manau, kad atskirai reikės apsispręsti dėl kiekvienos dalies, todėl norėčiau atkreipti dėmesį, kad 27 straipsnio 2 dalyje, kur yra apibrėžtos tarybos funkcijos, siūlau pakeisti, atsisakyti 1 punkto dėl misijos ir vizijos tvirtinimo, tai perkelti į 3-ią (tai būtų 2 punktas) nustatant, kad taryba, tvirtindama mokyklos strateginį planą, jame apibrėžia mokyklos misiją ir viziją bei numato turtinius, finansinius ir žmogiškuosius išteklius strateginiam planui įgyvendinti. 4 ir 9 punktuose (pagal pasiūlymą bus 3 ir 8 punktai) siūloma mokyklos struktūros pertvarką planuoti ir ataskaitų tvirtinimą sieti su strateginio veiklos plano įgyvendinimu. 7 punkte, kuris būtų 6 punktas…
PIRMININKĖ. Laikas!
J. BERNATONIS (LSDPF). …siūloma suderinti… Aš dar nespėjau pateikti visų pataisų.
PIRMININKĖ. 2 minutės pateikimui, čia yra viena pataisa. 
J. BERNATONIS (LSDPF). Galbūt pakentėsite, kad galėčiau išsakyti. (Balsai salėje) 
PIRMININKĖ. Ne, yra skirtas laikas.
J. BERNATONIS (LSDPF). 6 punktą siūloma suderinti su 29 straipsnio 3 dalimi, kurioje nustatyta, kad rektorių renka taryba aukštosios mokyklos tarybos nustatyta tvarka. (Balsai salėje) Taip pat yra pasiūlymai dėl 3 ir 5 dalių. 
Noriu atkreipti dėmesį, kad komitetas pritarė šiems mano siūlymams.
R. PALIUKAS (DPF). Galima?
PIRMININKĖ. Kažkas tribūnoje palikote akinius. Kas prieš tai buvote?
R. PALIUKAS (DPF). Galima atsakyti?
PIRMININKĖ. Taip, pirmininke. Supratome. Dabar reikia 29 Seimo narių palaikymo. 
Net 48 palaiko. 
Prašom, pirmininke. Mes turime kalbėti kaip apie vieną ne ištisą pataisą, ne atskiromis dalimis. 
R. PALIUKAS (DPF). Ačiū, gerbiama Pirmininke. Kada buvo pateiktas šitas siūlymas komiteto posėdyje, komitetas tam siūlymui pritarė, tačiau dar kreipiantis įvairiems socialiniams partneriams, taip pat dar diskutuojant ir su rektorių konferencijos vadovu, atsirado dar vienas kompromisinis pasiūlymas, kurį aš pateikiau, ir ten… Aš noriu paaiškinti. Vienu žodžiu, dabar yra tokia situacija, kad komitetas pritaria gerbiamo J. Bernatonio pasiūlymui, o po to vėliau pritarė kompromisiniam mano pasiūlymui. Dabar pagal Statutą galioja, kad komitetas pritaria antram pasiūlymui, nes jie diametrialiai skiriasi. 
PIRMININKĖ. Ne. Tikrai ne taip Statute sakoma. Svarstome pataisas pagal pateikimo laiką. Gerbiamo ministro yra anksčiau pateikta pataisa. 
Nuomonė už – V. Stundys. Dabar jau Seimas apsispręs. 
V. STUNDYS (TS-LKDF). Dėkoju. Man gaila, kad komiteto pirmininkas pradeda kažkaip keistai vinguriuoti, keisti pozicijas ir kalbėti iš principo savo vardu. Taip, komitetas, man regis, bendru sutarimu pritarė J. Bernatonio pasiūlymams. Tie pasiūlymai yra visiškai remiami visų aukštųjų mokyklų asocijuotų struktūrų. Prašyčiau komiteto pirmininką nemanipuliuoti asmeniško pokalbio su profesoriumi A. Daniūnu detalėmis. Yra oficialus rektorių konferencijos raštas. Jį turėjote gauti visi. Tame rašte rektorių konferencija labai aiškiai prašo iš esmės nekeisti dabar galiojančio modelio. Taigi J. Bernatonio pataisa labai ryškiai atskiria aukštosios mokyklos valdymo institucijų funkcijos kai kuriuos dalykus, lyginant su dabar galiojančiu įstatymu, pakoreguoja ir patikslina išryškindamas aukštosios mokyklos tarybos strateginį vaidmenį. Viskas gerai. Iš tikrųjų pataisa gera, ir turime pritarti, jeigu norime galvoti, kad aukštųjų mokyklų tinklo konsolidavimas, vidinės reformos yra būtinybė. Jeigu manome kitaip ir paklūstame vienos profsąjungos įgeidžiams ir diktatui bei spaudimui politikams, kad tik senatai gali valdyti aukštąsias mokyklas, tai stabdykime visas reformas, nes akademinės bendruomenės vėlgi liks uždaros. 
Paskutinis argumentas. Šitokie modeliai, koks dabar galioja ir kokį patikslintą teikia J. Bernatonis, iš esmės naudojami visuose pažangiausiuose pasaulio universitetuose. Tai yra pripažinta norma. Nedarykime klaidos…
PIRMININKĖ. Laikas!
V. STUNDYS (TS-LKDF). Atsispirkime spaudimams.
PIRMININKĖ. Nuomonė prieš – O. Leiputė.
O. LEIPUTĖ (LSDPF). Tiesą sakant, komitetas svarstė labai daug įvairių pataisų ir paskutinė, už kurią jis pasisakė, tai būtent buvo kompromisinė komiteto pirmininko pataisa. Mes visi matome, kad universitetuose, aukštosiose mokyklose nėra viskas gerai. Siekis tam, kad kalbant apie rektoriaus rinkimus, kad senatas atrinktų tris ir paskui taryba išrinktų rektorių, būtų atsisukimas daugiau ir į akademinę bendruomenę. Tai nėra vien profsąjungos nariai ar kas nors. Mes turime girdėti visas puses ir manome, kad demokratizuoti universitetus… Jie taip pat turi tapti atviresni. Todėl siūlau šio siūlymo nepalaikyti. 
PIRMININKĖ. Balsuojame. Kas pritariate Seimo nario J. Bernatonio pasiūlymui, balsuojate už, kas turite kitą nuomonę, balsuojate prieš arba susilaikote. (Balsai salėje) 
Balsavo 75 Seimo nariai: už – 42, prieš – 1, susilaikė 32. Pataisai pritarta. 
Taigi kitos pataisos ir dėl šių straipsnių nelieka prasmės balsuoti. Seimas apsisprendė. 
Dėl 3 dalies yra Teisės departamento pastaba. Jai yra pritarta. Yra Seimo narių G. Steponavičiaus, V. Juozapaičio ir V. Stundžio pasiūlymas. Kas pristatys? Ar čia… Čia irgi, sako, nebereikia balsuoti. 
R. PALIUKAS (DPF). Tada aš galiu paaiškinti, Pirmininke. Čia nebereikia balsuoti, nes gerbiamo J. Bernatonio pataisoje buvo išbraukta, kad vieną narį…
PIRMININKĖ. Supratome.
R. PALIUKAS (DPF). …iš asmenų, nepriklausančių aukštosios mokyklos studentams, skiria švietimo ir mokslo ministras, suderinęs su senatu.
PIRMININKĖ. Supratome. Mes jau apsisprendėme. 
R. PALIUKAS (DPF). Dabar švietimo ir mokslo ministras…
PIRMININKĖ. Visi sutinka.
R. PALIUKAS (DPF). …nei senate, nei taryboje niekur negalės…
PIRMININKĖ. Visi sutinkate, kad jau apsisprendėme. Dėl 27 straipsnio. 
Balsuojame. Kas pritariate, kad 27 straipsnis būtų priimtas su pritarta J. Bernatonio pataisa, balsuojate už, kas turite kitą nuomonę, balsuojate prieš arba susilaikote. 
Balsavo 81 Seimo narys: už – 51, prieš nėra, susilaikė 30. 27 straipsnis priimtas.
28 straipsnis. Yra Teisės departamento pastaba. Jai pritarta. Dėl V. Juozapaičio, G. Steponavičiaus ir V. Stundžio siūlymo nereikia, jau Seimas apsisprendė. Vėl yra Teisės departamento pastaba, jai yra pritarta. Seimo nario J. Bernatonio pastaba, dėl jos irgi yra apsispręsta. Seimo nario R. Paliuko pasiūlymas. Irgi jau Seimas apsisprendė. Teisės departamento pastaboms yra pritarta. Dėl 8 dalies V. Stundžio ir V. Juozapaičio pasiūlymo irgi nereikia. 
Už visą 28 straipsnį gal galime bendru sutarimu? Nėra prieštaraujančių? Nėra. Priimtas bendru sutarimu.
29 straipsnis. Yra Teisės departamento pastaba. Pritarta. Seimo nario R. Paliuko pasiūlymui, vėl nereikia balsuoti. G. Steponavičiaus, V. Juozapaičio ir V. Stundžio pasiūlymui…
R. PALIUKAS (DPF). Čia šitą reikia svarstyti.
PIRMININKĖ. Čia reikia jau apsispręsti. Kuris pristatote? Gerbiamas G. Steponavičius. Prašom. 
G. STEPONAVIČIUS (LSF). Prašyčiau gerbiamą Pirmininkę arba pranešėją patikslinti, apie kurį straipsnį, dėl kurios pataisos dabar mes…
R. PALIUKAS (DPF). 29 straipsnio 5 dalis. 
G. STEPONAVIČIUS (LSF). Gerai. Labai ačiū. 
R. PALIUKAS (DPF). Dėl rektoriaus ir direktoriaus.
G. STEPONAVIČIUS (LSF). Mes, trys Seimo nariai, siūlome nenumatyti to paties lygmens reikalavimo pretendentams į universitetų ir kolegijų vadovų pareigas. Tokia praktika yra ir dabar. Daktaro laipsnis universiteto vadovams yra reikalavimas, kolegijų nėra. Dabar kolegijų vadovai, kurie per daug metų ne vieną kadenciją vadovauja, jau turi daktaro laipsnį, bet jaunesnės kartos žmonėms, ypač kolegijose regionuose, dažniausiai tai gali tapti kliūtimi ne tik vadovauti kolegijoms, bet ir pretenduoti. 
Noriu atkreipti dėmesį, kad kolegijų ir universitetų misija yra skirtinga, nes universitetai išties yra su mokslu, ne tik su studijomis susiję dalykai, kolegijos yra labiau orientuotos į praktinių įgūdžių kompetencijos įgijimą. Štai todėl mes ir manome, kad nereikėtų suplakti į vieną, ir kviečiu mūsų siūlymą palaikyti.
PIRMININKĖ. Reikia surasti 29 palaikančius Seimo narius. 
Balsuojame. (Balsai salėje) 31. Svarstome. Komiteto nuomonė. 
R. PALIUKAS (DPF). Komitetas nepritarė, kadangi mes manome, kad čia yra dirbtinai žeminami reikalavimai kolegijų direktoriams. Taip pat dar noriu pabrėžti, kadangi mes pritarėme gerbiamojo J. Bernatonio pataisoms, o jo pataisose irgi parašyta, kad rektoriumi, direktoriumi gali būti nepriekaištingos reputacijos ir t. t. asmuo, kuris turi mokslo arba meno daktaro laipsnį. Tai jeigu tam mes jau pritarėme, tai prieštarautų… (Balsai salėje) 
PIRMININKĖ. Palaikanti nuomonė – V. Stundys. 
R. PALIUKAS (DPF). Komitetas kategoriškai nepritarė. 
V. STUNDYS (TS-LKDF). Dėkoju. Aš siūlau pritarti. Argumentai čia labai paprasti. Pirma, įstatymas nustato tiktai minimalius reikalavimus universiteto rektoriui arba kolegijos direktoriui, minimalius. Tai yra apačia. Niekas nedraudžia įstatuose nustatyti aukštajai mokyklai šitoms pareigybėms aukštesnių reikalavimų, jie negali būti tik žemesni. Praktika tą ir rodo, kad ir šiandien pagal galiojantį įstatymą ir jame nustatytus reikalavimus rektoriui kai kurie universitetai patvirtina kur kas aukštesnius kriterijus, ir tai yra normalu, suteikiame tam tikrą demokratinę laisvę pačioms aukštosioms mokykloms ir jų akademinėms bendruomenėms. Tai viena. 
Antra. Įvertinkime ir tai, kad kolegijos dažnu atveju veikia regionuose, ir atokiuose regionuose. Taigi šitas lankstesnis reikalavimas taip pat leistų kolegijoms įvertinti to regiono galimybes ir turimą galimą intelektualinį potencialą. Taigi mes čia nieko nepabloginam, priešingai, suteikiame daugiau galimybių aukštosioms mokykloms, ypač kolegijoms, apsispręsti ir nusistatyti savo kriterijus. Tikrai siūlau pritarti. 
PIRMININKĖ. Nuomonė prieš – V. Gedvilas. 
V. GEDVILAS (DPF). Dėkoju, gerbiama Pirmininke. Na, man truputėlį keista, kada mes kalbame apie aukštąjį mokslą, apie universitetus, apie studijų kokybę, apie jų lygį, apie atitiktį tarptautiniams standartams, mes norime sumažinti reikalavimus kolegijai. Kolegija – tai yra aukštoji mokykla, ten vyksta ne tiktai praktinės pratybos ir teoriniai dalykai, ten mokslas yra, ten ir tyrimai yra, ir visa kita. Neturint patirties tyrimų srityje, mokslo srityje, vadovauti kolegijai, na, nepykite, gana žemas lygis. Aš galvoju, kad tikrai nepritarkite, jeigu mes norime pakelti universitetus ir kolegijas į aukštą lygį, tai mes turime kelti ir tam tikrus reikalavimus. Aš noriu pasakyti, kad kai kuriose valstybėse net profesinės mokyklos direktoriui yra reikalavimas būti mokslo daktaru. Net yra tokių valstybių, kur net mokyklai kelia tam tikrus reikalavimus, kad aukšto lygio bendrojo lavinimo mokykloje taip pat būtų daktaro laipsnis, o mes dabar deklaruojam progresą, o patys registruojame tokias įstatymo pataisas. Nepalaikykite. 
PIRMININKĖ. Balsuojame. Kas pritariate, balsuojate už, kas turite kitą nuomonę ir nepritariate siūlymui, balsuojate prieš arba susilaikote. (R. Paliukas: „Čia, žinote, kad galėtų A. Guoga vadovauti kolegijai. Audrone, čia, kad A. Guoga galėtų vadovauti kolegijai, kad A. Guoga galėtų vadovauti.“) (Balsai salėje) 
PIRMININKĖ. Balsavo 75 Seimo nariai: už – 30, prieš – 7, susilaikė 38. Nepritarta. 
Toliau yra Seimo nario J. Bernatonio pasiūlymas. Dėl jo apsisprendėme. Nereikia balsuoti. Taigi 29 straipsnis. Balsuojame. Kas pritariate, kad 29 straipsnis būtų priimtas, balsuojate už, kas turite kitą nuomonę, balsuojate prieš arba susilaikote. (Balsai salėje) 
Balsavo 78 Seimo nariai: už – 75, prieš nėra, susilaikė 3. 29 straipsnis priimtas. 
30, 31, 32, 33, 34, 35, 36, 37 straipsniai, pataisų pasiūlymų neturi. Gal galime priimti bendru sutarimu? (Balsai salėje) Priimta. 
38 straipsnis. Yra Seimo narių G. Steponavičiaus, V. Juozapaičio ir V. Stundžio pasiūlymas. Jam siūlo pritarti. 
R. PALIUKAS (DPF). Komitetas pritarė. 
PIRMININKĖ. Gal galime dėl svarstymo bendrai sutarti? Ar pritariate, kad būtų svarstoma? (Balsai salėje) 
R. PALIUKAS (DPF). Komitetas pritarė. 
PIRMININKĖ. Ne, vis tiek reikia. Prašom pirma pristatyti siūlymą, o po to tarsimės dėl 29 palaikymo. 
G. STEPONAVIČIUS (LSF). Labai ačiū. Šis siūlymas… (Balsai salėje) 
PIRMININKĖ. Yra priėmimo stadija. Gerbiama ministre, yra priėmimo stadija, kitos procedūros yra. Taip. Prašom. 
G. STEPONAVIČIUS (LSF). Ačiū už žodį. Šis siūlymas yra susijęs su straipsniu, reglamentuojančiu valstybės aukštosios mokyklos reorganizavimą. Tam, kad turėtume civilizuotas, lanksčias… Aukštosioms mokykloms numatyti tam tikrą lengvesnį kelią priimti sprendimus dėl jungimosi. Mūsų siūlymas yra, kad aukštosioms mokykloms priėmus sprendimus dėl jungimosi nereikėtų automatiškai perrinkti visų valdymo organų. Pavyzdžiui, integruojasi viena ar kita kolegija, ar universitetas į kitą aukštąją mokyklą, aišku, kad viena iš kliūčių būtų, kad automatiškai yra reikalavimas atnaujinti visas struktūras, rektorių rinkti, senatus formuoti, tarybą. Tai apsunkintų procesą, todėl mūsų siūlymas yra išbraukti šią 3 dalį, ir tai būtų šia linkme nukreiptas žingsnis. Džiaugiuosi, kad komitetas palaikė mūsų siūlymą. 
PIRMININKĖ. Taip, ieškome palaikančių 29 Seimo narių. Gal galime bendru sutarimu pritarti palaikymui? 
R. PALIUKAS (DPF). Galime. 
PIRMININKĖ. Gerbiamieji Seimo nariai, priėmimo stadijoje dėl kiekvienos pataisos reikia 29-ių. Aš klausiu, gal galime bendru sutarimu pritarti? (Balsai salėje) Taip. Svarstome. 
Komiteto nuomonė. 
R. PALIUKAS (DPF). Komitetas pritarė. 
PIRMININKĖ. Komitetas pritarė. Ar norite tikrai kalbėti, Valentinai? (Balsai salėje) Taip, gal galime bendru sutarimu priimti pataisą? (Balsai salėje) Priimta bendru sutarimu. 
38 straipsnis. Gal galime priimti su pataisą bendru sutarimu? (Balsai salėje) Pritarta bendru sutarimu. 
39 straipsnis. 40, 41 straipsniai. Pastabų, pasiūlymų nėra. Galime priimti bendru sutarimu? Priimta pastraipsniui. 
42 straipsnis. Yra vėl Seimo narių pasiūlymas G. Steponavičiaus, V. Juozapaičio ir V. Stundžio. Prašom, G. Steponavičius pristato. 
G. STEPONAVIČIUS (LSF). Ačiū. Labai trumpai. Pradėsiu nuo pavyzdžio. Šis straipsnis reglamentuoja leidimų vykdyti studijas ir su studijomis susijusią veiklą Lietuvos arba užsienio aukštosioms mokykloms. Štai į Klaipėdos miestą norėjo ateiti Anglijos vienas stipresnių universitetų, susijęs su uosto inžinerija. Jų programos stiprumas šitoje srityje yra tarp top 20 Anglijos universitetų, bet jie būtent toj srityje, nes yra uosto verslo viso potencialo išnaudojimo interesas, kad toje srityje atsirastų inžinerinės specialybės ir studijų programos. Tai kodėl universitetas staiga turėtų norėti toliau siekti to, jeigu reikalavimai numato, kad leidimas jiems vykdyti studijas ar su studijomis susijusią veiklą bus jau nebe dėl vienos studijų krypties, o bent dėl trijų, kaip dabar yra numatyta. Tai aš manau, kad šitas reikalavimo užaukštinimas neleidžia lanksčiai reaguoti į darbo rinkos poreikį rengiant reikalingus specialistus. Čia tiktai vienas pavyzdys, tokių gali būti ir daugiau, todėl mes įregistravome tokį siūlymą ir prašome, kad jam būtų pritarta. 
PIRMININKĖ. Taip ieškome 29 palaikymo. Balsuojame. 
Balsavo… Yra 30 palaikančių. 
R. PALIUKAS (DPF). Taip.
PIRMININKĖ. Svarstome. Komiteto nuomonė. 
R. PALIUKAS (DPF). Komitetas nepritarė, nes manome, kad šitas siūlymas, kaip ir daugelis, kuriuos jau čia girdėjome, nesusijęs su aukštosios mokyklos kokybės gerinimo nuostatomis, nes naujai steigiamos aukštosios mokyklos turi turėti bent tris studijų kryptis, taip pat labai svarbu, kad išbraukus tą nelieka reikalavimo, kad ne mažiau kaip pusę studijų programų įgyvendintų Lietuvos Respublikos teritorijoje. Išeitų, kad gali Lietuvoje įsisteigti aukštoji mokykla ir viskas vyks tik nuotoliniu būdu. Komitetas jau ne kartą svarstė šį siūlymą įvairiais variantais ir nepritarė. 
PIRMININKĖ. Taip, nepritarta. Palaikanti nuomonė – V. Stundys.
V. STUNDYS (TS-LKDF). Aš trumpai. Iš tikrųjų šita pataisa neturi labai aiškaus tiesioginio ryšio su kokybe. Čia ne kokybės reikalas, o aukštosios mokyklos veiklos pradžios sąlygų dalykas. Siūloma pataisa iš dalies palengvina sąlygas pradėti savo veiklą ir atveria galimybes tam tikra prasme stiprinti ir konkurenciją. Iš čia augtų kokybė, o ne iš šitų sąlygų pakeitimo. Tikrai pritarkime. 
PIRMININKĖ. Balsuojame. Kas pritariate pataisai, balsuojate už, kas manote, kad nereikia pritarti, balsuojate kitaip. (Balsai salėje) 
Balsavo 74 Seimo nariai: už – 29, prieš – 6, susilaikė 39. Nepritarta. 
Yra Teisės departamento pastaba. Jai yra pritarta. 
42 straipsnį gal galime priimti bendru sutarimu? (Balsai salėje) Priimtas bendru sutarimu. 
43 straipsnis. Yra Teisės departamento pastabų. Vienai nepritarta, kitai pritarta. 43 straipsnį galime priimti bendru sutarimu? Priimtas.
44 straipsnis. Yra Seimo nario G. Steponavičiaus pasiūlymas. Prašome pristatyti.
G. STEPONAVIČIUS (LSF). Atsiprašau, dėl 62 straipsnio?
R. PALIUKAS (DPF). Dėl 44 straipsnio.
PIRMININKĖ. 44 straipsnio 3 dalies.
R. PALIUKAS (DPF). Dėl termino – vietoj dviejų mėnesių – 30 dienų. 
G. STEPONAVIČIUS (LSF). Aš atsiimu šitą savo siūlymą, jeigu esu vienas teikiantysis. 
PIRMININKĖ. Vienas. Ačiū, Seimo narys atsiėmė siūlymą. 
44 straipsnis. Yra Teisės departamento pastaba. Jai pritarta. Galime pritarti bendru sutarimu? Pritarta. 
45, 46, 47 straipsniai. Pastabų, pasiūlymų nėra. Galime priimti bendru sutarimu? Priimta.
48 straipsnis. Yra Teisės departamento pastaba. Jai pritarta. 
49 straipsnis. Yra Teisės departamento pastaba. Jai nepritarta. 
50, 51 straipsniai. Dėl 52 straipsnio yra Teisės departamento pastaba, jai nepritarta. 
53 straipsnis. Negalime jau 53. 
52 straipsnis. Pastraipsniui galime priimti? Priimta iki 53 bendru sutarimu. 
Dėl 53 straipsnio yra Seimo nario G. Steponavičiaus pasiūlymas. 53 straipsnio 4 dalis. 
G. STEPONAVIČIUS (LSF). Aš žiūriu internete ir dėl 53 straipsnio nematau suvestiniame variante, kad būtų koks nors pasiūlymas. 
R. PALIUKAS (DPF). 60 kreditų, kur siūlėte laisvai.
PIRMININKĖ. Jeigu studijų programų apimtis yra 240 studijų kreditų, ne mažiau nei 60 iš jų turi būti laisvai studento pasirenkami… 
G. STEPONAVIČIUS (LSF). Labai ačiū, aš susiorientavau.
R. PALIUKAS (DPF). Jeigu nematote, tai atsiimkite.
G. STEPONAVIČIUS (LSF). Dėkui. Šitas siūlymas yra susijęs su tuo, kad studentams būtų galimybė turėti daugiau pasirenkamų dalykų. Visi pripažįsta, kad tarpdiscipliniškumas arba galimybė įgyti ne tik vieną kvalifikaciją, bet ir paraleliai kitų svarbių gebėjimų turėtų būti vienas iš labai svarbių studijų kokybės dalykų. Nemažai stiprių aukštųjų mokyklų taiko tokią praktiką, bet jeigu įstatymu toks reikalavimas būtų įtvirtintas, manau, tai taptų norma visoms aukštosioms ir pasirenkamų dalykų turėjimas, surenkant tam tikrą minimalų skaičių kreditų, yra tikslingas, todėl aš kviesčiau pritarti. 
PIRMININKĖ. Ieškome 29 palaikymo. Čia tik palaikymas, nereikia kitaip balsuoti. Taip, yra tik 23 palaikantys, nesvarstome. 
Yra dar viena Seimo nario G. Steponavičiaus pataisa. 
R. PALIUKAS (DPF). Čia prilygsta…
PIRMININKĖ. Pirmininkas sako, kad susiję.
R. PALIUKAS (DPF). Jeigu tam nepritarėme, tai ir šitam. 
PIRMININKĖ. Susijusi.
G. STEPONAVIČIUS (LSF). Tai nesusiję, bet aš atsiimu šitą.
PIRMININKĖ. Atsiima Seimo narys. Ačiū. Ir dar yra dėl 12 dalies. Vietoj „dviejų“ – „kelių“. Jūs liekate prie savo siūlymo? 
G. STEPONAVIČIUS (LSF). Jeigu galima, labai trumpai. 
PIRMININKĖ. Taip.
G. STEPONAVIČIUS (LSF). Ačiū už galimybę pristatyti. Ta pati situacija. Šiandien populiarėja dvigubi diplomai, jungtinės studijų programos. Neretai tarpdiscipliniškumas tampa netgi nebe dviejų disciplinų jungtis. Štai geriausias pavyzdys. Mes mėgstame švietimo srityje minėti sėkmės istorijas arba valstybes. Suomijoje susijungė trys skirtingų krypčių universitetai į jungtinį Aalto universitetą: technologijų, vadybos ir menų tam, kad atsirastų sinergija iš labai skirtingų krypčių, nes būtent čia tas bendradarbiavimas tarp skirtingų disciplinų yra labai svarbus. Aš sutinku, kad „dviejų“ krypčių įrašymas jau yra neblogai, bet lankstesnis žodis yra „kelių“, ir aš manyčiau, kad žvelgiant į visai netolimą ateitį tokia lankstesnė galimybė įstatyme… Nereikėtų vėliau grįžti, po metų ar dvejų. 
PIRMININKĖ. Ieškome 29 palaikymo. Tik 27. Nesvarstome.
53 straipsnį galime priimti bendru sutarimu? Priimtas.
54 straipsnis. Vėl yra Seimo nario G. Steponavičiaus pasiūlymas. 
G. STEPONAVIČIUS (LSF). Ačiū, abu siūlymus dėl šio straipsnio atsiimu. 
PIRMININKĖ. Labai ačiū. Seimo narys atsiėmė, tai 54 straipsnį galime priimti bendru sutarimu? (Balsai salėje) Priimta bendru sutarimu. 
55 straipsnis. Nėra pastabų. 56 straipsnis. Teisės departamento pritarta. 57, 58 straipsniai. Nėra pastabų. 59 straipsnis. Teisės departamento pastabai komitetas nepritarė. Dėl 60 straipsnio nėra pastabų. 61 straipsnis. Nėra pastabų. 62 straipsnis. Teisės departamento pastabai komitetas nepritarė. Ir yra Seimo narių G. Steponavičius, V. Juozapaičio ir V. Stundžio, kurioms komitetas pritarė. Gal svarstymo stadijoje bendru sutarimu galima pritarti? Ar reikia pristatyti pataisą, ar galime pritarti bendru sutarimu? Klausiu teikėjų, ar leisite priimti, ar norite pristatyti? 
G. STEPONAVIČIUS (LSF). Jeigu yra pritarimas, tai gal be pristatymo. 
PIRMININKĖ. Pataisa priimta bendru sutarimu. 
62 straipsnį galime priimti su Seimo narių pasiūlymu? Priimtas su Seimo narių pasiūlymu. 
63 straipsnis. Vėl yra Seimo nario G. Steponavičiaus pasiūlymas. Prašom.
G. STEPONAVIČIUS (LSF). Labai ačiū. Jį norėčiau pristatyti. Jį formulavo ir siūlė komitetui Lietuvos studentų sąjunga. Šis straipsnis reglamentuoja studentų savivaldą ir 7 dalyje yra iš tiesų nustatyta, kad studentų atstovybė turi teisę išreikšti savo nuomonę visais studentams rūpimais klausimais ir aukštosios mokyklos statuto nustatyta tvarka pareikalauti dar kartą apsvarstyti aukštosios mokyklos valdymo organų priimtus sprendimus. 
Tai dabar yra tokia formuluotė. Aš, tikrai pritardamas Studentų sąjungos pozicijai, įregistravau pasiūlymą, kad reikėtų papildyti 7 dalį tokiu sakiniu: „Pasinaudojus šia teise, sprendimas turi būti persvarstomas ir gali būti priimtas tik tuo atveju, jeigu posėdyje už jį pakartotinai balsuoja 2/3 dauguma.“ 
PIRMININKĖ. Ieškome 29 Seimo narių palaikymo. Balsuojame, kas palaikote. 
Tik 28. Nėra palaikymo. 
63 straipsnis. Galime priimti bendru sutarimu ar reikia balsuoti? Priimtas bendru sutarimu. Prieštaravimų nėra. 
64 straipsnis. Pastabų nėra. Galime 64 straipsnį priimti bendru sutarimu? Galime. 
65 straipsnis. Yra Seimo nario G. Steponavičiaus pasiūlymas. 
G. STEPONAVIČIUS (LSF). Labai ačiū. Norėčiau pristatyti savo pasiūlymą, susijusį su reikalavimais, keliamais dėstytojams. Šis straipsnis reglamentuoja būtent dėstytojams numatytus reikalavimus. Dėl 4 dalies, reglamentuojančios į lektoriaus pareigas galinčius pretenduoti žmones, įregistravau pasiūlymus, kad lektoriais aukštosiose mokyklose galėtų dirbti asmenys, turintys magistro kvalifikacinį ar jam prilygintą mokslo laipsnį, taip pat, čia yra mano papildymas, kiti deramos praktinės patirties turintys asmenys. 
Aš jau žinau, ką bandys sakyti komiteto pranešėjas ar kiti, kad čia gali pažeminti kokybę. Bet vėlgi paprastas pavyzdys: man į feisbuką parašė tikrai stiprios, vienos stipriausių kolegijų – Vilniaus technologijų ir dizaino kolegijos vienos katedros vadovas, neslėpsiu, Fotografijos katedros vadovas J. Malinauskas. Šią kolegiją daugelis Darbo partijos narių žinote, nes esate dažni svečiai ten. Žiūrėkite, jis sako, su fotografija susijusi specialybė, daugelis fotografų neturi magistro laipsnių, bet jie yra puikūs menininkai ir kūrybiniai žmonės, kuriuos jie nori pritraukti kaip dėstytojus, kad jie ateitų galbūt kelias valandas padėstyti ir panašiai. Kodėl mes dirbtinais ribojimais nenorime tų žmonių, kurie gali praturtinti ir studentus savo gera, įdomia, įvairia patirtimi. 
Aš tikrai manau, kad čia yra realus pavyzdys, tokių yra ir daugiau, ir tikrai kviečiu nespekuliuoti šiuo atveju kokybės aspektu, nes kokybę suteikia patirtį turintys žmonės, nebūtinai formalų diplomą kišenėje. 
PIRMININKĖ. Ačiū. Ieškome 29 Seimo narių palaikymo. 
31 Seimo narys. Yra palaikymas. Prašom, komiteto nuomonė. 
R. PALIUKAS (DPF). Komitetas jau porą kartų svarstė panašius pasiūlymus ir nepritarė, nes reikėtų deramai apibrėžti, kas yra deramos praktinės patirties turintys asmenys. Aš dar sykį pakartosiu, kad tai atsilieptų kokybei, faktiškai žmogus, neturintis bakalauro, galėtų dėstyti kolegijoje, būti lektoriumi. Aš siūlau, kad vis tiek dėl teisinio aiškumo turi būti nustatyta, kokia yra lektoriaus kvalifikacija ir funkcijos, nes čia šiaip galima atidaryti tokią landą, kad mes iš gatvės priimsime žmonių ir jie visi bus dėstytojai. Aš prieš ir komiteto nariai buvo prieš tokios landos nekvalifikuotiems žmonėms atidarymą. 
PIRMININKĖ. Nuomonė už – V. Stundys. 
V. STUNDYS (TS-LKDF). Aš truputį labiau pasitikėčiau aukštosiomis mokyklomis, jos nėra tos institucijos, kurioms nerūpi kokybė. Būtent joms pirmiausia rūpi kokybė, jų reputacija ir prestižas visuomenėje. Įstatymas šiuo atveju, ką siūlo kolega G. Steponavičius, tik nustatytų minimalų reikalavimą. O pati aukštoji mokykla juos konkretizuoja, todėl baimintis, kad įvyks kokybės nuosmukis ir prastės studijos, tikrai nėra pagrindo. Priešingai, dalis žmonių, turinčių puikiausius praktinius gebėjimus, puikiausią praktinę patirtį, dėl tokio perdėto reikalavimo negali pakliūti, neatitinka reikalavimų dėstyti kolegijoje. Supraskime paprastą dalyką: kolegija yra pirmiausia studijos, orientuotos į praktinius dalykus. Tai nepainiokime ir pasitikėkime aukštosiomis mokyklomis. 
PIRMININKĖ. Nuomonė prieš – O. Leiputė. 
O. LEIPUTĖ (LSDPF). Aš galbūt norėčiau pirmininką papildyti. Komiteto posėdyje, kai buvo svarstomas šis klausimas, Kolegijų direktorių asociacijos atstovas pasakė, kad nėra jokios problemos, jie ir dabar gali įsidarbinti, galbūt eiti lektoriaus asistento pareigas, bet jie tokio poreikio neišreiškia. Jeigu mano, kad yra reikalingas, randa būdą žmogų įdarbinti, kad jisai savo žinias galėtų perduoti studentams. Manome, kad perteklinis ir tikrai bus landa. 
PIRMININKĖ. Nuomonės išsakytos. Balsuojame. Kas pritariate pataisai, balsuojate už, kas turite kitą nuomonę, balsuojate prieš arba susilaikote. 
Balsavo 66 Seimo nariai: už – 34, prieš – 3, susilaikė 29. Pataisai pritarta. 
65 straipsnis. Dėl viso straipsnio. Galime pritarti bendru sutarimu? E. Gentvilas. 
E. GENTVILAS (LSF). Aš kitu procedūriniu klausimu. Seimas balsavo, kad Europos reikalų komiteto nariai išeitų iki 15 val. 30 min., jie patys sakė, kad tiek laiko užtenka. Atkreipiu dėmesį. 
PIRMININKĖ. Ačiū. Labai tinkama pastaba. 
R. PALIUKAS (DPF). Čia reikia perbalsuoti. 
PIRMININKĖ. Kokiu pagrindu? 
R. ŠALAŠEVIČIŪTĖ (LSDPF). Prašom perbalsuoti. Šiandien jau buvo taip daroma. 
PIRMININKĖ. Prašom pasakyti motyvą. 
R. ŠALAŠEVIČIŪTĖ (LSDPF). Frakcijos vardu prašau. 
PIRMININKĖ. Koks buvo rezultatas? (Balsas salėje: „Perbalsuojame, vienas balsas.“) 
Prašom. R. Žilinskas. 
R. ŽILINSKAS (TS-LKDF). Dėkoju, gerbiamoji posėdžio pirmininke. Gerbiamieji kolegos, motyvas galėtų būti labai paprastas. ERK’as negrįžo iš posėdžio, kaip jam buvo liepta, ir Seimas neposėdžiauja tokios sudėties, kokios turėtų posėdžiauti. 
PIRMININKĖ. Komitetas jau girdėjo pastabą ir prašau Sekretoriatą paskambinti į biurą ir informuoti Seimo narius, kad jie buvo išleisti tam tikram laikui ir privalo grįžti į posėdį. 
Dabar dar kartą tikslinuosi, gerbiamoji Šalaševičiūte, kaip jūs balsavote? Yra frakcijos prašymas perbalsuoti. Jeigu vienas balsas būtų į kitą pusę, būtų lygu. Dar kartą balsuojame. Balsuojame. Kas pritariate pataisai, balsuojate už, kas turite kitą nuomonę, balsuojate prieš arba susilaikote. 
Balsavo 78. Už – 32, prieš – 2, susilaikė 44. Ryškus skirtumas dabar. Nepritarta. 
65 straipsnis. Balsuojame dėl 65 straipsnio, nes nuomonės išsiskyrė. Kas pritariate 65 straipsnio priėmimui, balsuojate už, kas turite kitą nuomonę, balsuojate prieš arba susilaikote. 
Balsavo 76 Seimo nariai. Už – 67, prieš – 1, susilaikė 8. 65 straipsnis priimtas. Prašom. V. A. Matulevičius.
V. A. MATULEVIČIUS (MSNG). Gerbiama Pirmininke, mano įsitikinimu, čia buvo kažkokia manipuliacija atlikta balsavimu. Mes pritarėme kolegos G. Steponavičiaus pataisai, bet kažkodėl ji buvo išmesta į šiukšlių dėžę, pasiūlyta perbalsuoti. Čia nesuprantami dalykai. 
PIRMININKĖ. Skirtumas buvo nedidelis. Socialdemokratų frakcija prašė perbalsuoti. Sprendžia pirmininkas šiuo atveju. 
V. A. MATULEVIČIUS (MSNG). Visas tada reikia neįtinkančias šitaip.
PIRMININKĖ. Jeigu būtų buvęs didelis skirtumas, tada būtų buvę kitaip. 
66 straipsnis. Yra Seimo nario V. Stundžio pasiūlymas. Jam pritarta. Gal galime svarstymui pritarti?
R. PALIUKAS (DPF). Komitetas pritarė. Galime.
PIRMININKĖ. Pritarta, kad svarstytume. Gal galime bendru sutarimu pritarti pataisai? Pritarta bendru sutarimu pataisai. 
66 straipsnį galime priimti su Seimo nario V. Stundžio pataisa bendru sutarimu? Priimta bendru sutarimu. 
67 straipsnis. Nėra pataisų. 
68 straipsnis. Teisės departamento pastabai pritarta.
69, 70, 71, 72 straipsniai. Pastabų, pasiūlymų nėra. Galime pastraipsniui priimti? Priimta. 
73 straipsnis. Yra Seimo nario G. Steponavičiaus pasiūlymas. 
R. PALIUKAS (DPF). Jau buvo nubalsuota, kad Mokslų akademija…
PIRMININKĖ. Buvo apsispręsta, sako, nereikia balsuoti. 
73 straipsnis. Galime priimti straipsnį? Priimta bendru sutarimu.
74 straipsnis. Seimo narių G. Steponavičiaus, V. Juozapaičio ir V. Stundžio pasiūlymui pritarta. Gal galime iš karto pritarti, kad svarstytume, ar norite būtinai pristatyti? Čia tokia techninė. Pritarta, kad svarstytume. Gal galime pataisą priimti bendru sutarimu? Priėmėme bendru sutarimu pirmąją pataisą.
Dėl kitos dalies yra Seimo nario G. Steponavičiaus… Bet čia susiję, taip?
G. STEPONAVIČIUS (LSF). Ne!
R. PALIUKAS (DPF). Ne, nesusiję. 
PIRMININKĖ. Nesusiję. Seimo nario G. Steponavičiaus pasiūlymas. Prašom pristatyti. 
G. STEPONAVIČIUS (LSF). Labai ačiū. Įstatymo projekto 74 straipsnis reglamentuoja mokslo ir studijų institucijoms galimas skirti lėšas. Aš siūlau iš 1 dalies 1 punkto išbraukti žodį „valstybinėms“, iš „valstybinėms mokslo ir studijų institucijoms“, paliekant tiesiog „mokslo ir studijų institucijoms gali būti skirtos valstybės biudžeto bazinio finansavimo lėšos.“ Kitaip tariant, yra universitetai, mokslo institutai, kurie veikia nebūtinai valstybės įsteigti. Jų studijų kokybė, tyrimai rodo, neretai gali būti aukštesni už valstybės. Aišku, kad nediskriminavimo principas reikalautų, kad visos institucijos būtų traktuojamos vienodai. Toks yra siūlymas. Siūlymai taip pat buvo ir atskirų institucijų, aukštųjų mokyklų pateikti. Komitete mes nemažai diskutavome, J. Požela tokią pataisą, kaip mano, irgi yra registravęs, tai kviečiu ir socialdemokratus tada pritarti.
PIRMININKĖ. Ieškome 29 palaikymo. Palaikymo ieškome. 
Yra 32 Seimo nariai, kurie palaiko, tai svarstome. Prašom, pirmininke.
R. PALIUKAS (DPF). Komitetas nepritarė, o šis siūlymas buvo svarstytas irgi porą kartų. Jeigu Seimas pritars šiam siūlymui, tai bazinis finansavimas bus skiriamas ir nevalstybinėms aukštosioms mokykloms. Konstitucinis Teismas jau ne vieną kartą pasakė, kad pirmiausia valstybinės lėšos turi būti skiriamos valstybinėms mokslo ir studijų institucijoms. Jeigu bus skirta ir nevalstybinėms, tai valstybė negalės vykdyti kitų prievolių. Siūlau nepritarti. Prieštarauja Konstitucijai. 
PIRMININKĖ. Palaikančiųjų yra ar nėra nuomonių? 
R. PALIUKAS (DPF). Atsiimkite geriau, ir viskas. Atsiimate?
PIRMININKĖ. Palaikanti nuomonė – V. Stundys. Neįjungiu savo kompiuterio.
V. STUNDYS (TS-LKDF). Dėkoju. Komiteto pirmininkas per daug įsismagino kalbėdamas, netgi mestelėjo, kad prieštarauja Konstitucijai. Jeigu jau taip būtų, tai tikrai Teisės departamentas tokią neatitiktį būtų išblusinėjęs. Tiesiog hiperbolizuotai tai yra pasakyta. O ši tema yra labai sena, diskutuojama jau daug metų dėl atskirų institucijų diskriminavimo. Aš kaip pavyzdį sakau, mokslo produkcija mes naudojamės ir rodome visokius reitingus tos produkcijos, kurią sukuria privačios institucijos, o kai reikia finansuoti, mes jau nebefinansuojame. Kolegos, siūlau nesibaiminti gerbiamojo R. Paliuko keliamo širšalo, kad čia bus pasaulio tragedija.
R. PALIUKAS (DPF). Ačiū. 
PIRMININKĖ. Balsuojame. Balsuodami apsispręsime, kas pritariate G. Steponavičiaus pataisai, balsuojate už, kas turite kitą nuomonę, balsuojate prieš arba susilaikote. 
Balsavo 79 Seimo nariai. Už – 27, prieš – 5, susilaikė 47. Nepritarta. 
Yra Seimo narių G. Steponavičiaus, V. Juozapaičio ir V. Stundžio pasiūlymas. Jau balsuota. Nereikia apsispręsti. Yra ir grupės Seimo narių: V. V. Margevičienės, V. Stundžio, A. Ažubalio ir kitų Seimo narių pasiūlymas. Iš dalies pritarta. Ar tenkina teikėjus iš dalies, aš noriu paklausti. Ar tenkina iš dalies? 
V. V. MARGEVIČIENĖ (TS-LKDF). Gerbiamoji Seimo Pirmininke, dėl šitos pataisos birželio 9 dieną balsavo Seimas, tada aš visą tą pataisą pacitavau. Kodėl dabar ji vėl atsiranda iš dalies? Tikrai taip. Paimkite stenogramą, aš specialiai šiandien peržiūrėjau. Birželio 9 dieną Lietuvos Respublikos Seimas balsavo ir ministrė pritarė, tai kodėl mes dabar vėl tenkiname iš dalies? 
PIRMININKĖ. O kodėl jūs perregistravote į priėmimą? 
V. V. MARGEVIČIENĖ (TS-LKDF). Aš neregistravau į priėmimą.
PIRMININKĖ. Tai kaip čia tada persikėlė tada? 
V. V. MARGEVIČIENĖ (TS-LKDF). Kas perkėlė? Tai negalima klastoti.
PIRMININKĖ. Palaukite, gal techninė klaida kartais. Aš klausiu biuro darbuotojos. 
V. V. MARGEVIČIENĖ (TS-LKDF). Negalima. Aš pati neregistravau ir nėra. 
R. PALIUKAS (DPF). Gal čia redakcinis dalykas?
PIRMININKĖ. Aš klausiu komiteto darbuotojų. 
V. V. MARGEVIČIENĖ (TS-LKDF). Negalima klastoti dokumentų. 
R. PALIUKAS (DPF). Taip, dėl Šventojo Sosto. 
PIRMININKĖ. Jeigu svarstymo stadijoje buvo apsitarta… Palaukite! Jeigu svarstymo stadijoje Seimas priėmė šią pataisą, tai kodėl dabar ji…
V. V. MARGEVIČIENĖ (TS-LKDF). Kaip ji galėjo vėl atsirasti?
PIRMININKĖ. Gerai, aiškinamės. Palaukite, išsiaiškinsime. 
V. V. MARGEVIČIENĖ (TS-LKDF). Yra birželio 9 dienos stenograma ir Seimas balsavo.
PIRMININKĖ. Tai nereikia mums svarstyti?
V. V. MARGEVIČIENĖ (TS-LKDF). Nereikia.
PIRMININKĖ. Nereikia. Pritarta.
R. PALIUKAS (DPF). Pritarta.
PIRMININKĖ. Viskas, čia kažkas techniškai. Redakciją sutvarkykite tada. 
74 straipsnį galime priimti bendru sutarimu? Ir Teisės departamento pastaba, jai pritarta. Tokia redakcija, kuri yra Seimo narių redakcija, taip? Galime bendru sutarimu? Priimta.
75 straipsnis. Yra Teisės departamento pastaba, jai nepritarta.
76, 77 straipsniai. 76 straipsnis. Galime priimti bendru sutarimu? Priimta. 
Dėl 77 straipsnio yra Seimo nario G. Steponavičiaus pasiūlymas. Ar čia reikia dar, neapsisprendėme?
G. STEPONAVIČIUS (LSF). Gerbiamoji Pirmininke, aš atsiimu šį siūlymą. 
PIRMININKĖ. Ačiū už supratimą. Atsiėmė Seimo narys. Yra Teisės departamento pastaba, jai nepritarta. 77 straipsnį galime priimti bendru sutarimu? Priimta. Dėl 78 straipsnio pastabų nėra. Galime priimti? Priimta. 
Dėl 79 straipsnio yra Seimo narių G. Steponavičiaus, V. Juozapaičio ir V. Stundžio pasiūlymas. Pristato G. Steponavičius, taip?
G. STEPONAVIČIUS (LSF). Ačiū, gerbiamoji Pirmininke. Mūsų pasiūlymas yra susijęs su 79 straipsniu, kuris reglamentuoja kainos, sumokėtos už studijas, kompensavimą. Primenu, kad labai svarbus mišrios… Iš konstitucinės mūsų aukštojo mokslo finansavimo sampratos išplaukiantis reglamentavimas sako, kad ir savo lėšomis pradėję studentai turi teisę gauti tam tikras kompensacijas, jeigu jie gerai studijuoja. Tai kaip tik su tuo ir yra susijęs mūsų siūlymas padidinti gerai besimokantiems studentams studijų prieinamumą. Mes siūlome… 
Jau šešeri metai galioja nuostata, kad iki 10 % pirmos pakopos studijų kompensavimas studentams galėtų būti kompensuojamas. Tai yra veikianti praktika. Pavyzdžiui, praėjusiais metais kompensaciją buvo gavę per 9 % studentų, dabar mes siūlome, kad ne mažiau kaip 10 % ir tai numatyti pagal Vyriausybės finansines galimybes. Taip pat mes siūlome įtvirtinti, kad tai yra kasmet vykstantis kompensacinis mechanizmas. To tikisi ir studentai, to tikisi nemaža dalis žmonių, kurie padeda ir investuoja į savo vaikų studijas. Pastangos studijuoti gerai turėtų būti paskatinamos išmokant jiems kompensacijas, dengiant šias įmokas.
PIRMININKĖ. Ieškome 29 Seimo narių palaikymo. 37 sutinka, kad būtų svarstoma. Komiteto pirmininkas. Prašom.
R. PALIUKAS (DPF). Komitetas nepritaria ir siūlo palikti taip, kaip dabar yra galiojančiame. Ne mažesnis kaip 10 %, nes jeigu bus daugiau kaip 10 %, tai reikės peržiūrėti ir biudžetinį finansavimą, reikėtų papildomų biudžetinių lėšų. Jau šiais metais tam iki 10 % yra 1,2 mln. eurų. Kol kas siūlome nedidinti procentų.
PIRMININKĖ. Palaikanti nuomonė – V. Stundys.
V. STUNDYS (TS-LKDF). Trumpai, tik porą frazių. Iš tikrųjų reikėtų tą daryti, ne ta norma, kuri dabar galioja iki 10 %, jau yra pasenusi ir neatitinka realios situacijos. Galų gale ir valstybės galimybės yra kur kas didesnės. Taigi valstybė šitokia norma sudarytų kur kas geresnes sąlygas studentams siekti kokybiško aukštojo išsilavinimo. Taigi tikrai pritarkime, čia nėra našta valstybei. 
PIRMININKĖ. Nuomonė prieš – V. Gedvilas.
V. GEDVILAS (DPF). Gerbiamieji kolegos, aš tikrai nesu prieš, kad studentams gerėtų situacija, sąlygos ir finansavimas būtų didesnis, bet ir dabar yra beveik 10 %. Tai gana didelis krūvis Vyriausybei ir mūsų Finansų ministerijai, tai jeigu priimtume, reikėtų apskaičiuoti, kiek pinigėlių reikėtų, kad mes įgyvendintume tas nuostatas. Manau, ateityje gal ir prieisime prie tos galimybės, bet šiandien aš nematau galimybių.
PIRMININKĖ. Balsuojame. Nuomonės išsiskyrė. Kas pritariate pataisai, balsuojate už, kas turite kitą nuomonę, balsuojate prieš arba susilaikote. 
Balsavo 90 Seimo narių: už – 38, prieš – 2, susilaikė 50. Pataisai nepritarta.
79 straipsnį galime priimti bendru sutarimu? Priimta bendru sutarimu. 
Dėl 80 straipsnio yra Teisės departamento pastaba, jai pritarta. Dėl 81 straipsnio pastabų nėra. Dėl 82 straipsnio yra Teisės departamento pastaba, jai nepritarta. Ir dar vienai pataisai nepritarta. Dėl 83 straipsnio pastabų nėra. Dėl 84, 85 straipsnių pastabų nėra. Dėl 86 yra Teisės departamento pastaba, jai pritarta. Dėl 87 straipsnio yra Teisės departamento pastaba, pritarta iš dalies. Dėl 88 straipsnio pastabų nėra. Dėl 89 straipsnio pastabų, pasiūlymų nėra. Dėl 90 straipsnio yra Teisės departamento pastaba, jai pritarta. Nauja redakcija yra… 
90 straipsnių pastraipsniui priimti. Taigi visas naujos redakcijos 1 straipsnis yra priimtas. 
Dabar 2 straipsnis – „Įsigaliojimas“. Yra Seimo narių G. Steponavičiaus, V. Juozapaičio ir V. Stundžio pasiūlymas. Prašom.
G. STEPONAVIČIUS (LSF). Ačiū, gerbiama Pirmininke. Iš tiesų komitetas nuo pat svarstymo pradžios, kai po pateikimo buvo pradėtos svarstyti visos pataisos, jau pavėlino įstatymo įsigaliojimo datą. Taip, dabar jau yra paskutinės birželio dienos. Pagal dabartinę redakciją didžioji dalis įstatymo nuostatų turėtų įsigalioti nuo sausio 1 dienos. 
Mes, trys Seimo nariai, be manęs V. Juozapaitis ir V. Stundys, siūlome, kad terminas būtų ne 2017 m. sausio 1 d., o 2017 m. rugsėjo 1 d. Motyvai tam irgi yra pakankamai svarūs, nes aukštosios mokyklos, Lietuvos mokslo institucijos gyvena ne pagal biudžetinių metų ciklą, o mokslo metų pradžios ciklą. Rugsėjo 1 diena – ta data, kada yra pasiruošta gyventi pagal naujus reikalavimus, įtvirtintus šiame įstatyme. Pasikeitimų yra ne tiek mažai, nemažai reikia priimti įstatymo įgyvendinamųjų aktų. Iš to išplauks privalomi reikalavimai, kurių turės laikytis visa aukštojo mokslo sistema ir jos institucijos. Todėl dar kartą noriu akcentuoti, kad mes labai neatidėtume, bes vis dėlto siūlome kitų metų rugsėjo 1 dieną didžiosios dalies įstatymo nuostatų įsigaliojimo pradžią.
PIRMININKĖ. Ieškome 29 Seimo narių palaikymo. Bus vardinės pastabos, vyrai. Kai tik grįžta Remigijus iš komandiruotės, tai linksma gale visada būna. 
Balsavo 44 Seimo nariai: už – 36, prieš nėra, susilaikė 8. Pataisa priimta?
R. PALIUKAS (DPF). Ne. (Balsai salėje) 
PIRMININKĖ. Ai, čia palaikymas, atsiprašau, 36 yra. Komiteto nuomonė.
R. PALIUKAS (DPF). Komitetas nepritarė, nes jeigu mes pavėlintume nuo kitų metų rugsėjo 1 dienos, tai realiai ji įsigaliotų nuo 2018 metų, nes jau metų pradžioje reikia derinti priėmimo skaičių ir sąlygas. Studijų vietas irgi reikia suplanuoti jau balandžio mėnesį. Man atrodo, nėra jokio tikslo vėlinti šio įstatymo įsigaliojimą. 
Tegul jis įsigalioja nuo 2017 m. sausio 1 d. Jau visi žinojo, koks bus tas įstatymas, galėjo ruoštis.
PIRMININKĖ. Nuomonė už – V. Stundys.
V. STUNDYS (TS-LKDF). Taip. Čia pirmininko toks irgi hipotetinis pasiūlymas – visi žinojo ir turėjo ruoštis. Visi žinojo pagal Vyriausybės programą, kad tai turėjo atsirasti ne 2016 metais, o gerokai anksčiau, bet atsirado tada, kada sugebėjo pagimdyti šitą įstatymo projektą Vyriausybė. Tai viena.
Antra. Be abejo, visiškai logiška sieti įstatymo įsigaliojimą su rugsėjo 1 diena, nes aukštųjų mokyklų ciklas yra iš tikrųjų visai kitoks. Be to, ministerijai, kitoms institucijoms reikia atlikti daug įstatymą įgyvendinančių darbų. Taigi ar ministerija sugebės suspėti, turint galvoje, kad iškris vasaros sezonas, per rudenį ir pavasarį vien iki naujų metų parengti įstatymų lydimuosius teisės aktus? Taigi logiška – 2017 m. rugsėjo 1 d. 
PIRMININKĖ. Nuomonė prieš – O. Leiputė.
O. LEIPUTĖ (LSDPF). Manau, kad numatytas terminas yra labai tinkamas. Ministerija tikrai suspės, aukštosios mokyklos – taip pat. Atitolinimas nepateisintų jaunų žmonių lūkesčių. Vis dėlto Mokslo ir studijų įstatymas turi įsigalioti kuo greičiau.
PIRMININKĖ. Nuomonės išsiskyrė.
Balsuojame. Kas pritariate pataisai, balsuojate už, kas turite kitą nuomonę, balsuojate prieš arba susilaikote. 
R. PALIUKAS (DPF). Labai ačiū visiems Seimo nariams.
PIRMININKĖ. Palaukite! Dar nepriėmėme. 
Balsavo 101 Seimo narys: už – 41, prieš – 5, susilaikė 55. Pataisai nepritarta. 
Dėl 2 straipsnio dar yra Teisės departamento pasiūlymų. Jiems yra pritarta. 2 straipsnį galime priimti bendru sutarimu? Priimta bendru sutarimu. 3 straipsnis. Pastabų, pasiūlymų nėra. Galime priimti bendru sutarimu? Priimta. Pastraipsniui priėmimas baigtas. Ačiū pirmininkui. 
Nuomonė už – V. Gedvilas. Dėl viso.
V. GEDVILAS (DPF). Gerbiami kolegos, istorinis įvykis. Praeitą kadenciją taip pat buvome priėmę Mokslo ir studijų įstatymą, kurio daugelis punktų neatitiko Konstitucijos. Praeitą kadenciją teko kreiptis į Konstitucinį Teismą. Konstitucinis Teismas išaiškino. Šiandien džiaugiuosi, kad tiek dėl valdančiosios daugumos pastangų, tiek ir dėl opozicijos pastangų, kurie aktyviai dalyvavo ir taisė praeitą kadenciją padarytas klaidas… 
Aš manau, kad šito įstatymo, būtent šitos redakcijos, kokybė tikrai yra geresnė. Aš kviečiu visus palaikyti šį įstatymo projektą. Aišku, yra tam tikrų taisytinų vietų. Aš manau, kad ateityje vis tiek mes pakeisime. Valdymo modelis galbūt buvo labiausiai svarstomas, ir Konstitucinis Teismas labiausiai pasisakė dėl valdymo ir dėl rektoriaus rinkimų, bet, manau, pasižiūrėsime, kaip jis veiks. Šį įstatymą reikia palaikyti – jis žymiai geresnis negu buvo prieš tai įstatymo projektas.
PIRMININKĖ. Nuomonė prieš – V. Stundys.
V. STUNDYS (TS-LKDF). Pirmiausia reaguosiu į kolegos vicepirmininko V. Gedvilo džiaugsmą, kad tai – istorinis įvykis. Iš tikrųjų taip, istorinis įvykis, kad šita Seimo valdančioji dauguma tik kadencijos pabaigoje sugebėjo parengti šiokią tokią Mokslo ir studijų įstatymo redakciją. Įsivaizduojate, tik kadencijos pabaigoje. Ketveri metai iš esmės nuėjo tuščiai, o buvo galima kai kuriuos dalykus sutvarkyti anksčiau. Taigi įvykio nėra.
Antra. Ar apskritai reikia šito įstatymo? Ar jis ką nors keičia iš esmės palyginus su dabar galiojančiu įstatymu? Pabandykite kas nors parėję namo, kas turite laiko arba neskaitę nei projekto, nei įstatymo, ir padėlioti. Pamatysite, kad labai didelių skirtumų nėra. Taigi absoliučiai be reikalo sulaužyta daug politinių iečių. 
Trečias dalykas. Aš esu prieš tokį darbų planavimą, kai pagrindiniai darbai atidedami Seime kadencijos pabaigai arba sesijos pabaigai. O tada jau verčiamės kūlversčiais, nervinamės, esame įsierzinę, pykstamės, esame jautrūs. Taip neturėtų būti. Aš esu prieš tokias procedūras, kai komitete svarstant įstatymo projektą iš pastalės atnešamos pataisos, nežinia, su kuo suderintos, visiškai nepaisant visų socialinių partnerių kitokio požiūrio. Netgi tas pats aukštųjų mokyklų valdymas. Ištisos organizacijos – dešimtys organizacijų prašė nesikišti ten, kur sistema veikia gerai. Deja, deja! Atsitiko taip, kaip atsitiko. 
Trečias dalykas. Aš prieš politinį buldozerį, kurį buvo bandyta įjungti. Ačiū Dievui, kad atsitokėta bent jau priėmimo metu.
PIRMININKĖ. Laikas! Ačiū. 
Nuomonė už – O. Leiputė.
O. LEIPUTĖ (LSDPF). Mokslo ir studijų įstatymas buvo vienas svarbiausių darbų, numatytų Vyriausybės programoje. Tai, kad darbo grupė dirbo keletą metų ir paskui Seimo komitete daugiau kaip metus mes analizavome kiekvieną straipsnį ir tikrai buvo klausoma įvairių nuomonių, rodo, kad atsižvelgta į visus socialinius partnerius ir taip pat į visas pažangias siūlytas idėjas. Aišku, taisytinų dalykų yra. Galbūt kai kur išsiskyrė nuomonės, bet aš tikrai kviečiu balsuoti už. Manau, kad netgi patys svarstymai sujudino aukštąsias mokyklas, kurių galbūt mes turime didesnį skaičių, negu yra poreikis, kad jie patys labiau atsisuktų ir vertintų studijų kokybę. Mūsų tikslas yra kelti studijų kokybę. Aš kviečiu visus balsuoti už.
PIRMININKĖ. Nuomonė prieš – G. Steponavičius.
G. STEPONAVIČIUS (LSF). Ačiū, gerbiama Seimo Pirmininke. Gerbiami kolegos, tie, kurie prisimenate šios kadenciją baigiančios Vyriausybės nuostatas, žinote, kad buvo siūloma keisti valdymo modelį, buvo siūloma keisti finansavimo modelį atsisakant dalies mokančių ir nemokančių, pereinant prie kitokio. Tai neatsitiko. Iš esmės 2009 metų aukštojo mokslo reformos pagrindiniai ramsčiai išlieka, ir už tai aš galiu padėkoti, nes politikos tęstinumas, manau, yra vienas svarbiausių dalykų bet kuriame sektoriuje. 
Dabar iš tiesų galiu irgi dar pasidžiaugti vienu dalyku, kad kai kurie grėsmingi ir netgi sistemai žalingi sprendimai (ačiū atsakomybę suvokiantiems ir koalicijos atskiriems politikams – dėl jų ir opozicijos dėka tie dalykai neatsitiko)… Lengviau atsidusti, manau, gali labai daug kas ne tiktai šitoje salėje. 
Kodėl šis įstatymas nespręs studijų kokybės ar mokslo kokybės klausimų? 
Pirma. Dalis klausimų jau yra išspręsta berengiant įstatymą. Pavyzdžiui, buvo atrastas sprendimas kitomis pataisomis dėl gerai besimokančiojo. Minimalios kartelės klausimas buvo išspręstas Respublikos Prezidentės pataisomis įteisinant privalomą brandos egzaminą savo lėšomis studijuojantiems. Galiu pasakyti, kad dar kai kurių kitų dalykų turėjo įvykti, bet įstatymą besvarstant neliko laiko, pavyzdžiui, spręsti tai, kas badė studijų kokybės požiūriu akis. Tai yra sudėtingoje situacijoje esančios ne vienos aukštosios mokyklos būklė. Mes svarstome įstatymą, bet paraleliai daug laiko išeikvojame nepadarę sprendimų, kurių reikėjo. Didžiausia grėsmė šituo bloguoju požiūriu įstatymo projekte yra sutartys su aukštosiomis mokyklomis kaip įrankis gelbėti silpnas arba apriboti gerai dirbančias. Todėl mano šiandien sprendimas yra nepalaikyti šito projekto, nors jis daugelio dalykų ir nesugadino. 
PIRMININKĖ. Nuomonė už – J. Bernatonis.
J. BERNATONIS (LSDPF). Mieli kolegos, noriu pasidžiaugti, kad priėmėme šio įstatymo visus straipsnius. Pasidžiaugti dviem aspektais. Pirmiausia tai panaikinome prieštaravimą Konstitucijos nuostatoms. 
Antras dalykas. Kaip kruopščiai buvo rengiamas šis projektas, kiek nuomonių buvo išklausyta. Jūs žinote, kaip dirbo Vyriausybės darbo grupė. Kaip Vyriausybės narys esu dėkingas Seimo Švietimo, mokslo ir kultūros komitetui, kiek daug darbo buvo įdėta. Mano įsivaizdavimu, tai yra žingsnis į priekį pažangos link, galbūt ne taip, kaip norėjosi, galbūt mes norėjome, kad dar geresnis įstatymas būtų, bet pagal tas galimybes, kurias šiandien turi valstybė, tai didelis žingsnis į priekį. Ačiū. 
PIRMININKĖ. Nuomonė prieš – K. Daukšys. Nėra. Nuomonė prieš – A. Dumčius. 
A. DUMČIUS (MSNG). Gerbiamieji, visą laiką teko dalyvauti diskusijose ir siūlant įvairias pataisas. Turiu pasakyti, kad vis dėlto šis įstatymas turėtų būti tik tarpinis pagal tai, ko mes siekiame kokybės požiūriu, taip pat tenkinant ir mokytojų, ir pačių moksleivių teises, ypač rengimo požiūriu. 
Manyčiau, kad mes neturėtume labai džiaugtis šituo įstatymu, todėl susilaikysiu. 
PIRMININKĖ. Nuomonė už – A. Pitrėnienė. 
A. PITRĖNIENĖ (DPF). Dėkoju. Gerbiami kolegos, negaliu atsakyti už trejus ar ketverius metus, galiu atsakyti už tuos metus, kai dirbu ministre. Ir padėjau tikrai… Noriu padėkoti savo ministerijos žmonėms, kurie dirbo. Tai, kad sako, kad nepasiruošta yra, nebus, nespėsime, absoliutus melas. Žmonės dirbo kruvinai, padarė daugybę… Turime visus projektus įstatymų lydimųjų aktų, pakoreguosime dar pagal priimtą įstatymą, kadangi buvo ir opozicijos siūlymų, išdiskutuotas, sutvarkytas, ir manau, kad tikrai yra labai reikalingas. Jeigu mes kalbame, norime, kad būtų geresnė kokybė, kad būtų ir studentams, ir mokslo daugiau, ir kokybiškų studijų daugiau, aš manau, kad šitas įstatymas tikrai daug padės. 
Galėčiau pasakyti konkrečiai: nustatyta aukštesnė priėmimo kartelė, kad neįstotų ir tas, kuris negeba mokytis, šalia to, kuris mokykloje mokėsi dešimtukais, ir studijų trukmė galės būti pasirinkta ilgesnė, trumpesnė, liberaliau pasižiūrėta į tuos dalykus ir į dėstytojų kokybę, direktorių kokybę. Aš manau, kad tikrai įstatymas yra labai svarbus, ir dėkoju visiems, kurie prisidėjo prie to, kad šitas įstatymas būtų toks, koks šiandien jis yra. Ir komitetui, ir savo ministerijos žmonėms tikrai sakau nuoširdų ačiū ir tikiuosi, kad Seimas supras, kad tai yra svarbu, ir džiaugsis, kad tai padarė. (Balsai salėje) 
PIRMININKĖ. Nuomonė prieš – M. Adomėnas. 
M. ADOMĖNAS (TS-LKDF). Gerbiami kolegos, kuo labiau švietimo ir mokslo ministrė linksniuoja žodį „kokybės“, tuo aiškiau, ko šitame įstatymo projekte nėra, būtent į kokybę šis įstatymas ir nekreips. Jis, ko gero, sustiprins tendenciją į vidutinybę, kuri ir taip yra epidemija mūsų aukštojo mokslo. Ir ministerijos kolegos sufleruoja, negaliu nesutikti. Iš tiesų reikės, kaip prieš mane kalbėjęs kolega profesorius sakė, tiesiog laukti sulaikius kvapą, kol bus galima priimti naują normalesnį įstatymą. O blogiausia šiame įstatymo projekte yra tai, kad paliekamos sąlygos politizuoti, pajungti politinei kontrolei aukštąsias mokyklas, kad jos, užuot galvoję apie aukštojo mokslo kokybę, apie studijų kokybę, apie mokslo pasiekimus, ieškotų, kaip gražiau prieiti ir pabučiuoti ranką valdžiai, kad gautų daugiau finansavimo. Todėl siūlau nepritarti šiam įstatymo projektui. 
PIRMININKĖ. Balsuojame. Nuomonės už, prieš išsakytos. Balsuojame. Kas pritariate, kad šis įstatymas būtų priimtas, balsuojate už, kas turite kitą nuomonę, balsuojate prieš arba susilaikote. 

Šio įstatymo priėmimas

Balsavo 102 Seimo nariai: už – 67, prieš – 4, susilaikė 31. Įstatymas (projektas Nr. XIIP-3376(4) yra priimtas. (Gongas) 
B. Vėsaitė. 
B. VĖSAITĖ (LSDPF). Gerbiami kolegos, iš tikrųjų Švietimo, mokslo ir kultūros komitetas, kiti Seimo nariai atliko didžiulį darbą ir jiems tikrai reikia padėkoti. Po Konstitucinio Teismo sprendimo Mokslo ir studijų įstatyme buvo identifikuota daugiau kaip 30 Konstitucijos pažeidimų. Tačiau dėl valdymo, deja, aš, kaip Konstitucijos komisijos pirmininkė, manau, kad mes nepadarėme darbo iki pabaigos, ir tikrai šita pozicija lieka labai jautri. Aš manyčiau, kad kitas Seimas grįš prie įstatymo ir tikrai įteisins demokratinio valdymo modelį. 
PIRMININKĖ. Gerbiamas R. Paliukas. 
R. PALIUKAS (DPF). Noriu padėkoti Seimo nariams už tai, kad priėmėme šitą įstatymą, tikrai visus metus vien komitete mes svarstėme šio įstatymo įvairias pataisas, buvo susitikimai ir klausymai su įvairiomis suinteresuotom grupėm, akademinėm bendruomenėm. Taip pat aš noriu padėkoti visiems komiteto nariams, padėkoti ir tiems komiteto nariams, kurie davė daug papildomų pataisų, vis tiek tam tikra dalis šių pataisų buvo priimta, jos buvo racionalios. Aš manau, kad šitas svarstymas bus mums didelė pamoka. Kartu labai džiaugiuosi, kad tos mintys, kurios buvo nuskambėjusios, kad įstatymą paskandinsime, neišsipildė, kad šitas įstatymas, kad ir kaip jis kai kam atrodytų ne visai tobulas, vis tiek jis plaukia. Ačiū visiems. 
PIRMININKĖ. Ačiū. V. Gedvilas. 
V. GEDVILAS (DPF). Dėkoju. Tiesiog buvo paminėta mano pavardė ir buvo išsakyta tam tikra nuomonė. Aš sutinku su ta nuomone, kai kalbama apie tai, kad pats įstatymas nepagerins studijų kokybės. Universitetai yra autonomiški, jie savarankiškai sprendžia visas problemas, tas įstatymas nenurodo, ar jungtis, ar nesijungti su universitetu, ar skirtis, ar su kitais pasaulio universitetais jungtis. Jis tiktai reglamentuoja tam tikras žaidimo taisykles, pagal kurias visi universitetai žaidžia. Jos truputėlį geresnės ar truputėlį blogesnės, čia tai nelemia. Bet jeigu mes šiandien registravome įstatymo pataisas žeminti kvalifikaciją, žeminti vadovų kvalifikaciją, tai apie kokią mes čia kokybę galime kalbėti? 
Aš manau, tiek praeitas antikonstitucinis įstatymas, kuris buvo priimtas, tiek šis įstatymas, kuris yra šiek tiek geresnis, pats įstatymas neišgelbės aukštųjų mokyklų, mokyklos yra autonomiškos, jos pačios turi priimti sprendimus, kaip toliau gyventi. 
PIRMININKĖ. A. Paulauskas. 
A. PAULAUSKAS (DPF). Gerbiama Pirmininke, mano balsą įskaitykite už, nes nesuveikė balsavimo technika. 
PIRMININKĖ. A. Paulauskas – dėl protokolo už. 
Gerbiama A. Pitrėnienė. Ministre, prašom. 
A. PITRĖNIENĖ (DPF). Tikrai noriu padėkoti Seimui už tai, kad šiandien pasistengėme ir patvirtinome įstatymą, priėmėme įstatymą, nuskambėjusi frazė, kad nuskandintas bus įstatymo projektas, neišsipildė. Dėkui visiems už supratimą, už darbą, už tai, kad mes tiesiog patvirtinome susitarimą, priėmėme įstatymą, tai yra susitarimas, o rezultatą turi pasiekti žmonės, kurie jį įgyvendins. Aš neabejoju, mes turime gerų žmonių, turėsime ir gerų rezultatų. 
PIRMININKĖ. Ačiū visiems. Visi išsakėme savo nuomones. Toliau posėdžiui pirmininkaus Pirmininko pirmasis pavaduotojas V. Gedvilas. 
PIRMININKAS (V. GEDVILAS, DPF). Laba diena, mieli kolegos. Tęsiame posėdį. 

16.38 val.
Vaiko minimalios ir vidutinės priežiūros įstatymo Nr. X-1238 pakeitimo įstatymo projektas Nr. XIIP-4284(3) (priėmimas)

Darbotvarkės 1-8a klausimas – Vaiko minimalios ir vidutinės priežiūros įstatymo Nr. X-1238 pakeitimo įstatymo projektas Nr. XIIP-4284. Pranešėjas – gerbiamas Raimundas… (Balsai salėje) Nereikia? Čia viskas? 
Taigi priėmimas pastraipsniui. 1 straipsnis. Pastabų, pasiūlymų nėra. Priimtas. 2 straipsnis. Pastabų, pasiūlymų nėra. Priimtas. Iki 32 straipsnio jokių pastabų, pasiūlymų nėra. Tai galbūt visus straipsnius, dėl kurių pastabų, pasiūlymų nėra, iki 32 straipsnio galime priimti bendru sutarimu? Taip, kolegos. (Balsai salėje) Priimta bendru sutarimu iki 32 straipsnio. (Balsai salėje) 1 straipsnis su nauja redakcija iki 32 straipsnio yra priimtas bendru sutarimu. 
2 straipsnis yra dėl įstatymo įsigaliojimo ir įgyvendinimo. Šis įstatymas įsigalioja nuo 2017 m. rugsėjo 1 d. Prieštaraujančių nėra? Dėl įsigaliojimo datos viskas gerai? Bendru sutarimu galime pritarti ir 32 straipsniui. 2 straipsniui, atsiprašau. 32 straipsnis taip pat buvo priimtas bendru sutarimu.
Priėmimas pastraipsniui baigtas. Dėl viso įstatymo projekto norinčių kalbėti už… Gerbiamieji kolegos, jeigu tik kalbame už, gal paprašysiu nekalbėti (mes matome jūsų nuomonę), tiesiog balsuoti, nes darbotvarkėje turime dar gana daug klausimų. Gerai, sutariame? Jeigu nebus didelių prieštaravimų. Aš matysiu, jeigu prieštarausite, reaguosiu. 
Gerbiamieji kolegos, kviečiu visus balsuoti. Kas už tai, kad priimtume įstatymo projektą Nr. XIIP-4284, balsuojate už, kas turite kitą nuomonę, balsuojate prieš arba susilaikote.

Šio įstatymo priėmimas

Balsavimo rezultatai: už įstatymo projektą balsavo 78, prieš nėra, susilaikė 1. Įstatymas (projektas Nr. XIIP-4284) yra priimtas. (Gongas) 

16.42 val.
Švietimo įstatymo Nr. I-1489 7, 8, 9, 10, 11, 12, 14, 20, 21, 23 ir 58 straipsnių pakeitimo įstatymo projektas Nr. XIIP-4285(3) (priėmimas)

Darbotvarkės 1-8b klausimas – Švietimo įstatymo Nr. I-1489 7, 8, 9, 10, 11, 12, 14, 20, 21, 23 ir 58 straipsnių pakeitimo įstatymo projektas Nr. XIIP-4285. Priėmimas. Priėmimas pastraipsniui. Gerbiamieji kolegos, yra dvylika straipsnių. Pastabų, pasiūlymų nėra nė dėl vieno straipsnio. Ar galime visiems straipsniams pritarti bendru sutarimu? Priėmimas pastraipsniui baigtas. Visiems dvylikai straipsnių vieningai pritarėme. Norinčių kalbėti už, prieš nėra. Kviečiu visus balsuoti. Kas už tai, kad priimtume įstatymo projektą Nr. XIIP-4285, balsuojate už, kas turite kitą nuomonę, balsuojate prieš arba susilaikote.

Šio įstatymo priėmimas 

Balsavimo rezultatai: už – 76, prieš nėra, susilaikė 3. Įstatymas (projektas Nr. XIIP-4285) yra priimtas. (Gongas) 

16.43 val.
Švietimo įstatymo Nr. I-1489 35 straipsnio pakeitimo įstatymo projektas Nr. XIIP-2797(2) (svarstymas ir priėmimas)

Darbotvarkės 1-9 klausimas – Švietimo įstatymo Nr. I-1489 35 straipsnio pakeitimo įstatymo projektas Nr. XIIP-2797. Svarstymas. Pranešėjas – gerbiamasis R. Paliukas, Švietimo, mokslo ir kultūros komiteto pirmininkas. Gerbiamasis Raimundai! (Balsai salėje) Neišėjo. Jūs esate pranešėjas komiteto vardu. Ruošiasi A. Monkauskaitė, Socialinių reikalų ir darbo komitetas. Tada kažkas iš… (Balsai salėje) Sveikatos reikalų komitetas. Gal, ponia Mikutiene, jūs pasiruoškite. Gerbiamasis Raimundai, prašau pristatyti savo komiteto išvadą dėl šio įstatymo projekto.
R. PALIUKAS (DPF). Ačiū, posėdžio pirmininke. Gerbiamieji kolegos, Švietimo, mokslo ir kultūros komitetas svarstė Švietimo įstatymo 35 straipsnio pakeitimo įstatymo projektą Nr. XIIP-2797 ir pritarė šiam pasiūlymui bei teikia Seimui svarstyti patobulintą straipsnio pakeitimo įstatymo projekto antrą variantą. Taip pat yra pasiūlymas siūlyti švietimo ir mokslo ministrui tobulinti mokinių mokymo stacionarinėje asmens sveikatos priežiūros įstaigoje ir namuose organizavo tvarkos aprašą, patvirtintą švietimo ministro 2012 m. rugsėjo 26 d. įsakymu Nr. V-1405 „Dėl mokinių mokymo stacionarinėje asmens sveikatos priežiūros įstaigoje ir namuose organizavimo tvarkos aprašo“. Balsavimo rezultatai: bendru sutarimu. 
PIRMININKAS. Dėkoju komiteto pirmininkui. Kviečiu į tribūną Almą, tiesa, nėra, tada D. Mikutienę, komiteto pirmininkę. Mes duosime jums komiteto išvadas.
D. MIKUTIENĖ (DPF). Dėkoju. Kolegos, Sveikatos reikalų komitetas apsvarstė įstatymo projektą ir pritarė Seimo Teisės departamento pastaboms ir pasiūlė pagrindiniam komitetui grąžinti įstatymo projektą iniciatoriams tobulinti, atsižvelgiant į gautas pastabas. 
PIRMININKAS. Dėkojame komiteto pirmininkei. Svarstymo stadijoje yra pastabų. Pranešėjas R. Paliukas gal galėtų ateiti į tribūną? Jūsų pagrindinis komitetas, jums reikės paaiškinti, kodėl priėmėte vienokį ar kitokį sprendimą. 
1 straipsnis. Yra Lietuvos Respublikos Vyriausybės nutarimas. Komitetas pritarė iš dalies, taip? 
R. PALIUKAS (DPF). Taip, iš dalies pritarė.
PIRMININKAS. Mes galime pritarti bendru sutarimu komiteto nuomonei? 
R. PALIUKAS (DPF). Gydytojui leidus nuo antros dienos galima pradėti mokyti gydymo įstaigoje. 
PIRMININKAS. Dėkoju. Seimo nariai taip pat pritarė komiteto nuomonei pritarti iš dalies.
2 siūlymas taip pat Lietuvos Respublikos Vyriausybės 2015 m. rugpjūčio 26 d. nutarimu. 
R. PALIUKAS (DPF). Irgi panašus. Iš dalies pritarta.
PIRMININKAS. Ar mes pritariame komiteto nuomonei pritarti iš dalies? Pritarta komiteto nuomonei pritarti iš dalies.
Daugiau dėl 1 straipsnio. Seimo nariai V. Juozapaitis ir V. Stundys teikia siūlymą. Dabar norėčiau paklausti gerbiamojo V. Stundžio arba V. Juozapaičio, kuris čia gali atsakyti? V. Juozapaitis, matau, yra. Ar jūs pritariate komiteto nuomonei pritarti iš dalies jūsų pasiūlymui? 
V. JUOZAPAITIS (TS-LKDF). Tikrai taip. 
PIRMININKAS. Čia nėra jokių prieštaravimų? 
V. JUOZAPAITIS (TS-LKDF). Ne.
PIRMININKAS. Gerai, ačiū. Mes taip pat galime pritarti komiteto nuomonei pritarti iš dalies Seimo narių V. Juozapaičio ir V. Stundžio siūlymui. 
Seimo kanceliarijos Teisės departamentas taip pat teikia siūlymus dėl šio straipsnio, 1 straipsnio. Komitetas nepritaria, taip? 
R. PALIUKAS (DPF). Taip.
PIRMININKAS. Nereikia svarstyti. Dėl 1 straipsnio pastabų, pasiūlymų nėra. Galime pritarti po svarstymo? 
2 straipsnis. Seimo nario V. Juozapaičio siūlymas dėl 2 straipsnio, kuriam komitetas pritarė.
R. PALIUKAS (DPF). Dėl datos.
PIRMININKAS. Redakcija. Jūs irgi pritariate komiteto nuomonei?
V. JUOZAPAITIS (TS-LKDF). Pritariu.
PIRMININKAS. Viskas gerai. 
R. PALIUKAS (DPF). Pritarė dėl datos. 
PIRMININKAS. Pritarė 2 straipsniui. Seimo kanceliarijos Teisės departamentas taip pat teikia siūlymą, bet jam irgi yra pritarta. Komitetas pritarė, taip, pirmininke?
R. PALIUKAS (DPF). Taip, pritarė. 
PIRMININKAS. Dėl 2 straipsnio daugiau pastabų, pasiūlymų nėra? 
Dėl 3 straipsnio Seimo narys V. Juozapaitis taip pat teikia siūlymą. Komitetas pritarė. Jūs pritariate komiteto nuomonei?
V. JUOZAPAITIS (TS-LKDF). Pritariu.
PIRMININKAS. Čia, matau, viskas gerai. 
R. PALIUKAS (DPF). Irgi data.
PIRMININKAS. Mes taip pat pritariame. Taip, dėl datos. Mes irgi bendru sutarimu galime pritarti komiteto nuomonei. 
Ir Seimo kanceliarijos Teisės departamentas. Komitetas pritarė departamento nuomonei ir dėl 3 straipsnio daugiau pasiūlymų, pastabų nėra. 
Svarstymo procedūros baigtos. Dėkoju komiteto pirmininkui. Po svarstymo ar reikia balsuoti, ar galime bendru sutarimu? Galime. Konstatuoju, kad įstatymo projektui Nr. XIIP-2797 po svarstymo pritarta bendru sutarimu. 
Pirmininkė siūlo ypatingą skubą. Ar galime bendru sutarimu pritarti dėl ypatingos skubos? (Balsai salėje) Galime. Kviečiu visus balsuoti. Atsiprašau. Priėmimas pastraipsniui. Per greitai.
Taip, dėl 1 straipsnio pastabų, pasiūlymų nėra. Jie visi apsvarstyti ir po svarstymo pritarta bendru sutarimu. Dėl 2 straipsnio pastabų, pasiūlymų nėra. (Balsai salėje) Su V. Juozapaičio pasiūlymais mes pritarėme bendru sutarimu ir 3 straipsniui taip pat su Seimo nario V. Juozapaičio ir Seimo kanceliarijos Teisės departamento pasiūlymu taip pat yra pritarta. 3 straipsnį irgi galime priimti bendru sutarimu. 
Priėmimas pastraipsniui baigtas. Dėl viso įstatymo projekto norinčių kalbėti už ir prieš nėra. Kviečiu visus balsuoti. Kas už tai, kad priimtume įstatymo projektą Nr. XIIP-2797, balsuojate už, kas manote kitaip, balsuojate prieš arba susilaikote. 

Šio įstatymo priėmimas

Balsavimo rezultatai: už – 70, prieš nėra, susilaikė 4. Įstatymas (projektas Nr. XIIP-2797) yra priimtas. (Gongas) 
Gerbiamieji kolegos, kol kas mes nejungiame, mes turėtume tuos abu įstatymo projektus sujungti į vieną, bet įsigaliojimo data. Nuo kada? Ar vienoda įsigaliojimo data abiejų įstatymo projektų? 
R. PALIUKAS (DPF). Nuo sausio 1 dienos. 
PIRMININKAS. Ar abu įstatymo projektai nuo sausio 1 dienos? Pirmajame nėra įsigaliojimo datos nuo paskelbimo, įsigaliojimo paskelbimo, tai negalime jungti. Gerai. Prašom, pirmininke, kalbėti. 
R. PALIUKAS (DPF). Gerbiamasis posėdžio pirmininke. 
PIRMININKAS. Arčiau mikrofono. 
R. PALIUKAS (DPF). Gerbiamasis posėdžio pirmininke, kadangi mes sutaupėme laiko, tai aš labai prašyčiau rezervinį 11 klausimą perkelti dabar. (Triukšmas salėje) Kadangi tai yra dėl Lietuvos mokslo ir inovacijų politikos kaitos gairių patvirtinimo, labai trumpas klausimas. 
PIRMININKAS. Gerbiamasis pirmininke, mes baigsime priėmimus, tada gal pagalvosime, jeigu sutaupysime laiko. Mes kietai sutarėme, priėmimus darome visų pirma ir be išlygų, nes dabar yra reikiamas skaičius Seimo narių, mes galime judėti labai puikiai į priekį. 

16.52 val.
Sveikatos priežiūros įstaigų įstatymo Nr. I-1367 2, 45 straipsnių pakeitimo ir Įstatymo papildymo 152 ir 153 straipsniais įstatymo projektas Nr. XIIP-3558(3) (priėmimas)

Darbotvarkės 1-10 klausimas – Sveikatos priežiūros įstaigų įstatymo Nr. I-1367 2 ir 45 straipsnių pakeitimo ir įstatymo papildymo 152 ir 153 straipsniais įstatymo projektas Nr. XIIP-3558. Gerbiamasis pranešėjas A. Matulas, Sveikatos reikalų komiteto pirmininko pavaduotojas.
Svarstymas pastraipsniui. Dėl 1 straipsnio Seimo kanceliarijos Teisės departamentas. Jūsų komitetas? 
A. MATULAS (TS-LKDF). Pritarė. 
PIRMININKAS. Pritarė. Mes galime pritarti komiteto nuomonei? Pritarta. Dėl 1 straipsnio daugiau pastabų ir pasiūlymų nėra. 
Dėl 2 straipsnio Seimo kanceliarijos Teisės departamentas. Komiteto nuomonė? 
A. MATULAS (TS-LKDF). Pritarta. 
PIRMININKAS. Pritarta. Mes galime pritarti bendru sutarimu? 
A. MATULAS (TS-LKDF). Galime. 
PIRMININKAS. Pritarta. Dėl to paties įstatymo straipsnio dar yra Seimo kanceliarijos Teisės departamento pasiūlymas. 
A. MATULAS (TS-LKDF). Pritarta. 
PIRMININKAS. Pritarta. Komitetas pritarė. Mes taip pat pritariame komiteto nuomonei. Toliau vėl Seimo kanceliarijos Teisės departamento siūlymas. 
A. MATULAS (TS-LKDF). Pritarta. 
PIRMININKAS. Mes taip pat pritariame komiteto nuomonei pritarti. Kitas – vėl Seimo kanceliarijos Teisės departamento pasiūlymas. 
A. MATULAS (TS-LKDF). Pritarta. 
PIRMININKAS. Mes taip pat pritariame. Toliau Seimo narės D. Mikutienės siūlymas. Kviečiu D. Mikutienę pristatyti savo siūlymą. 
D. MIKUTIENĖ (DPF). Gerbiamieji kolegos, šis mano siūlymas dėl 2 straipsnio 12 dalies yra pateiktas, atsižvelgiant į Lietuvos Respublikos Vyriausybės teiktą nuomonę, išvadą, kad tik įstatyme turėtų būti nustatyti rodikliai, kaip galėtų būti nustatyti kriterijai, o ne Sveikatos apsaugos ministerijos pavaldžios institucijos, Ligonių kasos, tvarkos apraše dėl įvairių priemonių taikymo. Ir tai turėtų būti suteikiama, kad apribojimus nustatytų tik įstatymų leidėjas. Todėl ir siūloma šiame straipsnyje išbraukti žodžius, kad Teritorinė ligonių kasa Valstybinės ligonių kasos prie Sveikatos apsaugos ministerijos nustatyta tvarka peržiūrėtų su įstaiga sudarytą asmens sveikatos priežiūros paslaugų teikimo ir išlaidų apmokėjimo iš PSDF sutartį ir sumažintų iš Privalomojo sveikatos draudimo fondo biudžeto lėšų apmokamų asmens sveikatos priežiūros paslaugų skaičių. Tai, be kita ko, yra pabrėžęs ir Konstitucinis Teismas 2013 m. lapkričio 6 d., kad paslaugų finansavimo iš PSDF sąlygas ir apribojimus turi nustatyti įstatymų leidėjas, todėl ir teikiu tokią pataisą ir prašau pritarti. 
PIRMININKAS. Išgirdote komiteto pirmininkės D. Mikutienės teikiamą pasiūlymą. Reikia 29 balsų. Kas palaikote, balsuojate už. Norint teikti balsuoti šią pataisą, reikia palaikančių 29 Seimo narių balsų. 
Balsų užtenka. Dabar prašau komiteto pirmininką pakomentuoti komiteto nuomonę. 
A. MATULAS (TS-LKDF). Pavaduotojas. Išdrįsiu pakomentuoti komiteto pirmininkės poziciją komiteto vardu. Išties Prezidentė teikė įstatymo projektą, pagal kurį siūlo reitinguoti įstaigas, ir jeigu jos neatitiks, siūlė, vieno kriterijaus, dažniausiai finansinio, tada turi būti sudarytas planas, kaip gerinti tos įstaigos veiklą. Jeigu toliau nebus rezultatų, tada galima mažinti finansavimą. Mes radome kompromisą, sutarėme, kad trijų kriterijų turi neatitikti, ir tada galima sudaryti planą, jeigu dar neveikia, tada mažinti finansavimą. 
Kolegos, siūlau nepritarti pirmininkės siūlymui dėl to, kad jeigu įstaigą, kuri neatitiks trijų kriterijų, dar toliau finansuosime ir į tai nereaguosime, atsiprašau, tikriausiai nei jūs, nei dauguma piliečių turėtų žinoti apie tai ir į tą įstaigą galbūt nesikreipti. Taigi čia yra taikomos palaipsnės priemonės ir komitetas, radęs šį kompromisą su įstatymų teikėjais, siūlo komiteto pirmininkės siūlymui, kuri liko vieniša tyruose, ir ministerija pritarė, nepritarti. 
PIRMININKAS. Dėkoju. Kolegos, išgirdote komiteto nuomonę. Galima kalbėti už ir prieš. Prašom. 
D. MIKUTIENĖ (DPF). Dėl vedimo tvarkos. Gerbiamasis kolega, nei aš vieniša tyruose, nei ką, jūs šiandien visi gavote keturių didžiausių Lietuvos ligoninių asociacijų ir visos Lietuvos gydytojų sąjungos raštą. Sutinkame, reikia žiūrėti, kontroliuoti, žiūrėti kriterijus, bet turi būti teisingi principai. Jeigu Konstitucinis Teismas kalba, jeigu Vyriausybė savo išvadoje rašo. 
A. MATULAS (TS-LKDF). Be abejo, kaip kitaip įstaigų vadovai reaguos. Jeigu jiems netaikys jokių poveikio priemonių, jie gaus stabilų finansavimą ir viskas. Teisės departamentas pastabų dėl šio pasiūlymo neturėjo. 
PIRMININKAS. Gerbiamieji kolegos, sakykite nuomonę iš vietos, yra tokia galimybė kalbėti dėl pataisos. Pirmoji kalba R. Šalaševičiūtė. 
R. ŠALAŠEVIČIŪTĖ (LSDPF). Aš ir laukiu savo eilės. 
PIRMININKAS. Prašom. 
R. ŠALAŠEVIČIŪTĖ (LSDPF). Mikrofonas įjungtas. Iš tiesų noriu atkreipti kolegų dėmesį, kad kompromisas rastas, yra ne vienas, o trys kriterijai. Neužmirškite, kad PSDF biudžetas nėra begalinis ir tie pinigai yra skiriami visoms asmens sveikatos priežiūros įstaigoms išlaikyti, vaistams kompensuoti ir t. t. Todėl aš manau, kad komiteto pirmininkės pasiūlymui pritarti nebūtų galima. 
PIRMININKAS. Nuomonė už – K. Daukšys. 
K. DAUKŠYS (DPF). Ačiū, gerbiamasis posėdžio pirmininke. Kolegos, iš tikrųjų aš manau, kad kriterijai turi būti aiškiai nustatyti, ne Ligonių kasa, ne dar kas nors turi nustatyti, o turi būti aiškiai įvardinta, tada bus aišku, ką daryti. Todėl aš manyčiau, kad reikia palaikyti D. Mikutienės pataisą. 
PIRMININKAS. Dėkoju. Kolegos, išsakėte nuomones, kviečiu visus balsuoti. Kas už, balsuoja už Seimo narės D. Mikutienės siūlymą. 
A. MATULAS (TS-LKDF). Ne, už komiteto nuomonę. 
PIRMININKAS. Gerbiamasis kolega, iš pradžių balsuojama už D. Mikutienės pasiūlymą, spaudžiate mygtuką „už“. Kas mano kitaip, kas mano kaip komitetas, balsuoja prieš arba susilaiko. 
Balsavimo rezultatai: už – 29, prieš – 4, susilaikė 42. Nepritarta Seimo narės D. Mikutienės pasiūlymui, liekame prie komiteto nuomonės. 
2 straipsnį galime priimti bendru sutarimu? Priimtas bendru sutarimu
Dėl 3 straipsnio. Seimo kanceliarijos Teisės departamentas teikia siūlymą. Prašom. 
A. MATULAS (TS-LKDF). Pritarta. 
PIRMININKAS. Pritarta. Mes galime taip pat pritarti bendru sutarimu. Dabar dėl to paties straipsnio teikia siūlymą Seimo narė D. Mikutienė. Prašom, kolege, pristatyti. 
D. MIKUTIENĖ (DPF). Gerbiamieji kolegos, čia tikrai, manau, sulauksiu jūsų visų palaikymo. Jūs puikiai žinote, kad sveikatos sistemos paslaugos yra kvotuojamos, kad yra įvestas plaukiojantis balas. Šiame įstatyme yra įrašyta prievolė įstaigai suteikti sveikatos priežiūros paslaugą. Bet jeigu tą paslaugą ji suteiks pavėlavusi vieną arba dvi dienas, tai jos finansavimas už šitą paslaugą pagal įstatymą yra… 
A. MATULAS (TS-LKDF). Ne šita pastaba. 
D. MIKUTIENĖ (DPF). Prašau?
A. MATULAS (TS-LKDF). Ne šita pastaba.
D. MIKUTIENĖ (DPF). Aš kalbu apie 3 straipsnio 3 dalį. Taip, pirmininke?
A. MATULAS (TS-LKDF). Antrą pastabą jūs.
PIRMININKAS. 3 straipsnio 3 dalį.
A. MATULAS (TS-LKDF). Apmokėti už visas paslaugas.
D. MIKUTIENĖ (DPF). Taip, aš apie tą ir kalbu. Ir šis pasiūlymas yra teikiamas, kad sveikatos priežiūros teritorinės ligonių kasos apmokėtų tas virškvotines paslaugas, juk įstaigai prievolė – suteikti paslaugą. Ji suteikia. Tai kuo tas šimtas pirmas nekvotinis pacientas yra geresnis už šimtąjį? Tai yra neteisinga pozicija iš principo. Suprantu, kad dėl lėšų trūkumo negali iš karto apmokėti, todėl mano pataisa ir yra tokia, kad sveikatos apsaugos ministro nustatytais terminais. Metų gale iš Rezervo fondo visada yra apmokamos sveikatos priežiūros paslaugos, tai šis siūlymas toks ir teikiamas, kad metų gale, turint omeny metų galą ir ministro nustatytą terminą. Bet neapmokėti už paslaugą, kuri yra virškvotinė, negalima, tai yra neteisinga. Ir visos rajono ligoninės atsiduria tada ties bankroto riba. Vadinasi, iš savų resursų turi teikti šitą paslaugą? Kaip tai? Tai yra nesąžininga, todėl siūlau pritarti.
PIRMININKAS. Dėkoju. Komiteto nuomonė. Tiesa, ar 29 palaikantys Seimo nariai? Kviečiu visus spausti mygtuką. Jeigu „už“ spaudžiate – palaikote, jeigu „prieš“ arba susilaikote – nepalaikote šio teikiamo pasiūlymo. 
Balsavimo rezultatai: už – 34, prieš – 1, susilaikė 3. Taigi pasiūlymui yra pritarta… Nepritarta, atsiprašau, leidžiama svarstyti šį pasiūlymą. 
Gerbiamasis Antanai, pakomentuokite komiteto nuomonę. 
A. MATULAS (TS-LKDF). Komiteto nuomonė yra nepritarti, nes, kolegos, šis geras pasiūlymas yra tik norais grįstas. Šiandien jau yra viršytas paslaugų limitas 38 mln. Lt. Jeigu kas nors iš daugumos ar mažumos turite tokį biudžetą, tai balsuokime, kad mokama už visas virškvotines paslaugas. Tai mes jų prigaminsime labai daug. Deja, tokia yra realybė, nei Seimas negali sau leisti neribotos sumos, nei kitos įstaigos, visur yra kokios nors kvotos, biudžetas. O dabar ministro nustatyta tvarka yra apmokama už viršytas paslaugas ne daugiau kaip 70 %. Deja, tų virškvotinių paslaugų nelabai turėtų būti, jei sistema veiktų gerai. Kol kas pirminė ne visai efektyviai veikia ir t. t., ir t. t. Noras geras, bet komitetas siūlo nepritarti, nes tiesiog tokių pinigų nėra ir nebus artimiausiu metu, kad būtų užmokėta už visą. Šiandien reikia 38 mln. eurų. Jei turi ponas A. Sysas iš kur nors paimti, tada mes siūlome balsuoti. (Balsai salėje) 
PIRMININKAS. Dėkoju. Nuomonės už, prieš. Nuomonė už – K. Daukšys. 
K. DAUKŠYS (DPF). Ačiū, gerbiamas posėdžio pirmininke. Aš supratau, kad Sveikatos reikalų komitetas yra paskutinis mūsų socializmo bastionas Lietuvoje, nes tik socialistiniais laikais buvo kvotos, kiek reikia pagaminti batų, kiek žmogus turės sunešioti, kiek turės dar ko nors. Atleiskite, gerbiamieji, jeigu Telšiuose tais metais žmonių susirgo 20 % daugiau, tai ką tų 20 % negydyti? Juos numarinti reikia tada? Aš taip suprantu. Arba, pavyzdžiui, jeigu paskirstė valdininkai, kurių jūs nesukontroliuojate iki galo, kitų metų kvotas taip, kad centrinėms ligoninėms davė visą ir su apendicitu guli, atsiprašau, Vilniuje ligoninėje, užuot galėtų regione. Tai kaip tada yra? Ar jūs šiek tiek bandėte žiūrėti šituos dalykus? Pinigai milžiniški, išlaidos didžiulės, o remia keli valdininkai, apie kuriuos jūs visi šokate, aš taip suprantu šitą reikalą. Todėl aš nemanau, kad reikalingos kokios nors kvotos. Turi būti aiškiai tikrinama, žiūrima, ar tikrai tiek ligonių gydė, ar nebuvo kokių nors specialiai prirašytų paslaugų. Čia kitas reikalas. Bet jeigu žmogus serga ir jeigu žmogų reikia gydyti, tai kaip už jį nemokėti, aš nesuprantu. Ką jūs čia juokus krečiate tame komitete? 
PIRMININKAS. Dėkoju už nuomonę. Nuomonė prieš – A. Sysas. 
A. SYSAS (LSDPF). Ką čia mes juokus krečiame?! Gerbiamieji kolegos, piliečiai pasiklauso tokių kalbų ir po to sako, kad visi balvonai čia ir sėdi. Mes pradedame skirstyti to, ko neturime. Mes juk kalbame apie Ligonių kasą, kurioje yra mūsų pervesti PSDF pinigai, ir viską planuojame, nekvotinės, viskas surašyta. Dabar mes sakome: bet kokiu atveju mokėkite, o po to iš kur nors paimsime. Turėčiau 38 mln., kaip sakė A. Matulas, tai gal balsuočiau už. Bet mes pagalvokime, ką mes darome. Suprantu, prieš rinkimus norime visiems labai gražiai atrodyti, kaip mes visus gydysime už nesamus pinigus. Bet nesuteikime vilties, yra blogiausia pažadėti ir neišpildyti. O tą mes mokame labai stipriai ir dažnai. 
PIRMININKAS. Dėkoju. Balsuojame. Išsiskyrė nuomonės. Kas už Seimo narės D. Mikutienės pasiūlymą, balsuoja už, kas kitaip mano, balsuoja prieš arba susilaiko.
Balsavimo rezultatai: už – 36, prieš – 3, susilaikė 44. Taigi Seimo narės D. Mikutienės pasiūlymui nepritarta. Replika po balsavimo – K. Daukšys. 
K. DAUKŠYS (DPF). Ačiū, gerbiamas posėdžio pirmininke. Aš, kaip tų balvonų atstovas, noriu pasakyti gerbiamam savo kolegai, kad kuo ilgiau čia to komunizmo bus, tuo ilgiau tų milijonų ir nesurinksite. Kol būsite tokie komunistai, kaip dabar esate, tol valstybė neturės biudžete pinigų. 
PIRMININKAS. V. Bukauskas.
V. BUKAUSKAS (DPF). Ačiū, gerbiamasis posėdžio pirmininke. Gerbiamieji kolegos, man iš tiesų gaila klausyti ir iš kairės, ir iš dešinės. Bent gydytojas, kalbėdamas tribūnoje ir sakydamas, kad 38 mln. virškvotinės paslaugos suteiktos, tai ką tiems žmonėms daryti? Jiems numirti, jiems nebegyventi? Kolegai A. Sysui norėčiau pasakyti, kad čia yra parlamentas, o ne Vyriausybė. Ir parlamentas turėtų žiūrėti, kad mūsų paslauga būtų kokybiška ir prieinama, kad mūsų bendruomenė, visuomenė nesiskųstų ir eilėse nestovėtų. Būtent tie teisės aktai turi įpareigoti Vyriausybę, kad ji ieškotų ir surastų. Šiandien mes kalbame apie valstybės valdymo optimizavimą. Ar mes sumažinome valdymą? 
Šiandien mes kalbame apie tinklo (…). Ar mes sutvarkėme tinklą? Mes šiandien kalbame apie ligonių kasų sutvarkymą, subalansavimą iš PSDF 2 %. Ar yra kas nors padaryta, ar nėra? Šitą komitetas turi daryti, Seimas turi priimti, o Vyriausybė turi ieškoti, surasti ir įgyvendinti. Ačiū. 
PIRMININKAS. Gerbiamieji kolegos, dar gerbiama V. M. Čigriejienė. Prašom. 
V. M. ČIGRIEJIENĖ (MSNG). Čia tiek aistrų gimsta. Gerbiamieji kolegos, man atrodo, kas dirbo medicinos srityje, žino apie virškvotines paslaugas. Jeigu geros vadybos nėra, tai tų virškvotinių paslaugų aš galiu jums labai daug prirašyti. Tada ligoninės gaus tiek, kiek reikia, o ten, kur bus skubi pagalba, kur reikės atlikti rimtas intervencijas, ten mes pinigų neturėsime. (Balsai salėje) Palaukite. Palauk, Kęstuti! Nedirbai. Aš dirbau tiek metų, tai žinau. Toliau. Galiu tiesiai pasakyti, kad pirminė priežiūra dar neveikia taip, kaip turėtų veikti, dėl menkiausių niekų mes panaudojame stacionarines lovas. Čia ir yra mūsų bėda. Ta paslauga, kuriai reikia tik ambulatorinei būti, kartais būna išimtinių atvejų, jeigu toli žmogus gyvena ar dar kažkas, tampa tokia nuolatine stacionarine, kai reikia milžiniškų pinigų. Arba tada reikia didinti PSD biudžetą, įmokas didinkime. O kaip kitaip jūs sutvarkysite? Socializmo negali būti sveikatos sistemoje. V. P. Andriukaitis norėjo padaryti, bet neišėjo.
PIRMININKAS. Gerbiami kolegos, dėkoju už jūsų visas nuomones, kad ir kokios jos būtų. Išsakėte, turėjote galimybę, pasiūlymui nepritarta. 
Kitas dėl to paties 3 straipsnio pasiūlymas Seimo narės D. Mikutienės. Gerbiama Dangute, pristatykite kitą siūlymą.
D. MIKUTIENĖ (DPF). Gerbiami kolegos, žinote, graudu, graudu, kad čia, Seime, vyksta tokia veidmainystė. Lyg jūs nežinotumėte, kad sveikatos priežiūros įstaigos yra labai blogai finansuojamos. Mes esame paskutiniai Europoje. Ir jeigu jūs sakote, kad reikia didinti PSD biudžetą… (Balsai salėje) Mes visi Seime padarėme, ir ačiū jums už labai protingą sprendimą – padidinome už valstybės lėšomis draudžiamus asmenis. Kitais metais 42 mln. ateina papildomai. Tai kur tie pinigai nueis? Jie štai čia turėjo nueiti. O dabar jūs suteikėte teisę Valstybinei ligonių kasai, keliems valdininkams, bala žino kaip juos skirstyti, o paskui raudonuosite prieš savo rinkėjus savo apygardose, prieš savo gydytojus.
 Mano pataisa yra susijusi su tuo, kad būtų išbrauktos baudimo, nežinau, kaip čia pavadinti, baudimo sankcijos. Šio įstatymo 3 straipsnio 11 dalyje yra parašyta, kad jeigu pavėluoja suteikti paslaugą 10 dienų, finansavimas mažinamas 20 %, jeigu 20 dienų, finansavimas mažinamas 30 % ir jeigu 30 dienų, finansavimas mažinamas 50 %. Dėl ko yra tos eilės? Dėl to, kad gydytojas nemoka dirbti? Ne. Yra todėl, kad mažas finansavimas, trūksta gydytojų, kai kur yra netinkamai sutvarkyta vadyba, kad yra kvotos, yra įsiskolinimai, kad įstaigos negali tinkamos aparatūros nusipirkti ir suremontuoti. Tai yra sisteminės problemos. Mes ir siūlėme jas spręsti per šį įstatymą. Man labai gaila, kad dėl tų dviejų pataisų buvo taip… Aš suprantu, kad turbūt rankas, kojas visiems išlaužė ir privertė taip balsuoti, na, tai balsuokite pagal savo sąžinę. 
PIRMININKĖ. Laikas! (Balsai salėje) Dėkoju. Gerbiami kolegos, ar yra 29 Seimo nariai, palaikantys šį siūlymą? Palaikantys balsuoja už, mąstantys kitaip balsuoja prieš arba susilaiko. Palaikymas yra.
Gerbiamas Antanai, pakomentuokite komiteto nuomonę.
A. MATULAS (TS-LKDF). Komitetas nepritarė, nes tai yra esminė pataisa. Prezidentė siūlė ir surašė į įstatymą terminus, per kiek laiko paslauga turi būti suteikta. Jeigu ta paslauga gerokai vėluos, Prezidentė siūlė už tą paslaugą visai nemokėti. Komitetas su tuo nesutiko. Sakėm, jeigu nemokės, – arba nesuteiks, arba mokės žmogus. Radome kompromisą, kad jeigu paslauga suteikta vėliau nei įstatyme nustatytu terminu, vadinasi, ji laikytina mažiau kokybiška ir už ją mokėti mažesniu tarifu. Kauno klinikų generalinis direktorius ir kai kurie kiti logiškai mąstantys sutiko su tuo, kad tai veiktų. 
Be abejo, kai kurios nuostatos įsigalios nuo 2017 metų, kai kurios įsigalios nuo 2018 metų. Ministerijai reikės dar gerokai padirbėti, priimti įstatymo įgyvendinamuosius aktus ir t. t., ir t. t. Jeigu mes pritarsime tam siūlymui ir už normalią paslaugą ir vėluojančią paslaugą mokėsime vienodai, tai visa įstatymo esmė dingsta.
 Kolegos, į mus kreipėsi daugybė žmonių, kad paslauga būtų suteikta laiku. Dalis priežasčių yra vadyba, dalis priežasčių yra gydytojų trūkumas, dalis priežasčių – žmonių vėlavimas kreiptis ir panašiai. Mes, komitetas, nepritarėme ir siūlau komiteto pirmininkės geriems norams nepritarti todėl, kad tada neliks įstatymo prasmės. 
PIRMININKAS. Dėkoju. Nuomonė už, nuomonė prieš. Nuomonė už – V. Filipovičienė. Prašom, kolege.
V. FILIPOVIČIENĖ (DPF). Ačiū, posėdžio pirmininke. Gerbiami kolegos, kodėl pas mus dabar yra eilės, ypač antriniame sveikatos gydymo lygyje? 
Pirma, tai yra kvotos, kada gydymo įstaigos susidėlioja savo kvotas per visą mėnesį. Ir tai yra dalis priežasties, kad koridoriai tušti, nes srautai yra išdėlioti, kad neviršytų kvotų ir kad gydymo įstaigoms būtų sumokėta už suteiktas paslaugas.
Antras dalykas, irgi sutinku, kad tai yra pačių pacientų, ir teisingai yra išvardintos A. Matulo sąlygos.
Dabar noriu pasakyti. Jeigu mes už šitas paslaugas, kurios eina ilgiau negu du mėnesiai, nemokėsime arba mokėsime už jas mažiau, tai aš neįsivaizduoju, ar kas nors iš jūsų nuėję į parduotuvę gaunate kokį nors produktą nesumokėję už jį pinigų? Kaip tai įstaigai toliau gyventi ir kaip egzistuoti? Palaikykime D. Mikutienės aptaisą, nes ta pataisa yra logiška. Įstaigoms reikia mokėti už jų suteiktas paslaugas. 
Jeigu mes nekvotuotume, ko gero, į tuos du mėnesius mes puikiai tilptume su visomis įstaigomis. Tai yra vienas apsektas. Kitas aspektas, nepamirškime, dar yra ir toks dalykas kaip specialistai. Pas vienus specialistus eilės yra ir tris, ir keturis, ir penkis mėnesius, kai norime pakliūti, pas kitus specialistus eilių nėra. Tai ką daryti tam specialistui, pas kurį yra penkių mėnesių eilė? Jis turės priimti tą žmogų ir negaus už tai pinigų? Štai jums ir atsakymas.
PIRMININKAS. Nuomonė prieš – A. Sysas.
A. SYSAS (LSDPF). Ačiū, pirmininke. Gerbiami kolegos, paklausai komiteto pirmininkės ir atrodo, kad buvo visos galios ką nors padaryti. Per ketverius metus viskas blogai, visos pataisos, nieko nepadaryta. Tada reikėjo atsistatydinti iš pareigų ir nevadovauti, jeigu viskas blogai padaryta.
Grįžkime prie straipsnio. Su visa pagarba mano kolegei, bet čia juk ir parašyta, kad pirma paslauga, kaip sakė Ostapas Benderis: duokite kėdes, tada gausite pinigus. Dabar jūs kalbate apie tai, kad reikia suteikti paslaugas. Mes juk dirbame pacientams. Pacientas nori gauti paslaugą, Ligonių kasa už tai užmoka. Dabar šitas straipsnis kalba apie tai, kad jeigu paslaugos… ir neatsiskaito, tada taikomos sankcijos. Tai kažkas čia… 
Gerbiama Vilija, ne visai taip kalbėjote, kas čia parašyta. Jeigu mes norime kokios nors tvarkos, tai turi būti surašyta įstatyme. Mes norime padaryti visišką chaosą? Kiekvienas darys, ką nori, ir ar iš to mes išlošime? Aš nesuprantu tos pataisos, nes Ligonių kasa juk yra mūsų visų, o ne kelių valdininkų, kuri dirba keliems valdininkams, kaip sako komiteto pirmininkė. Tai yra dirba visiems, kas suserga. Ačiū, nesergu, mažai naudojuosi, bet nedarykime chaoso šioje srityje.
PIRMININKAS. Dėkoju. Gerbiami kolegos, turėjote galimybę išsakyti savo nuomonę. Kviečiu visus balsuoti. Kas už Seimo narės D. Mikutienės pasiūlymą, balsuojate už, kas turite kitą nuomonę, balsuojate prieš arba susilaikote. 
Gerbiami kolegos, už – 42, prieš – 4, susilaikė 43. Taigi pasiūlymui nepritarta. Liekame prie komiteto nuomonės.
Ar galime 3 straipsniui pritarti bendru sutarimu? Pritarta bendru sutarimu. Aš tuoj suteiksiu žodį, matau. Dar liko du straipsniai, dėl kurių nieko nėra. 
Dėl 4 straipsnio pastabų, pasiūlymų nėra ir dėl 5 straipsnio pastabų, pasiūlymų nėra. Taigi svarstymo procedūras mes baigėme. Dar bus galimybė suteikti progą kalbėti. 
Gerbiama Šalaševičiūte, prašom, žodis suteikiamas jums. 
R. ŠALAŠEVIČIŪTĖ (LSDPF). Aš noriu reaguoti į gerbiamosios D. Mikutienės pastabą, kad bus surinkti 42 mln. eurų, iš kurių mes galėtume spręsti tas problemas, dėl kurių buvo teikiami pasiūlymai. Atkreipiu kolegų dėmesį, kad galėtume spręsti tas problemas, dėl kurių buvo teikiami pasiūlymai, bet atkreipiu kolegų dėmesį, kad šiemet nuo liepos 1 dienos iš to paties Rezervo fondo yra paimta 30 mln. ir didinami atlyginimai gydytojams ir slaugytojoms, atitinkamai 100 eurų ir 50 eurų. Ateis kiti metai ir jeigu PSDF biudžetas nebus dar didesnis, vėlgi reikės naudoti Rezervo fondą atlyginimams didinti. Man atrodo, kad šiandien mūsų prioritetas turėtų būti mūsų medikai: slaugytojai ir gydytojai, ir jų atlyginimo padidinimo išlaikymas. 
PIRMININKAS. Gerbiamas profesorius B. Juodka. 
B. JUODKA (LSDPF). Aš labai trumpai ir tikrai ne apie pinigus, o apie principus. Kažkaip man keistai atrodo, kad…
PIRMININKAS. Arčiau, profesoriau, prie mikrofono!
B. JUODKA (LSDPF). Man keistai atrodo, kad nė vienai komiteto pirmininkės pataisai komitetas nepritarė. Man atrodo, kad toje karalystėje kažkas blogai. (Balsai salėje) 
PIRMININKAS. Dėkojame. Visokių karalysčių būna ir visokių karalių. Taigi mes baigėme svarstymo procedūras. 
Nuomonė už – A. Matulas. Prašom.
A. MATULAS (TS-LKDF). Gerbiami kolegos, ačiū, kad teisingai balsavote ir išlaikėte teikiamo įstatymo projekto esmę. Kolegės D. Mikutienės norai labai geri, bet, žiūrėkite, praėjo ketveri metai. Dabar siūloma finansuoti absoliučiai visas paslaugas jų nekvotuojant, to pasaulyje niekur nėra. Nei Seimo biudžeto, nei Vyriausybės, nei įstaigų, nei ministerijų biudžeto, negalima leisti, kiek nori. Bet kolegė siūlo, kad šito įstatymo (apmokėti už viską) kai kurios nuostatos įsigalios nuo 2017 metų, kai kurios – nuo 2018 metų. Kas būsite valdžioje, tai yra tokia bomba, kolegos, kad maža nepasirodys. Be abejo, dabar yra tvarka. Kaip minėjo ten atvejus, kad jeigu bus koks padidėjęs sergamumas, yra rezervas. Ačiū kolegei D. Mikutienei. Kartu mes teikėme pataisas, rezervą išskyrėme į dvi dalis. Dalį rezervo gali lengviau paskirstyti ministras, dalį – Vyriausybė. 
Kolegos, buvo įsipareigota per tuos ketverius metus BVP sveikatos apsaugai padidinti 4,2 %. Deja, šiais metais skirta tiktai 3,9 %, ir mes visi suprantame priežastis. Kol visi ministrai daro klaidų, sako: reikia taupyti, reikia ieškoti rezervų. Vidinių rezervų nėra. 3,9 % BVP skiriama sveikatai – dvigubai mažiau negu Europos Sąjungoje. Reikia papildomų lėšų. Jų yra – privačios lėšos, darbdavių lėšos, nelegalios lėšos. Legalizuokime kai kuriuos dalykus, sukurkime sąlygas darbdaviams investuoti ir padidinkime finansavimą iki 7 %, tada taupykime. Tada žiūrėkime, ar galėsime viską apmokėti. Kol kas jokių reformų nevyko, todėl labai teisingai pasielgėte. Aš irgi suprantu, kad prieš rinkimus ketvirtais metais galima pasiūlyti apmokėti viską ir būti geradariui, kai ketveri metai, kaip minėjo gerbiamas A. Sysas… O kur mes ketverius metus buvome? Praeitais metais reikėjo pasiūlyti. Šiandien trūksta 38 mln. Metų pabaigoje, jeigu mes tai leisime, bus tikriausiai 85 mln. Iš kur mes imsime pinigų? Iš „Sodros“? Iš kur?
PIRMININKAS. Antanai, laikas! 
A. MATULAS (TS-LKDF). Siūlau pritarti įstatymo projektui, kad jis įsigaliotų – reikės daug padirbėti ir ministerijai, ir Ligonių kasoms, ir įstaigoms. Be abejo…
PIRMININKAS. Gerbiami kolegos, turiu vieną labai didelį prašymą. Aišku, aš suprantu, kad susilaikyti labai sunku ir norisi kalbėti, viskas veržiasi, energijos daug. Jeigu kuo mažiau kalbėtume… Kiekvienas turime savo nuomonę. Tiesiog balsuojame ir judame į priekį. 
Nuomonė prieš – G. Jakavonis.
G. JAKAVONIS (DPF). Gerai. Dėkui, pirmininke. Kalbėsiu labai trumpai. Turbūt visi žinome, kuo pasibaigė Anglijoje referendumas. Pasibaigė išstojimu. Nugalėjo Anglijos išstojimo iš Europos Sąjungos šalininkai. Ar matėte kas nulėmė, kieno balsai? Ogi provincijoje gyvenančių žmonių, su kuriais niekas nesiskaito toje pačioje Britanijoje. Čia smūgis yra provincijos ligoninėms. Kadangi D. Mikutienės pataisos dar buvo nukreiptos, kad sutvarkytų šitą reikalą, jūs visi nubalsavote priešingai. Už tokį aš tikrai nebalsuosiu. Tai būtent atsisuks prieš ligonines, kurios yra kaimiškuose rajonuose.
PIRMININKAS. Kolegos, galiu paprašyti iš karto balsuoti ar dar norite kalbėti? (Balsai salėje) Gal balsuojame? Būkite… Palaikykite šitą gerą iniciatyvą. Balsuojame. Gerai? Mes kiekvienas turime savo nuomonę. Kas už tai, kad priimtume įstatymo projektą Nr. XIIP-3558, balsuojate už, kas manote kitaip, balsuojate prieš arba susilaikote. (Balsai salėje) 

Šio įstatymo priėmimas

Balsavimo rezultatai: už – 55, prieš – 6, susilaikė 27. Gerbiami kolegos, 55 – už, 6 – prieš, 27 susilaikė. Įstatymas (projektas Nr. XIIP-3558) yra priimtas. (Gongas) 
Replika po balsavimo – D. Mikutienė. Prašau.
D. MIKUTIENĖ (DPF). Gerbiami kolegos, šiame įstatyme išties yra daug gerų reikalavimų ir tvarkos įvedimo momentų sveikatos sistemoje, bet aš susilaikiau balsuodama dėl šio įstatymo, kad mes įkalėme paskutinę vinį į mūsų rajoninių ligoninių karstelius, nes negalima prievartauti teikti paslaugas ir nemokėti už tai. Mes įteisinome labai negerą precedentą. Aš labai viliuosi, kad šį projektą reikės patobulinti ir atsiras iniciatorių. O kad blogai šioje karalystėje, tai gerbiamiems socialdemokratams reikia pagalvoti apie savo ministrus. Kažkodėl, kai nueina į ministrus, visiškai pozicija pasikeičia. Bet iš tiesų teisingas principas yra toks: tegul vėliau apmokėkime už tas paslaugas, bet mažinimas, botagas yra netinkamas, nes pacientams jūs mažinate paslaugos suteikimą. Ne kokiam nors jums nepatinkančiam rajono gydytojui, o mūsų žmonėms, kurie negali gauti paslaugų. Tai yra žiauriai neteisinga. 
PIRMININKAS. J. Kondrotas.
J. KONDROTAS (DPF). Ačiū, gerbiamas pirmininke. Aš labai retai kada kalbu, bet norėčiau visiems kolegoms, sėdintiems čia, Seime… Labai gaila, kad man neleidote pasisakyti. Aš nieko nemoralizuosiu. Bet neužmirškite, kol jūs esate Seimo nariai, jums durys atviros. Neužmirškite, kad čia Seime nesate amžini. Kaip vienas kolega kalbėjo, kad jis nesilanko pas daktarus, aš jam linkiu, kad ir toliau nesilankytų, bet mes niekas nežinome, kada susidursime su medikais, ir reikia apie tai pagalvoti. Šiandien, kaip ir kolegė minėjo, taip sveikatos reikalai Lietuvoje išbalansuoti. Jeigu norime sužinoti tiesą, kolegos ir gerbiamas mano žemieti, reikia… Jeigu nori sužinoti, kas dedasi valstybėse, reikia apsirengti ubagu. Ne prisisegus ženkliuką, o apsilankius eiliniu, kad nežinotų, kad tu esi Seimo narys, tada pamatysite, kokia yra tikroji mūsų sveikatos apsaugos sistema Lietuvoje. Labai ačiū. (Balsai salėje) 
A. MATULAS (TS-LKDF). Jeigu galima…
PIRMININKAS. A. Matulas – replika po balsavimo.
A. MATULAS (TS-LKDF). Gerbiami kolegos, aš dar kartą primenu, kad įstatymo projektą teikia šalies vadovė su tikslu sumažinti eiles ir pagerinti paslaugų kokybę įstaigose. Įstatymas dabar numato, per kiek laiko bus suteikta paslauga. Be abejo, tai padaryti bus labai sunku, bet iki 2018 metų yra laiko. Visi turėsime pagalvoti, pasitempti, per tą laiką padidinti finansavimą. Kodėl jūs užmirštate žmones? Ar dabar normalu, kai į Kauno klinikas pats paskambinau – rinkėja prašo priregistruoti į magnetinį rezonansą. Sako: už metų dviejų mėnesių. Dabar jau Kauno klinikos pasistengė, kad po šešių mėnesių užregistruos. Kada svarstėme šitą įstatymą, sako: mes pasistengsime, gal dar sumažinsime gerokai laiką. Vadinasi, yra galimybių, kolegos. Todėl aš nesuprantu, kodėl tos iniciatyvos apmokėti už viską ir didinti finansavimą kilo ne metų pradžioje, bet kadencijos pabaigoje? Taigi yra geras įstatymas, kolegos. (Balsai salėje) 
PIRMININKAS. Gerbiami kolegos, aš daugiau neleisiu niekam kalbėti. Tiesiog tuščias reikalas. Nepykite mano kolegos, tikrai neleisiu. (Balsai salėje) 

17.30 val.
Įstatymo „Dėl užsieniečių teisinės padėties“ Nr. IX-2206 2, 4, 17, 33, 35, 36, 40, 43, 44, 441, 45, 46, 50, 57, 58, 62, 63, 67, 71, 79, 84, 113, 114, 115, 117, 118 straipsnių pakeitimo ir Įstatymo papildymo 61, 451 straipsniais įstatymo projektas Nr. XIIP-4306(3) (priėmimas)

Darbotvarkės 1-11 klausimas – įstatymo „Dėl užsieniečių teisinės padėties“ Nr. IX-2206 2, 4, 17, 33, 35, 36, 40, 43, 44, 441, 45, 46, 50, 57, 58, 62, 63, 67, 71, 79, 84, 113, 114, 115, 117, 118 straipsnių pakeitimo ir įstatymo papildymo 61, 451 straipsniais įstatymo projektas Nr. XIIP-4306. Pranešėjas – A. Ažubalis, Užsienio reikalų komiteto pirmininko pavaduotojas. Prašom, kolega. Priėmimas. 
Atsiprašau, priėmimas pastraipsniui. (Balsai salėje) Palauk, tuoj, tuoj. Gerai. 
A. AŽUBALIS (TS-LKDF). Pasiūlymai. Einame tada per pasiūlymus. 
PIRMININKAS. Gerai. Seimo kanceliarijos Teisės departamentas. Komiteto nuomonė. 
A. AŽUBALIS (TS-LKDF). Čia pavadinimą keičia, tikslina. Komiteto nuomonė – pritarti. 
PIRMININKAS. Pritariame. Toliau dėl 1 straipsnio Seimo kanceliarijos Teisės departamento pasiūlymas. 
A. AŽUBALIS (TS-LKDF). Čia komiteto nuomonė nepritarti, bet grynai dėl formalių priežasčių, nes šis siūlymas yra perkeltas į kitą įstatymo projekto straipsnį, tai yra į projekto 11 straipsniu keičiamo įstatymo 441 straipsnį, jį papildant nauja dalimi. Iš tikrųjų jam yra pritarta. 
PIRMININKAS. Ar galime priimti 1 straipsnį bendru sutarimu? (Balsai salėje: „Galime!“) 1 straipsnis bendru sutarimu priimtas. 
Dėl 2 straipsnio pastabų, pasiūlymų nėra. Priimtas bendru sutarimu. Dėl 3 straipsnio pastabų, pasiūlymų nėra. Priimtas bendru sutarimu. Dėl 4 straipsnio pastabų, pasiūlymų nėra. Priimtas bendru sutarimu. Dėl 5 straipsnio pastabų, pasiūlymų nėra. Priimtas bendru sutarimu. Dėl 6 straipsnio pastabų, pasiūlymų nėra. Priimtas bendru sutarimu. Dėl 7 straipsnio pastabų, pasiūlymų nėra. Priimtas bendru sutarimu. Dėl 8 straipsnio pastabų, pasiūlymų nėra. Priimtas bendru sutarimu. Dėl 9 straipsnio pastabų, pasiūlymų nėra. Priimtas bendru sutarimu. 10 straipsnis. Pasiūlymų nėra. Priimtas bendru sutarimu. 11 straipsnis. Pastabų nėra. Priimtas bendru sutarimu. 12 straipsnis. Yra pasiūlymas Seimo nario A. Lydekos. 
Galbūt Arminas yra, pristatys savo siūlymą. 
A. LYDEKA (LSF). Ačiū, gerbiamas pirmininke. Labai paprastas pasiūlymas. Gerbiami kolegos, mes šiame straipsnyje…
PIRMININKAS. Per mikrofoną, Arminai, nelabai girdėti. 
A. LYDEKA (LSF). Atsiprašau. Gerai. Taip, girdėti? 
Kolegos, labai paprastas pasiūlymas dėl atvykstančių į Lietuvą užsieniečių, kurie nori daryti verslą, Ukrainos ir kitų valstybių piliečiai. Mes numatome jiems reikalavimą dabar projekte, kad turi mokėti ne mažiau kaip du vidutinius darbo atlyginimus. Aš siūlau skaičiuką 2 pakeisti skaičiuku 1, ne mažiau kaip vieną vidutinį darbo atlyginimą, nes Vyriausybė buvo pritarusi A. Dudėno pasiūlymui, jis siūlė tris minimalius, tai tie trys minimalūs atlygiai būtų maždaug pusantro vidutinio. Taigi aš siūlyčiau ne pabloginti sąlygų rašant skaičiuką 2, o kaip tik šiek tiek palengvinti sąlygas ir reikalauti tiktai vieno vidutinio atlyginimo, nes šio įstatymo paskirtis ir yra pritraukti į Lietuvą verslius žmones, kad atvykusieji dirbtų ir darytų verslą Lietuvoje. 
PIRMININKAS. Dėkoju. Reikia 29 palaikančių Seimo nario A. Lydekos pasiūlymą. Kas palaiko, balsuoja už, kas kitaip mano, balsuoja prieš arba susilaiko. 
Balsavimo rezultatai: yra palaikančių. Svarstome toliau. 
Komiteto nuomonė. 
A. AŽUBALIS (TS-LKDF). Užsienio reikalų komitetas laikosi tos pačios pozicijos dėl įstatymo šio punkto tobulinimo, kuri išdėstyta birželio 17 dieną. Ką mes čia turime? Čia kolega Arminas kalba apie verslininkus. Tai šiuo atveju aš tikrai drįstu sakyti, kad mes nekalbame apie verslininkus, jeigu jiems nuleidžiame kartelę, mes kalbame apie žmones, kuriuos iš trečiųjų šalių Lietuva priima gyventi, kartu prisiimdama ir visą socialinę atsakomybę už tų žmonių likimus: tai ir sveikatos apsauga, ir švietimo klausimai, ir integraciniai procesai. Ponai, šis įstatymas iš tikro skirtas versliems žmonėms, kurie atvyksta su savu kapitalu, ne kaip išlaikytiniai, kurie atvyksta pilni naujų idėjų, vysto tuos startapus, tokius žmones visa Europa priima. Nuleisdama kartelę, Lietuva, atidaro vartus visiems, kurie nori vykti. 
Nežinau, kiek laiko mes išlaikysime tokį krūvį, nes jau šiais metais – nuo 2015 metų gegužės mėnesio iki dabar yra išduotas 4 tūkst. 81 leidimas laikinai gyventi. Ponai, tai yra didžiausias Europoje skaičius iš visų valstybių. Estija išdavė – 30 leidimų, Lenkija – 105 ir t. t. Ponai, mes turime būti labai atsakingi savo valstybei. 
PIRMININKAS. Dėkoju. Taigi viena nuomonė – už, viena – prieš. G. Steponavičiaus nuomonė už šį pasiūlymą. 
G. STEPONAVIČIUS (LSF). Labai ačiū. Aš tikrai džiaugiuosi gerbiamojo pranešėjo A. Ažubalio dideliu darbu sunaviguojant visas pataisas ir kitus dalykus. Bet klausant šitos pataisos komentaro susidaro įspūdis, kad mes dabar svarstome Pabėgėlių centre išlaikomus žmones, kurie glaudžiasi, ir valstybė juos visiškai išlaiko. Nieko panašaus, juk atvykstantys žmonės kuria patys savo gyvenimus, įleidžia palengva šaknis, yra lojalūs ir gana drausmingi mūsų šalies, negaliu sakyti lygiaverčiai, nes jie neturi pilietybės… Bet jie kuria darbo vietas, gerbiamas Audroni ir kiti kolegos, mokesčius moka, apie kokį jūs čia jiems gėrybių dalinimą valstybės vardu kalbate, jeigu jie patys save ir savo šeimas išlaiko? Kolegos, matykime išties platesniu žvilgsniu. 
Aš suprantu, kad yra tam tikras grėsmių aspektas, dėl kurio Nacionalinio saugumo ir gynybos komitetas, prieš metus svarstant pataisas, sugriežtino nuostatas, bet mes neturėtume aktyvių, darbingų ir norinčių savo perspektyvas su šita šalim susieti žmonių laikyti kokiais nors blogiečiais ar išstumti juos. Pagaliau vertinkime realybę – jie tikrai padeda ir mūsų valstybei ekonomiškai. Tie 4 tūkst. leidimų yra, dar kartą, neišlaikytiniems skirti leidimai. Tai aš kviečiu už gana nuosaikų, bet prasmingą A. Lydekos pasiūlymą balsuoti. 
PIRMININKAS. Dėkui, kolega. Nuomonė prieš – K. Daukšys. 
K. DAUKŠYS (DPF). Ačiū, gerbiamas posėdžio pirmininke. Aš kartais klausausi ir galvoju, ką mes čia šitoje salėje darome. Jūs man pasakykite, mes kviečiame verslininkus, kurie, pirma, turi investuoti 14 tūkst. eurų, tai yra „Volkswagen Passat“ nupirko savo įmonei ir važinėja juo? Antras dalykas, turi išmokėti darbuotojams du vidutinius atlyginimus. Tai vidutinis atlyginimas, atsiprašau, kiek Lietuvoje yra? (Balsai salėje) Tai (…) už pusantro tūkstančio eurų dar turi mokėti daugiausia per metus. 
Toliau. Ne tik Lietuvos gyventojas gali būti darbuotojas. Tas darbuotojas gali būti euro zonos gyventojas arba šitos mūsų erdvės gyventojas, norvegas, dar kas nors. Na, pasisamdžiau Norvegijoje sargą, ir jis man… tvarkingai atitinku visus kriterijus ir gyvenu Lietuvoje. Tai ar mes verslininkus kviečiame, kurie daro verslą ir daro dalykus, ar mes kviečiame, atsiprašau, žmones, kurie nori Lietuvoje paprasčiausiai apsigyventi? Tada ir vadinkime tikraisiais vardais, pasakykime, taip, mes norime, kad atvažiuotų iš Ukrainos, iš Rusijos žmonės, kurie gyventų Lietuvoje, ką nors čia darytų. Bet kodėl mes sakome, kad mes darysime verslininkams, saviems, atsiprašau, specialiai konkurenciją, įsileisdami kitus žmones, o patys šitaip lengvai į tą visą dalyką žiūrėsime? Aš nesuprantu, čia mes Lietuvos Respublikos Seime sėdime, ar kur nors kitur? 
PIRMININKAS. Gerbiami kolegos, buvo išsakytos nuomonės. Išgirdote. Balsuojame. Kas už tai, kad pritartume Seimo nario A. Lydekos siūlymui, balsuojate už, kas kitaip manote, balsuojate prieš arba susilaikote. 
Balsavimo rezultatai: už – 25, prieš – 5, susilaikė 45. Pasiūlymui nepritarta. 
Gerbiamojo Seimo nario A. Syso pasiūlymas. Prašom, kolega, pristatyti savo siūlymą. 
A. SYSAS (LSDPF). Ačiū, pirmininke. Gerbiamieji kolegos, mes kalbame apie darbo jėgos trūkumą. Kalba, kiek čia pas mus nori atvažiuoti žmonių ir dirbti, bet tuo pačiu metu nepasako, kad per šešis mėnesius emigravo dar 15 tūkst. darbingų žmonių, darbingo amžiaus žmonių, nes susiduriame su problema, kad darbo jėgos trūksta. Atvažiuoja žmonės, kurie patys, ne mes, susikuria darbo vietas. Pripažinkime, kad dalis bėga dėl tos situacijos, kuri yra Rytuose, kai kuriose šalyse. Čia, matydami demokratinę valstybę, jie nori patys gyventi ir išsilaikyti. Mes jiems uždedame vienus, antrus, trečius reikalavimus ir paprasčiausiai vejame juos toliau, nes jie negali atvažiavę į Lietuvą per pusę metų padaryti verslą, kuris leistų pasamdyti tris žmones ir mokėti jiems po vidutinį darbo užmokestį. Čia riba mažėja. 
Mano siūlymas buvo išvis nuimti tuos apribojimus ir pažiūrėti. Kažkada aš pats teikiau tuos ribojimus, kai Druskininkuose, Akmenėje ir kituose miestuose, sudaužytuose bendrabučiuose viename kambaryje buvo registruojama po šimtą pakistaniečių, indų, uzbekų, kazachų įmonių. Šitas etapas jau praėjo. Niekas čia nevažiuoja ir nesteigia tokių įmonių. Ir tų baimių čia yra per daug. 
Bet mes kalbame apie tuos žmones, kurie norėtų čia gyventi, mokėtų mokesčius Lietuvai. Dabar, užuot juos kažkaip rėmę ir sulaikę čia, ir gavę darbo jėgos, mes paprasčiausiai darome papildomų kliūčių. Kai komitetas parašė, kad iš dalies pritaria (aš nedalyvavau svarstymo stadijoje), tai paprasčiausiai iš dalies klaidina, nes ne viskam pritarta, o tik iš dalies. (Balsai salėje: „Iš dalies.“)
Tai štai. Todėl aš ir pateikiau naują siūlymą nurodydamas net konkrečią grupę žmonių, kurie čia atvažiuoja ir nori įsikurti, kad jiems taikytume lengvatą. 
PIRMININKAS. Ačiū. Komiteto nuomonė. 
A. AŽUBALIS (TS-LKDF). Gerbiamieji kolegos, kyla abejonių…
PIRMININKAS. Tiesa, labai atsiprašau. Gerbiamasis Audroniau! Labai atsiprašau. Reikia 29, gal išvis ne… 
Kas palaiko gerbiamojo A. Syso pasiūlymą, balsuoja už, kas mano kitaip, balsuoja prieš arba susilaiko. (Balsai salėje) 
A. AŽUBALIS (TS-LKDF). Prieš, VSD šiandien atsiuntė papildomą pažymą. Gal jūs juokaujate? (Šurmulys salėje) 
PIRMININKAS. Už galimybę svarstyti yra reikiamas balsų skaičius ir mes galime svarstyti. Gerbiamasis Audroniau, prašom pristatyti komiteto nuomonę. 
A. AŽUBALIS (TS-LKDF). Kolegos, kyla abejonių dėl pono A. Syso siūlymų, nes jo siūlymas sako labai paprastą dalyką. Jis siūlo įdarbinti užsieniečių įmonėje asmenis, dar tik pretenduojančius gauti leidimą laikinai gyventi, ir jų šeimos narius. O pagal galiojančio įstatymo 64 straipsnio 1 punktą kas yra pasakyta? Kas yra neteisėtas darbas Lietuvos Respublikoje? „Užsieniečio darbas arba užsiėmimas laikomas neteisėtu, jeigu jis dirba be leidimo dirbti, darbo sutarties ar leidimo laikinai gyventi.“ Ponas A. Sysas siūlo pažeisti šitą esminę nuostatą. 
Dar daugiau pasakysiu – šitai nuostatai nepritarė ir VSD, ir Vidaus reikalų ministerija. Galiu pacituoti vienos iš jų pareiškimą: „Tai ženkliai padidintų piktnaudžiavimo pavojų. Visose Europos Sąjungos valstybėse pagrindinis leidimo laikinai gyventi teisėtos veiklos pagrindu… yra nauda valstybei, naujų darbo vietų kūrimas tos valstybės piliečiams.“ Taigi šiame pasiūlyme čia nieko nėra. Ką jūs dar sakote toliau pasiūlyme, kad norima numatyti, kad užsieniečiui tik pirmą kartą prašant leidimo laikinai gyventi Lietuvoje būtų numatyta pareiga įdarbinti išvardintus darbuotojus. Vadinasi, siekiant pratęsti leidimą laikinai gyventi tokio užsieniečio įmonė išvardintų sąlygų dėl darbuotojų įdarbinimo ir jiems mokamo bendro darbo užmokesčio dydžio, taip pat dėl įmonės įstatinio kapitalo bei užsieniečio asmeniškai investuotų lėšų tenkinti neturėtų. Vadinasi, vieną kartą tenkini, antrą kartą gali daryti ką nori. Siūlau nepritarti.
PIRMININKAS. Gerbiamasis Audroniau, jūs tikrai labai išsamiai išdėstote, bet reikėtų truputį trumpiau. 
A. AŽUBALIS (TS-LKDF). Atsiprašau.
PIRMININKAS. Dėl vedimo tvarkos jūs norite kalbėti, taip? Prašom.
E. GENTVILAS (LSF). Gerbiamasis posėdžio pirmininke, aš irgi norėjau pasakyti, jeigu pasakoma komiteto nuomonė, tai pasakoma už ar prieš ir labai trumpas komentaras. Čia pranešėjas dabar tikrai jau pradeda dėstyti nebe komiteto nuomonę, o savo įsitikinimą.
A. AŽUBALIS (TS-LKDF). Ne, jokiu būdu.
E. GENTVILAS (LSF). Atsiprašau. Ar tai yra surašyta kaip komiteto pozicija dėl šitos pataisos?
A. AŽUBALIS (TS-LKDF). Galiu pasakyti taip, išskyrus VSD pastabą.
E. GENTVILAS (LSF). Tai štai, labai prašau griežtai pareikalauti kalbėti tik tai, ką…
PIRMININKAS. Gerbiamieji kolegos, aš ir paprašiau. Manau, kad kolega gana išsamiai pristato, galima truputį mažiau, bet komitete apie tai buvo kalbama. Aš pats esu to komiteto narys.
Nuomonė už – N. Puteikis. 
N. PUTEIKIS (MSNG). Norėčiau pritarti A. Syso pasiūlymui. Kolegos, aš siūlau grįžti prie A. Syso pasiūlymo esmės. Mes kalbame apie žmones, kurie nori gyventi lietuviškoje demokratijoje, ir, neslėpkime, kalbame apie Rusijos piliečius. Kodėl mes taip smarkiai užsukame tuos varžtus? Aš pritariu tai krypčiai, kuriai atstovauja A. Ažubalis, kad taip, reikia griežtai, reikia kontroliuoti, reikia prižiūrėti, reikia stengtis, kad atvažiuotų turtingesni, bet ką darysime su tais rusais, kurie užsiima smulkiu ir vidutiniu verslu? Jeigu paimsime griežtai A. Ažubalio liniją, tai jie liks už borto.
A. AŽUBALIS (TS-LKDF). Čia komiteto…
N. PUTEIKIS (MSNG). A. Sysas siūlo, man atrodo, labai protingą kompromisą. Nuleidžia šiek tiek kartelę ir mes galėsime pagal tą kartelę priiminėti ir smulkiam, ir vidutiniam verslui atstovaujančius rusus. O dėl VSD pažymos, VSD nuomonės, tai gerbdamas specialiųjų tarnybų darbą vis dėlto noriu pažymėti, kad jeigu Kremlius norės užverbuoti Lietuvoje ką nors tokio, tai verbuos Lietuvos pilietybę turinčius asmenis ir užimančius aukštas pareigas. Tuo Rusijos specialiosios tarnybos ir yra garsios pasaulyje, kad jie būtent šitaip dirba kaimyninėse šalyse. 
Taigi aš, kolegos, siūlyčiau, šiek tiek nuleisti kartelę, A. Syso pasiūlymas tikrai yra kompromisinis ir tinkamas. Tikrai neįsileisime per daug, visada galėsime grįžti ir tuos varžtus vėl priveržti, jeigu per daug tų rusų pradės pas mus važiuoti.
PIRMININKAS. Dėkoju, kolega. K. Masiulis – nuomonė prieš.
K. MASIULIS (TS-LKDF). Ačiū. Aš norėčiau atkreipti ir paties gerbiamojo A. Syso dėmesį, ar jis pakankamai įsigilino į tai, ką čia mums pasiūlė. 
PIRMININKAS. Arčiau, Kęstuti, prie mikrofono.
K. MASIULIS (TS-LKDF). Jo siūlyme yra pasakyta, kad užtenka pretenduoti gauti leidimą laikinai gyventi, ir tas žmogus, kuris dar tik prašo gauti leidimą bei visi jo šeimos nariai, kurie gal ir nepretenduoja čia visai laikinai gyventi, įgyja teisę Lietuvoje gyventi. Čia taip parašyta: „Pretenduojantys gauti leidimą laikinai gyventi užsieniečiai bei jų šeimos nariai“, kurie gal dar net į nieką nepretenduoja. Nieko sau! Todėl aš suprantu, kodėl jūsų Vyriausybės ministerija prieštarauja ir kodėl Valstybės saugumo departamentas išsigandęs rašo paneigimus dėl šito siūlymo. (Balsai salėje) Tikrai taip negalima. Žmogus dar nieko nepadaręs, tik pretendavo, ir mes jam atveriame vartus. Taip negali būti! (Balsai salėje) 
PIRMININKAS. Dėkoju. Kolegos, buvo išsakytos nuomonės už, nuomonės prieš. Kviečiu visus balsuoti. Kas už tai, kad palaikytume Seimo nario A. Syso siūlymą, balsuoja už, kas mano kitaip, balsuoja prieš arba susilaiko. 
Taip, lygu. Gal dar truputį, porą sekundžių pagalvojame ir pabandome dar kartą balsuoti, gerai? Kviečiu dar kartą balsuoti. Kas už gerbiamojo Seimo nario A. Syso pasiūlymą, balsuoja už, kas kitaip mano, balsuoja prieš arba susilaiko.
A. AŽUBALIS (TS-LKDF). Nejuokaukite! Ko jūs juokaujate! 
PIRMININKAS. Balsavimo rezultatai: už – 42, prieš – 7, susilaikė 32. Pasiūlymui pritarta, kaip aš suprantu. Pakomentuokite. 
A. AŽUBALIS (TS-LKDF). Frakcijos vardu prašau pertraukos, nes būtent šis dabar įtvirtintas minimas… Ir komiteto vardu prašau pertraukos. (Triukšmas salėje) Ir pranešėjo vardu, jeigu gerai. Ačiū jums. Tai iš esmės griauna visą įstatymą, tada mes galime toliau niekur neiti ir nedaryti. 
PIRMININKAS. Gerbiamasis K. Daukšys. 
K. DAUKŠYS (DPF). Tikrai, gerbiamasis posėdžio pirmininke, palaikau gerbiamąjį A. Ažubalį, tegu jie dabar grįžta į komitetą ir persvarsto iš naujo, ką daryti, nes tai pakeitė visą įstatymo esmę, kuri buvo pateikta. 
PIRMININKAS. Yra tokia galimybė, bet reikės balsuoti. Sekundę, pacituosime. Jūs dėl vedimo tvarkos? Gerai, kalbėkite dėl vedimo tvarkos, o po to pažiūrėsime, koks straipsnis, nes buvo prašymas. Gerbiamasis A. Sysas, po to G. Steponavičius.
A. SYSAS (LSDPF). Galiu kalbėti? 
PIRMININKAS. Taip, gerbiamasis Algirdai. 
A. SYSAS (LSDPF). Aš nesuprantu, kuo ši pataisa sugriauna visą įstatymą. Čia jūsų asmeninė nuomonė. Jūs skaitykite visą įstatymą ir skaitykite tik pataisą, nes jūs matote grėsmes, kur jų nėra, ir perteikiate savo asmeninę nuomonę. 
PIRMININKAS. Dėkoju. G. Steponavičius.
G. STEPONAVIČIUS (LSF). Ačiū, gerbiamasis posėdžio pirmininke. Mes vakar matėme, kaip buvo svarstomas Dirbtinio apvaisinimo įstatymas ir kokio masto pataisoms perėjus net nebuvo daroma pertrauka. Žiūrėkite, aš tik dėl konteksto ir palyginimo. Čia yra vienas iš aspektų ir jis tikrai nėra ašinis, tikrai, kas esame prisilietę prie šio įstatymo pataisų, tik vienas iš aspektų. Laikyti, kad tai keičia visą įstatymo logiką, niekaip neišeina. Nepykite, kolegos, nė per kur. 
R. J. DAGYS (TS-LKDF). Gerbiamieji kolegos, jis tikrai keičia iš esmės. Aš suprantu, kad liberalų nuostatos įgyvendinimas per emigrantus išspręsti socialinio draudimo sistemą, galbūt A. Syso toks pats noras, yra suprantamas. Bet norint subalansuoti tokiu būdu „Sodros“ biudžetą, iki 2035 metų reikės 420 tūkst. emigrantų. Čia konkrečiai ir pasiūlytas šitas variantas, ir daugiau nieko čia nereiškia. Užsieniečių teisinės padėties įstatymas tiesiog leidžia ką nori. Užuot gerai sureguliavę, iš esmės sugriovėme visą struktūrą ir viskas. Daugiau nieko čia nėra. 
PIRMININKAS. Gerbiamieji kolegos, išsiskiria nuomonės. Aš dabar perskaitysiu, ko prašo pranešėjas. Prašom suformuluoti. Atsiprašau, neįjungiau. Dar kartą, Audroniau, pakartokite.
A. AŽUBALIS (TS-LKDF). Padaryti įstatymo priėmimo pertrauką. (Balsai salėje) 
PIRMININKAS. Kokią pertrauką padaryti? 
A. AŽUBALIS (TS-LKDF). Priėmimo. (Balsai, šurmulys salėje) Būtent taip. 
PIRMININKAS. Gerbiamasis kolega, yra toks statutinis prašymas… Palaukite, nesikarščiuokite, prieisime Statutą, perskaitysime ir laikysimės Statuto. Čia yra 158 straipsnis, pagrindinio komiteto pranešėju yra paskirtas A. Ažubalis. Jeigu jis teigia, kad ši pataisa griauna visą įstatymo projektą, jeigu Seimas šį pasiūlymą priima, procedūra kartojama nuo įstatymo projekto svarstymo pagrindiniame komitete. Šia galimybe įstatymo projekto priėmimo metu galima pasinaudoti tik vieną kartą. Vadinasi, jis vieną kartą gali pasinaudoti. 3 ir 4 dalys. Jis gali pasinaudoti ir svarstyti grąžinti pagrindiniam komitetui, bet reikia balsuoti. (Balsai salėje) Balsuoti mums reikia bet kokiu atveju. 
Gerbiamieji kolegos, jeigu aš duodu, tada reikės visiems duoti. J. Razma. Prašom. 
J. RAZMA (TS-LKDF). Kad iš tikrųjų nestabdytume svarbaus įstatymo projekto priėmimo, nes pagal šį siūlymą mes grįžtume į svarstymo stadiją, aš frakcijos vardu vis dėlto prašyčiau pertraukos iki kito… (Balsai salėje) Dėl to, kad bus galima grįžti prie tos pataisos ir balsuoti iš naujo, kaip esame padarę. Pirmininkė turi galimybę… 
PIRMININKAS. Priėmimo stadija, gerbiamasis Jurgi. Priėmimo stadija, gali daryti… 
J. RAZMA (TS-LKDF). Kaip mes šiandien grįžome prie A. Kubiliaus pataisos, kai jau buvome priėję iki finalinio balsavimo. Pirmininkė pasiūlė. Jeigu negalima grįžti, tada tiek to. 
PIRMININKAS. Gerbiamieji kolegos, juk sėdi ir Pirmininkė, ir Sekretoriato vadovė, yra Statutas, mes turime laikytis Statuto ir aš nieko negaliu daugiau padaryti, išskyrus laikytis Statuto. P. Čimbaras labai seniai stovi. 
P. ČIMBARAS (DPF). Labai ačiū. Visų pirma pagal Statutą pranešėjo prašymas yra teisėtas. Ir dabar mes už jį turime balsuoti ir nuspręsti. 
PIRMININKAS. Aš tą patį ir sakiau, labai ačiū tau. Gerbiamasis A. Sysas kažką… 
A. SYSAS (LSDPF). Gerbiamasis posėdžio pirmininke, tada reikėjo cituoti ir 158 straipsnio 1 dalį, nes 3 dalis kalba, kad jeigu įstatymo projekto priėmimo Seime metu nebuvo priimti įstatymo principus ir sandarą lemiantys straipsniai. Šiuo atveju buvo priimta mano pataisa, o ne priimti kažkokie principai. Todėl veikia 1 dalis. O 1 dalyje… 
PIRMININKAS. Gerbiamasis kolega, mes pabalsuosime, mes balsuosime. Jeigu paprašo pagrindinis pranešėjas… 
A. SYSAS (LSDPF). Tvarka. Bet tada naudokitės Statuto… 
PIRMININKAS. Gerbiamieji kolegos, yra pagrindinio pranešėjo prašymas daryti pertrauką, grąžinti svarstyti. Prašau visus balsuoti. Kas už tai, kad pritartume gerbiamojo A. Ažubalio, pagrindinio pranešėjo, siūlymui, balsuojate už, kas manote kitaip, balsuojate prieš arba susilaikote. 
Gerbiamieji kolegos, balsavimo rezultatai: už – 37, prieš – 20, susilaikė 23. Nepritarta daryti, sugrąžinti į svarstymo stadiją komitetui. Dabar reikia balsuoti, su priimtomis pataisomis dėl 3 straipsnio mums reikia balsuoti. 
Kas už tai, kad su visomis pataisomis, kurioms mes pritarėme ir kurias svarstėme… 
A. AŽUBALIS (TS-LKDF). Aš norėjau dar repliką. 
PIRMININKAS. Replika. Gerai. Prašom. 
A. AŽUBALIS (TS-LKDF). Ačiū, posėdžio pirmininke. Kolegos, aš tik pasakysiu, kad jūs pirmiausia turėtumėte atsiklausti savo Vyriausybės, mes buvome tai padarę. Dėl šių siūlymų gavome Vyriausybės išvadą, padarėme jungtinį projektą, sujungėme. Ponas D. Petrulis, aš ir A. Lydeka buvome pranešėjai ir komitetas priėmė bendrą sprendimą. Kas dabar atsitiko per kelias dienas, aš tikrai nelabai suprantu, kaip pasipylė tokios pataisos. Bet tai remiantis jūsų Vyriausybės išvada buvo padaryta. Jūsų ministro atsakomybė buvo prisiimta. 
PIRMININKAS. K. Daukšys. 
K. DAUKŠYS (DPF). Aš atsiprašau, gerbiamasis Audroniau, prie visos nelaimės… bet yra ne jūsų Vyriausybės, bet mūsų – Lietuvos Vyriausybės išvada ir į tą išvadą reikėjo įsiklausyti. Aš suprantu, kad šiandien sunki diena, po visų priėmimų socialinio modelio ir kitų dalykų. Bet, kolegos, įsiklausykite dar kartą, apie ką kalbama ir ką gerbiamasis A. Sysas daro? Jis daro viską, kad Lietuvos gyventojai turėtų mažiau galimybių ir daugiau važiuotų į Angliją, į Prancūziją, į Norvegiją ir visur kitur. Štai komunisto pavyzdys. 
PIRMININKAS. Gerbiamasis K. Masiulis. 
K. MASIULIS (TS-LKDF). Aš taip piktai nekalbėsiu, bet iš tikrųjų čia, mano supratimu, padaroma skylė ir faktiškai teisinis blynas. Todėl, kad tas žmogus, kuriam mes suteikėme teisę dabar čia kurti įmones, jis tik prašo leidimo, bet lygiai taip pat ten toliau parašyta – ir jo šeimos nariams. O ten jis turi vaikų, žmonų, ir jie neturėdami, net neprašydami, nenorėdami jokio leidimo gyventi, jie gali kurti įmones. Anas, tarkime, negauna, o šitie įsikuria. 
PIRMININKAS. Gerai, paskutiniai du turi galimybę sakyti repliką po balsavimo. Gerbiamasis A. Sysas. Prašom. 
A. SYSAS (LSDPF). Aš, kaip buvęs komjaunuolis, buvusiam komunistui neatsakysiu į repliką. Bet prašyčiau posėdžio pirmininką vesti toliau posėdį, o ne pradėti debatus. Seimas nubalsavo, dar bus procedūra, Seimo Pirmininkė turi pasirašyti, Prezidentė, jeigu čia tiek grėsmių, kiek čia visi mato, paprasčiausiai šį įstatymą vetuos. Viskas. Aš prašau vesti pagal Statutą. 
PIRMININKAS. Aš vedu. Tai kodėl jūs stovite prie šoninio mikrofono, kodėl man neleidžiate vesti?
A. SYSAS (LSDPF). Todėl, kad jūs leidote A. Ažubaliui pradėti vėl rinkimų kalbą sakyti!
PIRMININKAS. Kokia čia rinkimų kalba, Dieve mano? Gerbiamasis A. Paulauskas. Prašom. Pakalbėkite, mes turime laiko. 
A. PAULAUSKAS (DPF). Ačiū, gerbiamas pirmininke. Aš noriu, kad ponas A. Sysas deklaruotų savo susitikimus su lobistais, mes tada galėsime spręsti, ar jis savarankiškas, ar ne.
PIRMININKAS. Dėkoju. N. Puteikis. Prašom.
N. PUTEIKIS (MSNG). A. Syso neišeina čia kaltinti blogais dalykais, nes tie lobistai yra smulkūs verslininkai, tai viena. Ir A. Sysas atstovauja būtent smulkiesiems, o ne stambiesiems. Tai aš nematau jokios problemos, kad jis susitikinėja. 
Antras dalykas, A. Sysas labai teisingai siūlo, jis gi šneka apie darbdavius, apie žmones, kurie kuria čia darbo vietas. Čia atsakymas K. Daukšiui, kad šiuo atveju atvažiuos iš Rusijos demokratiškai nusiteikę žmonės, kurs darbo vietas ir jomis galės pasinaudoti lietuviai. 
Ir trečias dalykas, A. Syso pataisa yra labai gera kultūrine prasme. Geriau tegul dirba demokratiškai nusiteikę rusai, steigdami smulkaus, vidutinio biznio darbo vietas, negu iš Ruklos išėję ar gavę leidimus dirbti arabai. 
A. AŽUBALIS (TS-LKDF). Čia galioja visiems trečiųjų šalių piliečiams. (Balsai salėje) 
A. DUDĖNAS (LSDPF). Dėl vedimo tvarkos.
PIRMININKAS. Gerbiamieji kolegos, aš noriu jūsų paklausti. Mano kolegos A. Syso buvo pasiūlymas baigti debatus ir dirbti pagal tai, kaip čia yra, nes nesibaigiančios eilės prie šoninių mikrofonų, o po to jūs vienas kitam reiškiate pretenzijas. Tai nereikškite pretenzijų, dirbame tada, kalbėkime visi ir posėdis truks kiek reikės. Sutariame? Sutariame. Gerai, kalbėkite. Prašom. Gerbiamasis A. Dudėnas. 
A. DUDĖNAS (LSDPF). Gerbiamieji kolegos, iš tikrųjų grįžkime prie esmės. Ta nuostata negriauna visiškai jokio įstatymo. Gerbiamasis A. Sysas pasiūlė. Mes 2014 metais įrašėme papildomus saugiklius. Jie pradėjo galioti ir dabar jau… kurie jau anksčiau atvyko užsieniečiai ir taip papildomai buvo jiems sunkumų. Dabar A. Syso pataisa atkuria tą dalyką, kad tiems, kurie dabar gyvena, nebetaikomas šis dalykas, o naujai atvykstantiems taikomas ir 2 VDU, ir panašiai. Tai tikrai nėra bėdos, nes esmė pačios Vyriausybės buvo palengvinti atvykimą į valstybę. Tai mes tą ir darome. Pati esmė to yra. Tai tikrai neprieštarauja visai esmei. 
PIRMININKAS. Paskutinis – kolega gerbiamasis J. Sabatauskas. 
J. SABATAUSKAS (LSDPF). Labai trumpai. Aš noriu kolegoms priminti, kad dar turime pagrindinės darbotvarkės 25 kompleksinius klausimus!
PIRMININKAS. Labai ačiū.
J. SABATAUSKAS (LSDPF). Ir 17 iš vakar dienos posėdžio rezervo neapsvarstytų! Vėl baigsime kaip vakar?
PIRMININKAS. Taip, kolegos. Apie tai aš jau kalbu ir kalbu. Rita!
R. TAMAŠUNIENĖ (LLRA-KŠSF). Vis dėlto noriu, kad komiteto nuomonė būtų išsakyta dėl A. Syso pasiūlymo. Aš irgi taip suprantu, kaip gerbiamasis Seimo narys A. Dudėnas, kad tai negalios jau dabar gavusiems anksčiau leidimą ir dirbantiems užsieniečiams. Jiems galios buvusi tvarka ir nepablogins verslo sąlygų, kuriomis jie dirba šiuo metu. Bet dėl naujienų yra įrašyta į pasiūlymą, kad toks reikalavimas padėtų apsaugoti Lietuvos valstybę nuo fiktyvių atvejų gaunant pirmą kartą laikinus leidimus gyventi. Tai tie apribojimai galiotų naujai atvykstantiems, ar ne? 
A. AŽUBALIS (TS-LKDF). Čia yra paprastas dalykas. Yra daroma išimtis vienai grupei atvykėlių ir kartu sukuriamas, sakykime, precedentas, kai vieni atvykėliai yra traktuojami vienaip, o kiti kitaip. Bet esmė yra, jei jūs skaitysite, kas čia parašyta: „Ir pretenduojantys gauti leidimą laikinai gyventi užsieniečiai bei jų šeimos nariai.“ Čia esmė yra. (Balsai salėje) 
PIRMININKAS. Gerbiamieji kolegos, aš truputėlį nutraukiu. Gerbiamasis Audroniau, aš žinau, kad jūs į visus klausimus atsakysite labai išsamiai, nes gerai įsigilinęs esate į šitą įstatymo projektą. Tiesiog yra balsavimas. Įvyko balsavimas. Mes nedarome pertraukos. Priėmėme šį pasiūlymą. Aš negaliu, ar man jis patinka, ar nepatinka, mes dėl šio pasiūlymo balsavome demokratiniu būdu, ir dauguma balsavo už šį pasiūlymą. 
Dabar toliau judame dėl viso 12 straipsnio. Už, prieš? J. Razma – prieš. Prašom, kolega.
J. RAZMA (TS-LKDF). Gerbiamieji kolegos, jei dalis, kuri balsavo už A. Syso pasiūlymą, šiek tiek atsikvošėtų ir persigalvotų, mes situaciją galėtume ištaisyti nebalsuodami už šį straipsnį. Tai tiesiog aš ir kviečiu nebalsuoti už šį straipsnį. 
PIRMININKAS. Nuomonė už šį straipsnį – V. A. Matulevičius.
V. A. MATULEVIČIUS (MSNG). Gerbiamieji kolegos, aš irgi šiek tiek nesuprantu čia seniai vykstančio ginčo, nes aš lygiai taip supratau, kaip ką tik kalbėję kolegos A. Dudėnas ir R. Tamašunienė, kad ši nauja tvarka galios tiems atvykėliams, kurie atvyks įsigaliojus šitam įstatymui, o kurie jau atvykę pagal seną tvarką, tai jie toliau ir gyvens. Tai kur problema? Ar aš ko nors nesuprantu? 
O šiaip mes čia užsiimame daugiau kosmetika. Gal reikėtų jums, kaip didžiųjų partijų atstovams, geriau pagalvoti apie tai, kiek žmonių apskritai Lietuva pajėgi įsileisti? Vyksta negrįžtamas procesas, mūsų žmonės išvažiuoja, neišvengiamai pagal gamtos ir socialinius dėsnius jų vietą užima kiti. Tai yra labai liūdna realybė, bet ji tokia yra. Tai gal reikėtų visiems apsispręsti, kiek mes pasirengę apskritai kasmet priimti atvykstančiųjų, kad netaptume mažuma? Ačiū. 
PIRMININKAS. Gerbiamieji kolegos, kviečiu visus balsuoti. Kas už tai, kad priimtume 12 straipsnį su visais pakeitimais, balsuojate už, kas kitaip manote, balsuojate prieš arba susilaikote. 
Balsavimo rezultatai: už – 43, prieš – 7, susilaikė 30. Taigi yra pritarta 12 straipsniui su visais pakeitimais. 
Dėl 13 straipsnio. Dėl vedimo tvarkos prašom. J. Razma.
J. RAZMA (TS-LKDF). Gerbiamieji kolegos, matau, kad toks užsitęsęs darbas trukdo mums priimti gerus sprendimus, tai prašau frakcijos vardu pertraukos iki kito posėdžio. 
PIRMININKAS. Taip, taip, gerbiamieji kolegos, teisėtas prašymas iki kito posėdžio daryti pertrauką. Balsuojame. Kas už tai, kad iki kito posėdžio darytume pertrauką, balsuojate už, kas turite kitą nuomonę, balsuojate prieš arba susilaikote. Už – pertrauka, prieš, susilaiko – prieš pertrauką. 
Už pertrauką – 39, prieš – 16, susilaikė 26. Taigi skelbiama pertrauka. Ačiū pranešėjui.
Svarstysime kitus darbotvarkės klausimus.
Darbotvarkės 1-12 klausimas. 
Gerbiamieji kolegos, prieš skelbiant kito įstatymo projekto priėmimą, nori keletą žodžių tarti Lietuvos Respublikos Seimo Pirmininkė L. Graužinienė. Ji išvyksta į kelionę, todėl, manau, nori gražiai atsisveikinti su mumis. 
18.08 val.
Seimo Pirmininkės L. Graužinienės kalba

L. GRAUŽINIENĖ. Labai ačiū. Iš tiesų manau, kad daugelis iš mūsų jau šiandien esame pavargę, nes labai sudėtinga savaitė buvo. Aš tik labai trumpai prieš baigiamąjį žodį noriu pasakyti dėl to, kiek čia išgirdau tų minčių. Daug buvo apkaltinta lobizmu ir viskuo. Iš tiesų vienintelė atvažiavusi šeima kėlė problemą dėl to, kad negali išlaikyti tų darbo vietų. Mes tiek sureikšminome viską. Iš tiesų reikia tikrai pažiūrėti, ar teisinga ta pataisa, ar ne, ir nuleisti tas visas emocijas. Tai iš tiesų paskelbta pertrauka bus kaip tik tam, kad pasižiūrėtumėte. 
PIRMININKAS. Kęstuti, prašom. Pirmininkė užbaigs kalbą. 
L. GRAUŽINIENĖ. Dabar noriu padėkoti visiems už labai konstruktyvų darbą pavasario sesijos metu. Tikiuosi, kad rytoj, paskutinę dieną, taip pat dirbsite sutelktai, kaip ir prieš tai buvusias. Noriu padėkoti už supratimą, už tai, kad visada atvykdavote į papildomus posėdžius, kad visada atvykdavote laiku. Mes matome, kad bet kokiu atveju, net ir ekstremaliu, Seimas susirinks laiku, vietoje ir bus reikiamas Seimo narių balsų skaičius.
Linkiu gero darbo vasarą šiek tiek lengvesniu režimu, bet dar kartą noriu priminti – Seimo nariai atostogų neturi. Jeigu rinkėjas kreipsis į jus vasaros metu, visada maloniai jį priimkite ir išklausykite, nes jis tokią teisę turi. Taigi linkiu geros saulės, gerų emocijų, gero pasirengimo rinkimams ir tikiuosi, kad dar susitiksime ne viename renginyje vasarą. Sėkmės jums. (Plojimai) 
PIRMININKAS. Dėkoju.
L. GRAUŽINIENĖ. Nuo jūsų nuvešiu linkėjimų pasaulio lietuviams. Ačiū.
PIRMININKAS. Dėkoju Seimo Pirmininkei už palinkėjimus. Ir mes jai linkime gerai praleisti laiką Jungtinėse Amerikos Valstijose, susitikti su lietuvių bendruomene, su kitais politikais ir su gera nuotaika lauksime sugrįžtančios į Lietuvą. Aš manau, kad mes rytoj sugebėsime kaip nors taikiai, gražiai užbaigti šį sezoną, šią pavasario sesiją ir su nebloga nuotaika išeisime truputį pailsėti. 
Gerbiami kolegos, mes šiandien susitarėme, kad dirbsime iki galo. Per šoninį mikrofoną leisiu kalbėti, kiek norite, bet dirbsime iki galo. Mes jau sutarėme bendru sutarimu.

18.11 val.
Klaipėdos valstybinio jūrų uosto įstatymo Nr. I-1340 2, 7, 10, 14, 17, 18, 21, 33 straipsnių pakeitimo, Įstatymo papildymo 312 straipsniu ir priedu, 13, 15 ir 20 straipsnių pripažinimo netekusiais galios įstatymo projektas Nr. XIIP-4070(3) (priėmimas)

Darbotvarkės 1-12 klausimas – Klaipėdos valstybinio jūrų uosto įstatymo Nr. I-1340 2, 7, 10, 14, 17, 18, 21, 33 straipsnių pakeitimo, įstatymo papildymo 312 straipsniu ir priedu, 13, 15 ir 20 straipsnių pripažinimo netekusiais galios įstatymo projektas Nr. XIIP-4070(3). Pranešėjas – gerbiamas A. Mockus. Ekonomikos komitetas. Priėmimas pastraipsniui.
1 straipsniui pritariame bendru sutarimu, 2 straipsniui pritariame bendru sutarimu, 3 straipsniui pritariame bendru sutarimu, 4 straipsniui pritariame bendru sutarimu.
Dėl 5 straipsnio yra Seimo kanceliarijos Teisės departamento pasiūlymas. Prašom, kolega, komiteto nuomonė. Gal labai trumpai.
A. MOCKUS (LSDPF). Komitetas atsižvelgė į nuomonę.
PIRMININKAS. Prašome per mikrofoną.
A. MOCKUS (LSDPF). Komitetas atsižvelgė į nuomonę.
PIRMININKAS. Pritarė?
A. MOCKUS (LSDPF). Pritarė.
PIRMININKAS. Pritarė. Mes irgi pritariame. Komiteto nuomonei pritarėme. 
Toliau Seimo kanceliarijos Teisės departamentas dėl to paties straipsnio teikė kitą siūlymą. 
A. MOCKUS (LSDPF). Komitetas pritarė.
PIRMININKAS. Komitetas pritarė, mes taip pat pritariame. Ar galime pritarti bendru sutarimu su Teisės departamento pasiūlymais šiam straipsniui? Pritarta 5 straipsniui su visais teikiamais siūlymais.
Dėl 6 straipsnio pastabų, pasiūlymų nėra. Priimtas bendru sutarimu.
 Dėl 7 straipsnio pastabų, pasiūlymų… Ai, yra dėl 7 straipsnio Seimo kanceliarijos Teisės departamento siūlymas. Komiteto nuomonė.
A. MOCKUS (LSDPF). Taip pat pritarti.
PIRMININKAS. Pritarė. Mes taip pat pritarėme, taip? Komiteto nuomonė – pritarti Teisės departamentui. Dar yra vienas Seimo kanceliarijos Teisės departamento siūlymas. Komitetas pritarė. Mes taip pat pritariame bendru sutarimu. Taigi ar 7 straipsnį galime priimti bendru sutarimu? Priimtas bendru sutarimu. 
Dėl 8 straipsnio pastabų, pasiūlymų nėra. Priimtas bendru sutarimu. Dėl 9 straipsnio pastabų nėra. Priimtas bendru sutarimu.
 Dėl 10 straipsnio yra Seimo kanceliarijos Teisės departamento pasiūlymas. Komitetas.
A. MOCKUS (LSDPF). Pritarė.
PIRMININKAS. Mes taip pat pritariame komiteto nuomonei bendru sutarimu. Taigi dėl 10 straipsnio daugiau pastabų, pasiūlymų nėra. Su Teisės departamento pasiūlymais galime priimti 10 straipsnį? 10 straipsnis priimtas. 
11 straipsnis. Pastabų, pasiūlymų nėra. Priimame bendru sutarimu. Dėl 12 straipsnio pastabų, pasiūlymų nėra. Priimame bendru sutarimu. Dėl 13 straipsnio pastabų, pasiūlymų nėra. Priimame bendru sutarimu. Dėl 14 straipsnio pastabų, pasiūlymų nėra. Priimta bendru sutarimu. 
Dėkoju pranešėjui. Priėmimas pastraipsniui baigtas. 
Dėl viso įstatymo projekto norinčių kalbėti už, prieš nėra. 
Kviečiu balsuoti. Kas už tai, kad priimtume įstatymo projektą Nr. XIIP-4070, balsuojate už, kas manote kitaip, balsuojate prieš arba susilaikote. (Balsai salėje) Balsuojame, kolegos, balsuojame, balsai reikalingi. Priėmimas.
Balsavimo rezultatai: už – 58, prieš nėra, susilaikė 1. Nėra reikiamo balsų skaičiaus. Gerbiamieji kolegos, pabandome dar kartą visi užsiregistruoti, bent tie, kurie esame salėje. Gerbiami kolegos, pakvieskite iš rūkomojo kolegas, rytoj dirbsime tada. (Balsai salėje) Pakvieskite, jeigu galima, bandysime dar kartą balsuoti. Klausimas pakankamai aiškus, prieštaravimų nebuvo, nieko. (Balsai salėje) Na, užkietėję rūkaliai, matau siluetus, tiesiog kvėpuoja, kvėpuoja… (Balsai salėje) Aš ne jus turėjau omeny, tuos, kurie už tos sienos dabar.
 Gerbiamieji kolegos, kviečiu visus dar kartą balsuoti. Kas už tai, kad priimtume įstatymo projektą Nr. XIIP-4070, balsuojate už, kas mano kitaip, balsuojate prieš arba susilaikote. Gediminai, gal dar spėsite pabalsuoti. Petrai, ir jūsų labai prašome, nuolankiai prašome. 
Užsiregistravo 68. Trūksta trijų balsų. (Balsai salėje) Dabar dviejų trūksta. Gerbiamieji kolegos, aš labai gerai matau salę. Trūksta. Atėjo vienas, kuris nebalsavo. (Balsai salėje) Gerai. Gerbiamieji kolegos, jeigu atsiras reikiamas balsų skaičius, truputį vėliau balsuosime. Dabar… (Balsai salėje) Na, čia ne mano valioje.

18.17 val.
Veterinarijos įstatymo Nr. I-2110 5 straipsnio pakeitimo įstatymo projektas Nr. XIIP-3220(3) (priėmimas)

Darbotvarkės 1-13 klausimas – Veterinarijos įstatymo Nr. I-2110 5 straipsnio pakeitimo įstatymo projektas Nr. XIIP-3220. Priėmimas. Pranešėjas čia… Bet nereikia kviesti į tribūną B. Paužos. Vienas straipsnis. 
Pastabų, pasiūlymų nėra. Galime priimti 1 straipsnį. Priimame bendru sutarimu. Priėmimas pastraipsniui baigtas.
Dėl viso įstatymo projekto yra norinčių kalbėti tik už. Kviečiu visus balsuoti. Pabandykime dar kartą, pasitikrinkime. 
Balsuojame. Kas už tai, kad priimtume įstatymo projektą Nr. XIIP-3220, balsuojate už, kas mano kitaip, balsuojate prieš arba susilaikote. (Balsai salėje) Gerbiamieji kolegos, neišeikite iš savo darbo vietų, palaikysime tempą ir normaliai baigsime. Kęstuti, balsuokime. (Balsai salėje) Blogai baigsis paskui. 

Šio įstatymo priėmimas

Balsavo 71 Seimo narys: už – 71. Įstatymas (projektas Nr. XIIP-3220) priimtas. (Gongas)
Gerbiamieji kolegos, sveikinu su maža pergale.

18.19 val.
Klaipėdos valstybinio jūrų uosto įstatymo Nr. I-1340 2, 7, 10, 14, 17, 18, 21, 33 straipsnių pakeitimo, Įstatymo papildymo 312 straipsniu ir priedu, 13, 15 ir 20 straipsnių pripažinimo netekusiais galios įstatymo projektas Nr. XIIP-4070(3) (priėmimo tęsinys)

Dabar pabandome dar kitą, tą, kurio nepriėmėme, gerai? Kas už tai, kad priimtume įstatymo projektą Nr. XIP-4070, balsuojate už, kas turite kitą nuomonę, balsuojate prieš arba susilaikote. Susikoncentruojame. 

Šio įstatymo priėmimas

Balsavo 71: už – 69, prieš nėra, susilaikė 2. Įstatymas (projektas Nr. XIIP-4070) priimtas. (Gongas) 

18.20 val.
Įstatymo „Dėl Europos konvencijos dėl ekstradicijos trečiojo papildomo protokolo ratifikavimo“ projektas Nr. XIIP-3815(2) (svarstymas ir priėmimas)

Darbotvarkės 1-14 klausimas – įstatymo „Dėl Europos konvencijos dėl ekstradicijos trečiojo papildomo protokolo ratifikavimo“ įstatymo projektas Nr. XIIP-3815. Svarstymas ir priėmimas. Pranešėjas D. Petrulis, Užsienio reikalų komitetas. (Balsai salėje) Ruošiasi V. Gapšys, Teisės ir teisėtvarkos komitetas. 
D. PETRULIS (LSDPF). Gera diena, gerbiami kolegos. Pagrindinis komitetas buvo Užsienio reikalų komitetas. Svarstė minėtą įstatymo projektą ir pritarė bendru sutarimu. 
PIRMININKAS. Dėkoju, kolega. Kviečiu V. Gapšį į tribūną kalbėti Teisės ir teisėtvarkos komiteto vardu.
V. GAPŠYS (DPF). Sprendimas: iš esmės pritarti projektui ir siūlyti pagrindiniam komitetui patobulinti įstatymo projektą pagal Teisės departamento pastabą. Bendru sutarimu už. 
PIRMININKAS. Dėkoju, kolega. Norinčių kalbėti nėra. Ar po svarstymo galime pritarti bendru sutarimu? Pritarta po svarstymo bendru sutarimu. 
Priėmimas. Priėmimas pastraipsniui. Dėl 1 straipsnio pastabų nėra. Priimtas bendru sutarimu. Dėl 2 straipsnio pastabų nėra. Priimtas. Dėl 3 straipsnio pastabų nėra. Priimtas. Priėmimas pastraipsniui baigtas.
Dėl viso įstatymo projekto norinčių kalbėti už, prieš nėra. Gerbiami kolegos, ten dar matau sportuoja už stiklo. Daro kvėpavimo pratimus. Gerbiami kolegos, aš nedrįstu teikti, nes nematau… (Balsai salėje) Gerai. 
Gerbiami kolegos, kviečiu visus balsuoti. Kas už tai, kad priimtume įstatymo projektą Nr. XIIP-3815, balsuojate už, kas manote kitaip, balsuojate prieš arba susilaikote. Aišku, prarandu viltį.

18.23 val.
Įstatymo „Dėl Lietuvos Respublikos Vyriausybės ir Bendradarbiavimo ginkluotės srityje jungtinės organizacijos (OCCAR) susitarimo ratifikavimo“ projektas Nr. XIIP-4533(2) (svarstymas ir priėmimas)

Toliau. Darbotvarkės 1-15 klausimas – įstatymo „Dėl Lietuvos Respublikos Vyriausybės ir Bendradarbiavimo ginkluotės srityje jungtinės organizacijos susitarimo ratifikavimo“ projektas Nr. XIIP-4533. Pranešėjas gerbiamas B. Juodka, Užsienio reikalų komiteto pirmininkas. Ruošiasi A. Paulauskas, Nacionalinio saugumo ir gynybos komiteto pirmininkas.
B. JUODKA (LSDPF). Kuris čia?
PIRMININKAS. Čia pirmasis – Nr. XIIP-4533. 
B. JUODKA (LSDPF). Gerbiami kolegos, Seimo komitetas šiandien svarstė minėtą įstatymo projektą ir pritarė bendru sutarimu.
PIRMININKAS. Dėkoju, pirmininke. Taigi į tribūną kviečiu A. Paulauską. 
A. PAULAUSKAS (DPF). Gerbiamas pirmininke, šiandien komitetas apsvarstė. Mes esame papildomas komitetas. Bendru sutarimu pritarė pateiktam įstatymo projektui. Labai audringai buvo svarstoma Teisės departamento pastaba, tačiau jai nepritarta, pritarta tam dokumentui, kurį teikia Vyriausybė.
PIRMININKAS. Dėkoju, pirmininke. Taigi po svarstymo norinčių kalbėti nėra. 
Priėmimas. Ar galima po svarstymo bendru sutarimu pritarti? Galima. Priėmimas. Priėmimas pastraipsniui. 1 straipsnis. Dėl 1 straipsnio pastabų, pasiūlymų nėra. Priimtas bendru sutarimu. Priėmimas pastraipsniui baigtas. Lieka tik norintys kalbėti už, prieš. Nėra. Taip? Lieka tik priėmimas. (Balsai salėje) Gerai. Pabandome. Atėjo dar kolegės, gal užteks mums balsų. 
Kas už tai, kad priimtume įstatymo projektą Nr. XIIP-4533, balsuojate už, kas manote kitaip, balsuojate prieš arba susilaikote. Gerbiami kolegos, dabar mes balsuojame. Gali trūkti vieno balso, dviejų ir teks atidėti rytdienai. Trūko dviejų balsų. O kažkas čia migruoja. Vieni čia išeina, kiti ten išeina. Taigi kažkaip truputėlį keistoka, man atrodo. Lieka priėmimas. 

18.26 val.
Seimo nutarimo „Dėl Lietuvos Respublikos Seimo 2015 m. gruodžio 22 d. nutarimo Nr. XII-2232 „Dėl Lietuvos Respublikos karinių vienetų dalyvavimo tarptautinėse operacijose“ pakeitimo“ projektas Nr. XIIP-4479(2) (svarstymas ir priėmimas)

Toliau. Darbotvarkės 1-16 klausimas – Seimo nutarimo „Dėl Lietuvos Respublikos Seimo 2015 m. gruodžio 22 d. nutarimo Nr. XII-2232 „Dėl Lietuvos Respublikos karinių vienetų dalyvavimo tarptautinėse operacijose“ pakeitimo“ įstatymo projektas Nr. XIIP-4479. Matau, B. Juodka jau tribūnoje. Po to ruošiasi A. Paulauskas, nors pagal protokolą buvo atvirkščiai, bet jokio skirtumo. Prašom, pirmininke, pristatyti. Jūs jau atėjote.
B. JUODKA (LSDPF). …kažką tai. Mūsų komitetas šiandien svarstė minėtą įstatymo projektą ir pritarė bendru sutarimu. Ačiū. 
PIRMININKAS. Dėkoju. Kviečiu į tribūną A. Paulauską. (Balsai salėje) Projektas Nr. XIIP-4479. 
A. PAULAUSKAS (DPF). Ne Nr. XIIP-4189? 
PIRMININKAS. Ne. Duosime. Kitas bus. 
A. PAULAUSKAS (DPF). Gerbiamas pirmininke, kolegos, šiandien komitetas kaip pagrindinis svarstė dėl Lietuvos karių dalyvavimo tarptautinėse operacijose, bendru sutarimu pritarė projektui. Buvo pateikta Teisės departamento pastaba. Jai komitetas nepritarė. Prašau pritarti. 
PIRMININKAS. Dėkoju. Diskusijoje užsirašiusių nėra. Ar po svarstymo… Norinčių kalbėti už, prieš nėra. Gal galime bendru sutarimu pritarti įstatymo projektui po svarstymo? Ačiū. Pritarta. 
Priėmimas. Dėl priėmimo bendru sutarimu galime priimti? Dėl vieno straipsnio. Galime pritarti 1 straipsniui bendru sutarimu? 1 straipsniui. Pritarta bendru sutarimu. Taigi priėmimas pastraipsniui baigtas. 
Dėl viso nutarimo projekto norinčių kalbėti už, prieš… Už, bet manau, kad galime balsuoti, bet balsų nėra. Tiesa, nutarimas. Teisingai. Nutarimas.
Kviečiu visus balsuoti. Kas už tai, kad priimtume nutarimą Nr. XIIP-4479, balsuojate už, kas manote kitaip, balsuojate prieš arba susilaikote. Nutarimai tiesiog paprasta balsų dauguma. (Balsai salėje) Aš labai atsiprašau, kad nedaviau. Nepastebėjau. (Balsai salėje) Į protokolą. 

Šio nutarimo priėmimas

Balsavimo rezultatai: už – 66, prieš nėra, susilaikė 3. Taigi nutarimas (projektas Nr. XIIP-4479) yra priimtas. (Gongas) 

18.29 val.
Seimo nutarimo „Dėl NATO greitojo reagavimo pajėgoms, Jungtinėms ekspedicinėms pajėgoms priskirtų Lietuvos Respublikos karinių vienetų ir karių dalyvavimo tarptautinėse operacijose“ projektas Nr. XIIP-4189(2) (svarstymas ir priėmimas)

Darbotvarkės 1-17 klausimas – Seimo nutarimo „Dėl NATO greitojo reagavimo pajėgoms, Jungtinėms ekspedicinėms pajėgoms priskirtų Lietuvos Respublikos karinių vienetų ir karių dalyvavimo tarptautinėse operacijose“ projektas Nr. XIIP-4189. Pranešėjas – gerbiamas A. Paulauskas, Nacionalinio saugumo ir gynybos komiteto pirmininkas. Ruošiasi A. Ažubalis. Svarstymas ir priėmimas.
A. PAULAUSKAS (DPF). Ačiū, pirmininke. Komitetas kaip pagrindinis svarstė birželio 22 dieną. Dalyvavo krašto apsaugos ministras – pristatė šitą poziciją. Komitetas atsižvelgė į Užsienio reikalų komiteto pastabas, pritarė joms, šiek tiek pataisė projektą, 1 straipsnį šiek tiek kitaip išdėstė ir bendru sutarimu pataisytam projektui pritarė. 
PIRMININKAS. Dėkoju pirmininkui. Kviečiu A. Ažubalį pristatyti Užsienio reikalų komiteto nuomonę. Pristatys gerbiamasis B. Juodka. Taip, tuoj. 
B. JUODKA (LSDPF). Gerbiami kolegos, Užsienio reikalų komitetas svarstė minėto įstatymo projektą ir pritarė bendru sutarimu. Ačiū. 
PIRMININKAS. Dėkoju, pirmininke. Išklausėte dviejų komitetų nuomones. Motyvai už, prieš. Motyvų po svarstymo nėra. Nuomonės už, prieš nėra. 
Ar po svarstymo galime pritarti bendru sutarimu šiam nutarimo projektui? (Balsai salėje) Pritarta bendru sutarimu po svarstymo. 
Priėmimas. Siūlom priėmimą. Pritariame? Taip. (Balsai salėje) 
Priėmimas pastraipsniui. Dėl 1 straipsnio pastabų, pasiūlymų nėra. Priimtas bendru sutarimu. Dėl 2 straipsnio pastabų, pasiūlymų nėra. Priimtas bendru sutarimu. Dėl 3 straipsnio pastabų, pasiūlymų nėra. Priimtas bendru sutarimu. Priėmimas pastraipsniui baigtas. 
Gerbiami kolegos, nuomonė už. Gerbiama Rasa Juknevičiene!.. (Balsas salėje) Labai ačiū. Mes labai džiaugiamės, kai mus labai supranta. 
Balsuojame. Kas už tai, kad priimtume nutarimo projektą Nr. XIIP-4189, balsuojate už, kas kitaip manote, balsuojate prieš arba susilaikote. 

Šio nutarimo priėmimas

Balsavimo rezultatai: už – 62, prieš – 1, susilaikė 1. Nutarimas (projektas Nr. XIIP-4189(2) yra priimtas. (Gongas) 

18.32 val.
Civilinio kodekso 2.111, 2.1381, 3.103, 3.125, 5.32 ir 5.50 straipsnių pakeitimo įstatymo projektas Nr. XIIP-4339(2) (svarstymas ir priėmimas)
 
Darbotvarkės 1-18a ir visi lydimieji iki pat 1-18g klausimai. Įstatymų projektai Nr. XIIP-4339, Nr. XIIP-4340, Nr. XIIP-4341, Nr. XIIP-4342, Nr. XIIP-4343, Nr. XIIP-4344, Nr. XIIP-4345. Gerbiami kolegos, yra svarstymas ir priėmimas. Kviečiu į tribūną gerbiamąjį V. Gapšį pristatyti dėl visų šių išvardintų teisės aktų komiteto nuomonę. 
Ruošiasi M. Bastys, Informacinės visuomenės plėtros komiteto pirmininkas, taip pat dėl visų šitų teikiamų klausimų pristatyti komiteto nuomonę. (Balsai salėje) 
Sekundę! Tuoj!
V. GAPŠYS (DPF). Pritarta bendru sutarimu už. 
PIRMININKAS. Visiems įstatymų projektams yra pritarta bendru sutarimu. Taigi mano išvardintiems įstatymų projektams Teisės ir teisėtvarkos komitetas pritarė bendru sutarimu. Nebuvo jokių nuomonių skirtumų. 
Kviečiu į tribūną M. Bastį pasakyti Informacinės visuomenės plėtros komiteto nuomonę kaip papildomo komiteto. 
M. BASTYS (LSDPF). Dėkoju, gerbiamas posėdžio pirmininke. Informacinės visuomenės plėtros komitetas, kaip papildomas komitetas, svarstė įstatymų projektus ir visiems įstatymų projektams pritarė bendru sutarimu. 
PIRMININKAS. Dėkoju. Taigi buvo pristatytos dviejų komitetų nuomonės. Bendru sutarimu yra pritarta visiems įstatymų projektams. Dabar kiekvieną įstatymo projektą mes nagrinėsime atskirai, nes yra kai kurių pasiūlymų ir pataisų. 
Įstatymo projektas Nr. XIIP-4339. Yra pasiūlymas dėl 7 straipsnio Seimo nario J. Bernatonio. Komitetas pritarė. Mes taip pat galime pritarti bendru sutarimu. Seimo kanceliarijos Teisės departamento pasiūlymui taip pat komitetas pritarė bendru sutarimu. Ir Seimo nario J. Bernatonio pasiūlymui dėl 7 straipsnio taip pat pritarta bendru sutarimu. 
Taigi šiam įstatymo projektui kaip ir galime pritarti po svarstymo bendru sutarimu. (Balsai salėje) Nėra prieštaraujančių, nes visur gana… (Balsai salėje) 
Seimo Pirmininkė siūlo ypatingą skubą. Ar pritariate bendru sutarimu ypatingai skubai? (Balsas salėje: „Pritariame!“) Pritarta bendru sutarimu ypatingai skubai. 
Priėmimas pastraipsniui. Dėl 1 straipsnio pastabų, pasiūlymų nėra. Priimtas bendru sutarimu. 2 straipsnis. Pastabų, pasiūlymų nėra. Priimtas bendru sutarimu. 3 straipsnis. Pastabų, pasiūlymų nėra. Priimtas bendru sutarimu. 4 straipsnis. Priimtas bendru sutarimu. 5 straipsnis. Bendru sutarimu. 6 straipsnis. Bendru sutarimu. 7 straipsnis. Su visais pasiūlymais, kuriems mes pritarėme, irgi priimtas bendru sutarimu. Priėmimas pastraipsniui baigtas.
Dėl viso įstatymo projekto norinčių kalbėti už, prieš. Nėra. (Balsai salėje) Bandome? Gerai bandome. 
Kas už tai, kad priimtume įstatymo projektą Nr. XIIP-4339, balsuojate už, kas kitaip manote, balsuojate prieš arba susilaikote. 
Gerbiami kolegos, balsuojam! Gerbiamas Artūrai ir gerbiamasis Arminai! Aš matau, kad jūs draugiškai leidžiate laiką, bet kažkaip… gal jūsų išsikyrimas neduos kokių nors neigiamų pasekmių? Gerbiamas Arminai! Na, liberalai – liberalūs. 
Balavimo rezultatai: už…
Judame toliau. Liko balsavimas. (Balsai salėje) Neužteks. 64, neužteks. 65, šešių trūksta. (Balsas salėje: „Pabandom!“) Jūs, kai pasikviesite, aš pamatysiu ir teiksiu balsuoti. 

18.37 val.
Civilinio proceso kodekso 690 straipsnio pakeitimo įstatymo projektas Nr. XIIP-4340(2) (svarstymas ir priėmimas)

Gerai. Kitas įstatymo projektas – Civilinio proceso kodekso 690 straipsnio pakeitimo įstatymo projektas Nr. XIIP-4340. Čia taip pat yra pataisų. 1 straipsnis. Pataisų nėra. 2 straipsnis. (Triukšmas salėje) 
Gerbiami kolegos, truputėlį tylos! 2 straipsnis. Seimo nario J. Bernatonio pasiūlymas. Komitetas pritarė bendru sutarimu. Galime pritarti komiteto nuomonei? (Balsai salėje) Pritarta. Ačiū. Ir Seimo nario J. Bernatonio antras pasiūlymas dėl 2 straipsnio, taip pat pritarta bendru sutarimu. Mes taip pat galime pritarti komiteto nuomonei. Po svarstymo pritarta abiem straipsniams su pasiūlymais. 
Ar galime pritarti bendru sutarimu po svarstymo? (Balsai salėje) Pritarta bendru sutarimu po svarstymo. Taip pat ypatinga skuba. 
Galime pritarti? (Balsai salėje) Visiems pritariame ir tada nekartosiu. Jūs pritariate, kad visiems – ypatingą skubą. (Balsai salėje) 
Gerbiami kolegos, priėmimas. Priėmimas pastraipsniui. 1 straipsnis. Pritarta bendru sutarimu. 2 straipsnis. Pritarta bendru sutarimu. 
Gerbiami kolegos, gal šiek tiek tyliau kalbėtumėte, o tai aš jau savęs nebegirdžiu. (Balsai salėje) Šiek tiek. Už, prieš nuomonių nėra. Liko balsavimas dėl įstatymo projekto Nr. XIIP-4340. (Balsas salėje: „Balsuojam!“) 
Gerai. Balsuojam. Kas už tai, kad priimtume įstatymo projektą Nr. XIIP-4340, balsuojate už, kas kitaip manote, balsuojate prieš arba susilaikote. 
Emanueli, jūs pasirengęs balsuoti?! Gerai. Matau. (Balsai salėje) 
Balsavimo rezultatai. 
Gerbiami kolegos, vieno žmogaus trūko priimti šitam įstatymui! Iš rūkyklos pakvieskite! Vieno žmogelio. Aišku, ne žmogelio, bet Seimo nario. Gerbiama Marija… Gerbiama profesore!..
Gerbiamasis Rokai, gelbėk situaciją! Vieno balso pritrūko. Du geri balsavimai ir tada… Kviečiu visus balsuoti. Kas už tai, kad priimtume įstatymo projektą Nr. XIIP-4340, balsuojate už, kas manote kitaip, balsuojate prieš arba susilaikote. (Balsai salėje) 
Emanueli, būkite geras, mes jums esame labai geri. 

Šio įstatymo priėmimas

Balsavimo rezultatai (balsavo 72): už – 71, prieš nėra, susilaikė 1. Įstatymas (projektas Nr. XIIP-4340) priimtas. (Gongas) 
Gerbiamieji kolegos, dar balsuojame dėl poros įstatymų projektų. Likęs tik balsavimas. (Balsai salėje) 

18.41 val. 
Civilinio kodekso 2.111, 2.1381, 3.103, 3.125, 5.32 ir 5.50 straipsnių pakeitimo įstatymo projektas Nr. XIIP-4339(2) (priėmimo tęsinys)

Kas už tai, kad priimtume įstatymo projektą Nr. XIIP-4339, balsuojate už, kas kitaip manote, balsuojate prieš arba susilaikote. (Balsai salėje) 

Šio įstatymo priėmimas

Balsavimo rezultatai: balsavo 71, už – 70, prieš nėra, susilaikė 1. Taigi įstatymas (projektas Nr. XIIP-4339) yra priimtas. (Gongas) 
Ir 1-14 klausimas, dar vienas balsavimas. (Balsai salėje) Du balsavimai. (Balsai salėje) 
	
18.42 val. 
Įstatymo „Dėl Europos konvencijos dėl ekstradicijos trečiojo papildomo protokolo ratifikavimo“ projektas Nr. XIIP-3815(2) (priėmimo tęsinys)

Gerbiamieji kolegos, lieka balsavimas dėl darbotvarkės 1-14 klausimo, įstatymo projekto Nr. XIIP-3815. Kas už tai, kad priimtume šį įstatymo projektą, balsuoja už, kas mano kitaip, balsuoja prieš arba susilaiko. Įstatymo „Dėl Europos konvencijos dėl ekstradicijos trečiojo papildomo protokolo ratifikavimo“ projektas. Čia gana vieningai buvo pritarta. Svarbiausia, kad balsuotų 71 Seimo narys. (Balsai salėje) Ne. 

Šio įstatymo priėmimas

Balsavimo rezultatai: už – 71, prieš nėra, susilaikiusių nėra. Įstatymas (projektas Nr. XIIP-3815) yra priimtas. (Gongas) 

18.43 val. 
Įstatymo „Dėl Lietuvos Respublikos Vyriausybės ir Bendradarbiavimo ginkluotės srityje jungtinės organizacijos (OCCAR) susitarimo ratifikavimo“ projektas Nr. XIIP-4533(2) (priėmimo tęsinys)

Darbotvarkės 1-15 klausimas – įstatymo „Dėl Lietuvos Respublikos Vyriausybės ir Bendradarbiavimo ginkluotės srityje jungtinės organizacijos (OCCAR) susitarimo ratifikavimo“ projektas Nr. XIIP-4533(2). Liko tik balsavimas. Kviečiu visus balsuoti. Kas už tai, kad priimtume įstatymo projektą Nr. XIIP-4533, balsuojate už, kas manote kitaip, balsuojate prieš arba susilaikote. (Balsai salėje) Ir dar Žemės įstatymo liko tik balsavimas. Truputį pasitempkite, surimtėkite. Dar vienas balsavimas liko. (Balsai salėje) Nereikia. Gerai. Nereikia, tai nereikia. (Balsai salėje) Gerai, gerai, matau iš jūsų reakcijos.

Šio įstatymo priėmimas

Balsavimo 74: už – 73, prieš nėra, susilaikė 1. Įstatymas (projektas Nr. XIIP-4533) yra priimtas. (Gongas) 
Dabar 1-18c klausimas, mes pradėjome visą bloką lydimųjų teisės aktų. 1-18c klausimas. Taip pat liko tik balsavimas, taip? Ar tik balsavimas. (Balsai salėje) Svarstymas ir priėmimas. (Balsai salėje) Čia jau balsavome. 

18.44 val. 
Hipotekos registro įstatymo Nr. I-1544 4, 6, 7 ir 8 straipsnių pakeitimo įstatymo projektas Nr. XIIP-4341(2) (svarstymas ir priėmimas)

Gerbiamieji kolegos, dabar 1-18c klausimas – Hipotekos registro įstatymo Nr. I-1544 4, 6, 7 ir 8 straipsnių pakeitimo įstatymo projektas Nr. XIIP-4341(2). Svarstymas ir priėmimas. Svarstymas. 
Gerbiamieji kolegos, komitetų nuomonės buvo pristatytos. Joms pritarta bendru sutarimu. (Balsai salėje) Taip, darysime, kiek galėsime, tiek dirbsime pagal situaciją. 
Yra Seimo nario J. Bernatonio siūlymas dėl 5 straipsnio. Komiteto nuomonė yra pritarti bendru sutarimu. Yra pritarta bendru sutarimu. Galime pritarti bendru sutarimu? (Balsai salėje) Galime. Ir dar vienas Seimo nario J. Bernatonio pasiūlymas, kuriam taip pat komitetas pritarė bendru sutarimu. Mes galime pritarti bendru sutarimu? (Balsai salėje) Pritariame. Labai ačiū. Daugiau pasiūlymų, pastabų nėra. 
Taigi 5 straipsniui su visais pasiūlymais galime po svarstymo pritarti bendru sutarimu, taip? Norinčių kalbėti po svarstymo nėra. Už, prieš nėra. Ar galime bendru sutarimu pritarti įstatymo projektui po svarstymo? Ačiū. Pritarta bendru sutarimu. 
Priėmimas. Pastraipsniui. Dėl 1 straipsnio pastabų, pasiūlymų nėra. Priimtas bendru sutarimu. Dėl 2 straipsnio pastabų, pasiūlymų nėra. Priimtas bendru sutarimu. Dėl 3 straipsnio pastabų, pasiūlymų nėra. Priimtas bendru sutarimu. Dėl 4 straipsnio pastabų, pasiūlymų nėra. Priimtas bendru sutarimu. Dėl 5 straipsnio. Su visais pasiūlymais ir pastabomis galime priimti bendru sutarimu, taip? Priėmimas pastraipsniui baigtas. 
Norinčių kalbėti už, prieš nėra. Neturime galimybės balsuoti. Liko tik balsavimas? (Balsai salėje) Kaip? O kodėl stovi? (Balsai salėje) Išėjo, nebeturėsime žmonių. (Balsai salėje) Na, ir kas? (Balsai salėje) Prašau jūsų nešaukti ant manęs. (Balsas salėje: „Aš klausiu.“) Jūs gražiai galite kreiptis? Ateinate ir šaukiate. (Balsas salėje: „Ne šaukiu, o klausiu.“) (Balsai salėje) Klausykite, jūs visi turite kokių nors interesų ir ateinate po penkis šešis visą laiką. Kažkam turime privalumus daryti. (Balsai salėje) Gerbiamasis Juliau, jokio skirtumo nėra, kur balsuoja Emanuelis, ar per šoninį mikrofoną, ar iš savo vietos. Balsas vis tiek įskaitomas, aš galiu čia balsuoti, galiu ten balsuoti. (Balsai salėje) Emanuelis balsuoja tvarkingai. Emanueli! 

18.47 val. 
Sutarčių registro įstatymo Nr. XI-1140 pakeitimo įstatymo projektas Nr. XIIP-4342(2) (svarstymas ir priėmimas)

Sutarčių registras. Darbotvarkės 1-18d klausimas – Sutarčių registro įstatymo Nr. XI-1140 pakeitimo įstatymo projektas Nr. XIIP-4342. Komitetai bendru sutarimu pritarė šiam įstatymo projektui. 
Pataisos. Dėl 1 straipsnio pataisų nėra. 2 straipsnis. Seimo narys J. Bernatonis siūlo pataisą dėl 2 straipsnio. Komitetas pritarė bendru sutarimu. Mes galime pritarti bendru sutarimu? (Balsai salėje) Pritarta bendru sutarimu. Antras Seimo nario J. Bernatonio siūlymas. Taip pat komitetas pritarė bendru sutarimu. Mes galime pritarti bendru sutarimu? Pritarta bendru sutarimu. Dėl 2 straipsnio daugiau pasiūlymų nėra. 
2 straipsniui su pataisomis galime pritarti bendru sutarimu? (Balsai salėje) Dėl 3 straipsnio pastabų, pasiūlymų nėra. (Balsai salėje) Daugiau čia pastabų nėra. Teisės departamento pastabai pritarta. Taigi apsvarstėme visus pasiūlymus, kuriuos teikia Seimo nariai, ir mes galime po svarstymo pritarti bendru sutarimu? Galime. 
Priėmimas pastraipsniui. Dėl 1 straipsnio pastabų, pasiūlymų nėra. Priimtas bendru sutarimu. Dėl 2 straipsnio pastabų, pasiūlymų nėra. Priimtas bendru sutarimu. Dėl 3 straipsnio pastabų, pasiūlymų nėra. Priimtas bendru sutarimu. Dėl 4 straipsnio pastabų, pasiūlymų nėra. Priimtas bendru sutarimu. Dėl 5 straipsnio pastabų, pasiūlymų nėra. Priimtas bendru sutarimu. Dėl 6 straipsnio pastabų, pasiūlymų nėra. Priimtas bendru sutarimu. Dėl 7 straipsnio pastabų, pasiūlymų nėra. Priimtas bendru sutarimu. Dėl 8 straipsnio pastabų, pasiūlymų nėra. Priimtas bendru sutarimu. Dėl 9 straipsnio pastabų, pasiūlymų nėra. Priimtas bendru sutarimu. Seimo kanceliarijos Teisės departamentui jūs pritarėte. Komiteto nuomonė – pritarti. Priėmimas pastraipsniui baigtas. 
Norinčių kalbėti už, prieš nėra. Liko tik balsavimas. 

18.49 val. 
Turto arešto aktų registro įstatymo Nr. VIII-1375 2, 7, 8, 9, 11, 14, 15 ir 16 straipsnių pakeitimo įstatymo projektas Nr. XIIP-4343(2) (svarstymas ir priėmimas)

1-18e klausimas – Turto arešto aktų registro įstatymo Nr. VIII-1375 2, 7, 8, 9, 11, 14, 15 ir 16 straipsnių pakeitimo įstatymo projektas Nr. XIIP-4343. Komiteto nuomonę jūs išgirdote. Dabar pataisos. Pataisų yra dėl 9 straipsnio, analogiškos, kaip ir dėl prieš tai svarstytų įstatymo projektų. Ar galime pritarti bendru sutarimu pataisoms, kuriom pritarė komitetas? Pritarta. Svarstymas baigtas, daugiau pastabų ir pasiūlymų nėra, tik dėl 9 straipsnio. Ar galime po svarstymo bendru sutarimu pritarti? Pritarta bendru sutarimu po svarstymo. 
Norinčių kalbėti už ir prieš nėra. Priėmimas pastraipsniui. Dėl 1 straipsnio pastabų nėra. Priimtas. Dėl 2 straipsnio pastabų nėra. Priimtas. Dėl 3 straipsnio pastabų nėra. Priimtas. Dėl 4 straipsnio pastabų nėra. Priimtas. Dėl 5 straipsnio pastabų nėra. Priimtas. 6 straipsnis. Priimtas. 7 straipsnis. Priimtas. 8 straipsnis. Priimtas. 9 straipsnis su minėtais pasiūlymais priimtas. Priėmimas pastraipsniui baigtas. 

18.51 val.
Įstatymo dėl Konvencijos dėl testamentų registravimo sistemos sukūrimo ratifikavimo Nr. IX-2097 2 straipsnio pakeitimo įstatymo projektas Nr. XIIP-4344(2) (svarstymas ir priėmimas)

Darbotvarkės 1-18f klausimas – įstatymo dėl Konvencijos dėl testamentų registravimo sistemos sukūrimo ratifikavimo Nr. IX-2097 2 straipsnio pakeitimo įstatymo projektas Nr. XIIP-4344. Du straipsniai. Dėl 1 straipsnio nieko nėra. Dėl 2 straipsnio yra Seimo kanceliarijos Teisės departamento pastabų, kurioms komitetas pritarė. Mes galime pritarti bendru sutarimu? Seimo narys J. Bernatonis taip pat registravo pasiūlymą, kuriam komitetas pritarė bendru sutarimu. Daugiau dėl 2 straipsnio pastabų ir pasiūlymų nėra. Ar galime po svarstymo pritarti projektui? Pritarta. 
Priėmimas. Priėmimas pastraipsniui. 1 straipsnis. Pritarta bendru sutarimu. 2 straipsnis. Pritarta bendru sutarimu. Priėmimas pastraipsniui baigtas. Norinčių kalbėti už, prieš nėra. Liko tik balsavimas. 

18.52 val.
Radiacinės saugos įstatymo Nr. VIII-1019 7 straipsnio pakeitimo įstatymo projektas Nr. XIIP-4345(2) (svarstymas ir priėmimas)

Ir paskutinis šio bloko įstatymas yra 1-18g klausimas – Radiacinės saugos įstatymo Nr. VIII-1019 7 straipsnio pakeitimo įstatymo projektas Nr. XIIP-4345. Čia taip pat svarstymas. Komiteto nuomones jūs išgirdote. Du straipsniai. Dėl 1 straipsnio pasiūlymų nėra. Dėl 2 straipsnio yra Seimo kanceliarijos Teisės departamento siūlymas. Komitetas pritarė bendru sutarimu. Mes galime pritarti bendru sutarimu? Pritarta bendru sutarimu. 
Taip pat Seimo nario J. Bernatonio siūlymas, kuriam komitetas pritarė bendru sutarimu. Dėl 2 straipsnio daugiau pasiūlymų nėra. Galime pritarti bendru sutarimu? 2 straipsniui ir visam šiam įstatymo projektui po svarstymo pritarta bendru sutarimu. 
Priėmimas. Priėmimas pastraipsniui. 1 straipsnis. Pritarta bendru sutarimu. 2 straipsnis. Su visais pasiūlymais galime pritarti bendru sutarimu, pritarė komitetas? Pritarta bendru sutarimu. Priėmimas pastraipsniui baigtas. Dėl viso įstatymo projekto norinčių kalbėti už ir prieš nėra. Liko tik balsavimas. 

18.53 val.
Civilinio kodekso 3.43, 3.48, 3.53, 3.59, 3.65, 3.76, 3.156, 3.157, 3.169, 3.170, 3.174, 3.175, 3.178, 3.184, 3.190 straipsnių pakeitimo įstatymo projektas Nr. XIIP-1616(2) (svarstymas ir priėmimas)

Darbotvarkės 1-19a klausimas – Civilinio kodekso 3.53, 3.59, 3.76, 3.156, 3.157, 3.169, 3.170, 3.174, 3.175, 3.178, 3.190 straipsnių pakeitimo įstatymo projektas Nr. XIIP-1616. Svarstymas ir priėmimas. Pranešėjas – J. Sabatauskas. Pagrindinis – Teisės ir teisėtvarkos komitetas. Prašom. 
J. SABATAUSKAS (LSDPF). Ačiū. Gerbiamasis posėdžio pirmininke, gerbiamieji kolegos, komitetas po keleto klausymų svarstymų raundų ir komiteto posėdyje bendru sutarimu pritarė įstatymo projektui, atsižvelgęs į Teisės departamento, papildomų komitetų ir Vyriausybės nuomonę. Ačiū. 
PIRMININKAS. Gerbiamasis A. Sysas kviečiamas į tribūną išsakyti Socialinių reikalų ir darbo komiteto nuomonę. Nėra. Tai galbūt Kristina pasakys komiteto nuomonę dėl šio įstatymo projekto. 
K. MIŠKINIENĖ (LSDPF). Socialinių reikalų ir darbo komitetas svarstė ir iš esmės pritarė, pasiūlė tobulinti. Balsavimo rezultatai: bendru sutarimu už. 
PIRMININKAS. Dėkoju. Kviečiu į tribūną Z. Žvikienę, Žmogaus teisių komiteto pirmininkę. 
Z. ŽVIKIENĖ (DPF). Ačiū, gerbiamasis posėdžio pirmininke. Gerbiamieji kolegos, Žmogaus teisių komitetas, kaip papildomas komitetas, svarstė Civilinio kodekso kai kurių straipsnių pakeitimo įstatymo projektą ir priėmė sprendimą pritarti įstatymo projektui ir siūlyti pagrindiniam komitetui tobulinti įstatymo projektą, atsižvelgiant į Seimo kanceliarijos Teisės departamento, Europos departamento prie Teisingumo ministerijos ir Vyriausybės išvadas. Pritarta bendru sutarimu. Ačiū. 
PIRMININKAS. Dėkoju. Gerbiamoji Rimantė nori dalyvauti diskusijoje? (Balsas salėje) Čia diskusijos, reikėtų tribūnoje jums kalbėti šioje stadijoje. (Balsai salėje) Ne. Jeigu labai norite. Labai ačiū. 
Gerbiamasis Juliau, kviečiu jus į tribūną. Juliau, jūs pagrindinio komiteto vadas, prašom į tribūną. Svarstymas, turėsite sakyti savo komiteto nuomonę. 
J. SABATAUSKAS (LSDPF). Ačiū, gerbiamasis posėdžio pirmininke. 
PIRMININKAS. Atsiprašau, Juliau. Sekundę, aš tik pasakysiu straipsnį, jūs pakomentuosite komiteto nuomonę ir viskas. 9 straipsnis. Lietuvos Respublikos Vyriausybė siūlo. Kaip komitetas? Pritarė iš dalies? 
J. SABATAUSKAS (LSDPF). Taip, komitetas pritarė iš dalies projektui. 
PIRMININKAS. Mes galime pritarti komiteto nuomonei bendru sutarimu? Galime. 
Dėl 10 straipsnio jokių pasiūlymų nėra. 12 straipsnis. Lietuvos Respublikos Vyriausybė siūlo. Ką komitetas? Pritariate iš dalies? 
J. SABATAUSKAS (LSDPF). Taip, pritariame iš dalies. 
PIRMININKAS. Mes taip pat pritariame iš dalies. Tiesiog pritariame komiteto nuomonei. Pritarta komiteto nuomonei. Daugiau pasiūlymų ir pataisų nėra. Dėkoju komiteto pirmininkui. 
J. SABATAUSKAS (LSDPF). Dar buvo dėl 16 ir 18 straipsnių. Pritarėme. 
PIRMININKAS. Jeigu pritarėte, viskas gerai. Ačiū, pirmininke. Po svarstymo galime pritarti įstatymo projektui? Pritarta po svarstymo įstatymui. 
Gerbiamieji kolegos, ar galime taikyti ypatingą skubą? Pritariate. Ačiū. 
Priėmimas pastraipsniui. Dėl 1 straipsnio pastabų nėra. Priimtas. Dėl 2 straipsnio pastabų nėra. Priimtas. Dėl 3 straipsnio pastabų nėra. Priimtas. 4 straipsnis. Priimtas. 6 straipsnis. Priimtas. 7 straipsnis. Priimtas. 8 straipsnis. Priimtas. 
9 straipsnis su visais pasiūlymais, kuriuos mes priėmėme, priimtas. 
10 straipsnis. Priimtas. 11 straipsnis. Priimtas. 12 straipsnis. Su Lietuvos Respublikos Vyriausybės pasiūlymais, kuriems pritarė ir komitetas, priimtas. 13 straipsnis. Priimtas. 14 straipsnis. Priimtas. 15 straipsnis. Priimtas. 16 straipsnis. Priimtas. 17 straipsnis. Priimtas. 18 straipsnis. Priimtas Priėmimas pastraipsniui baigtas. 
Norinčių kalbėti už ir prieš nėra. Liko tik balsavimas, tik priėmimas. Atidedame rytojui. 

18.58 val.
Civilinio proceso kodekso 385, 541 straipsnių pakeitimo įstatymo projektas Nr. XIIP-1617(2) (svarstymas ir priėmimas)

1-19b klausimas – Civilinio proceso kodekso 385, 541 straipsnių pakeitimo įstatymo projektas Nr. XIIP-1617. Svarstymas ir priėmimas. Pranešėjas – J. Sabatauskas. Kviečiu į tribūną. 
J. SABATAUSKAS (LSDPF). Ačiū, gerbiamasis posėdžio pirmininke. Gerbiamieji kolegos, komitetas svarstė šį projektą ir atsižvelgęs į papildomų Žmogaus teisių komiteto, Socialinių reikalų ir darbo komiteto siūlymus ir Vyriausybės nuomonę bendru sutarimu pritarė patobulintam įstatymo projektui. 
PIRMININKAS. Dėkoju, pirmininke. Po svarstymo galime pritarti, nes pasiūlymų ir pastabų dėl įstatymo projekto nėra? Priimta po svarstymo. Aš atsiprašau, dar yra du papildomi komitetai, kurie turi išsakyti nuomonę. Aš atsiprašau. Kviečiu gerbiamąją K. Miškinienę išsakyti Socialinių reikalų ir darbo komiteto nuomonę. Ruošiasi Z. Žvikienė. 
K. MIŠKINIENĖ (LSDPF). Socialinių reikalų ir darbo komitetas birželio 17 dieną svarstė Civilinio proceso kodekso kai kurių straipsnių pakeitimo įstatymo projektą, iš esmės pritarė minėtam projektui ir pasiūlė Seimo paskirtam pagrindiniam komitetui šį projektą patobulinti, atsižvelgiant į Seimo kanceliarijos Teisės departamento ir Vyriausybės pastabas ir pasiūlymus, kuriems komitetas pritarė. Balsavimo rezultatai: bendru sutarimu už. 
PIRMININKAS. Dėkoju K. Miškinienei. Po svarstymo ar galime pritarti bendru sutarimu? Atsiprašau, Z. Žvikienė. Atsiprašau. 
Z. ŽVIKIENĖ (DPF). Ačiū, gerbiamasis posėdžio pirmininke. Žmogaus teisių komitetas, kaip papildomas komitetas, svarstė Lietuvos Respublikos civilinio proceso kodekso 385, 541 straipsnių pakeitimo įstatymo projektą Nr. XIIP-1617(2), šiam projektui pritarė bendru sutarimu bei siūlė pagrindiniam komitetui tobulinti įstatymo projektą atsižvelgiant į Seimo kanceliarijos Teisės departamento pateiktas pastabas. Ačiū. 
PIRMININKAS. Ar galime bendru sutarimu po svarstymo pritarti? Galime, taip. 
Priėmimas pastraipsniui. Dėl 1 straipsnio pastabų, pasiūlymų nėra. Priimtas bendru sutarimu. Dėl 2 straipsnio pastabų, pasiūlymų nėra. Priimtas bendru sutarimu. Dėl 3 straipsnio pastabų, pasiūlymų nėra. Priimtas bendru sutarimu. Priėmimas pastraipsniui baigtas. 
Už, prieš nėra. Liko tik balsavimas.

19.01 val.
Baudžiamojo kodekso 7, 213, 217, 218, 2241 straipsnių ir priedo pakeitimo įstatymo projektas Nr. XIIP-4358(2)ES (svarstymas ir priėmimas)

1-20a klausimas – Baudžiamojo kodekso 7, 213, 217, 218, 2241 straipsnių ir priedo pakeitimo įstatymo projektas Nr. XIIP-4358(2)ES. Pranešėjas – gerbiamas J. Sabatauskas, Teisės ir teisėtvarkos komiteto pirmininkas.
J. SABATAUSKAS (LSDPF). Ačiū, gerbiamas pirmininke. Gerbiamieji kolegos, komitetas svarstė Baudžiamojo kodekso kai kurių straipsnių pakeitimo įstatymo projektą ir, atsižvelgęs į Teisės departamento bei Generalinės prokuratūros nuomonę, pritarė patobulintam įstatymo projektui bendru sutarimu. Ačiū. 
PIRMININKAS. Pasiūlymų, pastabų nėra. Ar galime pritarti bendru sutarimu? Pritariame. 
Priėmimas pastraipsniui. 1 straipsnį galime priimti bendru sutarimu? Priimtas bendru. 2 straipsnis priimtas bendru sutarimu. 3 straipsnis priimtas bendru sutarimu. 4 straipsnis priimtas bendru. 5 straipsnis priimtas bendru. 6 straipsnis priimtas bendru sutarimu. Taigi priėmimas pastraipsniui baigtas. 
Gerbiamieji kolegos, norinčių kalbėti už, prieš nėra. Liko tik priėmimas. 

19.02 val.
Baudžiamojo proceso kodekso 93 straipsnio ir priedo pakeitimo įstatymo projektas Nr. XIIP-4359(2)ES (svarstymas ir priėmimas)

1-20b klausimas – Baudžiamojo proceso kodekso 93 straipsnio ir priedo pakeitimo įstatymo projektas Nr. XIIP-4359(2)ES. Pranešėjas – gerbiamas J. Sabatauskas, Teisės ir teisėtvarkos komiteto pirmininkas. Svarstymas. 
J. SABATAUSKAS (LSDPF). Ačiū, gerbiamas pirmininke. Komitetas svarstė Baudžiamojo proceso kai kurių straipsnių pakeitimo įstatymo projektą ir, atsižvelgęs į Teisės departamento ir Generalinės prokuratūros nuomonę, bendru sutarimu pritarė patobulintam projektui. Ačiū. 
PIRMININKAS. Dėkoju. Pasiūlymų, pastabų nėra. Po svarstymo galime pritarti bendru sutarimu? Dar yra komitetų. Ne, dėl šito nėra? Nėra daugiau komitetų. Taigi ar galime pritarti bendru sutarimu po svarstymo? Priimta bendru sutarimu po svarstymo. 
Priėmimas pastraipsniui. Taigi 1 straipsnį galime priimti bendru sutarimu? Priimtas bendru sutarimu. 2 straipsnis priimtas bendru sutarimu. Taigi du straipsniai. Priėmimas pastraipsniui baigtas. 
Dėl viso norinčių kalbėti už, prieš nėra. Taigi atidedame balsavimą rytdienai. 

19.03 val.
Baudžiamojo proceso kodekso 102, 127, 130, 233, 257, 276, 289, 290, 291, 308, 313, 317, 319, 320, 321, 323, 324, 325, 333, 374, 3741, 375, 377, 385, 448, 454 ir 460 straipsnių pakeitimo, Kodekso papildymo 3251 straipsniu ir 334 straipsnio pripažinimo netekusiu galios įstatymo projektas Nr. XIIP-3742(2) (svarstymas ir priėmimas)

Darbotvarkės 1-21 klausimas – Baudžiamojo proceso kodekso kai kurių straipsnių pakeitimo, Kodekso papildymo 3251 straipsniu ir 334 straipsnio pripažinimo netekusiu galios įstatymo projektas Nr. XIIP-3742(2). Svarstymas. Į tribūną kviečiamas J. Sabatauskas. 
J. SABATAUSKAS (LSDPF). Ačiū, gerbiamas pirmininke. Gerbiamieji kolegos, Teisės ir teisėtvarkos komitetas svarstė šį projektą, atsižvelgęs į Teisės departamento, universitetų, prokuratūros nuomonę, taip pat pritaręs daugeliui Vyriausybės pasiūlymų, pritarė bendru sutarimu patobulintam įstatymo projektui. Papildomo komiteto nuomonei pritarta taip pat. Ačiū. 
PIRMININKAS. Gerbiamieji kolegos, kviečiu Z. Žvikienę pristatyti Žmogaus teisių komiteto nuomonę.
Z. ŽVIKIENĖ (DPF). Ačiū gerbiamam posėdžio pirmininkui. Žmogaus teisių komitetas, kaip papildomas komitetas, svarstė šį projektą. Komiteto sprendimas yra iš esmės pritarti iniciatorių pateiktam įstatymo projektui ir siūlyti pagrindiniam komitetui jį tobulinti, atsižvelgiant į Lietuvos Respublikos Vyriausybės, Lietuvos Respublikos generalinės prokuratūros, Seimo kanceliarijos Teisės departamento pastabas, kurioms komitetas pritarė. Sprendimas priimtas bendru sutarimu. Ačiū.
PIRMININKAS. Gerbiamasis Juliau, dar truputėlį į tribūną sugrįžkite, nes čia yra Lietuvos Respublikos Vyriausybės daug pasiūlymų, bet aš matau, kad jūs pritarėte iš dalies. Tai gal prie mikrofono? Pritariate iš dalies, taip? 
J. SABATAUSKAS (LSDPF). Taip, gerbiamas pirmininke. Komitetas svarstė Vyriausybės pateiktus siūlymus ir daugeliui jų pritarė. 
PIRMININKAS. Visiems, ar ne, pritarė iš dalies?
J. SABATAUSKAS (LSDPF). Visiems, išskyrus vieną, kuriam nepritarta tik dėl to, kad buvo pritarta prieš tai kitam siūlymui. Ačiū.
PIRMININKAS. Supratau. Tai yra jūs nepritarėte pasiūlymui dėl 17 straipsnio. Į visus kitus pasiūlymus, kuriuos teikė Vyriausybė, jūs atsižvelgėte. Dar yra pasiūlymų? Teisės departamento pasiūlymams komitetas pritarė bendru sutarimu. Mes irgi galime pritarti bendru sutarimu. Čia buvo 24 straipsnis, kuriam pritarė. 
Ir visiems kitiems Seimo kanceliarijos Teisės departamento pasiūlymams yra pritarta bendru sutarimu. Komitetas pritarė. Taigi visus pasiūlymus apsvarstėme. Ar galime pritarti bendru sutarimu po svarstymo šiam įstatymo projektui su visais pateiktais pasiūlymais, kuriems pritarė komitetas? Pritarta bendru sutarimu. Labai ačiū.
Priėmimas pastraipsniui. 
1 straipsnis. Priimtas. 2 straipsnis. Priimtas. 3 straipsnis. Priimtas. 4 straipsnis. Priimtas. 5 straipsnis. Priimtas. 6 straipsnis. Priimtas. 7 straipsnis. Priimtas. 8 straipsnis. Priimtas. 9 straipsnis. Priimtas. 10 straipsnis. Priimtas. 11 straipsnis. Priimtas. 12 straipsnis. Priimtas. 13 straipsnis. Priimtas. 14 straipsnis. Priimtas. 15 straipsnis. Priimtas. 16 straipsnis. Priimtas. 17 straipsnis. Priimtas. 18 straipsnis. Priimtas. 19 straipsnis. Priimtas. 20 straipsnis. Priimtas. 21 straipsnis. Priimtas. 22 straipsnis. Priimtas. 23 straipsnis. Priimtas. 24 straipsnis. Priimtas. 25 straipsnis. Priimtas. 26 straipsnis. Priimtas. 27 straipsnis. Priimtas. 28 straipsnis. Priimtas. 29 straipsnis. Priimtas. 30 straipsnis. Priimtas. Taigi priėmimas pastraipsniui baigtas. 
Dėl viso įstatymo projekto norinčių kalbėti už, prieš nėra. Liko tik balsavimas.

19.07 val.
Administracinių teisės pažeidimų kodekso 2591 straipsnio pakeitimo įstatymo projektas Nr. XIIP-4398(2) (priėmimas)

Darbotvarkės 1-23 klausimas – Administracinių teisės pažeidimų kodekso 2591 straipsnio pakeitimo įstatymo projektas Nr. XIIP-4398(2). Pranešėjas – J. Sabatauskas. Priėmimas. Pastabų ir pasiūlymų nėra, ar ne? Priėmimas pastraipsniui. 
1 straipsnis. Pritarta. Vienas straipsnis. Taigi straipsniui pritarta. Priėmimas pastraipsniui baigtas. 
Dėl viso norinčių kalbėti už, prieš nėra. Liko tik balsavimas. 

19.08 val.
Administracinių teisės pažeidimų registro įstatymo Nr. XII-603 pavadinimo ir 1, 3, 5, 6, 7 straipsnių pakeitimo įstatymo projektas Nr. XIIP-4241(2) (svarstymas ir priėmimas)

Darbotvarkės 1-24 klausimas – Administracinių teisės pažeidimų registro įstatymo Nr. XII-603 pavadinimo ir 1, 3, 5, 6, 7 straipsnių pakeitimo įstatymo projektas Nr. XIIP-4241(2). Pranešėjas gerbiamasis S. Šedbaras pristatys Teisės ir teisėtvarkos komiteto nuomonę. Svarstymas. 
S. ŠEDBARAS (TS-LKDF). Gerbiamieji kolegos, tai yra registro įstatymas, kuris anksčiau vadintas Administracinių teisės pažeidimų, dabar dėl to, kad yra keičiamas kodekso pavadinimas į Administracinių nusižengimų kodeksą, yra skirtas suderinti sąvokoms, taip pat dėl tvarkytojų. Komitetas šį projektą svarstė birželio 8 dieną ir bendru sutarimu už pritarė komiteto patobulintam įstatymo projektui. Galimas ir priėmimas, nes Teisės departamentas jokių pastabų neturėjo. 
PIRMININKAS. Dėkoju, kolega. Ar po svarstymo galime pritarti bendru sutarimu? Pritarta po svarstymo bendru sutarimu. 
Priėmimas pastraipsniui. 1 straipsniui pritarta. 2 straipsniui pritarta. 3 straipsniui pritarta. 4 straipsniui pritarta. 5 straipsniui pritarta. 6 straipsniui pritarta. 7 straipsniui pritarta. Priėmimas pastraipsniui baigtas. 
Dėl viso įstatymo projekto norinčių kalbėti už, prieš nėra. Liko balsavimas. 

19.10 val.
Administracinių teisės pažeidimų kodekso 21419, 21420, 21421 ir 21422 straipsnių pakeitimo įstatymo projektas Nr. XIIP-3882(2) (svarstymas ir priėmimas)

Darbotvarkės 1-25a klausimas – Administracinių teisės pažeidimų kodekso 21419, 21420, 21421 ir 21422 straipsnių pakeitimo įstatymo projektas Nr. XIIP-3882(2). Pranešėjas – J. Sabatauskas, Teisės ir teisėtvarkos komitetas. Ruošiasi D. Teišerskytė, bet aš jos nematau. Ruošiasi M. Bastys.
J. SABATAUSKAS (LSDPF). Ačiū, gerbiamas pirmininke. Teisės ir teisėtvarkos komitetas, svarstydamas šitą projektą, atsižvelgė į Teisės departamento, Teisingumo ministerijos nuomonę ir papildomų Švietimo, mokslo ir kultūros komiteto ir Informacinės visuomenės plėtros komiteto nuomonę ir pritarė patobulintam projektui bendru sutarimu. Ačiū. 
PIRMININKAS. Mindaugai, prašom pasiimti savo komiteto nutarimo projektą.
M. BASTYS (LSDPF). Dėkoju, gerbiamas posėdžio pirmininke. Informacinės visuomenės plėtros komitetas kaip papildomas svarstė minėtą įstatymo projektą. Balsavimo rezultatai: už – 7, prieš nėra, susilaikė 1.
PIRMININKAS. Dėkoju. Galbūt L. Dmitrijeva? Ai, R. Paliukas yra. Gerai. Larisa, labai ačiū. Pasirodo, komiteto pirmininkas yra. 
R. PALIUKAS (DPF). Gerbiami kolegos, Seimo Švietimo, mokslo ir kultūros komitetas svarstė Administracinių teisės pažeidimų kodekso kai kurių straipsnių pakeitimo įstatymo projektą Nr. XIIP-3882 ir nutarė iš esmės pritarti iniciatorių pateiktam Administracinių teisės pažeidimų kodekso minėtų straipsnių pakeitimo įstatymo projektui Nr. XIIP-3882. Siūlo pagrindiniam Teisės ir teisėtvarkos komitetui svarstyti ir pritarti įstatymo projektui. Balsavimo rezultatai – bendru sutarimu.
PIRMININKAS. Dėkoju komiteto pirmininkui. Diskusijoje norinčių kalbėti nėra, pasiūlymų nėra. Taigi po svarstymo gal galime pritarti bendru sutarimu? Pritarta bendru sutarimu. 
Pirmininkė siūlo ypatingą skubą. Ar galime pritarti bendru sutarimu ypatingai skubai? Pritarta. Taigi priėmimas pastraipsniui.
1 straipsnis priimtas, 2 straipsnis priimtas, 3 straipsnis priimtas, 4 straipsnis priimtas. Priėmimas pastraipsniui baigtas. Norinčių kalbėti dėl viso įstatymo projekto už, prieš nėra. Liko balsavimas.

19.13 val.
Administracinių nusižengimų kodekso 12, 79, 124, 146, 477 ir 548 straipsnių pakeitimo įstatymo projektas Nr. XIIP-3883(2) (svarstymas ir priėmimas)

Darbotvarkės 1-25b klausimas – Administracinių nusižengimų kodekso 12, 79, 124, 146, 477 ir 548 straipsnių pakeitimo įstatymo projektas Nr. XIIP-3883. Pranešėjas – gerbiamas J. Sabatauskas, Teisės ir teisėtvarkos komitetas. Ruošiasi M. Bastys.
J. SABATAUSKAS (LSDPF). Ačiū, gerbiamas pirmininke. Gerbiami kolegos, Teisės ir teisėtvarkos komitetas svarstė šį įstatymo projektą, kuris susijęs su ką tik svarstytu kitu, tik anas galios iki gruodžio 31 dienos, o šitas įsigalios nuo sausio 1 dienos, bet visos analogiškos nuostatos yra ir šiame. Bendru sutarimu komitetas pritarė patobulintam įstatymo projektui, atsižvelgęs į papildomų komitetų ir Teisės departamento nuomonę. Ačiū.
PIRMININKAS. Dėkoju. Kviečiu į tribūną Informacinės visuomenės plėtros komiteto pirmininką M. Bastį.
M. BASTYS (LSDPF). Dėkoju, gerbiamas posėdžio pirmininke. Informacinės visuomenės plėtros komitetas minėtą įstatymo projektą svarstė kaip papildomas komitetas. Už įstatymo projektą balsavo 7 ir 1 susilaikė. 
PIRMININKAS. Į tribūną kviečiu R. Paliuką pristatyti Švietimo, mokslo ir kultūros komiteto nuomonę. 
R. PALIUKAS (DPF). Švietimo, mokslo ir kultūros komitetas svarstė Lietuvos Respublikos administracinių teisės pažeidimų kodekso kai kurių straipsnių pakeitimo įstatymo projektą Nr. XIIP-3883 ir siūlo pagrindiniam Teisės ir teisėtvarkos komitetui svarstyti ir pritarti įstatymo projektui. Pritarta bendru sutarimu. 
PIRMININKAS. Dėkoju. Taigi išgirdote, buvo pristatytos visų komitetų nuomonės. Pasiūlymų nėra. Ar po svarstymo galime pritarti šiam įstatymo projektui bendru sutarimu? Šiam įstatymo projektui pritarta bendru sutarimu.
 Siūloma ypatinga skuba. Ar galime pritarti ypatingai skubai? Pritarta ypatingai skubai. Taigi priėmimas pastraipsniui.
1 straipsnis priimtas bendru sutarimu, 2 straipsnis priimtas, 3 straipsnis priimtas, 4 straipsnis priimtas, 5 straipsnis priimtas ir 6 straipsnis priimtas. Priėmimas pastraipsniui baigtas.
Dėl viso įstatymo projekto norinčių kalbėti už, prieš nėra. Liko balsavimas. 

19.16 val.
Mokėjimų įstatymo Nr. VIII-1370 pakeitimo įstatymo projektas Nr. XIIP-4268(2)ES (svarstymas ir priėmimas)

Darbotvarkės 1-26a klausimas – Mokėjimų įstatymo Nr. VIII-1370 pakeitimo įstatymo projektas Nr. XIIP-4268(2). Pranešėjas – P. Narkevičius, Biudžeto ir finansų komiteto pirmininkas. Ruošiasi M. Bastys.
Yra toks pasiūlymas, pirmininke, kad pristatytumėte visus tris. Gerai? Ar čia net keturi yra? Keturi. Visus keturis vienu kartu, gerai? 
P. NARKEVIČIUS (DPF). Gerai, bet dėl vieno bus pasiūlymų.
PIRMININKAS. Tai paskui pasiūlymus pažiūrėsime. Dabar pristatykite.
P. NARKEVIČIUS (DPF). Pristatau Lietuvos Respublikos mokėjimų įstatymo pakeitimo įstatymo projektą Nr. XIIP-4268. Įstatymo projektą parengė Lietuvos bankas kartu su Finansų ministerija. Ar man reikia detalizuoti, ar užtenka vieno?..
PIRMININKAS. Ne, tik pristatykite komiteto nuomonę labai trumpai, lakoniškai. Mes paskui, jeigu reikės, išsiaiškinsime.
P. NARKEVIČIUS (DPF). Aišku. Gerai, pristatau. Lietuvos Respublikos Seimo Biudžeto ir finansų komitetas, kaip pagrindinis komitetas, birželio 8 dieną svarstė Lietuvos Respublikos mokėjimų įstatymo pakeitimo įstatymo projektą Nr. XIIP-4268 ir nutarė pritarti iniciatorių pateiktam ir komiteto patobulintam įstatymo projektui Nr. XIIP-4268 atsižvelgiant į Seimo kanceliarijos Teisės departamento pastabas, Lietuvos Respublikos Vyriausybės 2016 m. balandžio 6 d. nutarimu Nr. 349 patvirtintą išvadą, Seimo nario A. Palionio pasiūlymus, Biudžeto ir finansų komiteto siūlymus ir komiteto išvadą. Pritarta bendru sutarimu. 
PIRMININKAS. Dėkoju, pirmininke.
P. NARKEVIČIUS (DPF). Tai čia vienas. Čia yra pasiūlymų dėl šito, o dėl kitų pasiūlymų nebus.
PIRMININKAS. Prašau?
P. NARKEVIČIUS (DPF). Visus pristatyti?
PIRMININKAS. Taip, taip, visus pristatykite.
P. NARKEVIČIUS (DPF). Gerai. Biudžeto ir finansų komitetas birželio 22 dieną svarstė…
PIRMININKAS. Pasakykite tik įstatymo projektą ir…
P. NARKEVIČIUS (DPF). …Lietuvos banko įstatymo 47 straipsnio pakeitimo įstatymo projektą Nr. XIIP-4269 ir nutarė pritarti iniciatorių pateiktam įstatymo projektui Nr. XIIP-4269 ir komiteto išvadoms. Balsavimo rezultatai – pritarta bendru sutarimu.
Toliau – Elektroninių pinigų ir elektroninių pinigų įstaigų įstatymo 8 straipsnio pakeitimo įstatymo projektas Nr. XIIP-4270. Svarstymas buvo birželio 8 dieną. Priėmė sprendimą pritarti iniciatorių pateiktam ir komiteto patobulintam įstatymo projektui Nr. XIIP-4270 atsižvelgiant į Seimo kanceliarijos Teisės departamento pastabas ir komiteto išvadas. Pritarta bendru sutarimu. 
Ir Lietuvos Respublikos vartotojų teisių apsaugos įstatymo projektas Nr. XIIP-4271 taip pat svarstytas 2016 m. birželio 8 d. Sprendimas – pritarti iniciatorių pateiktam ir komiteto patobulintam įstatymo projektui Nr. XIIP-4271 ir komiteto išvadoms. Pritarta bendru sutarimu. 
PIRMININKAS. Dėkoju, pirmininke. Jeigu reikės, pakviesiu į tribūną vėl. 
Kviečiu Informacinės visuomenės plėtros komiteto pirmininką pristatyti komiteto nuomonę. 
M. BASTYS (LSDPF). Dėkoju, gerbiamas posėdžio pirmininke. Informacinės visuomenės plėtros komitetas svarstė minėtus įstatymo projektus ir visiems minėtiems įstatymo projektams su pastabomis ir pasiūlymais pritarė. 6 balsavo už ir 1 susilaikė. Dėkoju.
PIRMININKAS. Dėkoju M. Basčiui už Informacinės visuomenės plėtros komiteto nuomonės pristatymą. Taigi buvo išsakytos nuomonės. Svarstome šiuos įstatymo projektus. 
Pirmasis – Mokėjimų įstatymo Nr. VIII-1370 pakeitimo įstatymo projektas Nr. XIIP-4268. Svarstymas. Taigi yra pasiūlymų. Gerbiamas Petrai, kviečiu jus į tribūną. Jums reikės truputėlį paaiškinti, kokį sprendimą priėmė komitetas. Dėl 3 straipsnio yra Seimo nario A. Palionio siūlymas. Andriaus nematau. Ar yra Andrius? 
P. NARKEVIČIUS (DPF). Yra. Jis gali pats pasakyti.
PIRMININKAS. Gerai. Jis pats ir pasakys. 
A. PALIONIS (LSDPF). Ar man dabar reikia pristatyti savo siūlymus?
PIRMININKAS. Ne. Jeigu…
A. PALIONIS (LSDPF). Aš sutinku su komiteto…
PIRMININKAS. Su komiteto nuomone. Labai gerai. Taip ir tariamės. Jeigu sutinkate, tai labai trumpai, lakoniškai. 
A. PALIONIS (LSDPF). Sutinku.
PIRMININKAS. Tvarka. Komitetas sutinka, ar ne? 
P. NARKEVIČIUS (DPF). Taip. 
PIRMININKAS. Pritarti iš dalies… (Balsai salėje) Tai mes irgi bendru sutarimu pritariame komiteto nuomonei. Dabar dėl to paties straipsnio Seimo nariai L. Kazlavickas, E. Gentvilas, V. Gailius, K. Bartkevičius teikia siūlymą, bet jų čia net nėra. L. Kazlavickas yra. Labai atsiprašau. 
P. NARKEVIČIUS (DPF). Komitetas siūlo nepritarti. 
PIRMININKAS. Gerai. Noriu priminti, kad jūs pristatote dabar savo… įtikinate palaikančius, po to jums reikės 10 palaikančių. 
L. KAZLAVICKAS (TS-LKDF). Mieli kolegos, pataisa yra susijusi su elektroninių pinigų įstaigomis. Per pastaruosius kelerius metus šitas verslas gana stipriai plečiasi teikdamas analogiškas mokėjimo paslaugas, kaip ir kredito įstaigos. Pataisa siekiama suvienodinti konkurencines sąlygas, kad šios įstaigos (kaip ir bankai ar kredito unijos) teiktų ir pagrindinės mokėjimo sąskaitos paslaugą. Dabar tokia prievolė yra numatyta tiktai unijoms ir bankams. Elektroninių pinigų įstaigos, nors ir veikia toje pačioje mokėjimo paslaugų rinkoje, nuo šios prievolės yra atleidžiamos. Tad, nepritarus pataisai, šios įstaigos tiesiog veiktų nelygiomis konkurencijos sąlygomis. Tad siūlau palaikyti pataisą. 
PIRMININKAS. Gerbiami kolegos… Petrai, dabar nieko nekomentuokite. Reikia 10 palaikančių. Kas palaiko šitą pasiūlymą, pakelia rankas. 10. (Balsai salėje) Nėra palaikančių. Nesvarstome. 
Toliau Seimo kanceliarijos Teisės departamentas. Komitetas pritarė. Čia mes irgi galime pritarti.
P. NARKEVIČIUS (DPF). Taip.
PIRMININKAS. Judame į priekį toliau. Žiūrime, kokių dar straipsnio pataisų turime. 31 straipsnis. Seimo kanceliarijos Teisės departamentas. Jūs pritariate? 
P. NARKEVIČIUS (DPF). Taip, komitetas pritaria.
PIRMININKAS. Mes taip pat pritarėme. 
P. NARKEVIČIUS (DPF). 44 straipsnis. 
PIRMININKAS. Toliau. 44 straipsnis. Informacinės visuomenės plėtros komitetas. Čia gal komiteto pirmininkas pakomentuos? Gerbiamas Mindaugai, jūs dėl 44 straipsnio teikiate duomenų apsaugos pasiūlymą. Ar jūs galite pakomentuoti, kokį pasiūlymą teikiate? 
M. BASTYS (LSDPF). Taip. Tai yra komiteto nuomonė, ir mes siūlome tai nuomonei pritarti, nes tai yra susiję ir su kitais įstatymais. Dėkoju. 
PIRMININKAS. Pirmininkas.
P. NARKEVIČIUS (DPF). Komiteto nuomonė yra nepritarti. Argumentus pasakyti, ar vėl…
PIRMININKAS. Gerai. Viskas. Komitetas… 
Kviečiu visus balsuoti. Kas už tai, kad pritartume Informacinės visuomenės plėtros komiteto nuomonei, balsuojate už, kas pritariate komiteto nuomonei, balsuojate prieš arba susilaikote. (Balsai salėje) 
Už – 11, prieš nėra, susilaikė 34. Nepritarta Informacinės visuomenės plėtros komiteto nuomonei. Liekame prie komiteto nuomonės. 
Toliau. 51 straipsnis. A. Palionis, bet, sakė, atsiėmė, ar ne? 
A. PALIONIS (LSDPF). Taip.
PIRMININKAS. Komiteto nuomonė. Tai yra pritarti iš dalies. 
P. NARKEVIČIUS (DPF). Taip.
PIRMININKAS. Gerai. Ačiū. Čia buvo 51 straipsnis. 
Judame toliau į priekį. 
P. NARKEVIČIUS (DPF). 57 straipsnis. Čia irgi…
PIRMININKAS. 57 straipsnis. Čia irgi Seimo nario A. Palionio siūlymas, kuriam komitetas pritarė iš dalies, ir mes pritariame komiteto nuomonei. Taip? Pritariame bendru sutarimu. 
Seimo nariai L. Kazlavickas, E. Gentvilas, V. Gailius teikia siūlymą. Gerbiamą L. Kazlavicką paprašysiu pristatyti savo siūlymą.
L. KAZLAVICKAS (TS-LKDF). Čia jis yra susijęs su prieš tai buvusiu. 
PIRMININKAS. Prieš tai. Gal jūs jau atsiimate?
P. NARKEVIČIUS (DPF). Taip. Nėra prasmės.
L. KAZLAVICKAS (TS-LKDF). Jeigu… Kaip pasakyti? Praėjusį kartą balsavote, gal šį kartą pavyktų surinkti ir pristatyti? 
PIRMININKAS. Gerai. Ačiū už supratimą. 58 straipsnis. Seimo nario A. Palionio siūlymas. Komitetas.
P. NARKEVIČIUS (DPF). Taip, pritarė iš dalies ir yra suderinta. 
PIRMININKAS. Ir Andrius… viskas su juo gerai. Tvarka. Gerai. Mes irgi pritariame komiteto nuomonei. 
P. NARKEVIČIUS (DPF). 63.
PIRMININKAS. Dabar 63 straipsnis. Teisės departamentas pritaria. Čia viskas gerai? 
P. NARKEVIČIUS (DPF). Taip.
PIRMININKAS. Atrodo, daugiau kaip ir nėra jokių pasiūlymų. Atrodo, kad… Teisės departamentas siūlė dar vieną…
P. NARKEVIČIUS (DPF). Ir komitetas nepritarė.
PIRMININKAS. Nepritarė. Taip. Ir mes pritariame komiteto nuomonei. Gerai. Svarstymas baigtas. Ar po svarstymo galime pritarti bendru sutarimu? Pritarta bendru sutarimu po svarstymo. Pirmininkė siūlo ypatingą skubą. Ar galime pritarti ypatingai skubai? Pritariame ypatingai skubai. 
Priėmimas pastraipsniui. Nuo 1 iki 78 straipsnio mes galime priimti bendru sutarimu? Nes nieko – jokių pastabų, pasiūlymų nėra. Ir 2 straipsnis. Ar galima priimti bendru sutarimu? Priimtas bendru sutarimu. Priėmimas pastraipsniui baigtas. 
Gerbiami kolegos, liko tik balsavimas dėl įstatymo projekto Nr. XIIP-4268. 

19.28 val.
Lietuvos banko įstatymo Nr. I-678 47 straipsnio pakeitimo įstatymo projektas Nr. XIIP-4269(2) (svarstymas ir priėmimas)

Dabar įstatymo projektas Nr. XIIP-4269. Po svarstymo galime pritarti bendru sutarimu? (Balsai salėje) Pritarta. Irgi taikome ypatingą skubą. Seimo Pirmininke, pritariate ypatingai skubai? Gerai. 
Priėmimas pastraipsniui. Vienas straipsnis. Pritariame straipsniui. Taip? Pritarta. Priėmimas pastraipsniui baigtas. 
Dėl viso įstatymo projekto norinčių kalbėti už, prieš nėra. Taigi liko tik balsavimas. 

19.29 val.
Elektroninių pinigų ir elektroninių pinigų įstaigų įstatymo Nr. XI-1868 8 straipsnio pakeitimo įstatymo projektas Nr. XIIP-4270(2) (svarstymas ir priėmimas)

Elektroninių pinigų ir elektroninių pinigų įstaigų įstatymo Nr. XI-1868 8 straipsnio pakeitimo įstatymo projektas Nr. XIIP-4270. Taigi buvo pristatyta komiteto nuomonė. Po svarstymo nėra pasiūlymų. Ar galime pritarti po svarstymo bendru sutarimu? Galima. Pritarta bendru sutarimu. Taikoma ypatinga skuba. Niekas, matau, neprieštarauja. 
Priėmimas pastraipsniui. Vienas straipsnis. Pritarta straipsniui. Priėmimas pastraipsniui baigtas. 
Dėl viso įstatymo projekto norinčių kalbėti už, prieš nėra. Liko balsavimas. 

19.29 val.
Vartotojų teisių apsaugos įstatymo Nr. I-657 1 straipsnio pakeitimo įstatymo projektas Nr. XIIP-4271(2) (svarstymas ir priėmimas)

Darbotvarkės 1-26 klausimas – įstatymo projektas Nr. XIIP-4271. Svarstymas. Taigi buvo komitetų nuomonės pristatytos. Čia pasiūlymų, pastabų nėra. Po svarstymo galime pritarti bendru sutarimu? Pritarta bendru sutarimu. Taikome ypatingą skubą. Neprieštaraujate? Taip. 
Priėmimas pastraipsniui. Dėl 1 straipsnio pastabų, pasiūlymų nėra. Priimtas bendru sutarimu. 
Priėmimas pastraipsniui baigtas. 
Norinčių už, prieš kalbėti. Nėra. Liko balsavimas. (Balsai salėje) Galėsime ir balsuoti, jau seniai balsavome, nes taip čia įsibėgėjome visai normaliai. (Balsai salėje) 

19.30 val.
Pelno mokesčio įstatymo Nr. IX-675 58 straipsnio pakeitimo įstatymo projektas Nr. XIIP-1604(2) (svarstymas ir priėmimas)

Darbotvarkės 1-27 klausimas – Pelno mokesčio įstatymo Nr. IX-675 58 straipsnio pakeitimo įstatymo projektas Nr. XIIP-1604. Svarstymas. Pranešėjas – B. Bradauskas, Biudžeto ir finansų komitetas. Kviečiu P. Narkevičių, Biudžeto ir finansų komiteto pirmininką. Ruošiasi D. Kreivys. Nėra. Kęstutis pristatys Ekonomikos komiteto nuomonę vietoj D. Kreivio. O po to jau galėsite per šoninį mikrofoną, gerai? 
P. NARKEVIČIUS (DPF). Ačiū, gerbiamas posėdžio pirmininke. Biudžeto ir finansų komitetas svarstė šį klausimą ir pritarė bendru sutarimu. 
PIRMININKAS. Dėkoju pirmininkui. Kviečiu į tribūną K. Daukšį pristatyti Ekonomikos komiteto nuomonę. (Balsai salėje) Nieko, mes jums padėsime. Jums, kaip patyrusiam politikui, man atrodo, viskas pasiseks. 
K. DAUKŠYS (DPF). Tik su jūsų pagalba, gerbiamas posėdžio pirmininke. Komitetas svarstė ir nutarė pritarti iniciatorių pateiktam įstatymo projektui. Bet aš, naudodamasis proga noriu paklausti, gerbiamas posėdžio pirmininke. 
Gerbdamas jus, kaip sėdintį taip ilgai salėje, noriu paklausti, kur kiti valdybos nariai, kurie mums šiandien sudarė darbo grafiką? Kur yra tie, kurie mums liepė dirbti?
PIRMININKAS. Aš tik nuo rytojaus būsiu laikinai einantis, tai turėsiu daugiau galimybių patvarkyti reikalus. (Balsai salėje) Šiandien bejėgis. 
Mes dar pakalbėsime dėl darbo trukmės. (Balsai salėje) Dėl darbo trukmės mes pakalbėsime, čia nuo jūsų viskas priklausys. (Balsai salėje) 
Taip. Audito komitetas. Kas yra iš Audito komiteto? Ar yra kas nors iš Audito komiteto?! (Balsai salėje) Gerai. Aš tiesiog perskaitysiu Audito komiteto nuomonę, koks buvo jų nutarimas: iš esmės pritarti iniciatorių pateiktam projektui ir siūlyti pagrindiniam komitetui jį tobulinti atsižvelgiant į Valstybinės mokesčių inspekcijos prie Finansų ministerijos pasiūlymus ir Audito komiteto pasiūlymą, kuriam pritarė Audito komitetas. 
Toliau V. Kravčionok. Irgi nėra – atstovautų Valstybės valdymo ir savivaldybių komitetui. Gal gerbiamas Valentinas, komiteto pirmininkas, pasakys nuomonę. (Balsai salėje) Mes pabandysime surasti. 
V. BUKAUSKAS (DPF). Valstybės valdymo ir savivaldybių komitetas svarstė ir pritarė bendru sutarimu. 
PIRMININKAS. Dėkoju, pirmininke. Komiteto nuomones išgirdome. Dabar dėl pasiūlymų. Pagrindinis komitetas yra Biudžeto ir finansų komitetas. Kviečiame… Petrai, čia labai trumpai, galbūt nevarginsiu jūsų. Taigi Seimo narys A. Nesteckis teikė siūlymą ir komitetas nepritarė. Antanai, jūs norite? Ar atsiimate, ar toliau mes čia?.. 
A. NESTECKIS (LSDPF). Iš tikrųjų įtikino komitetas, kad galima tą investiciją sumažinti ir palikti, aš sutikau. 
PIRMININKAS. Jūs galite atsiimti savo pasiūlymą. Daugiau pasiūlymų, pastabų nėra. Dėl priėmimo. Po svarstymo galime pritarti bendru sutarimu? Pritarta bendru sutarimu. 
Seimo Pirmininkė siūlo ypatingą skubą. Pritarsite bendru sutarimu? (Balsai salėje) Pritarsite. 
Priėmimas pastraipsniui. Dėl 1 straipsnio. Pastabų, pasiūlymų nėra. Priimtas straipsnis. Galime balsuoti. Kas už 1 straipsnį? (Balsai salėje: „Nereikia!“) Balsuojame. Kas už 1 straipsnį? Seniai balsavome. Nereikia? Gerai. Nereikia, nereikia. Viskas. (Balsai salėje) Ai, dar 2 straipsnis. Tai už antrą balsuojame. Gerai? Nereikia. Na, gerai. Kaip norite. Priėmimas pastraipsniui baigtas. Dėl viso įstatymo projekto norinčių už, prieš kalbėti nėra. Liko tik balsavimas. 

19.35 val.
Centrinės kredito unijos įstatymo Nr. VIII-1682 pakeitimo įstatymo projektas Nr. XIIP-3771(2) (svarstymas ir priėmimas)

Darbotvarkės 1-28a klausimas – Centrinės kredito unijos įstatymo Nr. VIII-1682 pakeitimo įstatymo projektas Nr. XIIP-3771. Kviečiu į tribūną A. Nesteckį Biudžeto ir finansų komiteto nuomonę pristatyti. Ir jeigu kas nors yra iš Kaimo reikalų komiteto, Jonai! Gal J. Pauža. (Balsai salėje) Ai, pirmininkas yra, bet čia buvo įrašytas kitas. Gerai, Petras yra, labai malonu. (Balsai salėje) 
Gerbiamas Antanai, prašom. 
A. NESTECKIS (LSDPF). Dėkoju, pirmininke. Biudžeto ir finansų komitetas, kaip pagrindinis komitetas, pritarė parengtam įstatymo projektui. Bendru sutarimu. 
PIRMININKAS. Dėkoju. Kviečiu P. Čimbarą Kaimo reikalų komiteto nuomonę išsakyti. 
P. ČIMBARAS (DPF). Kaimo reikalų komitetas, kaip papildomas komitetas, priėmė sprendimą pritarti iniciatorių pateiktam įstatymo projektui ir pasiūlyti pagrindiniam komitetui tobulinti – atsižvelgti į Seimo kanceliarijos Teisės departamento pastabas ir pasiūlymus. Bendru sutarimu už. 
PIRMININKAS. Dėkoju komiteto pirmininkui. Kviečiu A. Nesteckį vėl į tribūną. Svarstymas. Yra pasiūlymų. 2 straipsnis. Yra Seimo nario R. Markausko pasiūlymas, bet čia pritarta iš dalies. Ar viskas gerai čia? 
A. NESTECKIS (LSDPF). Taip. 
R. MARKAUSKAS (DPF). Taip, gerai. 
PIRMININKAS. Gerai. (Balsai salėje) Tai gerai, sutinka su komiteto nuomone. Toliau 4 straipsnis. Seimo narys R. Markauskas. Kaip jūs, pritariate komiteto nuomonei? 
A. NESTECKIS (LSDPF). Komitetas iš dalies…
R. MARKAUSKAS (DPF). Iš dalies, gerai viskas.
PIRMININKAS. Ačiū. Toliau judame į priekį. Seimo narys R. Markauskas. Čia jau nepritaria. Kaip, jūs sutinkate? 
R. MARKAUSKAS (DPF). Aš atsiimu. 
PIRMININKAS. Atsiimate? Gerai. Ačiū. 7 straipsnis. Seimo narys R. Markauskas siūlo, komitetas pritarė iš dalies. 
R. MARKAUSKAS (DPF). Viskas gerai. Tenkina. 
PIRMININKAS. Viskas gerai komitetui ir siūlytojui viskas gerai.
Dabar dėl 13 straipsnio. Seimo narys R. Markauskas. 
R. MARKAUSKAS (DPF). Komitetas pritarė iš dalies. Viskas gerai. 
PIRMININKAS. Gerai. Toliau kitas dėl to paties straipsnio pasiūlymas irgi Seimo nario R. Markausko, taip pat pritarė iš dalies. 
R. MARKAUSKAS (DPF). Tenkina. 
PIRMININKAS. Viskas tenkina. Dėl to paties straipsnio vėl Seimo nario R. Markausko pasiūlymas. Komitetas pritarė iš dalies. 
R. MARKAUSKAS (DPF). Tenkina.
PIRMININKAS. Gerai. (Balsai salėje) Dėl to paties straipsnio irgi Seimo nario R. Markausko siūlymas, komitetas pritarė iš dalies. 
R. MARKAUSKAS (DPF). Tenkina. 
PIRMININKAS. Gerai. 14 straipsnis. Seimo nario R. Markausko, komitetas pritarė iš dalies. 
R. MARKAUSKAS (DPF). Tenkina. 
PIRMININKAS. Gerai. (Balsai salėje) 17 straipsnis. Taip pat Seimo nario R. Markausko…
R. MARKAUSKAS (DPF). Tenkina. 
A. NESTECKIS (LSDPF). Iš dalies. 
PIRMININKAS. Komitetas taip pat pritarė. 20 straipsnis. Seimo nario R. Markausko siūlymas. 
R. MARKAUSKAS (DPF). Viskas gerai. 
PIRMININKAS. Komitetas pritarė…
A. NESTECKIS (LSDPF). Iš dalies. 
PIRMININKAS. Čia vėl gerai. 
R. MARKAUSKAS (DPF). Viskas gerai. 
PIRMININKAS. Taip. 25 straipsnis. Seimo nario R. Markausko, čia nepritaria. Sutinki su komiteto nuomone? 
R. MARKAUSKAS (DPF). Taip, taip. 
PIRMININKAS. Sutinka. Ir kitas pasiūlymas dėl 25 straipsnio, taip pat siūlo Seimo narys R. Markauskas. Komitetas nepritarė. Pritariate komiteto nuomonei? 
R. MARKAUSKAS (DPF). Taip, pritariu. 
PIRMININKAS. Gerai. Seimo nario R. Markausko siūlymas dėl 26 straipsnio. Komitetas nepritarė. 
A. NESTECKIS (LSDPF). Ten dėl 25 straipsnio buvo du pasiūlymai, kuriems komitetas nepritarė. 
PIRMININKAS. Bet jūs nepritarėte?
A. NESTECKIS (LSDPF). Taip. 
PIRMININKAS. Tai jis sutiko ir su vienu, ir su kitu. 
A. NESTECKIS (LSDPF). Gerai… 
R. MARKAUSKAS (DPF). Pritariu komiteto nuomonei. 
PIRMININKAS. Dabar dvidešimt kuris čia straipsnis?.. 26 straipsnis. Nepritaria komitetas. Jūs pritariate komiteto nuomonei? 
R. MARKAUSKAS (DPF). Pritariu komiteto nuomonei. 
PIRMININKAS. Pritariate komiteto nuomonei. Gerai. 27 straipsnis. Taip pat Seimo nario R. Markausko siūlymas. Komitetas nepritaria. Sutinkate? 
R. MARKAUSKAS (DPF). Pritariu komiteto nuomonei. 
PIRMININKAS. Gerai. Ačiū. 28 straipsnis. Taip pat R. Markausko siūlymas. Komitetas nepritarė. Jūs sutinkate su komiteto nuomone?
R. MARKAUSKAS (DPF). Sutinku su komitetu. (Balsai salėje) Bus kita.
PIRMININKAS. 54 straipsnis. Seimo narys A. Palionis. Komitetas pritarė iš dalies. Pritariate, sutinkate su komiteto nuomone? Taip, gerai. 
Čia dar yra R. Markausko pasiūlymas dėl 2 straipsnio. Čia komitetas pritarė iš dalies. Pritariate komiteto nuomonei? Pritarta. 
Labai dėkingas Antanui už komiteto nuomonės pristatymą. Visi pasiūlymai yra apsvarstyti. Ar galime pritarti po svarstymo? (Balsai salėje) Motyvai yra? Labai atsiprašau. Motyvai. A. Palionis – nuomonė už.
A. PALIONIS (LSDPF). Atsiimu žodį.
PIRMININKAS. O K. Daukšys?
K. DAUKŠYS (DPF). Aš tai šnekėsiu. Negaliu balsuoti už, nes mano frakcijos narį tenkina tik iš dalies. (Balsai salėje) Jeigu komitetas būtų normaliai tenkinęs, būtų viskas gerai. 
PIRMININKAS. Supratau. Kadangi nuomonės po svarstymo išsiskyrė, balsuojame. Kas už tai, kad po svarstymo pritartume įstatymo projektui Nr. XIIP-3771, balsuojate už, kas kitaip manote, balsuojate prieš arba susilaikote. 
Gerbiamieji kolegos, pritarta po svarstymo balsų dauguma. 50 balsavo už, pritarta įstatymo projektui. Seimo Pirmininkė siūlo ypatingą skubą. Ar pritariame ypatingai skubai? (Balsai salėje) Pritariame. (Balsai salėje) Siūlo, ji dar čia yra. Man perdavė siūlymą. Taigi ypatinga skuba. 
Priėmimas pastraipsniui. Ar galime pritarti… Kiek čia tų straipsnių yra? (Balsai salėje) Gerbiamieji kolegos, ar galime nuo 1 iki 70 straipsnio pastraipsniui priėmimo stadijoje pritarti visiems straipsniams? (Balsai salėje) Galime. Pritarta bendru sutarimu. 
Ir dar 2 straipsniui reikia pritarti bendru sutarimu. Galime priimti? (Balsai salėje) Priėmimas pastraipsniui baigtas. Dėl viso įstatymo projekto norinčių kalbėti už, prieš nėra. Liko tik balsavimas. 

19.42 val.
Kredito unijų įstatymo Nr. I-796 pakeitimo įstatymo projektas Nr. XIIP-3772(2) (svarstymas ir priėmimas)

Darbotvarkės 1-28b klausimas – Kredito unijų įstatymo Nr. I-796 pakeitimo įstatymo projektas Nr. XIIP-3772(2). Pranešėjas A. Nesteckis pristatys Biudžeto ir finansų komiteto nuomonę. Ruošiasi P. Čimbaras.
A. NESTECKIS (LSDPF). Dėkoju posėdžio pirmininkui. Biudžeto ir finansų komitetas, kaip pagrindinis komitetas, svarstė iniciatorių pateiktą įstatymo projektą ir pritarė bendru sutarimu. 
PIRMININKAS. Dėkoju Antanui. Kviečiu į tribūną P. Čimbarą. 
P. ČIMBARAS (DPF). Ačiū. Kaimo reikalų komitetas pritarė iniciatorių pateiktam įstatymo projektui Nr. XIIP-3772 ir pasiūlė pagrindiniam komitetui jį tobulinti atsižvelgiant į Seimo kanceliarijos Teisės departamento pastabas ir pasiūlymus, Lietuvos Respublikos Vyriausybės 2016 m. birželio 1 d. nutarimu Nr. 549 patvirtintą išvadą ir kitus pasiūlymus, kuriems komitetas pritarė bendru sutarimu už. 
PIRMININKAS. Dėkoju. Gana vieninga nuomonė. Dėl įstatymo projekto nėra norinčių kalbėti. Svarstymo stadijoje yra siūlymų. Vėl kviečiu A. Nesteckį į tribūną. Aš tiesiog noriu paklausti R. Markausko. Jūsų labai daug pasiūlymų yra ir komitetas dėl jų išsakė savo nuomonę. Ar jūs pritariate visoms komiteto nuomonėms? 
A. NESTECKIS (LSDPF). Ne, ne visoms.
PIRMININKAS. Ne visoms. 
A. NESTECKIS (LSDPF). Aš nepritariu dėl 2 straipsnio ir dėl 42 straipsnio. Prašysiu balsuoti dėl 2 straipsnio ir dėl…
PIRMININKAS. Dėl 2 straipsnio? 
A. NESTECKIS (LSDPF). Taip.
PIRMININKAS. Gerai.
Gerbiamieji kolegos, dėl 2 straipsnio yra Seimo nario R. Markausko pasiūlymas, kuriam komitetas nepritarė. Pristatykite savo siūlymą.
A. NESTECKIS (LSDPF). Tai būtų dėl 2 straipsnio 13 dalies. Šiuo pasiūlymu prašome išplėsti „asocijuotų narių“ sąvoką, kad tai galėtų būti ir fiziniai, ir juridiniai asmenys, taip būtų pritraukiama į kredito unijas kapitalo, stiprinamas kapitalas, kredito unijos būtų stabilesnės, prašau šito pasiūlymo palaikymo.
PIRMININKAS. Gerbiamasis Raimundai, dėl pirmo siūlymo yra komiteto nuomonė nepritarti, jūs pritariate tai komiteto nuomonei? Antras siūlymas, aš taip įsivaizduoju, jūs antrą savo siūlymą pristatėte dėl to paties straipsnio. 
R. MARKAUSKAS (DPF). Taip. 
PIRMININKAS. Dėl pirmo siūlymo apsisprendėme. 
R. MARKAUSKAS (DPF). Neapsisprendėme.
PIRMININKAS. Dėl antro straipsnio jūs siūlote… Komiteto nuomonę išsakykite. 
A. NESTECKIS (LSDPF). Komiteto nuomonė – nepritarti siūlymui. Noriu pasakyti ir kriterijus – dėl to, kad mes pažeistume bendrą kredito unijų steigimo principą. Iš tikrųjų dalyvavimas kaip asocijuoto nario visiškai nebesies su ta naryste ar bendravimu pagal tai, kokie buvo principai, kaip daryti kredito unijoms. Aš manau, kad šitas klausimas yra labai svarbus, todėl komitetas siūlė nepritarti. 
PIRMININKAS. Dėkoju Antanui. Gal reikia balsuoti. Vis tiek nuomonės išsiskyrė. Kas už tai, kad pritartume Seimo nario R. Markausko siūlymui, balsuojate už, kas manote kitaip, balsuojate prieš arba susilaikote. (Balsai salėje) 
Balsavimo rezultatai: už – 18, prieš – 3, susilaikė 33. Nepritarta. Lieka komiteto nuomonė. 
Gerbiamasis Raimundai, dėl kurio straipsnio jūs nesutinkate su komiteto nuomone? (Balsai salėje) 42 straipsnis. 
Gerai. Mes dar prie to straipsnio prieisime. (Balsai salėje) O dėl viso kito jūs sutinkate su komiteto nuomone, taip? (Balsai salėje) Dabar 19 straipsnis. Yra kiti pasiūlymai. 
19 straipsnis. Seimo nariai E. Šablinskas, A. Paulauskas, A. Skardžius teikia siūlymą. Kas yra? Gerbiamasis E. Šablinskas gali pristatyti savo siūlymą? (Balsai salėje) Dėl 19 straipsnio. (Balsai salėje) Ne, nereikia.
K. DAUKŠYS (DPF). Tenkina iš dalies.
PIRMININKAS. Dešimt (…) užteks. 
A. SKARDŽIUS (LSDPF). Pirmininke, aš savo parašą atsiėmęs, turėtų būti pažymėta.
PIRMININKAS. Atsiėmęs? 
A. SKARDŽIUS (LSDPF). Taip. (Juokas salėje) Pažiūrėkite. 
PIRMININKAS. Gal jūs atsiimkite šitą pasiūlymą, bus mažiau vargo. Ten neesminis siūlymas. (Balsai salėje) 
A. SKARDŽIUS (LSDPF). Sutinku su komiteto nuomone, atsiimu pasiūlymą.
PIRMININKAS. Antanai, teisingai pasiūliau?
A. NESTECKIS (LSDPF). Taip, jūsų pasiūlymas teisingas, nes komitetas nepritarė. 
PIRMININKAS. Nepritarė, tai aš manau, kad jūs čia vis tiek dabar, kol… Atsiimate? Gerai. Labai ačiū už supratimą. 
A. SKARDŽIUS (LSDPF). Aš jau seniai ten esu parašą išbraukęs. Aliau, žiūrėk!
PIRMININKAS. 21 straipsnis. E. Šablinskas, A. Paulauskas, A. Skardžius. Čia taip pat komitetas nepritarė. Gerbiamasis Eduardai, čia dėl kito straipsnio, dėl 21. Taip pat ir Artūras ten.
A. SKARDŽIUS (LSDPF). Aš atsiėmęs, Aliau, pažiūrėk! 
PIRMININKAS. Viską atsiėmęs? (Balsai salėje) 
A. SKARDŽIUS (LSDPF). Aš niekuo dėtas ten.
PIRMININKAS. Gal pritariate komiteto nuomonei nepritarti? (Balsai salėje) Pritaria komiteto nuomonei nepritarti. Gerai. 
42 straipsnis. Dabar prieisime prie R. Markausko pasiūlymo. 42 straipsnis. Seimo narys R. Markauskas. Kviečiu pristatyti savo siūlymą.
R. MARKAUSKAS (DPF). Ačiū. Gerbiamieji kolegos, 42 straipsnio pasiūlymo esmė tokia, kad siūlomi normatyvai kredito unijoms, kurie apriboja jų veiklą, visas kredito unijų darbas būtų įteisintas įstatymu, o ne vien tik priežiūros institucijų normatyviniais aktais. Tokiu būdu kredito unijos galėtų žinoti, kaip joms dirbti, kokie yra tie normatyvai, o nebūtų vien tik banko nustatyti rodikliai. Jie dažnai būna prilyginami komerciniams bankams. Čia yra numatomi truputį švelnesni. Prašau pritarti. 
PIRMININKAS. Dėkoju, kolega. Komitetas. 
A. NESTECKIS (LSDPF). Komitetas nepritarė siūlymui, kadangi iš tikrųjų kaip tik tiek bankų, tiek kredito unijų veikla yra reglamentuota ir nustatant konkrečius reikalavimus, manyčiau, iš tikrųjų būtų susietos visos kreditų unijos, kurios, nepriklausomai nuo savo kapitalo, nuo savo rizikos, negalėtų vystyti veiklos. Todėl tam pasiūlymui nepritarta. 
PIRMININKAS. Dėkoju pranešėjui. Nuomonės už, nuomonės prieš. K. Daukšys – nuomonė už. 
K. DAUKŠYS (DPF). Ačiū, gerbiamasis posėdžio pirmininke. Dabar jau rimtai, be jokių dalinių tenkinimų. Iš tikrųjų mes matome, kad Lietuvos bankas, kaip institucija, kuri kontroliuoja, dabar stengiasi tas kredito unijas suvaryti į vieną gardą, kad jos viena už kitą atsakytų, ir net mes, komitetas, nenorime daryti, kad įstatyme būtų aiškiai apibrėžtos to žaidimo taisyklės. Aš manau, kad tai yra neteisinga, ir tai, ką siūlė R. Markauskas, būtų tam tikra išeitis iš tos padėties. Bet šiandien matyti, kad Finansų ministerija su Lietuvos banku anksčiau leidę kredito unijoms, daugeliui jų, prasiskolinti ir pabloginti savo padėtį taip, kad dabar jas reikia uždaryti, daro labai paprastą ėjimą – ne pačios prisipažįsta, ką blogai pridirbo, o stengiasi ir tas unijas, kurios yra geros, kurios gerai dirba, suvaryti į vieną krūvą, kad tos gerosios padengtų blogųjų nuostolius. Tai yra, mano galva, nusidėjimas, ir labai gaila, kad tokiam dalykui Biudžeto ir finansų komitetas pritaria. 
PIRMININKAS. Nuomonė prieš – A. Palionis. 
A. PALIONIS (LSDPF). Ačiū, posėdžio pirmininke. Visų pirma, Kęstuti, noriu paprieštarauti tavo nuomonei, kad Lietuvos bankas ir Finansų ministerija stengiasi visas kredito unijas suvaryti po vienu junginiu. Įstatyme numatytos įvairios galimybės. Tuo labiau kad nėra numatyta, kad turi būti viena centrinė kredito unija, jų gali kurtis, kiek nori. Plius, prie viso to, yra galimybė kredito unijai transformuotis į specializuotą banką, transformuotis į kitų finansinių paslaugų rinkoje esančias juridines formas. O jeigu mes įteisinsime, ką siūlo gerbiamasis R. Markauskas, tai kaip atrodys likvidumo rodiklius įrašyti į įstatymą, kapitalo pakankamumo rodiklius įrašyti į įstatymą, ir kai reikės juos pakeisti, kaip greitai juos pakeis. 
Aš siūlyčiau palikti priežiūros instituciją. Priežiūros institucija turėtų tuo vadovautis ir tai yra jos įrankis. O jeigu mes įrašysime, kam tada mums reikalinga priežiūros institucija. Sutinku, kad dabar tie rodikliai pakelti tikrai aukštai. Bet tam ir yra vykdoma ši reforma ir šis įstatymas priimamas, kad tuos rodiklius priežiūros institucija galėtų sumažinti. Ačiū. 
PIRMININKAS. Gerbiamieji kolegos, kviečiu visus balsuoti. Kas už tai, kad pritartume R. Markausko siūlymui, balsuojate už, kas manote kitaip, balsuojate prieš arba susilaikote. Čia pasiūlymas dėl 42 straipsnio. 
Balsavimo rezultatai: už – 18, prieš – 2, susilaikė 33. Nėra pritarta R. Markausko pasiūlymui, liekame prie komiteto pasiūlymo. 
Toliau visi siūlymai gerbiamojo Seimo nario R. Markausko yra atsiimti. Jis pritaria komiteto nuomonei. Daugiau jokių pasiūlymų ir pastabų svarstymo metu nėra dėl šio įstatymo projekto. Po svarstymo norinčių kalbėti už ir prieš nėra. 
Ar po svarstymo galime pritarti bendru sutarimu? Pritarta bendru sutarimu. Balsuojame? Gerai, balsuojame. Kas už tai, kad po svarstymo pritartume įstatymo projektui Nr. XIIP-3772, balsuojate už, kas manote kitaip, balsuojate prieš arba susilaikote. 
Balsavimo rezultatai: už – 45, prieš nėra, susilaikė 7. Po svarstymo įstatymo projektui Nr. XIIP-3772 yra pritarta. 
Siūlo ypatingą skubą. Ar galime pritarti ypatingai skubai? Pritarta ypatingai skubai. 
Priėmimas pastraipsniui. Nuo 1 straipsnio iki 77 straipsnio galime priimti pastraipsniui šį įstatymo projektą? Priimta pastraipsniui iki 77 straipsnio. Toliau 2, 3, 4 straipsniai. Galime priimti pastraipsniui? Priimta pastraipsniui. Priėmimas pastraipsniui baigtas. 
Dėl viso įstatymo projekto norinčių kalbėti už ir prieš nėra. Kęstuti? Ne. Kęstutis sureagavo. Gerai. Nėra norinčių kalbėti, liko tik priėmimas. 

19.56 val.
Bankų įstatymo Nr. IX-2085 2, 4, 9 ir 40 straipsnių pakeitimo įstatymo projektas Nr. XIIP-4469(2) (svarstymas ir priėmimas)

Darbotvarkės 1-28 klausimas – Bankų įstatymo Nr. IX-2085 2, 4, 9 ir 40 straipsnių pakeitimo įstatymo projektas Nr. XIIP-4469. Pranešėjas – gerbiamasis P. Narkevičius, Biudžeto ir finansų komitetas. Aš norėsiu jūsų paklausti, šiandien mūsų planuotas laikas eina prie pabaigos, turėsime apsispręsti. (Balsai salėje) Dirbame toliau. (Balsai salėje) Baigsis 21 valandą, nereikia, Juliau, nereaguok, po to, kai priimsime šį. Gerai. Prašom. 
P. NARKEVIČIUS (DPF). Ačiū, gerbiamasis posėdžio pirmininke. Biudžeto ir finansų komitetas, kaip pagrindinis komitetas, svarstė Lietuvos Respublikos bankų įstatymo 2, 4, 9 ir 40 straipsnių pakeitimo įstatymo projektą Nr. XIIP-4469 ir nutarė pritarti iniciatorių pateiktam Lietuvos Respublikos bankų įstatymo Nr. IX-2085 2, 4, 9 ir 40 straipsnių pakeitimo įstatymo projektui Nr. XIIP-4469, patobulintam atsižvelgiant į komiteto siūlymus ir komiteto išvadas. Pritarta bendru sutarimu. 
PIRMININKAS. Gerai. Ačiū, Petrai. Išgirdote nuomonę. Svarstymo metu jokių papildomų pasiūlymų nėra. Ar galime po svarstymo bendru sutarimu pritarti įstatymo projektui? Po svarstymo bendru sutarimu. 
Siūloma ypatinga skuba. Ypatingai skubai galime pritarti bendru sutarimu? Pritarta bendru sutarimu. 
Priėmimas pastraipsniui. 1 straipsnis. Priimtas. 2 straipsnis. Priimtas. 3 straipsnis. Priimtas. 4 straipsnis. Priimtas. 5 straipsnis. Priimtas. Priėmimas pastraipsniui baigtas. 
Norinčių kalbėti už ir prieš nėra. Liko tik balsavimas. 

19.58 val.
Bankų įstatymo Nr. IX-2085 55, 64 straipsnių pakeitimo ir Įstatymo papildymo 561 straipsniu įstatymo projektas Nr. XIIP-4322(2) (svarstymas ir priėmimas)

Darbotvarkės 1-29 klausimas – Bankų įstatymo Nr. IX-2085 55, 64 straipsnių pakeitimo ir įstatymo papildymo 561 straipsniu įstatymo projektas Nr. XIIP-4322. Pranešėjas – A. Nesteckis, Biudžeto ir finansų komitetas. Ruošiasi M. Bastys, Informacinės visuomenės plėtros komitetas. 
A. NESTECKIS (LSDPF). Dėkoju, posėdžio pirmininke. Biudžeto ir finansų komitetas, kaip pagrindinis komitetas, svarstė įstatymo projektą ir pritarė bendru sutarimu. 
PIRMININKAS. Dėkoju, gerbiamasis kolega. Kviečiu į tribūną M. Bastį. 
M. BASTYS (LSDPF). Dėkoju, gerbiamasis posėdžio pirmininke. Informacinės visuomenės plėtros komitetas, kaip papildomas komitetas, svarstė minėtą įstatymo projektą ir pritarė bendru sutarimu, iš esmės pritarė bendru sutarimu su pasiūlymais. Dėkoju. 
PIRMININKAS. Dėkoju. Gerbiamieji kolegos, buvo išsakytos abiejų komitetų nuomonės. Vėl kviečiu Antaną. Bet čia aš gal pats, nereikia, susitvarkysime. Jeigu kas, jūs iš vietos. 
Taigi yra dėl 2 straipsnio. Seimo kanceliarijos Teisės departamentas. Jam pritarė komitetas. Ir antras pasiūlymas, ir trečias pasiūlymas – abiem pasiūlymams pritarta. Komitetas vieningai pritarė. Toliau – daugiau jokių pasiūlymų mes neturime dėl šio įstatymo. Taigi po svarstymo ar galime su visais pasiūlymais, pastabomis pritarti bendru sutarimu? Pritarta. 
Ypatinga skuba yra siūloma. Galime pritarti bendru sutarimu? Pritarta.
Priėmimas pastraipsniui. 1 straipsnis. Priimtas. 2 straipsnis. Priimtas. Ir 3 straipsnis priimtas. Priėmimas pastraipsniui baigtas. 
Dėl viso įstatymo projekto norinčių kalbėti už, prieš nėra. Taigi liko tik balsavimas. 

20.01 val.
Kelių priežiūros ir plėtros programos finansavimo įstatymo Nr. VIII-2032 9 straipsnio pakeitimo įstatymo projektas Nr. XIIP-3538(2) (svarstymas ir priėmimas)

Darbotvarkės 1-30 klausimas – Kelių priežiūros ir plėtros programos finansavimo įstatymo Nr. VIII-2032 9 straipsnio pakeitimo įstatymo projektas Nr. XIIP-3538(2). Pranešėjas – A. Palionis, Biudžeto ir finansų komitetas. Ruošiasi A. Mitrulevičius. 
A. PALIONIS (LSDPF). Ačiū, posėdžio pirmininke. Komitetas svarstė šitą įstatymo projektą ir komiteto sprendimas – pritarti komiteto patobulintam projektui bendru sutarimu. 
PIRMININKAS. Dėkoju. Į triūbą kviečiamas gerbiamasis A. Mitrulevičius pristatyti Valstybės valdymo ir savivaldybių komiteto nuomonę. 
A. MITRULEVIČIUS (LSDPF). Valstybės valdymo ir savivaldybių komitetas, kaip papildomas komitetas, svarstė Lietuvos Respublikos kelių priežiūros ir plėtros programos finansavimo įstatymo Nr. VIII-2032 9 straipsnio pakeitimo įstatymo projektą. Komiteto sprendimas: iš esmės pritarti Lietuvos Respublikos kelių priežiūros ir plėtros programos finansavimo įstatymo Nr. VIII-2032 9 straipsnio pakeitimo įstatymo projektui Nr. XIIP-3538(2) ir siūlyti pagrindiniam komitetui šį įstatymo projektą tobulinti, atsižvelgiant į Seimo kanceliarijos Teisės departamento ir Lietuvos Respublikos Vyriausybės pateiktas pastabas ir pasiūlymus, kuriems komitetas pritarė. Balsuota bendru sutarimu.
PIRMININKAS. Dėkoju. K. Daukšys nori diskusijoje dalyvauti? (Balsai salėje) Prašom. Negalime atimti jums šitokio malonumo. Frakcijos vardu kalbėsite ar asmeniškai? Jeigu frakcijos…
K. DAUKŠYS (DPF). Aš atsimenu savo jaunystę, kai dažnai šnekėdavau. Dabar retai šneku, tai šį kartą galiu, nes valdybos nariai, kurie mus privertė dirbti iki 21 valandos, nedalyvauja, tai apie jų poelgį reikėtų iškelti klausimą Seime, ar verta, kad jie jie išvis eitų tas pareigas. 
O dabar pašnekėkime apie tą programą. Klausykite, kolegos, kodėl jūs dabar nenorite tokio gero dalyko padaryti? Žmonės siūlė, žmonės dirbo, kad būtų lengviau, jūs siūlote, kad nepriimtume. Kas dabar darosi? Aš siūlau vis dėlto pritarti, ir pritarti šitam įstatymui iš esmės. 
PIRMININKAS. Gerbiamieji kolegos, aš noriu pristatyti Lietuvos Respublikos Seimo kanceliarijos Teisės departamento išvadą dėl Lietuvos Respublikos kelių priežiūros ir plėtros programos finansavimo įstatymo Nr. VIII-2032 9 straipsnio pakeitimo įstatymo projekto: „Įvertinę projekto atitiktį Konstitucijai, įstatymams, teisėkūros principams ir teisės technikos taisyklėms, atkreipiame dėmesį, kad, atsižvelgiant į teisės technikos taisykles, projekto 1 straipsnio pavadinime esantis žodis „papildymas“ keistinas žodžiu „pakeitimas“.“ Čia galime pritarti bendru sutarimu? Pritariame bendru sutarimu. 
Taigi taikoma ypatinga skuba. Pritariame bendru sutarimu. Ačiū.
Dėl 1 straipsnio pastabų, pasiūlymų nėra? Priimtas bendru sutarimu. Dėl 2 straipsnio pastabų, pasiūlymų nėra. Priimtas bendru sutarimu. Priėmimas pastraipsniui baigtas.
Dėl viso įstatymo projekto norinčių kalbėti už, prieš nėra, taigi liko balsavimas.

20.05 val.
Saugomų teritorijų įstatymo Nr. I-301 1, 2, 5, 7, 9, 11, 13, 16, 18, 20, 23, 241, 25, 27, 29, 30, 32 straipsnių ir priedo pakeitimo, Įstatymo papildymo 321 straipsniu įstatymo projektas Nr. XIIP-3923(2)ES (svarstymas)

Darbotvarkės 1-31a klausimas – Saugomų teritorijų įstatymo Nr. I-301 1, 2, 5, 7, 9, 11, 13, 16, 18, 20, 23, 241, 25, 27, 29, 30, 32 straipsnių ir priedo pakeitimo, įstatymo papildymo 321 straipsniu įstatymo projektas Nr. XIIP-3923(2)ES. Pranešėjas – gerbiamas A. Salamakinas, Aplinkos apsaugos komiteto pirmininkas. 
A. SALAMAKINAS (LSDPF). Ačiū, gerbiamas pirmininke. Saugomų teritorijų įstatymą Lietuvos Respublikos Vyriausybės rengė dešimt metų, pagaliau jis pasiekė Seimą. Komitetas apsvarstė ir pritarė jam bendru sutarimu. Ir lydimasis – Saugomų gyvūnų, augalų ir grybų rūšių… Europos Sąjunga direktyvos įgyvendinimui taip pat pritarė bendru sutarimu. 
PIRMININKAS. Dėkoju, pirmininke. Kviečiu į tribūną K. Grybauską pristatyti Kaimo reikalų komiteto nuomonę. Ruošiasi A. Mitrulevičius, Valstybės valdymo ir savivaldybių komitetas. 
K. GRYBAUSKAS (LSDPF). Kaimo reikalų komitetas šių metų gegužės 11 dieną iš esmės pritarė iniciatorių pateiktam įstatymo projektui ir komiteto išvadai ir pasiūlė pagrindiniam Aplinkos apsaugos komitetui projektą tobulinti, atsižvelgiant į Seimo kanceliarijos Teisės departamento pastabas ir Kaimo reikalų komiteto išvadą. Balsavimo rezultatai: 7 – už ir 1 susilaikė. 
PIRMININKAS. Dėkoju, kolega. Kviečiu į tribūną A. Mitrulevičių.
A. MITRULEVIČIUS (LSDPF). Valstybės valdymo ir savivaldybių komitetas kaip papildomas svarstė Saugomų teritorijų įstatymo kai kurių straipsnių pakeitimo ir papildymo įstatymo projektą. Sprendimas: iš esmės pritarti iniciatorių pateiktam projektui Nr. XIIP-3923ES ir siūlyti pagrindiniam komitetui jį tobulinti pagal Seimo kanceliarijos Teisės departamento pastabas, kurioms komitetas pritarė ir komiteto pasiūlymas buvo. Pritarta bendru sutarimu.
PIRMININKAS. Dėkoju. Į tribūną kviečiu K. Grybauską pristatyti savo nuomonę. Ruošiasi K. Daukšys. Savo nuomonę sakysite ar frakcijos? 
K. GRYBAUSKAS (LSDPF). Savo nuomonę. 
PIRMININKAS. 5 minutės. 
K. GRYBAUSKAS (LSDPF). Tikrai aš turiu pritarti komiteto pirmininkui, kad šis įstatymas labai nelengvai skynėsi kelią į Seimą. Dabar toks, koks atėjo iš Vyriausybės, tikrai yra labai pasikeitęs, labai daug dirbo šiuo atveju komitetas. 
Kai kurie visuomeninių organizacijų vadovai sako, kad jiems čia nebuvo suteikta tam tikrų galimybių svarstyti ir kad būtų labiau atsižvelgta į jų problemas. Tai aš keletą minčių galbūt pakartosiu, paprašysiu, kad galbūt Seimo nariai pasiūlytų variantų po pastarųjų skandalų, kai dėl veiklos ir teritorijų režimo nesilaikymo privatūs interesai, žemės ir miškų savininkų interesai, valstybės interesai, saugomų teritorijų interesai nebuvo tinkamai suderinti. Analizuojant Kamšos draustinio žemės pavertimą gyvenamųjų namų kvartalu, statybas Pavilnio regioniniame parke arba Druskininkuose, Kuršių nerijos atvejus, aiškiai matyti, kad pritrūko kompleksinio požiūrio į situaciją. 
Per griežtas reglamentavimas turbūt paskatino privačių miškų ir žemių savininkus imtis veiklos neleistinais būdais ir nebaudžiamumas arba ne laiku šios veiklos sustabdymas sudarė galimybes aptverti ne tik valstybinės reikšmės miškus, bet pasistatyti neleistinus pastatus, visa kita, ir padaryti tas teritorijas neprieinamas visuomenei. Akivaizdu, kad saugomos teritorijos buvo įsteigtos labai dideliuose plotuose, norint įsiteikti Europos Sąjungai ir siekiant tam tikro procento. Šiose saugomose teritorijose atsidūrė labai daug teritorijų, kuriose vyksta intensyvi ūkinė veikla, arba liko pastatų, apleistų įrenginių, kuriems sutvarkyti valstybė tikrai neturi pakankamai lėšų, tai liko kita išeitis – privatizavimas. Bet privatizuojant nebuvo teisiškai įpareigojama laikytis Saugomų teritorijų įstatymo reikalavimų ir numatyti reikiamų kompensacijų. Manau, kad ir dabar dar įstatymas, nors tikrai yra labai daug gerų momentų, nesprendžia kompensacijų klausimo, ypač miškų savininkų, nes riboja tam tikrą laikotarpį, už kurį gaus tas kompensacijas. Manau, kad reikėtų vadovautis Civilinio kodekso nuostatomis, ir kompensacijas gautų visais atvejais, kai valstybė savo administraciniais aktais sumažina jų turto vertę ir pajamas, kadangi atvirose teritorijose tai yra viena situacija, o miškuose yra visai kita situacija, nes miškas auga labai ilgą laikotarpį ir bet kurie apribojimai labai stipriai paveikia ekonominius tų žmonių rodiklius. 
O iš esmės manau, kad šis įstatymas yra žingsnis į priekį, ir siūlau jį palaikyti.
PIRMININKAS. K. Daukšys.
K. DAUKŠYS (DPF). Ačiū, gerbiamasis posėdžio pirmininke. Iš tikrųjų labai svarbus įstatymas. Iš tikrųjų daug prie jo dirbo Seimas, daug dirbo komitetas ir jiems galima pasakyti, kad jie tikrai daug darbo nuveikė ir dabar atnešė mums į pačią sesijos pabaigą priimti ir svarstyti. 
Pasakysiu, kas man kelia nerimą šiame įstatyme ir kodėl aš negaliu jo taip lengvai pro ausis ir pro akis praleisti ir pasakyti, kad čia viskas gerai. Taip, iš tikrųjų buvo didžiulės saugomos teritorijos apibrėžtos, kurias saugo. Nieko nei statyti, nei daryti, nei nieko. Tų teritorijų administratoriai gyveno draudimais, kitais dalykais ir labai patenkinti buvo. Šitą reikia tvarkyti, sutinku. Bet, kita vertus, gerbiamieji kolegos, čia pat Pavilnių parkas, saugoma teritorija. Kas ten pridaryta! Kokio reikėjo čia didelio, atsiprašau, žinojimo? Lėktuvais reikėjo skraidyti, tuos dronus kelti? Kas čia nežinojo, kad turtingi žmonės statosi namus pačiame regioniniame parke? Ar pas mus mažai buvo šitų institucijų? Ar šis įstatymas dabar nebus tų statybų įteisinimas? 
Aha, paprastiems žmonėms, kaimo žmonėms, Dzūkijos žmonėms, kurie regioniniuose parkuose gyvena, neleidome pasistatyti namelių, pasitvarkyti, dar ko nors padaryti. Kokie? Italai, šveicarai, visi kiti duoda paramą, jeigu tu gyveni nacionaliniame parke. Tau padeda, padengia pusę išlaidų statant būtent tokio tipo statybą. Kur mūsų šis reikalas? Nieko jo nėra. Dabar tik palengvinsime. Kas iš to išloš? Biedni žmonės? Nė velnio jie neišloš! Išloš turtingi, kurie galėjo sau leisti nusipirkti à la buvusią sodybą labai gražioje vietoje prie ežero ir toje vietoje pastatyti naujus dvarus ir normaliai ten gyventi. 
Todėl aš manau, kad šis įstatymas gal ir būtų reikalingas, bet skubėti su juo visiškai neverta ir nėra čia ko mums verčiantis per galvą jį priimti dabar. Nematau čia jokio varianto, dėl ko nebūtų galima ramiai, pavyzdžiui, po svarstymo dar turėti laiko padaryti pataisas ir kitus dalykus sutvarkyti. Labai gerbdamas atliktą komiteto darbą, manau, kad ten dar yra nemažai spragų, kurias reikia sutvarkyti ir užtaisyti. Todėl siūlau šiuo metu, jei mes ir pritarsime po svarstymo, nedaryti jokio priėmimo ir kitų dalykų, nes ten dar yra ką veikti. 
Iš tikrųjų tas įstatymas labiausiai palengvins gyvenimą, kad ir kaip būtų gaila, turtingiems žmonėms. Žmonėms, kurie sugebėjo anksčiau įsikurti tokiose vietose, kur negali dabar kažkaip prisistatyti. O maži žmonės, kurie tuo metu negalėdami statyti pardavė tas žemes už kapeikas, bus dar kartą nuskriausti ir tai bus socialiai neteisinga, todėl aš siūlau nepritarti tokiam dalykui. 
PIRMININKAS. Dėkoju. Gerbiamieji kolegos, buvo išsakytos nuomonės. Kviečiu į tribūną, atsipašau, pagrindinio komiteto pirmininką gerbiamąjį A. Salamakiną. Reikia apsvarstyti mums visus pasiūlymus. Galbūt aš pristatysiu. 
Pirmas siūlymas yra dėl 2 straipsnio. 
Dėl vedimo tvarkos – R. Baškienė. Prašom. 
R. BAŠKIENĖ (MSNG). Gerbiamasis pirmininke. Iš tikrųjų labai išsamus buvo gerbiamojo K. Daukšio pasisakymas, kad yra daug problemų. Mišrioje Seimo narių grupėje mes taip pat diskutavome šituo klausimu, ir A. Stancikienė, gaila, jos nėra dabar, taip pat išsakė begalę pastabų. Tad siūlymas neskubėti dabar iš tikrųjų būtų labai racionalus. Galbūt tikslinga būtų dabar nebetęsti svarstymo pastraipsniui ir pasiūlymų, o dar jų sulaukti, nes, ko gero, kolegos pateiks, ir nedaryti tolesnės eigos. O siūlome mūsų Mišrios Seimo narių grupės vardu daryti pertrauką. 
A. SALAMAKINAS (LSDPF). Ne, tai ar galiu paaiškinti? Tada, gerbiama Baškiene, jūs prisiimkite atsakomybę. Mes kaip tik einame į lengvinimą dėl statybos, dėl veiklos saugomose teritorijose, kad ten žmonės nesėdėtų su burkom ir vyžom, kaip dabar yra. Jeigu jūs norite, kad toliau sėdėtų, tai aš tada jums ir sakau. Tada valstiečiai, žalieji, ar kaip jus ten vadina, prisiimkite atsakomybę. 
Įstatymas kaip tik palengvina visus veiksmus saugomose teritorijose, kurios užima 16 % Lietuvos teritorijų, plius dar yra nacionaliniai parkai. Mes kaip tik einame tuo keliu. Kaip aš sakiau, dešimt metų kelios vyriausybės ėjo ta kryptimi, pagaliau mes atėjome. Jeigu jums netinka ir norite, kad toliau sėdėtų su vyžomis, tai aš tada pritariu jums. Man bus labai gerai rinkimuose išnaudoti, kad valstiečiai ir žalieji nori nieko nelengvinti saugomose teritorijose. Įstatymui ir ponia A. Stancikienė, ir kiti pritarė bendru sutarimu, įskaitant ir Darbo partijos atstovus mūsų komitete. Aš nesuprantu, ko jūs norite tada? Ar norite, kad toliau viskas būtų draudžiama, kas dabar yra, ar einama į lengvinimą? Nesuprantu jūsų argumentų.
PIRMININKAS. Gerbiamieji kolegos, aš truputėlį noriu įsikišti. Iš tikrųjų Mišri Seimo narių grupė turi tokią galimybę paprašyti pertraukos, čia niekur mes nuo to nedingsime. Statutas leidžia tokį dalyką. Jūs iš tikrųjų prašote pertraukos šiuo klausimu? 
R. BAŠKIENĖ (MSNG). Aš priėjau prie mikrofono dėl to, kad K. Daukšys pasakė daug abejonių ir tos abejonės sutapo su Mišrios Seimo narių grupės pozicija. Gerbiamasis Salamakinai, čia niekuo dėta Valstiečių ir žaliųjų sąjunga ir rinkimai taip pat niekuo dėti. 
Dar kita pastaba. Kiek valandų? 20 val. 15 min. Kiek Seimo narių? Per daug atsakingas įstatymas. Pasilikime jį rytojui ir racionaliai, atsakingai jį svarstykime. Tada nekils niekam abejonių. Jūsų valioje priimti sprendimą.
PIRMININKAS. Gerbiamieji kolegos! (Balsai salėje) Ne, palaukite, palaukite. Dabar dėl trukmės, dėl Seimo narių skaičiaus aš nekvestionuoju. Na, ką, aš koks prievaizdas, dabar suvarysiu juos čia? Buvo aiškiai nutarta iki 21 val. šiandien dirbti. Tokia darbotvarkė. Mes patys visi pasitvirtinome Valdyboje, Seniūnų sueigoje. Visi kalbėjome, kad visi įstatymai labai svarbūs, reikalingi, visus įtraukėme, net kai kuriems vietos nebeliko. Rytoj paskutinė diena. Aš tai siūlyčiau konstruktyviai pasižiūrėti. Buvo laiko pateikti pasiūlymus, pataisas dėl šio įstatymo projekto, jis seniai jau yra daromas. Bet aš tikrai, jei bus tokia… turėsiu paskelbti balsavimą. 
O. Leiputė. Prašom. 
O. LEIPUTĖ (LSDPF). Man atrodo, gerbiama kolege, tie Seimo nariai, kurių čia nėra, yra ir neracionalūs, ir neatsakingi. O kurie čia yra ir priima sprendimus, yra ir atsakingi, ir racionalūs. Aš manau, kad mes turime tęsti posėdį. 
PIRMININKAS. Aš manau, kad svarstome tuos pasiūlymus, judame po truputėlį į priekį. Žmonės dirbo. Dabar jeigu jų nėra, tai kuo mes kalti? Jeigu mums įdomu šis įstatymo projektas, tai sėdime čia iki vakaro ir visa kita. (Balsai salėje) Yra dėl pertraukos pasiūlymas ar nėra? (Balsai salėje) Nėra. 
Z. ŽVIKIENĖ (DPF). Yra, kaip nėra? Yra. 
PIRMININKAS. Prašom kalbėti. 
Z. ŽVIKIENĖ (DPF). Gerbiamasis posėdžio pirmininke, aš manau, kad tiesiog viską darykime iš eilės. Pabaikime svarstymą, o po to balsuokime dėl pertraukos. 
PIRMININKAS. Taip, aš irgi manau, kad yra dar laiko. O šiandien… 
Z. ŽVIKIENĖ (DPF). Nes aš žinau, kad yra paprašyta ypatinga skuba. 
PIRMININKAS. Nėra jokios ypatingos skubos. Nėra! Mes netaikysime ypatingos skubos. (Balsai salėje) Klausykite, kolegos, dirbame. Gal sėdime ir dirbame. Plepame nereikalingai ir viskas. 
Gerbiamasis komiteto pirmininke! Seimo nario A. Salamakino pirmas pasiūlymas dėl 2 straipsnio. Komitetas pritarė, taip? Labai atsiprašau, neįjungiau mikrofono.
A. SALAMAKINAS (LSDPF). Komitetas pritarė, nes tai yra redakcinė pataisa. 
PIRMININKAS. Gerai, judame toliau. Antra pataisa dėl to paties straipsnio. 
A. SALAMAKINAS (LSDPF). Yra techninė pataisa. Išbraukiama „nekilnojamų“, lieka „kultūros vertybių“. 
PIRMININKAS. Irgi pritarta. Dar trečia pataisa, pasiūlymas. 
A. SALAMAKINAS (LSDPF). Vietoj žodžio „vertingos“ paliekama „svarbios gamtos ir nekilnojamos kultūros vertybės“.
PIRMININKAS. Pritariam bendru sutarimu. Taip pat ketvirta jūsų pastaba. 
A. SALAMAKINAS (LSDPF). Apsaugos proceso dalis. Įrašomas redakcinis patikslinimas. Komitetas pritarė bendrus sutarimu.
PIRMININKAS. Gerai. Kita dar pastaba. Čia jau bus pirma, antra, trečia… penkta. 
A. SALAMAKINAS (LSDPF). Taip, čia du kartus kartojasi „valstybės saugomų… pareigūnai“, ir mes išbraukiame, tai yra nereikia kartoti dukart tą patį sakinį. 
PIRMININKAS. Gerai. Dėkoju. Pritariame bendru sutarimu. 
Dabar Seimo narės A. Stancikienės siūlymas.
A. SALAMAKINAS (LSDPF). Taip, čia yra kaip atstovaujančios Mišriai grupei. Ji siūlo dar labiau apsunkinti biurokratinę naštą. Komitetas mano, kad to nereikia. Kaip tik einame į tą tokį palengvinimą – nereikia tų visų dokumentų, visa kita. Kolegė Aurelija sutiko, kad šitas siūlymas… komitetas nepritarė. Ji tam neprieštarauja.
PIRMININKAS. Gerai. Mes pritariame komiteto nuomonei. (Balsai salėje) Dabar dėl 4 straipsnio jokių pasiūlymų nėra. Dėl 5 straipsnio Seimo nario A. Salamakino siūlymas. 
A. SALAMAKINAS (LSDPF). Taip. Čia kaip tiktai yra tas momentas, apie kurį kalbėjo ir kolegos. Mes kaip tiktai norime, kad saugomose teritorijose būtų leidžiama tam tikra ūkinė veikla. Iki šiol nieko negalima daryti. Tai yra tarsi rezervatai, kuriuose viskas draudžiama. Todėl mes braukiame „statyti pramonės įmones, kurios reikalingos“ ir leisime tam tikrą ūkinę veiklą. Aš žiūriu į R. Baškienę. Manau, ji tam pritars. Komitetas pritarė bendru sutarimu. 
PIRMININKAS. Gerai. Dabar Seimo narės… 9 straipsnis. Taip pat antras Seimo narės A. Stancikienės pasiūlymas. Jūs čia…
A. SALAMAKINAS (LSDPF). Taip, komitetas pritarė iš dalies ir…
PIRMININKAS. Ir jinai sutiko.
A. SALAMAKINAS (LSDPF). Komiteto narė neprieštarauja. 
PIRMININKAS. Ar mes pritariame komiteto nuomonei? Bendru sutarimu. Pritarti iš dalies. Seimo nario A. Salamakino siūlymas, kuriam komitetas pritaria. Mes galime pritarti komiteto nuomonei? 
A. SALAMAKINAS (LSDPF). Čia taip pat yra dėl tam tikrų leidimų saugomose teritorijose. Komitetas pritarė.
PIRMININKAS. Gerai. Jeigu bus kas nors neaišku, aš jūsų paprašysiu… Jeigu pritariate, visi sutaria, čia nėra daug ką diskutuoti. Dabar vėl Seimo narės A. Stancikienės siūlymas. Komitetas pritarė iš dalies. Mes galime pritarti iš dalies komiteto nuomonei? 
A. SALAMAKINAS (LSDPF). Kolegė neprieštarauja. Ji sutinka, kad būtų pritarta iš dalies.
PIRMININKAS. Supratau. Dabar Aplinkos apsaugos komitetas teikia siūlymą, kuriam pats ir pritaria, aš taip įsivaizduoju.
A. SALAMAKINAS (LSDPF). Taip.
PIRMININKAS. Taip. 
A. SALAMAKINAS (LSDPF). Bendru sutarimu.
PIRMININKAS. Bendru sutarimu mes pritariame komiteto nuomonei. Seimo narė A. Stancikienė dėl to paties straipsnio teikia siūlymą. 
A. SALAMAKINAS (LSDPF). Komitetas pritarė.
PIRMININKAS. Iš dalies. 
A. SALAMAKINAS (LSDPF). Ne. Yra tas iš dalies – šiandien buvo dar vienas posėdis, tad pirmam, antram – ne, ir jūs verskite 10 puslapį, kuriam pritarė komitetas visiškai.
PIRMININKAS. Ne dėl pirmo, o čia dabar dėl… Teikia naujesnį pasiūlymą, ir jūs jai pritarėte. 
A. SALAMAKINAS (LSDPF). Taip, pritarėme bendru sutarimu.
PIRMININKAS. Tai mes irgi pritariame, nes ir komiteto nuomonė, ir teikėjo nuomonė sutapo. 
A. SALAMAKINAS (LSDPF). Taip.
PIRMININKAS. Čia beveik visur sutampa. Vėl Seimo narės A. Stancikienės kitas pasiūlymas. 
A. SALAMAKINAS (LSDPF). Nepritarti. Kolegė neprieštarauja. 
PIRMININKAS. Nepritarti iš dalies ji…
A. SALAMAKINAS (LSDPF). Ne, ne. Kitas yra po… 
PIRMININKAS. Ai, Pirmas. Teisingai. Nepritarti. Ar pritariame komiteto nuomonei nepritarti A. Stancikienės pasiūlymui? (Balsai salėje) Seimo narės A. Stancikienės siūlymas. Komiteto nuomonė – pritarti iš dalies. (Balsai salėje) 
A. SALAMAKINAS (LSDPF). Taip, kolegė sutiko su šita nuomone.
PIRMININKAS. Kaip? 
A. SALAMAKINAS (LSDPF). Sutiko su šita nuomone ponia A. Stancikienė.
PIRMININKAS. Gerai. Truputėlį grįžtame. Gerbiamas Algimantai, kadangi nėra teikėjos, gal jūs trumpai paaiškinkite. Jau kur pritariate, galbūt nereikia aiškinti, bet kur nepritariate, paaiškinkite. 
A. SALAMAKINAS (LSDPF). Pirmininke, jūs mane stabdėte, bet dabar, jeigu reikia, galiu paaiškinti. Tai retais atvejais, kai atkuriama urbanistinė struktūra. Kolegė pasiūlė, ir mes truputį patikslinome dar gyvenamo namo statybas saugomose teritorijose, čia taip pat palengvinama dabartinė situacija dėl namų statybos. Komitetas pritarė iš dalies bendru sutarimu. 
PIRMININKAS. Ir mes pritariame, nes pritaria ir komitetas, ir sutiko autorius – teikėja. Pritariame bendru sutarimu? (Balsas salėje) Pakomentuoja. Komentuoja žmogus. O kuo aš kaltas, kad jos nėra? Kodėl jūs man… Pagal eilę yra šitas įstatymo projektas, aš turiu jį teikti. (Balsai salėje) 
Seimo nariai O. Leiputė, K. Grybauskas teikia siūlymą. Prašom. Ar yra Orinta? Orinta, pristatyk. Kazys. 
K. GRYBAUSKAS (LSDPF). Aš jau turiu seną viltį, kad toje dalyje, kur pastatyta užtvanka, arba vadinamasis Hesas, iki intako iki Neries, vadovaujantis dabartiniais mokslo pasiekimais, galima padaryti tam tikrų pertvarkų, ir Nemuną padaryti tokį, koks jis buvo iki pastatant užtvanką. Šio mano pasiūlymo esmė yra tokia. Čia kartu pritaria ir Kauno miesto savivaldybė, kuri prašo tą klausimą spręsti, ir galbūt reikėtų paieškoti kompromiso. Mes tikrai turėtume gražią upę – tokią, kokia turėjo būti, nes laikai iš esmės pasikeitė.
PIRMININKAS. Komitetas.
A. SALAMAKINAS (LSDPF). Komitetas nepritarė dėl dviejų priežasčių. Pirmiausia Kauno miestas nėra saugoma teritorija, o užtvankos statyba Nemune Kauno mieste yra kito įstatymo, kuris ateis netrukus, galbūt ir šios kadencijos metu, tai – Vandens įstatymas. Jame bus kalbama apie užtvankas, apie visa kita. Saugomų teritorijų įstatyme kalbama, kad neleidžiama statyti užtvankų saugomų teritorijų ribose, kur teka upės. Tam komitetas pritarė bendru sutarimu, kad ten užtvankų statyti nereikia. Tačiau Kauno miestas nėra saugoma teritorija ir nereikia šiame įstatyme kalbėti apie Nemuno tvenkimą Kaune, kuris visai neįeina į saugomų teritorijų jurisdikciją. Todėl komitetas nepritarė bendru sutarimu.
PIRMININKAS. Dėkoju. Supratome. Ar yra 10 palaikančių šitą pasiūlymą? Kelkite rankas, kurie palaikote. Klausykite, pakelkite rankas. Žymiai greičiau negu balsavimas, kol aš balsuosiu. Juk nesunku. Trys, keturi, penki iš Darbo partijos, šeši, septyni, aštuoni, devyni, dešimt. Yra. Viskas gerai. Palaikančių yra. 
Nuomonė už – O. Leiputė.
O. LEIPUTĖ (LSDPF). Kadangi su Kaziu kartu esu teikėja, kviečiu palaikyti, nes kalbant apie Vandens įstatymą, lygiai tą patį mes turime atsakymą, kad negalima… Vis dėlto Kaunas yra tokioje vietoje, kad norėtume, kad Nemunas būtų atgaivintas ir nebūtų ten vieni mūrai ir jokios laivininkystės ar kitų pramogų. Kviečiu palaikyti. 
PIRMININKAS. Kviečiu visus balsuoti. Kas už tai, kad palaikytume Seimo narių siūlymą, balsuojate už, kas manote kitaip, balsuojate prieš arba susilaikote. (Balsai salėje) Reikia laiku užsirašyti. Dabar atsirado monitoriuje. (Balsai salėje) Jis sutinka. Jis gal pats pasakys savo nuomonę. Balsuojame. Įjunkite balsavimą. (Balsai salėje) Čia balsuojame už Seimo narių pasiūlymą. O kas kitaip manote, balsuojate prieš arba susilaikote. (Balsai salėje) 
Pritarta Seimo narių pasiūlymui. 
Gerbiami kolegos, toliau dėl to paties straipsnio yra Seimo narės A. Stancikienės siūlymas. Prašom pristatyti jos siūlymą ir ką apie tą siūlymą galvojate.
A. SALAMAKINAS (LSDPF). Man pristatyti? Čia Aurelija siūlo griežtinti statybų situaciją saugomose teritorijose. Komitetas nepritarė. (Balsai salėje) 
PIRMININKAS. Gerbiami kolegos, už šitą pasiūlymą norinčių… 
Balsuojame. Kas už Seimo narės A. Stancikienės pasiūlymą, balsuojate už, kas kitaip manote, prieš arba susilaikote. (Balsai salėje) 
Kas yra? Kokios problemos yra, Rima? Nesuprantu. (Balsai salėje) 
Balsavimo rezultatai: už – 20, prieš – 2, susilaikė 23. Taigi šitam Seimo narės A. Stancikienės pasiūlymui yra nepritarta. 
Kitas siūlymas Seimo narės A. Stancikienės. Pristatykite, čia kur pritarta iš dalies. 
A. SALAMAKINAS (LSDPF). Taip. Komitetas pritarė iš dalies, čia yra kalbama apie monitoringą ir kadastrą, tai kolegė sutinka su šituo siūlymu. (Balsai salėje) Aš norėčiau, jūs turbūt turite prieš save projektą, yra tik „bendrojo gelmių pažinimo kartografinių ir monitoringo tikslais… “
PIRMININKAS. Gerbiami kolegos, pasiimkite…
A. SALAMAKINAS (LSDPF). …ar aš turiu skaityti viską iš eilės, kas parašyta. (Balsai salėje) Gerai, skaitysiu. Bet aš abejoju, ar jūs suprasite. 
PIRMININKAS. Reikia visą perskaityti? (Balsai salėje) Kolegos, klausykite, 2 pasiūlymui komitetas pritarė iš dalies ir atrodo, kad čia dėl visko sutarė tiek teikėjas, tiek komitetas. 
A. SALAMAKINAS (LSDPF). Taip. 
PIRMININKAS. Mes galime… Balsavome, viskas. Dabar Seimo nario A. Salamakino dėl 5 straipsnio paskutinis siūlymas, kuriam komitetas pritarė. Taip. Komitetas pritarė bendru sutarimu. Tai yra patikslinama formuluotė, įrašomas žodis „gali būti“ decentralizuojama draustinių tvarkymo, parkų ir kitų…
PIRMININKAS. Mes irgi pritariame bendru sutarimu? Taip? 
A. SALAMAKINAS (LSDPF). Taip. 
PIRMININKAS. Nes pritarė. Dėl vedimo tvarkos – Z. Žvikienė. Prašau. 
Z. ŽVIKIENĖ (DPF). Labai ačiū. Gerbiamas posėdžio pirmininke, gal jūs galėtumėte Seimui paaiškinti, kokiais atvejais pateiktų pataisų mes nesvarstome ir jos nėra pateikiamos visa apimtimi, kokiu straipsniu vadovaujantis šito nėra daroma? Nepriklausomai nuo to, ar komitetas pritarė iš dalies, ar nepritarė, mes visi turime tiesę žinoti, koks buvo konkretus pasiūlymas dėl konkretaus įstatymo straipsnio. Jeigu jūs paaiškinsite, tai tada… jeigu ne, prašom pateikti visas pataisas. 
PIRMININKAS. Tai jūs patarkite, ką man daryti? 
Z. ŽVIKIENĖ (DPF). Nepriklausomai nuo to, kad Seimo nario nėra. 
PIRMININKAS. Gerai. Jūs patarkite, ką man daryti, jeigu pagal tvarkaraštį šitas klausimas turi būti pristatomas, ir visi Seimo nariai žino, kad yra šitas klausimas pristatomas. Seimo nariai žino, kad teikia įstatymo pataisas. Aš negaliu jo neteikti svarstyti. 
Antras dalykas, jūs turite tikriausiai visus pasiūlymus štai čia – ar kompiuteryje, ar raštu. Visus pasiūlymus jūs turite, jūs galite perskaityti juos, galite teikti pasiūlymus, galite balsuoti už, galite prieš, kalbėti galite. Kuo aš kaltas, kad nėra teikėjos… (Balsas salėje: „Perskaitykite pasiūlymą!“) Perskaityti pasiūlymą? Gerai. Perskaitysime pasiūlymą, be jokių problemų.
A. SALAMAKINAS (LSDPF). Ar galiu porą sakinių, gerbiamas pirmininke? Pagal Seimo statutą, jeigu nėra teikėjo, tai mes galime išvis nesvarstyti, jeigu jam nerūpi jo teikiami siūlymai. 
PIRMININKAS. Gerai, pirmininke. K. Daukšys. 
K. DAUKŠYS (DPF). Gerbiamas posėdžio pirmininke, iš tikrųjų neįsižeiskite, mes tikrai neturim nieko prieš, jūs labai kantriai ir gerai dirbate ir mes labai džiaugiamės jūsų darbu. Bet mes norėtume tiesiog iš komiteto pirmininko aiškiau išgirsti, pavyzdžiui, jeigu pritaria iš dalies, kuriai daliai pritaria, kad suprastume, nes, kaip jis teisingai pasakė, ne visi Seimo nariai yra tokie protingi, kad suprastų, ką ten Aplinkos apsaugos komitetas padarė. Tai skaitydami mes nesusigaudome iki galo, gal komiteto pirmininkas galėtų išaiškinti mums ne tokiems protingiems. 
PIRMININKAS. Gerbiami kolegos, susitariame. Algimantas perskaitys jums, ką teikia, ir perskaitys, ką mąsto komitetas, kad visiems aišku būtų, dėl stenogramos, o jūs klausykite. Gerai? Susitarėme, dirbame taip, kaip jūs pageidaujate. 
Dabar dėl to A. Salamakino teikiamo… Algimantai, truputėlį dėmesio! (Balsai salėje) Ką? Algimantai, prašymas, kur A. Stancikienė teikia tuos pasiūlymus, jūs taip truputėlį išsamiau pristatykite, ko jinai iš tikrųjų nori, ko jinai nori, nes jos nėra. Nors man aišku, aš matau dokumentą, man čia viskas aišku. (Balsai salėje) 
Ar mes dirbsime, ar kalbėsime? Jūs norite kalbėti? Prašau. 
V. A. MATULEVIČIUS (MSNG). Gerbiamas pirmininke, aš norėčiau išgirsti, kuo remiantis… Aš esu frakcijos narys, kurios vardu buvo paprašyta pertrauka. O jūs, gerbiamas komiteto pirmininke… Taigi visi mato, kas čia vyksta, kas čia įteisinama! Taigi bus didžiulė gėda, jūs ką tik užtvankas įteisinote, leidote, bet kur statyti! Šitiek metų Lietuva su tuo kovojo – istorinis sprendimas. Pone K. Grybauskai sveikinu! Nesant Seimui!
PIRMININKAS. Gerbiami kolegos, man atrodo, šitos emocijos visiškai nereikalingos, kažkuo vienas kitą kaltinti, kad kažkas kažką čia daro. Petrai, jūs norėjote dar ką nors sakyti?
P. ČIMBARAS (DPF). Aš tikrai pasakysiu. Ponia R. Baškienė atsisakė pertraukos. Tai ko jūs dabar keliate šitą aliarmą? 
PIRMININKAS. Taip. Dėl pertraukos aš klausiau, ar nori pertraukos, ar ne? Sakė, kad nereikia. Na, nepatvirtino pertraukos. Kolegos. Ar kalti tie žmonės, kurie čia sėdi ir dirba? (Balsas salėje: „Ne!“) Nekalti dėl to, kad kažkas neatėjo ir kažkas nepristatė. Man atrodo, čia nė vienas dėl to nėra kaltas. 
Toliau. 6 straipsnis. Dėl 6 straipsnio Aplinkos apsaugos komitetas. Yra komiteto nuomonė pritarti, taip. (Balsas salėje) Atsiprašau. (Balsai salėje) 
A. SALAMAKINAS (LSDPF). …užtvankų, malūnų užtvankų kūrimui leidžiama atkurti identiškus statinius, tai yra buvo praleistas žodelis „užtvankų“ mes jį patikslinome, ir komitetas pritarė bendru sutarimu. 
PIRMININKAS. Ačiū. Pristatykite Seimo narės A. Stancikienės siūlymą ir pasakykite komiteto nuomonę. 
A. SALAMAKINAS (LSDPF). Pabandysiu visiems suprantama kalba, nes kai imu skaityti tai, kas parašyta, manau, kad sudėtinga kai kam suprasti. 
Čia yra kalbama apie tai, kad jeigu lieka seni pamatai saugomoje teritorijoje ir žmogus negali atkurti toje vietoje savo statinio, nes, vaizdžiai kalbant, kuo nors užlieta, na, patvino upė, bala, tada leidžiama jam atkurti tą namą, kuris anksčiau stovėjo ir jo nėra, likę tik pamatai, kas yra įrodymas, kad buvo statinys, perkelti į kitą vietą. Ir čia kolegė Seimo narė A. Stancikienė siūlo pataisą, kaip tai būtų atlikta, ir komitetas tam pritarė bendru sutarimu. Ar aiškiai išaiškinau? (Balsai salėje) Ačiū Dievui. 
PIRMININKAS. Tai pritariame komiteto nuomonei? 
A. SALAMAKINAS (LSDPF). Net Kęstutis ir Zita suprato turbūt, ar ne? (Balsai salėje) 
PIRMININKAS. Labai ačiū. Mes galėsime grįžti į pradžią dar pakaroti ten tą momentą, kada ne visi klausė. (Balsai salėje) Seimo narė Aurelija… (Balsai salėje) 
Gerbiamas Kęstuti, jeigu autorė sutinka svarstymo stadijoje su komiteto nuomone, nereikia nieko – nei balsuoti, nei kalbėti, nei motyvų, nei nieko, nes sutaria tiek komitetas, tiek autorė. 
Seimo narė A. Stancikienė teikia siūlymą. Gerbiamas komiteto pirmininke, pristatykite. Ir jūs pritarėte jos siūlymui. 
A. SALAMAKINAS (LSDPF). Kitas siūlymas yra lydintis šitą – leidžiama rekonstruoti statinius, naujus statinius saugomose teritorijose, taip pat rekonstruoti esamus statinius, laikantis valstybės parko planavimo schemose, savivaldybės ir jos dalies bendrajame plane nustatytų sprendimų ir jų rekomendacijų. Komitetas šitam siūlymui pritarė bendru sutarimu. 
PIRMININKAS. Pritarta, tiek siūlytojas, tiek teikėjas, tiek komitetas pritarė. 
Dabar Seimo narys A. Salamakinas taip pat teikia siūlymą. 
A. SALAMAKINAS (LSDPF). Taip, čia gal yra daugiau redakcinio pobūdžio pataisa, dėl to mes jau balsavome dėl kažkurio straipsnio, kad būtų suderinamumas, įrašomi žodžiai „etnografinio regiono architektūros ir sodyba planavimo reikalavimai“ ir išbraukiame „pabaiga“, kuri tikrai nereikalinga šioje pastraipoje. Komitetas pritarė bendru sutarimu. 
PIRMININKAS. Seimo nario A. Salamakino taip pat dar kitas pasiūlymas yra dėl paties straipsnio. (Balsai salėje) Komitetas pritarė. Ir Seimas taip pat pritarė bendru sutarimu? Taip. Dėl to paties straipsnio Seimo narė A. Stancikienė siūlymą teikia. Prašom, pristatyti. 
A. SALAMAKINAS (LSDPF). Čia yra kalbama tai, kas leidžiama ir kas neleidžiama saugojamose teritorijose. Kalbama apie žemės gelmių tyrinėjimus, kasinėjimus ir visa kita. A. Stancikienė siūlo sugriežtinti dar labiau, nei dabar yra esamame įstatyme, kad būtų uždrausta tam tikrus geologinius reikalus atlikti, bet komitetas nepritarė ir įrodė, kad tikrai to nereikia daryti. Tam tikri veiksmai gali būti atlikti, bet komitetas pritarė, kad jokių iškasenų, sakykime, ar vienų, ar kitų, ar naftos, ar kitko negali būti iškasama iš žemės gelmių saugomose teritorijose, o tyrinėjimai gali būti atlikti.
PIRMININKAS. Taip. Seimo nariai, ar reikia balsuoti dėl A. Stancikienės pasiūlymo? (Balsai salėje) Pritariame komiteto nuomonei bendru sutarimu? (Balsai salėje) Taip, nepritarti. 
Dar vienas pasiūlymas Seimo narės A. Stancikienės – pakeisti įstatymo 13 straipsnio 5 dalį. Dėl to. Prašom pristatyti. 
A. SALAMAKINAS (LSDPF). Pirmininke, 8, 18 baziniai, taip? 
PIRMININKAS. Čia yra Seimo narės A. Stancikienės siūlymas pakeisti įstatymo 13 straipsnio 5 dalį. Kur tas straipsnis yra?.. 
A. SALAMAKINAS (LSDPF). Čia pritarėme iš dalies, tai praktiškai tęsinys to, ką aš sakiau.
PIRMININKAS. Čia 6 straipsnis dar. (Balsai salėje) Dabar… Kurioje vietoje mes esame?
A. SALAMAKINAS (LSDPF). Bazinis 8, 18 straipsniai. 
PIRMININKAS. Nesuprantu, kurioje čia vietoje. Va čia, supratau. Aš truputį pamečiau skaičių, todėl… Dabar 8 straipsnis. Taip. Seimo narė A. Stancikienė. 
A. SALAMAKINAS (LSDPF). Čia yra kalbama apie ekologines apsaugos zonas. Jinai siūlo įrašyti žodžius „miestų ir kurortų“, komitetas mano, kad „miestų“ nereikia, bet dėl „kurortų“ apsaugos zonos sutiko ir pritarė iš dalies, įrašant žodį „kurortų“. 
PIRMININKAS. Ar mes galime pritarti A. Stancikienės siūlymui, kuriam pritarė iš dalies komitetas? Bendru sutarimu galime pritarti? Pritarta. 
Toliau. 9 straipsnis. Taip pat Seimo narės A. Stancikienės siūlymas. Pristatykite komiteto siūlymą ir nuomonę.
A. SALAMAKINAS (LSDPF). Komitetas pritarė iš dalies, nes čia kalbama, kada ir kuriuo laiku galima apsistoti keliaujant, sakysime, upe, jeigu yra privačios nuosavybės objektas, saugoma teritorija, bandysiu paaiškinti, kad būtų suprantama. Aš plaukiu upe, noriu sustoti, o ten yra žmogaus nuosavybė. Dėl to buvo labai daug diskutuojama ir priėmėme tokį kompromisinį sprendimą, kad nakties metu, jeigu savininkas neleidžia, apsinakvoti jo teritorijoje negalima, nes, aišku, gali ir triukšmauti, ir visa kita, bet dienos metu, jeigu yra ir bus numatyta Vyriausybės, sakysime, patvirtinta lentelė, kad tai yra mano nuosavybė, dienos metu, jeigu savininkas sutinka, ten negirtuokliaujama, nieko, jis gali apsistoti, bet tik dienos metu. Bet naktį, kad nebūtų trukdoma savininkui miegoti ir savininkas nesutinka, jis turi pasišalinti iš tos teritorijos, o, sakysime, žvejui praeiti neturi būti jokių trukdžių, jis gali praeiti žvejodamas tuos penkis metrus, kurie yra buferinė zona. Mes radome tokį kompromisinį sprendimą. Aurelija siūlė truputį griežtesnius dalykus, bet komitetas pritarė iš dalies ir radome tokį kompromisinį sprendimą. (Balsai salėje) 
PIRMININKAS. Ar…
A. SALAMAKINAS (LSDPF). Prašau, Kęstai.
K. DAUKŠYS (DPF). Galima paklausti?
PIRMININKAS. Paklauskite, gerbiamasis…
 K. DAUKŠYS (DPF). Labai ačiū, posėdžio pirmininke. O kaip bus, jeigu ten yra kempingai ir ten yra ne upė, o ežeras?
A. SALAMAKINAS (LSDPF). Kas, kas?
K. DAUKŠYS (DPF). Jeigu ten bus kempingas, pavyzdžiui, ten naktį irgi nebus galima apsistoti? Antras dalykas, jeigu yra ežeras, ne upė, o ežeras?
A. SALAMAKINAS (LSDPF). Čia yra kalbama apie privačią nuosavybę. Štai aš turiu namą ir mano žemė eina į ežero pusę, aš penkis metrus palieku kaip buferinę zoną, meškeriotojui praeiti galima, bet jeigu kas nori įsikurti šioje mano teritorijoje, jis turi gauti žodinį sutikimą, o naktį jis negali be savininko sutikimo apsistoti, jis turi pasišalinti iš tos teritorijos, nes, patys suprantate, triukšmas ir visa kita. 
Taip pat, jeigu bus dienos metu girtuokliaujama ir panašiai, savininkas gali iškviesti policiją ir pareikalauti, kad šita poilsiautojų grupė galėtų pasišalinti iš jo nuosavybės, kuri yra saugomoje teritorijoje. 
PIRMININKAS. Artūrai, dėl vedimo tvarkos? Ko jūs norite?
A. SKARDŽIUS (LSDPF). Aš tiesiog, ko klausė Kęstutis. Jeigu aš teisingai supratau šitą pataisą, tai galima privatininko teritorijoje, jeigu privati valda ribojasi su vandens telkiniu ar upe, ar ežeru, galima šioje teritorijoje, neatsižvelgiant į savininko norus, stovyklauti, girtauti, dieną ką nori daryti. Anksčiau buvo galima tik praeiti ta teritorija, o dabar bus galima ir stovyklauti tvarkomoje teritorijoje be savininko sutikimo? 
A. SALAMAKINAS (LSDPF). Ne. Dabar įstatyme išvis nebuvo nieko. Tikrai buvo toks chaosas. Jeigu dienos metu atplaukė baidarininkai ir sustojo, viskas gerai. Jie negirtuokliauja. Stovi riba, kad jie žinotų, kad čia yra privati nuosavybė… 
A. SKARDŽIUS (LSDPF). O prie ežero?
A. SALAMAKINAS (LSDPF). Tas pats, aš juk aiškinu, kad jeigu įeina teritorija į vandens telkinį: ežerą, prūdą, ką nori, vadinasi, buferinė zona – penki metrai, neleidžiama užtverti, bet jeigu jis apsistojo, jis vis tiek turi derinti su savininku, o naktį, jeigu savininkas nesutinka, jeigu jis ir negirtuokliauja, jis turi pasišalinti iš jo teritorijos. (Balsai salėje) 
PIRMININKAS. Gerbiamieji kolegos, aišku, jau artėja šio plenarinio posėdžio pabaiga, jau mes šiek tiek perkaitome visi po truputėlį. (Balsai salėje) Palaukite, gerbiamasis…
Gerbiamasis Anušauskai, jūs kažką norėjo pasakyti dėl vedimo tvarkos?
A. ANUŠAUSKAS (TS-LKDF). Aš norėjau dėl vedimo tvarkos. Vis dėlto oficialiai Seimo posėdis baigėsi.
 PIRMININKAS. 21 valandą baigiasi.
A. ANUŠAUSKAS (TS-LKDF). Seimo narių pareiškimų laikas nuo 20 val. 40 min., todėl oficialiai jis baigėsi, ir aš siūlau vis dėlto apsispręsti. Rimtas klausimas. Mes čia diskutuojame. Pusės narių, netgi daugiau, nėra, aš siūlau posėdį baigti, nes oficialiai ir laikas baigėsi. 
PIRMININKAS. Gerai. Jūs siūlote užbaigti posėdį? Iš tikrųjų dešimtą valandą… Ar pareiškimų yra? (Balsai salėje) Pareiškimų nėra. Mes baigsime 21 valandą. Ir mes nuspręsime visi kartu, ar baigiame, ar nebaigiame. 
Gerbiamoji Aurelija, jūsų čia buvo daug pasiūlymų. Mes juos svarstėme. Iš dalies tiems, kuriems pritarėme… Mes norėtume, kad jūs pakomentuotumėte kitus savo siūlymus pati, gerai?
A. STANCIKIENĖ (MSNG). Gerai. Tai dabar kurį turėčiau pakomentuoti? 
PIRMININKAS. Dabar galite pristatyti šitą savo pasiūlymą, kuris yra dėl 9 straipsnio. Pakeisti įstatymo 20 straipsnio 2 dalies 6 punktą. Ir čia jūs pristatote, o komitetas pritaria iš dalies. Ar jūs galite šitą pristatyti?
A. STANCIKIENĖ (MSNG). 9 straipsnis. Atsiprašau, kuris – 6 punktas? 
PIRMININKAS. 9 straipsnis, taip.
A. STANCIKIENĖ (MSNG). Bet 6 punktą, taip?
PIRMININKAS. Taip, 6 punktas. Statyti ir naudoti apgyvendinimui, nakvynei, maitinimui ar kitiems tikslams vagonėlius ir taip toliau. Komitetas pritarė iš dalies. Tiesiog norime jūsų nuomonės, ar jūs pritariate komiteto nuomonei? 
A. STANCIKIENĖ (MSNG). Taip. Buvo pateiktas toks Aplinkos ministerijos siūlymas, kad faktiškai buvo galima statyti saugomose teritorijose vagonėlius, visokius kilnojamus konteinerius ir taip toliau, ir buvo labai labai smarkiai atverti vartai. Mano pasiūlymas buvo toks, kad statyti, laikyti ir naudoti apgyvendinimui, nakvynei, maitinimui ir kitiems tikslams vagonėlius galima tik tam tikrais atvejais ir tik tam numatytose vietose, t. y. ne visose pakrantėse, paežerėse, miškuose, pamiškėse ir taip toliau, o tik kempinguose, prie statomų ypatingų ir neypatingų statinių, jeigu statybos laikotarpiu to reikia, atvažiuoja statybininkai ir statybos laikotarpiu pasistato konteinerį, vagonėlį ir taip toliau. Be to, moksliniams tyrimams kartais reikia ir taip toliau. Ir dar aš rašiau, kad tie minėti su išlygomis galimi pastatyti kilnojamieji objektai turi būti naudojami tik teisės aktų nustatytose vietose ir tik tam tikru laiku. Komitetas pasakė, kad iš esmės jie mano redakcijai pritaria, tik jie šiek tiek kitaip suredagavo. Tai yra labai panaši redakcija, tik tiek, kad jinai yra gramatiškai ir literatūriškai, vadinkim, nežinau, kas čia daugiau padirbėjo, gal Seimo redaktoriai, bet iš esmės ji yra…
PIRMININKAS. Bet jūs pritariate komiteto nuomonei?
A. STANCIKIENĖ (MSNG). Taip. 
PIRMININKAS. Gerai, pritariate komiteto nuomonei, judame toliau. Kitas jūsų pasiūlymas yra taip pat dėl įstatymo 10 straipsnio 5 dalies. Išdėstyti, 5 punktas. 
[bookmark: _GoBack]A. STANCIKIENĖ (MSNG). Atsiprašau, 10 straipsnio? 
PIRMININKAS. To paties 9 straipsnio, bet kitas jūsų pasiūlymas. Čia apie elingus, atlikti kapitalinį remontą. 
A. STANCIKIENĖ (MSNG). Taip. Šitam pritarimui aš iš dalies… 
PIRMININKAS. Tiesiog ar sutinkate su komiteto nuomone? 
A. STANCIKIENĖ (MSNG). Taip. 
PIRMININKAS. Sutinkate su komiteto nuomone. 
A. STANCIKIENĖ (MSNG). Irgi galiu paaiškinti. Irgi buvo numatytos išlygos, kada pakrantės apsaugos juostoje, tuose penkiuose metruose, kuriuos valstybė jau apsisprendė šalia vandens telkinių saugoti, kokius statinius ir kada galima statyti. Tiesiog buvo mano šioks toks patikslinimas, komitetas išbraukė kelius, kad tikrai kelius ir inžinerinius tinklus, ir tiltus. Aš buvau išbraukusi, kad neva to negalima statyti. Komitetas mano, kad galima. Aš visiškai pritariu komiteto nuomonei. 
PIRMININKAS. Dėkoju. Mes irgi pritariame komiteto nuomonei. Aš manau, kad čia yra viskas gerai. Iš dalies pritarti?
A. STANCIKIENĖ (MSNG). Taip. 
PIRMININKAS. Dabar to paties straipsnio 6 punktas. 
A. STANCIKIENĖ (MSNG). Aš sutinku, aš atsiėmiau komitete. Sutinku. 
PIRMININKAS. Atsiėmėte? 
A. STANCIKIENĖ (MSNG). Taip. 
PIRMININKAS. Gerai. Toliau dėl to paties straipsnio. 8 dalis. Aurelija, taip pat jūsų siūlymas. 
A. STANCIKIENĖ (MSNG). Čia pats pirmasis mano siūlymas yra gegužės 17 dienos, aš jį komitete atsiėmiau, jo nereikia svarstyti. O gegužės 31 dienos siūlymas, galiu tiesiog pasakyti, su kuo jis yra susijęs. Jis yra susijęs su galimais tvėrimais. Mes jau kalbėjome apie tai, kad šalia vandens telkinių turi būti palikti penki metrai, ne mažiau kaip penki metrai, skirti viešam visuomeniniam naudojimui, tai yra bendram visuomeniniam poreikiui. Čia yra numatyti tie atvejai, kada tie penki metrai net ir šalia vandens telkinio gali būti tveriami. 
PIRMININKAS. Bet jūs pritariate komiteto nuomonei? 
A. STANCIKIENĖ (MSNG). Taip. 
PIRMININKAS. Pritariate. Tai čia viskas aišku, ir komiteto nuomonė, ir jūsų nuomonė šiuo atveju sutampa. Mums svarstyti kaip ir nereikia. Reikia, bet mes galime taip pat pritarti bendru sutarimu. 
A. STANCIKIENĖ (MSNG). Posėdžio pirmininke, jeigu galima, aš tik galiu pasakyti, čia yra vienas niuansas, kur, mano nuomone, šiek tiek galėtų būti kitaip, bet nežinau, kaip Seimo nariai norėtų. Mes numatome galimybę tverti net ir tais atvejais tuos penkis metrus, kai bus įrengiamos gal net ir ganyklos, ne ganyklos, bet bus pavadinta, kad tai yra ganykla. Pavyzdžiui, gal net ir nesiganys jokie gyvuliai, bet tiesiog bus formaliai deklaruota, kad yra ganykla, ir tvoros iki pat vandens nueis. Čia vienintelis punktas, kurį komitetas paliko, mano nuomone, tokį pakankamai rizikingą. Bet tai vienintelis. 
PIRMININKAS. Jūs sutinkate su komiteto nuomone, neprašote balsuoti? 
A. STANCIKIENĖ (MSNG). Taip. 
PIRMININKAS. Mes pritariame bendru sutarimu komiteto nuomonei. 
Toliau vėl eina jūsų pasiūlymas. 
A. STANCIKIENĖ (MSNG). Sutinku, kad nepritaria. Sutinku. 
PIRMININKAS. Sutinkate, kad nepritaria. Dabar dar vienas jūsų pasiūlymas, kuriam komitetas irgi nepritarė. Čia bus 9…
A. STANCIKIENĖ (MSNG). Sutinku. 
PIRMININKAS. Sutinkate, taip? 
A. STANCIKIENĖ (MSNG). Taip. Ir su kitu, gegužės 31 dienos, kur pritarti iš dalies, aš… 
PIRMININKAS. O gegužės 12 dienos, kitas, pagal mano projektą. 
A. STANCIKIENĖ (MSNG). Su šituo irgi sutinku, kad nepritaria. 
PIRMININKAS. Sutinkate? 
A. STANCIKIENĖ (MSNG). Taip. 
PIRMININKAS. Taip. Ir su 31 dienos sutinkate? 
A. STANCIKIENĖ (MSNG). Dėl 31 dienos, čia yra pritarti iš dalies, ir aš sutinku su šita redakcija. 
PIRMININKAS. Jūs irgi sutinkate su komiteto nuomone? 
A. STANCIKIENĖ (MSNG). Taip. 
PIRMININKAS. Jūs dėl vedimo tvarkos? Prašom, kas dar? 
Z. ŽVIKIENĖ (DPF). Labai ačiū, gerbiamasis posėdžio pirmininke. Aš tik norėjau jums pasakyti, kad iš tikrųjų, kai mes svarstėme gerbiamosios A. Stancikienės pataisas, pateiktas dėl šio projekto, komiteto pirmininkas neteisingai pristatė pataisas. Jeigu jūs girdėjote, gerbiamoji A. Stancikienė pasakė, kad saugomose teritorijose negalima bet kur statyti įvairių laikinų įrenginių, o komiteto pirmininkas paaiškino, kad šito negalima daryti be sutikimo savininko, kurio statinys yra arti. Aš norėjau tiesiog paantrinti ir pasakyti, kad mes… 
A. SALAMAKINAS (LSDPF). Zita, apie ką šneki? 
Z. ŽVIKIENĖ (DPF). Pasiimkite stenogramą, kaip jūs pasakėte. Tai aš noriu pasakyti, kad iš tikrųjų tai rodo, kad mes negalime, arba turime būti supažindinti su pataisa ir negalime taip aklai svarstyti. Ačiū. 
PIRMININKAS. Gerbiamoji Stancikiene, jūs paaiškinkite, įjunkite mikrofoną, kaip iš tikrųjų čia yra, ar neteisingai pirmininkas aiškina. 
A. STANCIKIENĖ (MSNG). Pirmininkas paaiškino teisingai, tiesiog gerbiamoji Zita nesuprato. Čia visais atvejais vagonėlį gali statyti tik savininkas ir tik savo žemėje. Svetimoje iš viso negali, bet ir net ir savo žemėje toli gražu ne visada ir ne visur gali statyti. Tam ir numatytos išlygos, kada savininkas ir kokį kiekį vagonėlių gali statyti savo nuosavybės teise valdomoje žemėje, nes toli gražu ne visada. Pavyzdžiui, draustiniuose jis to daryti negalės, jeigu jisai nevykdys mokslinės veiklos, jeigu tai nebus susiję, pavyzdžiui, su versline žvejyba ir t. t., ir t. t. Vadinasi, jei neatitiks tam tikrų išlygų, jis to irgi daryti negalės net ir savo nuosavoje žemėje, jeigu tai bus draustinis. Numatytos išlygos, kada jis galės statyti tuos vagonėlius. 
PIRMININKAS. Jūsų su komitetu nuomonės sutapo tuo klausimu? 
A. STANCIKIENĖ (MSNG). Taip. 
PIRMININKAS. Aš taip irgi supratau. Valstybės valdymo ir savivaldybių komitetas. Kas galėtų pristatytų? Valstybės valdymo ir savivaldybių komitetas. Gerbiamasis kolega, gal jūs pakomentuotumėte, kokį pasiūlymą jie čia teikia. 
A. SALAMAKINAS (LSDPF). Jie siūlo, kad kiekvienas žemės savininkas turi pažymėti vietas, kuriose galima apsistoti su juo nesuderinus. Aplinkos apsaugos komitetas nepritarė šiam siūlymui bendru sutarimu, nes pritarė tam straipsniui, apie kurį kalbėjau, kaip žemės savininkas turi atlikti veiksmus, jeigu jo teritorijoje, jo nuosavybėje nori apsistoti turistai ar kiti žmonės. 
PIRMININKAS. Ar pritariame komiteto nuomonei nepritarti? Gal balsuoti kas nors iš Valstybės valdymo ir savivaldybių komiteto nori? Ne? Pritariate komiteto nuomonei? Pritariate komiteto nuomonei. 
Seimo narys A. Salamakinas toliau teikia. 
A. SALAMAKINAS (LSDPF). Čia yra kalbama apie pakrantėse laikomas asmenų buvimo vietas ir tarsi tęsinys, apie ką aš kalbėjau. Komitetas pritarė iš dalies, aš su tuo sutinku. 
PIRMININKAS. Gerbiamasis K. Daukšys kažką nori pasakyti. 
K. DAUKŠYS (DPF). Ačiū, gerbiamasis posėdžio pirmininke. Noriu priminti, kad liko pusantros minutės iki posėdžio pabaigos, siūlau baigti svarstymus ir pratęsti kitame posėdyje. 
PIRMININKAS. Gerai. Yra pasiūlymas. Kviečiu visus balsuoti. Kas už tai, kad baigtume svarstymus ir užbaigtume šios dienos posėdį, balsuojame. Kas už pabaigą, balsuojate už, kas manote kitaip, balsuojate prieš arba susilaikote. Palaukite, balsuosime, buvo pasiūlymas, balsuosime. Prašom balsuoti. Kas už tai, kad šiandien baigiame, kaip numatyta, posėdį, balsuojate už, kas manote kitaip, balsuojate prieš arba susilaikote. Jeigu už, šios dienos posėdis baigtas, jeigu prieš – tęsime, jeigu jūs labai pageidausite. 
Balsavimo rezultatai: už – 27, prieš – 13, susilaikė 9. Šios dienos posėdį skelbiu baigtą. (Gongas)
